
PROLOG 


Când a deschis ochii, bărbatul a descoperit că era 
atât de întuneric, încât la început crezu că încă îi ține 
închişi. Era beznă - o beznă înăbușitoare şi încinsă, 
care părea să-l stoarcă de putere. A simţit mișcare, a 
auzit scrâșnetul pneurilor pe asfalt, însă nu avea habar 
unde se află, și nici cum ajunsese acolo. A încercat să-și 
miște picioarele, dar nu a reușit. Îi erau chircite sub 
burtă, într-un spaţiu mult prea mic, și păreau să fi fost 
cumva legate laolaltă. 

Mâinile îi erau prinse la spate și presate de ceva dur. 
Se zbătu câteva minute şi reuși în cele din urmă să-şi 
miște corpul cât să și le elibereze. Rămase încremenit 
când văzu că și ele îi fuseseră legate ca și picioarele. 
Fuseseră legate prea strâns și prinse sub greutatea cor- 
pului, ceea ce încetinise circulația sângelui. La început, 
și-a simțit mâinile ca niște reteveie inutile, insensi- 
bile și grele ca plumbul. După câteva momente, sân- 
gele i-a revenit în degete, provocându-i brusc o durere 
ca ințepăturile a mii de ace. 

Pe măsură ce-și revenea în simţiri, își dădu seama 
că suprafaţa aspră de sub obraz era un fel de covor, 
iar de undeva din apropiere îl izbi mirosul de cauciuc 
nou - O roată de rezervă. Asta însemna că se afla în 
portbagajul unui vehicul care-l ducea Dumnezeu știe 
unde. Încercă să țipe, dar bineînțeles că nici asta nu 
putea face. Buzele erau lipite cu bandă adezivă. Din 
gâtlej nu ieși decât un geamăt scurt. 

Ce poți face când te trezești închis astfel în port- 
bagajul unei mașini? Să desprinzi cu o lovitură de pi- 
cior stopurile, să scoţi un braț prin gaură și să faci 
semne disperate de ajutor? Însă nu putea lovi nimic 
cu piciorul. Nu-și putea mișca picioarele, iar mâinile 
legate nu-i erau de niciun folos. 

Pe măsură ce își dădea seama de gravitatea situației 
in care se găsea, inima începea să-i bată mai iute, iar 
respiraţia i se accelera, transformându-se în gâfâieli 
scurte și panicate. O vreme s-a temut că va leşina din 
nou, insă luptă impotriva pierderii cunoștinței — se 
strădui din răsputeri să își stăpânească respirația, să 
o readucă la normal. Se chinui să se concentreze. Ce 
naiba se petrecea? Unde se afla? Cine îi făcea asta? 
Si de ce? 

A încercat să-și aducă aminte ceva din ceea ce se 
întâmplase înainte de a se afla acolo. Avea o amintire 
vagă despre ceva care aducea a petrecere. Multe lu- 
mini și râsete, multe fete, multă băutură. Așadar, se 
îmbătase criţă şi l-a scos pe vreunul din sărite? De- 
spre asta era vorba? Ştia că dacă bea prea mult whisky 
nu mai era domnul Politeţe în persoană, și totuși... 

Picături de sudoare i se prelingeau pe obraz și, așa 
cum stătea, îi pătrundeau într-un ochi, făcându-l să 
simtă o arsură ca de foc. Cum nu se putea folosi de 
mâini, nu avea cum să se șteargă. 

Vehiculul încetini brusc și viră la dreapta, făcându-l 
să se rostogolească până ce mâinile îi ajunseră înapoi 
sub el. De afară se auzi ușor decalat un vâjâit care trecu 
pe lângă mașină, urmat imediat de altul și de încă unul. 
Deci, ajunseseră pe o autostradă aglomerată - ori toc- 
mai părăsiseră una. Dar unde erau? După cât de cald 
era, sigur se aflau undeva dincolo de munţi - prin 
deșert. Palm Springs, poate? Sau ceva mai departe spre 
nord, către Needles și Parker. 

De ce nu-mi aduc aminte unde am fost şi ce s-a întâm- 
plat? se întrebă el. Se mândrise mereu că se poate 
controla atunci când bea. Nu era la fel ca unii cunos- 
cuți de-ai lui, băutori la greu, care nu știau când să se 
oprească și, după câte o noapte de chef în oraș, se ve- 
deau siliți să dea o groază de telefoane, întrebând bar- 
manii de la localurile din zonă ca să afle unde își lăsaseră 
mașinile Porsche sau Ferrari. De obicei, el știa exact 
unde fusese. Mai știa când trebuia să pună punct. Însă 
acum mintea ii era impâclită. Nu reușea nicicum să des- 
câlcească lucrurile, să le pună în ordine — nu doar ce 
se petrecuse în noaptea aceea, dar și în zilele dinainte. 

Mașina a încetinit din nou. S-a incordat, aștep- 
tându-se la alt viraj la dreapta. În schimb, vehiculul 
a cotit abrupt spre stânga și a ieșit de pe asfalt cu o hur- 
ducătură, ajungând pe un teren mult mai denivelat. 
În interiorul spaţiului restrâns a pătruns un praf fin, 

umplându-i ochii și nările, făcând ochii să lăcrimeze 
și nasul să îi curgă. Clar, era undeva în deșert. 

A urmat încă o zdruncinătură puternică, după care 
vehiculul s-a oprit brusc. O portieră, probabil a șofe- 
rului, s-a deschis şi apoi s-a închis. După aceea, NIMIC. 
Niciun sunet. La început a sperat, îngrozit în același 
timp, că portbagajul se va deschide, iar răpitorul îl 
va elibera, dar nu s-a întâmplat așa ceva. Și-a încor- 
dat auzul, nădăjduind să-și dea seama dacă autostrada 
era încă suficient de aproape ca să audă camioanele 
gonind, insă foarte multă vreme nu a perceput abso- 
lut nimic. A simţit doar arșița apăsătoare şi s-a Între- 
bat cât va mai trece până când va rămâne fără aer și 
se va sufoca. 

Întâi a simțit. Mașina a vibrat de parcă ar fi căpătat 
viaţă, ca și cum ar fi fost cuprinsă de un val de tremură- 
turi incontrolabile. Apoi a auzit: un huruit îndepărtat, 
ce devenea tot mai puternic, până când s-a transformat 
intr-un muget inconfundabil. Mașina s-a clătinat la uni- 
son cu zgomotul, până când urletul și vibraţiile pu- 
ternice s-au contopit. În aceeași clipă, bărbatul a auzit 
scrâșnetul ascuţit, sfredelitor, al roților unui tren de 
marfă ce se apropia. Sirena a sunat O dată, cu un vaier 
lung, de avertizare. Abia atunci a înțeles că omul care 
îl încuiase în portbagaj lăsase mașina pe șinele de cale 
ferată. ÎI lăsase acolo să moară. 

S-a zbătut cu disperare să rupă legăturile, dar era 
inutil. Nu se putea elibera. Locomotiva trenului ce 
se îndrepta în plină viteză spre est a intrat în vehi- 
culul staționat pe șine, sfârtecându-l în bucăţi ca pe 

o cutie goală de conserve, iar apoi a târât resturile care 
au ajuns și sub roți, cale de aproape un kilometru 
ȘI jumătate, cât i-a trebuit mecanicului zguduit să 
oprească trenul ale cărui vagoane erau încărcate la 
capacitate maximă. Când a anunţat accidentul la dis- 
pecerul poliției din Palm Springs, mecanicul a relatat 
că văzuse ceva zburând în sus din vehiculul sfârtecat, 
ceva ce i să păruse că semăna mai curând cu o păpușă 
de cârpă decât cu o ființă umană. 


CUTLOOSEBLOG.COM! 
Joi, 15 septembrie 2005 


Pentru toţi fanii cutloose care mi-aţi urmărit 
povestea de la început, mâine este ziua în care 
D-I-V-O-R-Ț-U-L meu devine definitiv. Pentru aceia 
dintre voi care sunt noi pe site, ultimele luni au fost 

„pentru mine ca o călătorie plină de hopuri, întru- 
cât atât soțul, cât și patronul meu mi-au dat pa- 
pucii simultan, sperând să pună laba pe un model 
mai tânăr. 

Cel care va deveni curând fostul meu soţ, cunos- 
cut și sub numele de Fang?, după pseudonimul lui 
din blogosferă, mi-a telefonat ieri. A fost prima oară 
că i-am auzit glasul în direct în ultimele câteva luni. 
Ceea ce m-a surprins cel mai mult a fost că NU am 


! Cut loose — „eliberat(ă)“, „pus(ă) pe liber“ (n. tr.). 
2 „Colț“ (n. tr.). 

simţit absolut nimic atunci când l-am auzit vorbind. 
Cred că ăsta e un semn bun. Fang suna, în stilul 
lui autoritar, ca să se asigure că mâine voi fi pre- 
zentă la tribunal, astfel ca hotărârea de divorţ să 
poată fi pronunţată. Aș fi putut să-i dau o veste 
întristătoare. Puteam pretinde că sunt bolnavă sau 
schiloadă, ori doar prea sictirită ca să mă deranjez 
să conduc mai bine de opt ore tocmai de la Sedona 
până la Los Angeles. Și dacă aș fi procedat astfel, 
-aș fi făcut să se suie pe pereţi. Cum să vă spun, 
Fang are nevoie de hotărârea de divorț acum-acum, 
mult mai mult decât mine. Apariţia noastră în fața 
tribunalului este programată pentru vineri. lar sâm- 
bătă se recăsătorește. 

Am auzit zvonuri că el și fecioara lui mireasă, 
cunoscută și sub numele de Twink!, au pus la cale 
O sărbătoare cu mare tam-tam, o chestie cu firmă 
de catering, la care vor veni o sumedenie de oa- 
meni potriviti, la ceea ce era cândva casa noastră 
din Robert Lane. Având în vedere că Twink va naște 
copilul lui Fang peste câteva săptămâni de la noap- 
tea nunţii astfel programate, s-ar putea crede că 
ar fi fost recomandabile mai mult bun-simt și dis- 
creție, dar aceste calități nu l-au caracterizat nici- 
odată pe Fang. Fiindcă veni vorba de asta, nici pe 
Twink n-o dau afară din casă asemenea calităţi, 
deoarece copilul a fost conceput cu ceva timp 
înainte ca eu să fi părăsit patul matrimonial. 


l Clipit“ (n. tr.). 

Pentru aceia dintre voi pe care îi preocupă 
dispoziția mea pe măsură ce mă apropii de 
această schimbare de stare civilă, vă rog să nu 
vă faceți griji. Mă simt bine. Sunt pregătită să 

“spun tot ce am pe suflet; mă bucur să văd că 
se termină caricatura asta de căsătorie — cel puţin 
în ceea ce-l privește pe Fang — o dată pentru tot- 
deauna. Îmi voi vedea de noua mea viaţă. Când: 
ajungi într-o asemenea situaţie, nu slujește la 
nimic să te agăţi de ceeace a fost. Nici amără- 
crunea nu te ajută. Așa cum s-ar simţi înclinată 
mama mea să spună, amărăciunea corodează 
vasul în care este păstrată. 

Dacă spun chiar eu asta, acest vas aparte va 
fi în mare formă mâine, când voi apărea în faţa 
judecătorului. Cu ajutorul fiului meu, am reușit 
să merg înainte. Achizitorul meu personal de la 
Nordstrom's, din Scottsdale, a pus deoparte cå- 
teva ţinute noi pentru mine. Intenționez să aleg 
una dintre ele când voi trece prin Phoenix, în 
după-amiaza aceasta. 

Cu alte cuvinte, cel puţin astăzi, sunt o piatră 
care se rostogolește, iar o asemenea piatră nu 
prinde mușchi — dar nici nu mai scrie pe blog. 

Postat la 7.23 AM, 15 septembrie 2005, de Base 


Imediat ce Ali Reynolds și-a scos valiza din dulap, 
Samantha, pisica refugiată și care se eternizase, s-a 
făcut nevăzută. Dar cu desăvârşire. Lui Ali îi venea 
greu să creadă că o pisică de aproape opt kilograme, 

având o singură ureche întreagă, putea face un aseme- 
nea act de magie, însă îi reușise. 

În urmă cu şase săptămâni, o serie de mutări for- 
țate o aduseseră pe Sam într-un cămin nou, necunos- 
cut, la un proprietar nou, care nu era câtuși de puţin 
iubitor de pisici. Iar la apariția nedorită a unei va- 
lize, reacția ei era cât se putea de firească. Pentru Sam, 
vederea valizei şi/sau a detestatei cuști de transport 
îi aducea în minte toate momentele nefericite din 
trecut, făcând-o să intre în panică și să-și caute o as- 
cunzătoare sigură. 

Lui Ali i-au trebuit două ore — timp pe care nu-şi 
putea permite să-l piardă - ca să descopere animalul, 
ghemuit lângă o ţeavă de scurgere din spatele mașinii 
de spălat, aflată în spălătorie. Și găsirea lui Sam a fost 
doar o parte a problemei. Scoaterea pisicii din as- 
cunzișul e: comod și ducerea ei până la cușca de trans- 
port au reprezentat cu totul alte probleme. Dacă ar 
fi fost vorba de orice alt weekend, Sam ar fi rămas 
acasă și de grijă i-ar fi purtat fiul ei, Christopher, însă, 
ca o coincidență, Chris trebuia să participe la un se- 
minar de două zile în Phoenix, începând de sâmbătă 
dimineață, devreme. 

- Gata, la bunicuţa cu tine, a spus Ali, scoțând pi- 
sica indignată din spatele mașinii de spălat și vârând-o 
în cutia pregătită alături. Și ai face bine să te potoleşti. 

Și așa s-a întâmplat ca Ali să termine de impache- 
tat cu câteva ore mai târziu decât își pusese în gând. 
Cu Sam miorlăind amarnic în semn de protest, Ali 
a părăsit căminul reprezentat de o casă pe roți aflată 

pe culmea unui deal și a pornit în maşina ei de un al- 
bastru-deschis, un Porsche Cayenne, spre autostradă, 
unde a parcat sub umbroasa salcie-plângătoare din 
faţa micului restaurant al părinților ei, cunoscut în 
Sedona sub numele de cafeneaua Sugar Loaf. 

Înăuntru, abia începea perioada de vârf de la ora 
prânzului. Edie Larson, mama lui Ali, stătea la casă 
și la tejgheaua'ce oferea mâncare de prânz, în vreme 
ce tatăl ei, Bob, abia făcea faţă în bucătărie. Edie a 
luat un vas gol de cafea și s-a îndreptat spre tejghea 
ca să-l umple, aruncând în același timp o privire spre 
ceasul de la mână. 

- Şi zici că asta înseamnă că pleci devreme? a Între- 
bat Edie. 

Cum Edie se scula cu noaptea-n cap ca să pregă- 
tească necesarul de cornuri pentru acea zi, produse 
care reprezentau emblema localului, ea socotea că 
orice plecare care se petrecea după ora șase dimineaţa 
era târzie. Și așa considerase că ora nouă, estimarea 
făcută inițial de Ali, era o demonstraţie de lenevie. 
Iar acum se făcuse aproape amiază. 

- Din păcate, Sam a avut alte idei, i-a explicat Ali. 
A văzut valiza și s-a ascuns. Până la urmă, am găsit-o. 

- Foarte bine, a spus Edie, cu glas liniștitor. De 
obicei, mâţelor nu le plac schimbările, însă după ce 
tata o s-o cocoloșească, urâțenia ta de pisică nici mă- 
car nu va mai dori să se întoarcă acasă. Apropo, unde 
e acum? 

-În mașină, undeva la umbră. 

Edie i-a turnat o ceaşcă de cafea lui Ali. 

- O să-l chem pe Kip să ia cuşca și să o ducă pe Sam 
în Casă. 

Kip Hogan era un veteran al Războiului din Viet- 
nam, pe care Bob Larson îl târâse acasă cam în același 
timp în care fiica lui o adoptase pe Sam. La inceput, 
Kip fusese angajat ca să îl îngrijească pe Bob după un 
nefericit accident cu snow-boardul, care îl trimisese 
o vreme pe tatăl lui Ali într-un scaun cu rotile. Bob 
își revenise, și se întorsese la treabă, însă Kip a rămas 
prin preajmă, trăind într-o rulotă veche de tip Lazy 
Daze, parcată în curtea din spate a familiei Larson, 
făcând diverse treburi pe lângă restaurant sau casă, 
devenind treptat aproape indispensabil. 

- Vrei să mănânci de prânz înainte de a pleca? a 
intrebat-o Edie. Ori să-l pun pe tata să-ți pregătească 
O ladă frigorifică pe care să o iei cu tine? 

- Ce-o să încapă acolo? s-a interesat Ali. 

- Friptură de pui, a răspuns Bob Larson prin fe- 
reastra pe unde se trimiteau comenzile date la bu- 
cătărie. Biscuiţi. Nişte plăcintă de mere făcută în casă. 

Cum crescuse cu friptură crocantă de pui și cu bis- 
Cuiții mai ușori decât aerul ai mamei, Ali nu a opus 
NICIO rezistență. 

- Acum nu vreau decât o cafea și o să iau cu mine 
ce vreți să-mi puneţi în ladă, a răspuns Ali. 

Edie a făcut câţiva pași vioi de-a lungul tejghelei, 
dându-le cafele celor care le comandaseră, apoi s-a 
intors la Ali. 

- Te simți bine? a întrebat ea. 

- Mă simt perfect, a răspuns Ali. M-aș simţi și mai 
bine să știu că tot balamucul ăsta a rămas în urmă. 

- Adevărat, a aprobat Edie. Sunt convinsă că aşa 
va fi. | 

Ali se retrăsese la Sedona, orașul unde crescuse, 
ca să-și regăsească echilibrul după ce își pierduse 
slujba şi aflase de infidelitatea soțului. Nu se aştep- 
tase să îi placă; nu crezuse că se va simţi bine acolo, 
însă realitatea dovedise contrariul. Casa mobilă du- 
blu de lată pe care mătușa Evelyn i-o lăsase moştenire, 
chiar dacă părea să reprezinte o mare decădere față 
de conacul cu porți zăvorâte din Robert Lane, îi sa- 
tisfăcea nevoile lui Ali, oferindu-i totul, de la baia 
cu jacuzzi până la pivniţa cu vinuri. Și faptul că îl 
avea drept tovarăș de cameră pe Chris, fiul ei, nu o 
deranja defel. 

Chris absolvise UCLA, iar acum, de mai puţin 
de un an, preda sudura artistică și istoria americană 
la liceul din Sedona. Ali se simţea bine în compania 
fiului ei. El nu lăsa niciodată dezordine în bucătărie, 
nu stătea în Oraș prea târziu și își petrecea o mare 
parte din timpul liber în subsol, lucrând la proiecte 
de sculpturi. Din câte își dădea Ali seama, ea și Chris 
se înțelegeau mai bine decât mulți părinți și copiii 
lor, care ajunseseră adulţi recent. 

Una peste alta, se simţea cât se poate de bine acasă, 
in Sedona, în largul ei și liniștită. 

- Aș prefera să mergi cu Chris, a adăugat Edie, 
lăsând impresia că ui ghicise gândurile lui Ali. Drumul 
până la Los Angeles e prea lung ca să-l faci singură. 

- Chris are un seminar în weekend. Nu mă deran- 
jează să conduc. De fapt, îmi place la drum deschis. 
Pe de altă parte, am la mine biblioteca de musicaluri 
a mătușii Evelyn; ele o să-mi țină companie. 

- Bine, dar te rog să faci multe opriri, a sfătuit-o 
Edie. Se zice că șoferii obosiţi sunt la fel de periculoși 
ca şi cei beţi. 

Bob a sunat clopoțelul, ca să o anunţe că era gata 
incă o comandă. Cât s-a îndepărtat ea ca să o ducă 
la masa clientului, Kip Hogan a apărut în apropiere 
de Ali. 

- Cheile, dacă se poate, a cerut el. 

În urmă cu șase luni, când apăruse prima oară, Kip 
venea dintr-o tabără în aer liber pentru persoane fără 
adăpost, cotropită de zăpadă pe culmea Mogollan. 
După ani de zile în care trăise în mizerie, era slab, 
murdar, cu părul lung și încâlcit, cu haine ca vai de 
lume, cu dinţii sparți și cu nasul rupt în repetate rån- 
duri. Dinţii lipsă şi nasul strâmb erau încă la fel, dar 
după lunile in care avusese parte de o hrană decentă 
ajunsese să arate ceva mai împlinit. Și era imbrăcat 
cu haine omenești, chiar dacă erau de mâna a doua, 
i avea acces la apă curentă, astfel că acum părea mult 
mai puţin inspăimântător decât la inceput. 

Fără să scoată o vorbă, Ali i-a dat cheia mașinii. 

— Să laşi pisica în cușca ei în camera de zi, 1-a spus 
Edie lui Kip, când acesta a pornit spre uşă. Așa o să 
aibă posibilitatea de a se obişnui cu noua ei locuință 
și abia după aceea o s-o lăsăm să exploreze restul. 

- Am înţeles, doamnă, i-a răspuns Kip. Așa o să fac. 

- Când te întorci? a întrebat-o Edie pe fiica ei. 

- Marţi sau miercuri, a zis Ali. Audierile pentru 
divorț sunt mâine. Apoi, marţi sau Joi trebuie să aibă 
loc o depoziţie privind procesul cu concedierea ile- 
gală. Nu avea rost să fac două deplasări până la Los 
Angeles când una e de ajuns. De aceea, voi sta ori- 
cât de mult va fi nevoie casă fac această depoziție. 

- Bine, a aprobat-o Edie. Întotdeauna este prefe- 
rabil să împuști doi iepuri dintr-un foc. Mai vrei cafea? 

Ali a lăsat-o pe mama ei să îi umple ceașca. La în- 
ceput, dăduse vina pe Sam pentru plecarea ei târzie. 
Acum își dădea seama că zăbovea chiar mai mult din 
proprie iniţiativă. Însă știa și motivul. La câteva luni 
după ce se petrecuse fapta, exista o părticică din ea 
care se îngrozea să iasă pe I-17, spre Phoenix. Ali Rey- 
nolds fusese cât pe ce să moară într-o porţiune de- 
osebit de primejdioasă a autostrăzii, când cineva 
incercase să o împingă în afara carosabilului, dincolo 
de marginea unei faleze abrupte. Senzaţia că ai fost 
ținta unei încercări de asasinat nu se șterge cu ușurință 
și chiar dacă Ali mai străbătuse acea rută de câteva 
ori între timp, încă o măcina teama. Simpla idee de 
a conduce dincolo de zona de odihnă Sunset Point, 
ca să coboare panta destul de pronunţată către vale, 
era destul pentru ca Ali să-și simtă pielea palmelor 
devenind lipicioasă. 

Pesemne că expresia de pe faţa ei a trădat o parte 
din îngrijorarea pe care o trăia. 

- Eşti sigură că nu vrei un însoțitor? a întrebat-o 
Edie Larson, animată de solicitudine. Si de un oarecare 

sprijin moral când ajungi acolo și va trebui să te duci 
la tribunal? Sunt convinsă că tata S-ar descurca şi fără 
mine o zi sau două. Nu i-ar face plăcere, dar trezirea 
devreme ca să pregătească toate chiflele nu l-ar ucide 
cu totul. 

Măgulită de ofertă, Ali a zâmbit. 

- Îşi mulțumesc, mamă, a spus ea. Mă descurc eu. 
Serios. 

- Și o să ne suni ca să ne anunțu ce se petrece? 

- Da, promit. 

Kip a revenit cu cheia mașinii, iar Ali și-a luat 
rămas-bun. S-a oprit la bancă pentru a-și lua ceva bani 
lichizi. Avea în gând o anumită asociaţie caritabilă care 
se ocupa de animale şi pe care dorea să o ajute cât se 
afla în Los Angeles, de aceea știa că un dar în bani ar 
fi fost bine-venit. 

La mai puțin de o oră după ce ieșise de la bancă, 
Ali trecuse de porţiunea cea mai îngrijorătoare a auto- 
străzii Black Canyon și se îndrepta deja spre Scottsdale. 
În momentul în care îşi încheiase programul de știri 
din Los Angeles, renunţase cu totul la garderoba ce 
ținea de redacție, dar și la aspectul ei de personali- 
tate a Californiei, ca și cum și-ar fi lepădat pielea, pre- 
cum un șarpe. Cât stătuse În Sedona purtase părul 
legat la spate în coadă de cal, într-un mod lipsit de 
stil, și își redusese garderoba la ceea ce o făcea să se 
simtă comod - în general, tricouri și blugi purtați. 
Acum, însă, când trebuia să apară în fața judecăto- 
rilor, având în față perspectiva unei notorietăţi oare- 
cum mai mari decât cea obișnuită, Ali înţelesese că 

trebuia să se îmbrace şi să arate ca o persoană care 
era implicată într-un divorț. Nu numai că a ales câ- 
teva ținute potrivite, dar s-a oprit și la unul dintre 
saloanele de înfrumusețare de lux din Scottsdale pen- 
tru un răsfăț foarte necesar, care includea o tunsoare, 
dar și o manichiură-pedichiură în stil spa. 

Îmbrăcată corespunzător, coafată și dotată cu toate 
accesoriile necesare, Ali se simțea pregătită să dea piept 
cu ceea ce ajunsese să considere calvarul ei californian. 
A pornit spre vest pe la sfârșitul după-amiezii, când 
traficul era aglomerat, și curând s-a trezit prinsă într-o 
invălmășeală de camioane uriașe în viteză, toate de- 
plasându-se orbește, dar cu o hotărâre diavolească, 
spre soarele care apunea. Sătulă de încercările de a se 
da mereu deoparte din calea lor, Ali a oprit la prima 
zonă de odihnă pe care a văzut-o. Acolo, așezată la 
o masă de picnic, a deschis lada frigorifică. A găsit 
înăuntru nu doar mâncarea pregătită cu grijă de tatăl 
ei, dar şi o serie de ustensile din plastic. Cu traficul 
zgomotos în fundal, Ali a savurat combinația de prânz 
şi cină, alcătuită din friptură de pui și biscuiţi unși 
din belșug cu miere. Apoi, simțindu-se epuizată și ne- 
dorind să conducă împotriva soarelui ce încă ardea, 
deși era spre asfintit, s-a întors la Cayenne, a blocat 
portierele, a coborât spătarul scaunului, îngăduindu-și 
apoi luxul unui pui de somn. 

A dormit mai mult decât se așteptase. Când s-a tre- 
zit, se intunecase, dar se simţea împrospătată. Revenind 
pe drum, s-a simţit ușurată observând că traficul se sub- 
țiase considerabil și și-a mulțumit pentru că avusese 

inspirația de a aștepta pe margine ca soarele să apună, 
decât să conducă având razele lui tot timpul în ochi. 

Ali şi-a dat seama că acesta era unul dintre lucru- 
rile minunate pe care : le putea oferi călătoria de una 
singură. Putea mânca doar dacă îi era foame, să 
doarmă când era obosită. Nu era obligată să țină 
seama de nevoile, dorințele sau părerile altei persoane. 
Da, faptul că mergea din nou pe mâna ei îi dădea lui 
Al un sentiment evident de siguranţă. 

A respectat cu sfințenie sfatul mamei ei. Când a oprit 
să facă plinul în Blythe, a intrat și într-un restaurant 
de pe marginea autostrăzii ca să bea o cafea. Golise pe 
jumătate cea de-a doua cană când i-a sunat telefonul. 

- Hei, s-a auzit glasul inconfundabil, de fumătoare, 
al Helgă: Myerhoff. Ne-am pregătit armele de luptă? 

Helga, alintată uneori Myerhoff Rottweiler, era 
socotită una dintre cele mai pricepute avocate în ma- 
terie de divorțuri pentru elita de la Hollywood, un 
renume pe care il merita pe deplin. Cu ajutorul 
Helgăi, la care se adăugase elanul lui Paul, care dorea 
un divorț mai curând rapid decât ieftin, Ali avea să 
beneficieze de o rezolvare generoasă, care îi oferea 
aproape tot ce și-ar fi dorit. Unindu-și forțele, Ali și 
Helga îl curăţaseră literalmente de bani pe Paul. 

~- Cât se poate de bine. Ţoale noi, coafură nouă, 
niște unghii ucigătoare. Crede-mă, sunt pregătită. 

- Foarte bine. Și o să tragi la Westwood în Wiltshire? 

- Întocmai. Am rezervare până marți. Marcella 
a pregătit o depoziţie privind concedierea ilegală care 
va fi depusă luni sau marți. Rămân și pentru asta. 


22 J.A. JANCE 


Marcella Johnson și Helga lucrau la aceeași firmă 
de avocatură în mare vogă, Weldon, Davis & Reed, 
iar cele două aveau stiluri total diferite de lucru, dar 
și domenii diferite în care se specializaseră. Helga era 
specialistă în cazuri de divorț. Marcella se concen- 
trase asupra conflictelor de pe piața muncii. Ali se 
socotea norocoasă că avea în echipă nu una, ci două 
avocate dinamice. 

- Să nu-ţi faci griji pentru ziua de mâine, a Liniștit-o 
Helga. Suntem în mare formă în privința asta și am 
convingerea că totul va merge ca uns. Cu toate astea, 
până nu vedem totul semnat, parafat și terminat, 
există riscul ca înțelegerea noastră să nu se realizeze 
in totalitate. 

- Paul nu va face în niciun caz așa ceva, a pufnit 
Ali în râs. Mai ales că nunta asta cu pistolul la tâmplă 
este fixată pentru sâmbătă. Dacă se întâmplă ceva rău 
și nu va putea să o aducă pe April Gaddis în fața preotu- 
lui sâmbătă, viaţa lui va deveni un iad de nesuportat. 

- Şi tu ești bine? continuă Helga. 

Toată lumea părea să fie preocupată de modul în 
care Ali rezista acestei situaţii. De ce nu o credea ni- 
meni când spunea că se simțea bine? De aceea a re- 
petat fraza, încă o dată, ca să se știe. 

- Mă simt bine, Helga. Și mi-aș dori ca lumea să 
nu-și mai facă griji în privinţa mea. 

- E stresant să treci printr-un divorț, a remarcat 
Helga. 

- Ba nu, a contrazis-o Ali. În comparaţie cu ma- 
riajul cu o jigodie, divorțul e floare la ureche. 

- Bine, a încheiat Helga. Ne vedem la tribunal, 
la zece fix. Judecătoarea Alice Tennant e o femeie 
de modă veche. Nu suportă niciun fel de întârzieri, 
indiferent dacă e vorba de avocați sau de partea 
vătămată. 

- La zece fix, a repetat Ali. O să fiu acolo. 

Pe când ieşea din Blythe, Ali a dat mai tare vo- 
lumul MP3 player-ului și a cântat odată cu artiştii ariile 
din musicaluri, începând cu acelea din A Connecticut 
Yankee şi până la cele din A Chorus Line. În timp ce 
conducea, în oglinda retrovizoare era vizibilă doar 
o felie subțire din luna ce se înălța pe boltă, iar cerul 
nopții era suficient de senin pentru ca, în lumina ste- 
lelor, să poată vedea formele masive ale lanțurilor de 
munți îndepărtați care țâșneau din podeaua argintie 
a deşertului. 

Când a ajuns în California, Ali a avut o senzaţie 
stranie de deconectare. Ajunsese acolo în urmă cu 
trei ani, impreună cu un nou soţ și o nouă slujbă, 
urmărind ceea ce atunci 1 se păruse a fi visul ameri- 
can. Acum, când se întorcea la Los Angeles pentru 
prima oară de când acel vis se spulberase violent, și-a 
dat seama că, practic, devenise o cvasinecunoscută. 
Slujba şi legătura cu soţul ei, un important director 
executiv, o introdusese în lumea cu pretenții din Los 
Angeles. Această călătorie reprezenta tocmai opusul 
visului ei. Ca antidot impotriva sentimentului ce dădea 
să se nască, a dat muzică și mai tare. 

Cam pe la miezul nopţii, la scurt timp după ce 
trecuse de ieșirea spre Twentynine Palms, Ali a văzut 

un șir de vehicule de urgenţă gonind spre est și spre 
ea pe autostradă. Îngrijorată că resturile rămase după 
cine ştie ce accident zăceau împrăștiate pe drumul ce 
o aștepta, Ali a încetinit, dar apoi, unul după altul, 
vehiculele ce se apropiau au virat şi au ieșit pe au- 
tostrada 111 care ducea spre Palm Springs. 

Agitaţia creată de mașinile de salvare era atât de 
mare, încât Ali a început să se simtă îngrijorată. Între- 
bându-se dacă nu cumva se prăbușise un avion pe un- 
deva, a oprit înregistrarea cu distribuția originală a 
muzicalului Camelot și a căutat din post în post de 
radio până a găsit unul din Los Angeles care trans- 
mitea știri non-stop. Abia după vreo zece minute, 
după știri despre Irak și ultimele demonstrații și tul- 
burări de stradă din Franţa, prezentatorul a interve- 
nit cu o ştire locală de ultimă oră: „Departamentul 
Șerifului din Riverside investighează o coliziune între 
un tren și un vehicul pe calea ferată, în apropiere de 
Palm Springs. La fața locul au fost trimise ambulante, 
iar un purtător de cuvânt al companie! feroviare 
CAL Trans îi sfătuieşte pe automobiliști să ocolească 
zona până la degajarea ei.“ 

Aflând cu ușurare că acel accident nu presupunea 
nicio problemă pe autostradă, Ali a apăsat butonul 
comenzii pentru pilot automat și a accelerat din nou. 
Apoi a trecut de pe radio pe muzică și a continuat 
să-i asculte pe cavalerii plictisiți și nemulțumiți cân- 
tând înălțătoarea arie numită Rusine bunătății. 

Când a trecut prin dreptul căii de acces spre au- 
tostrada 111, aproape toate vehiculele de urgenţă se 

opriseră, alcătuind un șir lung și neintrerupt de gi- 
rofaruri sclipind în roșu și galben, care făcea lumina 
stelelor să se șteargă, aruncând o strălucire bizară și 
intermitentă asupra deșertului înconjurător. 

Ali continua să conducă, gândindu-se la trenuri și 
maşini și la ce se întâmpla când acestea se ciocneau. 
Pe vremea când era reporter de ştiri la un post de te- 
leviziune, văzuse o sumedenie de incidente ca acela, 
unele în care oameni care, după toate indiciile, țineau 
să-și facă uitate instinctul de supravieţuire și hotărau, 
din diferite motive, care de care mai greu de crezut, 
să se ia la întrecere cu un tren în viteză, lăsând în urmă 
o dâră de carne însângerată și metal ferfeniţit. Câteo- 
dată, în astfel de incidente erau implicate grupuri de 
adolescenţi care practicau un joc mortal, numit Cine 
traversează mai repede calea ferată prin fața trenului. 
Alţii opreau în mod deliberat pe șine, cu intenția clară 
de a pune capăt tuturor lucrurilor. Indiferent de mo- 
tivele care îi aduceau acolo, de obicei oamenii din ve- 
hicule mureau pe loc. Câteodată, nici mecanicii de 
locomotivă nu reușeau să scape cu viaţă. lar cel care 
supraviețuiau trăiau zi după zi cu povara apăsătoare 
a ViInOvăţiel. 

- Bine măcar că accidentul acela nu are nicio legă- 
tură cu mine, și-a zis ea cu voce tare Și a continuat 
să se indrepte spre vest, către Banning, Beaumont și 
uriașul Los Angeles, ale cărui lumini licăreau deja în 
depărtare. Și slavă cerului că nu trebuie să fac şi un 
reportaj despre el. 

Helga a sunat-o a doua zi dimineaţă, la opt. 
- Deci, ştii unde trebuie să ajungi, da? a întrebat ea. 
“Ali trăise ani de zile în California. Se descurca în 
Beverly Hills. 

- Tribunalul din Districtul de Vest, da? 

- Cam așa ceva, dar nu tocmai, a corectat-o Helga. 
Soţul tău a vrut să obțină divorțul ăsta cu o grabă 
nebună. În California, dacă nu vrei să aştepţi la coadă 
până se programează procesul, îţi poți angaja un 
judecător privat. l-am zis că nu am nimic împotrivă, 
atât timp cât îl aleg eu, și a fost de acord. Tribunalul 
judecătoarei Alice Tennant este la câteva intersecţii 
de tribunalul de stat, într-o fostă reşedinţă privată. 

- N-am ştiut că există şi judecători particulari, a 
mormăit Ali. 

- Acum știi, 1-a răspuns Helga. 

Helga se referise la tribunalul judecătoarei Alice 
Tennant ca fiind o reședință privată, însă termenul 
nu reflecta nici pe departe adevărul. Clădirea asta e 
mai curând un conac, şi-a zis Ali o oră și jumătate 
mai târziu, când a oprit în faţa edificiului cu etaj și 
galerie și cu nişte lei de piatră ce străjuiau de o parte 
și de alta a porţii. În curte, aleea pentru mașini avea 
chiar și un sens giratoriu. Helga o aștepta pe veranda 
din față, pășind agitată de colo-colo, prin faţa unei 
perechi: de uși în stil Art Deco, ale cărei geamuri sti- 
clinde păreau vitralii autentice de la Tiffany. Dincolo 
de ușa de sticlă se afla foaierul din marmură, ambianța 

elegantă, cu aer de vechime stilată fiind stricată de pre- 
zența obișnuită și la modă a unui agent de securitate 
în uniformă, cu baston şi cu un detector de metale. 

Au fost conduse într-o încăpere frumos orna- 
mentată, care probabil slujise cândva drept sufra- 
gerie. Pe un bufet magnific, sculptat manual, aflat 
la capătul îndepărtat al încăperii, se aflau un serviciu 
de cafea din argint, farfurii, farfurioare și argintărie, 
plus o colecție întreagă de produse de patiserie pen- 
tru micul dejun care ar fi făcut de ruşine până și bu- 
fetele celor mai respectabile hoteluri. Toate erau 
completate de un valet în uniformă, care se ocupa 
de turnarea cafelei. 

Ali tocmai sorbea suc proaspăt de portocale și ciu- 
gulea dintr-un croasant delicios de pufos, când Ted 
Grantham, avocatul lui Paul, a intrat valvârte) în sală. 

- Paul nu a ajuns încă? a întrebat-o Grantham 
pe Helga. 

- Deocamdată, nu, i-a răspuns Helga cu un surâs 
reținut. 

Ali îl cunoștea doar din vedere pe Ted Grantham. 
Fusese invitat în câteva rânduri la reşedinţa lor din 
Robert Lane și participa cu regularitate la extrava- 
ganţele pe care le organiza Paul și care ţineau toată 
ziua de Super Bowl. Acum, însă, Ted abia dacă a luat-o 
în seamă. Refuzând cafeaua, a început să se plimbe 
nervos în dreptul intrării, dând telefoane scurte, unul 
după altul. La zece fără cinci, când Paul ar fi trebuit 
să sosească, Ted era disperat. 

- Ei, unde-i băiatul cel rău? a murmurat Helga 
aproape în şoaptă. Sper că nu și-a pus în gând să o facă 
pe judecătoare să aștepte. 

Se părea insă că Paul tocmai asta iși propusese. La 
zece și trei minute, un ușier i-a chemat pe toţi trei în. 
sala de judecată. 

Judecătoarea Alice Tennant stătea la un birou 
imens, care i-a amintit lui Ali de ceva asemănător 
văzut într-un magazin de antichități din idilicul orășel 
Stow-on-the-Wold din Cotswold. Arătând minusculă 
față de acel birou, judecătoarea Tennant, în vârstă 
de șaizeci şi ceva de ani, avea părul vopsit într-un 
roșu-invăpăiat şi o dispoziție pe măsură. 

- Domnule Grantham, timpul meu e foarte prețios 
Și ştiţi că nu-mi place când cineva mă face să aştept. 
Unde este clientul dumneavoastră? Știa că este așteptat 
aici la ora zece în această dimineaţă? 

- Da, bineînţeles că știa, s-a grăbit să răspundă 
Grantham. Toată dimineața am încercat să dau de el. 
Nu răspunde la niciunul dintre telefoanele pe care 
le are. Apelurile merg direct la căsuţa poștală vocală 
ȘI el încă nu m-a sunat. 

-~ Mi s-a dat de înţeles că exista o anumită urgenţă 
privind judecarea cazului chiar astăzi, a remarcat ju- 
decătoarea Tennant. Legată de dorința domnului 
Grayson de a finaliza divorțul într-o manieră cât mai 
expeditivă. 

Grantham părea foarte jenat. 

- Da, a a zis el. Există un termen. 

- Datorat cărui lucru? 


REŢEAUA RĂULUI 29 


Grantham a aruncat o privire scurtă în direcția 
lui Ali, după care a răspuns. 

- Cum să spun, a inceput el, cu glas reținut. De fapt, 
domnul Grayson urmează să se căsătorească mâine. 

- Presupun că se va căsători cu altcineva decât soția 
care, întâmplător, se află aici în aceste momente, da? 
a întrebat judecătoarea Tennant. 

Și-a îndreptat ochii albaştri și pătrunzători spre 
avocatul cu un aer încurcat, pe a cărui frunte apăruseră 
câteva broboane de sudoare, lucru neobişnuit pentru 
cineva care profesează avocatura. 

- Da, a mormăit Grantham. Aşa este. Cu altcı- 
neva. Sunt convins că voi reuși să-l găsesc pe clientul 
meu cât de curând. Dacă ne-aţi putea oferi o fereastră 
în programul dumneavoastră de după-amiază... 

Alice 'Tennant i-a tăiat vorba. 

- Nu există niciun program după-amiază. Din pă- 
cate, imediat după prânz, voi părăsi orașul, a explicat, 
cu un surâs rece. Va trebui să discutați cu secretarul 
meu pentru a vedea dacă este posibilă o reprogramare 
în cursul săptămânii viitoare - dacă sunteți de acord, 
doamnă Reynolds. Am înțeles că aţi venit tocmai din 
Arizona. 

- Desigur, s-a grăbit Ali să spună. E foarte bine 
și săptămâna viitoare. Vreau să rămân până când se 
soluţionează totul. 

~ Excelent, a spus jpudecătoarea Tennant. 

- Dacă ați putea transfera acest caz altui judecător... 
a început Grantham. 

Helga a dat să obiecteze, dar judecătoarea Tennant 
i-a redus la tăcere pe amândoi avocaţii cu un gest 
din mână. 

„- Am semnat un contract pentru a judeca acest caz, 
a replicat ea cu severitate. Nu intenționez să transfer 
cazul nimănui. Imediat ce se stabileşte următorul ter- 
men, sunt încredințată că îl vei înștiința pe clientul 
tău să fie prezent în instanţă la data şi ora stabilite. 
Te rog să îi amintești că, deși sunt judecător privat, îl 
pot cita pentru sfidare la adresa instanţei. Este limpede, 
domnule Grantham? 

- Da, doamnă, a răspuns Grantham cu un aer pocăit. 
Foarte limpede. 

- Şi, ca să fie clar, a adăugat ea. În cazul în care 
aflu că mâine clientul va participa la ceremonia de 
căsătorie, înainte de obținerea divorțului: de doamna 
Reynolds, voi avea grijă să fie acuzat de bigamie, care 
este o infracțiune. Și acest lucru este clar? 

- Da, a spus Grantham. Foarte clar. 

- Bine, atunci. Discutaţi cu secretarul meu! 

Lui Ali i-a fost imposibil să-și stăpânească uşoara 
amețeală la gândul că absenţa lui Paul de la proces rui- 
nase cu totul planurile măreţe de nuntă pe care și le 
făcuse Twink. Grăbindu-se să ajungă pe coridor cât 
Helga Myerhoff şi Ted Grantham discutau cu secre- 
tarul de ședință, Ali aproape că s-a ciocnit cu un bărbat 
care venea cu viteză dinspre punctul de verificare de 
securitate. 

- Ali! a exclamat el. Să nu spui că audierile s-au 
terminat deja. 


REŢEAUA RĂULUI 31 


Ali l-a recunoscut pe proaspătul sosit: era Jake 
Maxwell, unul dintre colegii lui Paul, director al 
reţelei lui. A rămas surprinsă văzându-l acolo; sur- 
prinsă gândindu-se că omul și-a risipit o parte din tim- 
pul lui preţios cu problemele legale ale lui Paul. La 
fel ca și Ted Grantham, Jake și Roseanne, nevasta 
lui cam zăpăcită, nu se aflau la loc de frunte pe lista 
cunoştinţelor lui Ali. 

- Bună, Jake, a zis ea. Am terminat pentru azi. 
Ce vânt te aduce aici? 

Omul a avut măcar buna creştere să adopte o ex- 
presie de înţelegere. 

- Ştii tu, pentru sprijin moral și aşa mai departe. 

- Ei, tocmai ţi-a scăpat asta, a spus Ali. Paul nu 
a apărut. 

Helga a ieşit din sala de judecată cu un zâmbet 
sumbru pe faţă. 

— Joi dimineaţă. La zece. Din nou. 

Apoi l-a văzut pe Jake şi a adăugat în derâdere. 

- A, domnule Maxwell, cred că făcea: parte din ga- 
leria domnului Grayson. Îmi pare rău, dar meciul s-a 
reprogramat săptămâna viitoare — aceeași oră, același 
loc. Ne vedem atunci. 

Ignorându-l pe Jake, s-a întors către Ali. 

- Îţi convine noul termen? 

- E bine joi. Dacă trebuie, pot sta până atunci. 

Ted Grantham a intrat pe coridor. Jake a gravi- 
tat imediat în direcția lui. 

- De ce n-a venit Paul? a întrebat el. 

- Să mă ia naiba dacă pricep, i-a răspuns Grantham, 
înfierbântat. A stricat toată pregătirea pe care o făcu- 
sem, iar acum judecătoarea e sictirită pe mine. 

= Cu April ai discutat? 

-~ Sigur că am vorbit și cu ea. Habar nu are unde 
se află Paul. Nu a venit acasă noaptea trecută. 

Uşile de sticlă s-au închis în urma lor, acoperindu-le 
vorbele. | 

- Așadar, nu s-a dus acasă noaptea trecută, a re- 
marcat Helga. Nu e bine. Nu e bine deloc. 

-Îmi sună uimitor de cunoscut obiceiul ăsta, a 
spus Ali. 

— Ei bine, dacă Paul Grayson și-ar cunoaște inte- 
resul, ar anula nunta şi ar face din această anulare un 
eveniment media în sine. 

— De ce? Chestia cu bigamia? Judecătoarea Tennant 
ar fi în stare să-l trimită după gratii dacă ar ține nunta? 

— Cu siguranţă, i-a răspuns Helga. Alice Tennant 
nu privește deloc cu ochi buni genul ăsta de aventuri 
maritale. Jack, fostul ei soț, a făcut la fel, înţelegi? S-a 
căsătorit când nici măcar cerneala cu care fusese scrisă 
hotărârea de divorţ nu apucase să se usuce; în aceeași 
zi, de fapt. Paul are noroc - dar și Ted Grantham - 
că noi am întocmit deja o înțelegere privind partajul. 

Ali era năucită. 

- De ce Dumnezeu a fost Paul de acord să apeleze 
la pudecătoarea asta? 

- Pentru că se grăbea, a răspuns Helga. Cum Îți spu- 
neam, am avut posibilitatea de a o alege eu. 

Chiar în acea clipă, ușile de intrare din sticlă s-au 
deschis, iar o femeie de culoare, foarte înaltă, purtând 
un costum de alergare și pantofi de tenis, a intrat în 
clădire. S-a oprit o clipă cât a trecut de punctul de se- 
curitate, după care a venit alergând spre Ali și Helga. 

- Am întârziat prea mult? a zis nou-venita pe 
nerăsuflate, sufocând-o pe Ali într-o strânsoare care 
era să-i frângă oasele. Scuze. M-am dus la tribunal și 
am căutat peste tot sala de judecată, abia după aceea 
m-a îndrumat cineva încoace. S-a terminat deja? 

- Încă nu, i-a răspuns Ali, dar pentru azi s-a 
încheiat. 

- Cine e doamna? a vrut Helga să știe. 

- Suportera mea, i-a răspuns Ali cu un zâmbet. 
Prietena mea, sora Anne. Și, soră Anne, ea este avo- 
cata mea, Helga Myerhoff. 

Având peste doi metri înălțime, sora Anne le do- 
mina atât pe Ali, cât şi pe Helga, cea din urmă fiind 
oricum foarte scundă. Purta un trening albastru cu alb, 
având sigla UCLA, și pantofi Nike de ultimă generatie, 
semănând mai curând cu o jucătoare de baschet din 
campionatul naţional, ceea ce fusese cândva, decât cu 
O soră dintr-o organizaţie de caritate, ceea ce de fapt era 
în prezent. Jamalla Kareem Williams terminase facul- 
tatea cu o diplomă în economie, o mulțime de trofee 
la baschet și cu un genunchi având leziuni permanente. 
În loc să intre în lumea afacerilor, a devenit măicuță. 
Se ocupa de mulți ani de My Sister's Closet’, un 


! „Dulapul surorii mele“ (n. tr.). 

program de reciclare a articolelor de imbrăcăminte 
inițiat în Pasadena, care contribuia la furnizarea de 
imbrăcăminte corespunzătoare şi ieftină pentru femeile 
sărace, care voiau să intre pe piața muncii. Acestei or- 
ganizaţii îi cedase Ali toată recuzita de prezentatoare 
de știri la televiziune în urmă cu câteva luni, când 
părăsise orașul. 

Sora Anne întinse mâna către Helga. 

- Încântată să te cunosc, zâmbi ea etalându-și lipsa 
unui dinte, în timp ce mărgelele din părul legat codițe 
clincăneau. 

- Eu și sora Anne ne-am cunoscut la o acţiune ca- 
ritabilă de obținere de fonduri și ne-am împrietenit, 
a explicat Ali. De fapt, dacă nu ar fi fost ea, probabil 
că nu aș fi aflat de tine. Când m-am gândit să inten- 
tez un proces postului de televiziune pentru conce- 
diere ilegală, sora Anne m-a îndrumat spre Marcella, 
iar când am avut nevoie de un avocat specializat în 
divorţuri, Marcella m-a trimis la tine. 

Sora Anne se intoarse din nou către Al. 

- Ce ai vrut să spui cu încă nu? 

- Fostul meu soț nu a catadicsit să apară la pro- 
ces. Noul termen stabilit de instanţă este pentru joi, 
săptămâna viitoare. 

- E1, asta e, a spus sora Anne pe un ton vioi. Atunci 
hai să mâncăm de prânz. 

Helga și-a cerut scuze și s-a retras, astfel că Ali şi 
sora Anne s-au dus la Beverly Center și au luat masa 
la un restaurant mexican, unde una dintre clientele 
din ultimul timp ale surorii Anne fusese angajată pe 

post de gazdă. La un platou de fajizas!, Ali a scos din 
poșetă un plic pe care i l-a dat surorii Anne. 

- Ce este ăsta? 

- Bani, a spus Ali. Nu e nicio problemă să-ți donez 
imbrăcăminte, dar de data asta am hotărât să-ți dau 
ceva care să te ajute să plătești chiria și să-ţi continui 
activitatea. 

Sora Anne a numărat banii şi apoi a ridicat ochii. 

- Îţi poţi permite așa ceva? 

- Helga este o avocată foarte bună. Mă descurc eu. 

Zâmbind, sora Anne a strecurat plicul într-un bu- 
zunar cu fermoar de la pantaloni. 

- Banii ăștia au picat la momentul cel mai potri- 
vit, i-a zis. Eram pe punctul de a ne înceta activita- 
tea. Nici nu ai idee câtă nevoie aveam de acești bani. 

Gazda restaurantului, o tânără de origine hispanică, 
purtând o rochie elegantă de culoare neagră și pan- 
tofi cu toc — îmbrăcăminte la care renunţase cineva — 
a zâmbit sfios către sora Anne și Ali când a trecut pe 
lângă masa lor, conducând un grup de clienți. 

- Mă bucur că-ți pot fi de folos, a spus Ali. 

Ceea ce era adevărat. 

După masă, simțind un ciudat sentiment de descu- 
rajare, Ali s-a întors la hotel. Întâi i-a telefonat mamei, 
care se afla încă la Sugar Loaf. 

— Ia spune, a întrebat Edie Larson, acum eşti liberă 
ca pasărea cerului? 


! Mâncare tradiţională mexicană, pe bază de fasole (n. tr.). 

- Nu tocmai, a spus Ali, apoi a început să explice 
ce se întâmplase. 

- Nu se poate! a exclamat Edie. Asta pune capac 
la toate! După ce ai condus atâta drum! Este de ne- 
iertat să nu apară la proces. Ai încercat să-l suni? 

- Nu, a recunoscut Ali. În situaţia de faţă, nu 
mi s-a părut a fi o idee bună. Însă l-a căutat avoca- 
tul lui. Din câte spunea omul, Paul n-a fost acasă 
în cursul nopţii. 

- Și nici nu s-a căsătorit cu sărmana femeie? 
a întrebat Edie. S-ar părea că e cam devreme să revină 
la vechile lui năravuri. 

Ali nu prea era de acord cu expresia „sărmana 
femeie“. Însă referirea la „vechile năravuri“ fusese 
bine gândită. 

- Da, a aprobat ea. Cred că e prea devreme. 

- Rămâi acolo cât este nevoie ca să rezolvi lucru- 
rile, a sfătuit-o Edie. Aici, totul e bine. Chris a trecut 
pe aici seara trecută, după care a plecat la seminarul 
din Phoenix, care are loc mâine. L-am invitat la cină 
duminică seară, când vine acasă, așa că nu va muri de 
foame. Cât o privește pe Sam, ea e bine. S-a atașat 
de tatăl tău, ca mai toate animalele de pripas. Cu alte 
cuvinte, dragoste la prima vedere. Ce vei face cu atât 
timp liber pe cap, o să te întâlneşti cu vechii prieteni? 

Care prieteni şi prietene? se întrebă Ali. În afară de 
sora Anne, nu avea prieteni adevăraţi care să o aștepte. 
Cei pe care îi avusese erau în primul rând relații de-ale 
lui Paul. După despărțirea de Paul și încheierea bruscă 
a carierei ei în televiziune, Ali rămăsese uimită și 

jignită de numărul de oameni care pur și simplu dis- 
păruseră din viaţa ei în momentul în care fața ei nu 
mai apăruse pe ecrane la ştirile de seară. Îi venise greu 
să accepte că oamenii pe care îi socotise prieteni fu- 
seseră atrași mai degrabă de celebritatea ei decât de 
orice altceva. Acceptarea faptului că toate fuseseră 
nişte relații false încă o mai făcea să sufere, însă Edie 
Larson nu trebuia să ştie toate aceste lucruri. 

- S-a rezolvat deja, mamă, a asigurat-o Ali, cu gla- 
sul cel mai degajat din lume. Nu-ţi face nicio grijă. 

Însă adevărul era altul. Imediat ce a terminat con- 
vorbirea cu mama ei, Ali a dezbrăcat noua ei rochie 
de „tribunal“, cumpărată de la Nordy's, și s-a schim- 
bat în blugi și tricou. Desigur, existau persoane pe care 
le-ar fi putut suna și probabil că unele dintre ele se 
aflau în oraș. Însă nu i-a telefonat niciuneia dintre ele. 
I se părea foarte banal și tipic pentru Hollywood - 
cât se putea de jalnic și de lăcrimos - să adune un grup 
de amici în jurul ei, pentru ca aceștia să o ţină de mână 
în cursul procesului de divorț și de aceea nu s-a sim- 
it în stare să procedeze astfel. În schimb, ŞI-a SCOS 
laptopul și a apelat la noii prieteni ai lui Babe din 
Yavapai - cei care se aflau la doar un clic distanţă. 


CUTLOOSEBLOG.COM 
Vineri, 16 septembrie 2005 


Lucru destul de surprinzător, este mai dificil 
să scapi din lanțuri în mod lega! decât ai fi dis- 
pus să crezi. Divorțul care trebuia să se încheie 

astăzi nu s-a finalizat, pentru că omul care urmează 
să devină curând fostul meu soț nu a apărut în 
instanţă, iar judecătoarea angajată a refuzat 
să emită o hotărâre în absenţa lui, vrând ca el să 
fie de față personal. Așadar iată-mă blocată în situa- 
ţia asta încă o vreme. Totul ar trebui să se încheie 
săptămâna viitoare, dar deocamdată mă aflu aici, 
cu mult timp la dispoziție și prea puţine lucruri 
de făcut. 

În trecut am avut mereu o activitate la care 
puteam reveni. Și răspunderi de familie. Însă acum 
fiul meu este matur. Nu mai trebuie să-i port 
de grijă și, deși nu am încheiat definitiv cu gri- 
jile în privința lui, nu mai trebuie să port de grijă 
unui soţ. 

De aceea, am decis să tratez această perioadă 
ca pe o vacanţă prelungită — o vacanţă în locul unde 
am trăit, dar unde am fost mereu prea ocupată cu 
munca pentru a face lucrurile pe care le fac turiștii 
din toată lumea care vin aici. Și, de aceea, voi începe 
cu Getty. Și cu gropile cu smoală din La Brea!. Cine 
știe? S-ar putea să renunt complet la ideea de a 
lăsa urme și mă voi duce să mă plimb pe plajă sau 
voi petrece o zi la Disneyland. 

Cu alte cuvinte, prezența mea pe blog va fi 
scăzută o vreme din întemeiatul motiv că am 
plecat ca să mă simt bine. 

Postat la 2.16 PM, 16 septembrie 2005, de Base 


! Destinaţii turistice din California (n. tr.). 

Pe urmă, Ali a citit și postat câteva dintre comen- 
tariile care îi sosiseră din partea cititorilor ei cât ea 
avusese alte treburi. 


Dragă Babe, 


Stiu că avocata ţi-a spus că divorțul tău va fi 
definitiv, dar să n-o crezi. Divorţurile nu sunt nici- 
odată definitive. Îţi pot da o sută de hârtii care spun 
că ești singură, dar căsătoria nu dispare printr-o 
simplă bucată de hârtie, mai ales dacă ai copii. Si 
eu știu asta. Soțul meu încă mă terorizează, chiar 
dacă suntem divorțaţi de cincisprezece ani, iar el 
e mort de zece. Dacă termin fiind tot căsătorită 
cu el, când o să merg în Rai, s-ar putea să mă 
răsucesc si să ies de acolo. 

LitY 


Următorul comentariu venea de la una dintre 
„Clientele“ obişnuite ale lui Ali, o femeie văduvă de 
multă vreme din California, care Îi scria mesaje scurte, 
dar incurajatoare cam la două zile. De-a lungul vremii, 
Ali ajunsese să o considere prietenă pe acea femeie, în 
ciuda faptului că nu se întâlniseră niciodată față în față. 


Dragă Babe, 
Îmi dau seama că treci printr-o perioadă grea. 


Voiam să știi că-ți sunt alături în gând și rugăciune. 
VELMA T DIN LAGUNA 

Ce s-a întâmplat cu zicerea: „Ce a împreunat 
Dumnezeu omul să nu despartă! ?“ Nici nu mă miră 
că lumea se duce spre iad cu mare viteză. Întâi, fe- 
meile au vrut Amendamentul privind drepturi egale, 
iar acum nici măcar nu vor să se deranjeze să mai 
aibă soți. Dar te-ai gândit vreodată la modul cum 
ti-ai tratat soţul și la ceea ce l-a împins în braţele 

altei femei? Mă bucur că ai fii, nu fiice. 
FRED 


Și eu mă bucur, a gândit Ali. A decis să nu posteze 
comentariul lui Fred. Apoi s-a răzgândit. A bănuit că 
existau mulți oameni pe lume care împărtășeau opi- 
nii asemănătoare și le considerau pe femeile indepen- 
dente drept o amenințare directă la masculinitatea lor, 
ba chiar la existență. Poate că acest subiect trebuia să 
fie evideħtiat pentru comentarii de către cutlooseblog. 


Dragă Babe, 


Soțul meu a procedat la fel, s-a căsătorit cu 
iubițica la două zile după divorțul de mine. Nu a 
durat mult. Două luni mai târziu, s-a întors și mi-a 
bătut la ușă, pentru că ea îl aruncase în drum, și 
m-a implorat să îl primesc înapoi, lucru pe care 
l-am făcut. A stat trei sau patru ani, după care a 


! Biblia, Matei, 19,6 (n. tr.). 

plecat din nou și acum nici nu stiu unde este. Dar 
sunt convinsă că ești mai inteligentă decât mine 
și, dacă soțul tău necredincios îţi cere să îl primesti 
înapoi, să nu o faci, indiferent ce ai crede. 

ACUM MAI ÎNȚELEAPTĂ 


Ali a auzit telefonul sunând. A recunoscut imediat 
numărul, de la filiala din Flagstaff a YWCAI. 

- Bună, Andrea, a salutat Ali. 

Andrea era Andrea Rogers. În urmă cu un an, An- 
drea era a doua persoană ca importanță în cadrul unei 
organizaţii non-profit, inițiată de cea mai bună prie- 
tenă din copilărie a lui Ali, Reenie Bernard. Reenie 
fusese creierul organizaţiei, cea care reușea să strângă 
fonduri prin atitudinea ei directă și sinceră, în vreme 
ce Andrea lucrase ca manager și, în această calitate, 
se ocupase de funcţionarea normală în absența lui 
Reeni:e. După ce Reenie fusese asasinată in mod tra- 
gic, Andrea fusese aceea care descoperise obiectele 
personale ale lui Reenie şi, în beneficiul copulor or- 
fani de care se ocupa, le-a recuperat de la magazinul 
de obiecte second hand unde le trimisese soțul ei, care 
nu suferise prea mult din cauza pierderii. 

Pentru Andrea, acel act de bunătate în folosul co- 
puilor lui Reenie reprezentase inceputul unu: nou sen- 
timent de încredere în sine și de independență. YWCA 
din Flagstaff fusese într-o măsură atât de mare creația 


1 Young Women’s Christian Association — „Asociaţia creștină 
a tinerelor femei“ (n. tr.). 

lui Reenie Bernard, încât, după moartea ei, se luase 
serios în considerare încetarea activității filialei, însă 
Andrea hotărâse că visul lui Reenie nu trebuie să piară 
odată cu ea. Timp de câteva luni, Andrea reușise să 
facă faţă problemelor, iar Ali s-a străduit să-i convingă 
pe cei din consiliul director că, dacă îi ofereau puţin 
sprijin și încurajare, Andrea putea fi pregătită să preia 
funcţia de director executiv. 

Promovarea ei oficială avusese loc în urmă cu trei 
luni. Consiliul angajase o nouă asistentă pentru Andrea, 
dar ea încă trebuia să înveţe că nu mai era nevoie să 
răspundă chiar ea la telefon - pentru că așa proceda 
mai mereu. 

Andrea era o muncitoare. Era serioasă. Nu avea 
fineţea sau viziunea lui Reenie Bernard. În schimb, 
dovedea o dăruire absolută față de ṣefa ei ucisă și un 
entuziasm nemărginit în a duce mai departe munca 
de o viață a lui Reenie. Într-un fel sau altul, Andrea 
reuşea 'să facă lucrurile să meargă inainte. 

- Înseamnă că s-a terminat? a întrebat Andrea. 

- Te referi la divorț? 

— Sigur că da, a răspuns Andrea. Despre ce altceva 
puteam întreba? 

- Încep să-mi pun întrebarea dacă divorțul meu 
se va termina vreodată, i-a răspuns Ali, după care i-a 
repetat și ei amănuntele enervante. 

- Dar dacă nu te intorci acasă la vreme ca să 
participi la ședința consiliului de vinerea viitoare? 
a întrebat Andrea, și în vocea ei a răzbătut o undă 
de reţinere. Nu am fost niciodată singură la o astfel 

de şedinţă. Mereu te-am avut pe tine alături ca să 
mă Susţii. 

- Voi face tot posibilul să mă întorc până atunci, 
a liniştit-o Ali. Dar dacă nu ajung, te descurci tu. Știi 
mai bine decât oricine ce se petrece la YWCA. O să 
faci tu față. 

— Așa sper, a zis Andrea, dar nu părea convinsă. 

Deodată s-a auzit telefonul fix. Ali, care vorbea 
la mobil, s-a scuzat, surprinsă, față de Andreea. 

- Doamna Reynolds? a întrebat o voce de femeie. 

- Da. 

- Sunt detectiv Carolyn Little. De la Biroul per- 
soane dispărute al Poliţiei din Los Angeles. Domnul 
Ted Grantham ne-a spus că sunteți cazată la Westwood, 
de aceea mi-am luat libertatea de a vă suna. 

- În legătură cu ce? a întrebat Ali. 

-În legătură cu soțul dumneavoastră. 

- Viitorul meu fost soț, a corectat-o Ali. 

- Ştiațı că a dispărut? 

- Ştiu că nu a apărut în faţa instanţei astăzi, pen- 
tru pronunțarea divorțului. Atâta știu. 

- A fost dat dispărut de o anume April Gaddis. 

- Logodnica lui, a explicat Ali. 

- Da, a răspuns detectivul Little. Mi-a vorbit de- 
spre dumneavoastră și a amintit că este logodită cu 
domnul Grayson. S-ar părea că s-a dus la o petrecere 
de burlaci seara trecută și nu s-a mai întors acasă. 

Ali s-a simţit îndemnată să spună că, dacă Paul s-a 
declarat burlac înainte de pronunţarea divorțului, 
insemna că pune carul înaintea boilor, dar, după cum 

vorbea, detectivul Little nu prea părea să aibă simţul 
umorului. 

- Când l-aţi văzut ultima oară pe soțul dumnea- 
voastră? a întrebat detectivul. - 

- Vineri, 11 martie, anul acesta, a răspuns Ali fără 
să stea pe gânduri. 

A urmat o scurtă pauză. 

'— 11 martie? Asta a fost demult - acum șase luni, 
dar încă vă mai amintiți data exactă. 

- Chiar și ora, a răspuns Ali. În Ziua aceea mi-am 
pierdut slujba. Am venit acasă și mă aşteptam la pu- 
țină simpatie din partea soțului meu, dar în casa noastră 
cuvântul simpatie se afla între sifilis și singurătate. 
A plecat cu prietena lui chiar a doua zi dimineață, 
inainte ca eu să mă fi trezit. 

“Referirea la sifilis și singurătate era una dintre expre- 
siile mai colorate folosite de tatăl ei, una care o făcea 
neincetat pe soția lui Bob Larson să se tăvălească de râs. 
Până și Evelyn Little a chicotit puţin la auzul acelei re- 
plici, semn că nu-i lipsea cu totul simțul umorului. 

- Aceeași prietenă? a întrebat detectivul. Logodnica? 

- Da, a confirmat Ali. Aceea este — cea care îi va 
naște curând un copil. 

- Când aţi sosit în oraș? 

- Noaptea trecută. Am plecat de la Sedona ieri 
după-amiază. Am plecat cam târziu. Când m-am cazat 
era aproape două dimineaţa. 

- Și până când veţi rămâne în oraș? 

- Eu și Paul avem o altă înfățișare programată 
săptămâna viitoare. 

- Joi, a precizat Little. Era evident că obținuse 
acea informaţie de la Ted Grantham. Și rămâneţi la 
Westwood? Aveţi un număr de telefon la care să vă 
pot găsi, în caz că va mai fi nevoie? 

Trecuseră șase luni de când Ali nu-l mai întâlnise 
pe Paul Grayson şi nu înţelegea de ce Biroul de per- 
soane dispărute trebuia să mai stea de vorbă cu ea; 
cu toate astea, i-a dat detectivului numărul ei de mobil. 

Încheind convorbirea cu detectivul Little, Ali 
a început să pipăie în jur după telecomandă. La câteva 
secunde după ce a deschis aparatul, a găsit o emisiune 
de ştiri prezentată de Annette Carrera, succesoarea 
lui Ali la emisiunea de știri: blondă, cu ochi albaștri 
şi cu un aspect îmbunătățit printr-o serie de ope- 
rații chirurgicale. Partea de promo a emisiunii era 
deja în desfășurare: „Director de rețea dispărut de 
la petrecerea de burlac: organizată seara trecută. 
Vom prezenta cazul pe larg în emisiunea de știri din 
această seară.“ 

Carrera! Ali se vedea silită să-și scoată pălăria în 
fața celui care inventase acel nume. Era calculat să 
exercite o atracție aparte pentru tinerii în ascensiune 
care tânjeau după o mașină Porsche, dar mai suna 
şi ușor spaniol, dacă nu ţineai cont de părul blond, 
ochii albaștri și pielea netedă. După părerea destul 
de părtinitoare a lui Ali, Annette era prea tânără și 
mult prea vioaie. Părul ei arăta ca și cum și-ar fi vârât 
degetele în priză, iar apoi își aranjase coafura rezul- 
tată într-o încâlceală de valuri mărunte, ca frișca 
bătută bine. 

Dezgustară de ideea de a aștepta două ore ca să 
afle alte amănunte, Ali a deschis computerul, inten- 
ționând să caute pe internet un site care transmitea 
știri de ultimă oră. Când a atins tastatura, a auzit clin- 
chetul care o anunţa că primise un e-mail. S-a oprit 
cât să citească noul mesaj. 


Dragă Babe, 


Tocmai am văzut un anunț redacţional pe pos- 
tul de televiziune la care ai lucrat. Am continuat 
să urmăresc acel post, deși o detest pe noua pre- 
zentatoare, Annette. În fine, s-a anunţat că Paul 
Grayson, un mare ștab din nu știu ce reţea, e dat 
dispărut. Parcă ţin minte că așa îl chema pe soțul 
tău. Așadar, e vorba de Paul Grayson al tău sau 
de cineva cu același nume? 

VELMA T DIN LAGUNA 
Indiferent cine ar fi, nu e Paul Grayson al meu, 
a gândit Ali, însă i-a răspuns îndată Velmei. 


Dragă Velma, 


Îţi mulțumesc pentru că mi-ai atras atenţia asu- 
pra acestui anunț. Persoana dispărută este proba- 
bil Paul Grayson „al meu“. După ce voi avea mai 
multe amănunte despre situaţie, voi încerca să te 
informez. 

BABE 

Imediat după aceea, o vreme, Ali a navigat pe in- 
ternet. În anii petrecuţi în Los Angeles învățase că 
agențiile de știri din California de Sud aveau o poftă 
de nepotolit de orice se referea la industria de diver- 
tisment - a filmului sau a televiziunii. Paul Grayson 
era situat destul de sus pe lanţul trofic, astfel că nu a 
trecut multă vreme până când Ali a găsit ceea ce căuta, 
cu toate că nu oferea niciun element în plus față de ce 
reușise ea să surprindă din acel anunț promo de mai 
devreme. 


DIRECTOR NBYC DAT DISPĂRUT 


Paul Grayson, considerat de mult timp omul cel 
mai influent de pe Coasta de Vest al canalului NBC, 
a fost dat dispărut după plecarea timpurie și pre- 
cipitată de la propria petrecere de burlaci organi- 
zată la discoteca de fiţe Pink Swan de pe bulevardul 
Santa Monica din West Hollywood. Automobilul 
său Porsche Carrera de culoare roșie a fost găsit de- 
valizat și abandonat într-o parcare din apropierea 
unor blocuri de apartamente din Banning, astăzi 
după-amiază. 


Aceeași poveste. Toată lumea părea să se refere la 
Paul ca la un burlac, în ciuda faptului puțin conve- 
nabil că încă era căsătorit legal - cu Ali. Şi ce anume 
era acea discotecă „de fiţe“ Pink Swan? Probabil vreun 

local vulgar, unde se făcea striptease ori se dansa la bară. 
Indiferent ce ar fi fost, numele, Pink Swan (Lebăda 
Roz), sugera cât se poate de elocvent destrăbălarea. 
Însă următoarea pagină a cutremurat-o. 


Un purtător de cuvânt de la Biroul pentru per- 

soane dispărute de la Poliția din Los Angeles a de- 

clarat că există indicii care conduc la bănuiala că 

domnul Grayson a fost victima unui act criminal. 
„Act criminal.“ Ali a repetat expresia cu voce tare. 
Însăși posibilitatea ca Paul să fi căzut victimă cuiva 
făcea ca discuţia de mai devreme cu detectivul Little 

să îi pară mult mai amenințătoare. 


„ Jake Maxwell, cealaltă gazdă a petrecerii de 
burlaci, a declarat că oaspetele de onoare a plecat 
devreme de la distracţie. „În jurul orei zece, Paul a 
ieșit cąsă răspundă la un telefon și nu a mai revenit. 
Toată lumea se simţea bine. Abia foarte târziu 
i-a observat cineva absenţa.“ 


Pentru că toți erau prea turtiţi de băutură ca să bage 
de seamă, a gândit Ali. Articolul de ştiri se incheia 
aici. După aceea, câteva minute bune, Ali s-a între- 
bat dacă ar trebui să întreprindă ceva. În cele din 
urmă, totuși, i s-a părut logic să o informeze pe avo- 
cata ei că Paul fusese declarat dispărut. A pus mâna 
pe mobil și a sunat-o pe Helga Myerhoff. 

- Ce s-a întâmplat? a întrebat Helga. 

- Mă gândeam că ar trebui să știi că Paul nu a lip- 
sit întâmplător de la tribunal azi-dimineaţă, i-a zis Ali. 
A dispărut de la ceea ce se cheamă „petrecerea de bur- 
lac“ pe care a dat-o noaptea trecută. Există suspiciuni 
că ar putea fi vorba de un act criminal. Carrera lui a 
fost găsită abandonată într-o parcare din Banning în 
după-amiaza asta. 

Helga a devenit brusc interesată. 

- Cum de ai aflat toate astea? 

- O parte le-am aflat citind un site care dă știri 
fierbinți. Restul, totuși, îl știu din discuţia telefo- 
nică pe care am avut-o cu detectivul Carolyn Little 
de la Biroul pentru persoane dispărute de la Poliția 
Los Angeles. 

- De ce ţi-a telefonat ţie? a întrebat Helga. Și, în 
primul rând, de unde a știut unde să te găsească? 

- Cum nu l-am văzut pe Paul de mai bine de șase 
luni, și mie mi s-a părut ciudat că îmi cerea informaţii 
despre el, dar probabil că Ted Grantham i-a spus de- 
tectivului că sunt în Oraș și i-a dat adresa. 

Ali a auzit un foșnet slab în receptor și și-a ima- 
ginat-o pe Helga stând la birou și îndreptându-și ume- 
rij, înălțându-se de mijloc până la statura ei de aproape 
un metru Și șaizeci Și cinci. 

- Ce anume a zis detectivul? Și cum spuneai că 
o cheamă? 

- Carolyn Little, de la Biroul persoane dispărute. 
M-a întrebat când am sosit, de ce mă aflam aici, când 
l-am văzut ultima oară pe Paul. Toate chestiile obiș- 
nuite, bănuiesc. 

- A menționat posibilitatea că ai putea fi suspectată? 

Severitatea tonului Helgăi a făcut-o pe Ali să se ne- 
liniștească și să se întrebe dacă, până la urmă, întrebările 
detectivului Little nu erau chiar atât de „obișnuite“. 

-— Eu? a întrebat Ali, stupefiată. De ce Dumnezeu 
să fiu suspectă? 

- Paul și-a schimbat testamentul? a întrebat-o Helga. 

- Nu am idee, a spus Ali. Doar divorțăm, ai uitat? 
Eu mi-am refăcut testamentul, iar Chris este principa- 
lul beneficiar în caz că mi se întâmplă ceva. Presupun 
că și Paul a procedat la fel, refăcând testamentul în 
favoarea lui April și a copilului. 

- Nu neapărat, a spus Helga pe un ton gânditor. 
Din proprie experienţă, ştiu că bărbații amână astfel 
de treburi neplăcute ca pe niște amănunte neînsemnate. 

- Ce spui? a întrebat Ali. 

- Să presupunem ce e mai rău, a inceput Helga. Să 
zicem că Paul Grayson este mort, victima unui act cri- 
minal. Dacă voi nu sunteţi divorțați — şi nu sunteţi — 
și dacă, din întâmplare, el nu și-a refăcut testamentul, 
este posibil să termini mult mai bine ca văduvă decât 
ca divorțată. Din punctul de vedere al investigaţiei și 
ţinând seama de suma în discuţie, asta te pune pe pri- 
mul loc pe lista suspecților, ca făptașă pentru obținerea 
de avantaje materiale. 

- Eu? s-a mirat Ali. Cum e posibil? Nu am avut 
nimic de-a face cu asta - absolut nimic. Pe de altă parte, 
la ora la care Paul a dispărut de la așa-zisa petrecere 
pentru burlaci, eu mă aflam în mijlocul deșertului, un- 


deva pe lângă Blythe. 

— Să nu intrăm deocamdată în panică, a calmat-o 
Helga. Să așteptăm și vom vedea ce se întâmplă. Însă, 
între timp, nu mai vorbi cu detectivi dacă nu ai lângă 
tine un avocat. 

- Avocatul meu, a repetat Ali. Te referi la tine? 

- Nu. Nu eu. Eu mă ocup de divorțuri. Nu mă 
bag î in probleme penale. Asta e cu totul altă treabă. 
Însă nu te îngrijora. Weldon, Davis & Reed are câțiva 
avocaţi de clasă în domeniul acesta. O să cer să-mi 
fie recomandat cineva și îl voi pune în legătură cu tine. 

Grozav, a gândit Ali. Încă un avocat pe capul meu! 

După ce a terminat discuţia, Ali s-a plimbat o vreme 
prin cameră. În cele din urmă, s-a lungit pe podea și 
s-a silit să facă o serie de exerciții de relaxare. După ce 
a reușit să-și potolească întru câtva starea de agitație, 
s-a așezat în pat. Nu se aștepta să adoarmă, însă a reușit, 
trezindu-se la timp ca să urmărească emisiunea de știri. 
Din obișnuinţă, a dat din nou pe postul la care lucrase. 

Bineînțeles, uimitor de vivace și cu părul numai 
ţepi, Annette Carrera ocupa poziţia centrală, insă așa 
era dispunerea și în cadrul vechii echipe de știri. Scli- 
visitul de Randall James, cu aceeași perucă infiorător 
de urâtă, continua să fie coprezentator. Tot acolo se 
afla și Axel Rodbury, care, cu dinţii lui falși și restul, 
arăta mai bătrân decât Dumnezeu. Dacă Ali fusese 
considerată prea vârstnică, atunci el ce era? Acestora 
li se adăuga Bill Nickels, prezentatorul ştirilor spor- 
tive, întotdeauna rânjind și din cale-afară de entuzias- 
mat. Ani de zile, lui Ali îi venise mereu să-l plesnească 
peste mutră ca să nu mai vadă zâmbetul acela, mai 

ales după ce auzise zvonuri că, atunci când era vorba 
de studente stagiare, domnul Știri Sportive avea obi- 
ceiul să încerce să le intre pe sub fuste. 

Ali își făcuse curaj pentru calvarul ce va urma, 
crezând că dacă î iși va vedea foştii colegi adunaţi în 
studioul familiar al ştirilor va trăi un sentiment de 
pierdere. Însă, pe măsură ce cvartetul trecea într-un 
mod dezgustător prin introducerea necesară şi pre- 
supusă a fi neregizată, Ali nu a rămas deloc surprinsă 
văzând că Bill Nickels şi Annette păreau a avea 
o relație deosebit de amicală. 

Nu ai destulă minte cât să țintești mai sus de atât? 
a gândit Ali. Deși faptul că am ţintit mai sus nu mi-a 
prins prea bine mie. 

În afară de asta, totuși, nu a simţit nimic altceva. 
Nimic. Faptul că plecase de acolo poate nu reprezen- 
tase chiar voința ei, dar, după cum se părea, reușise 
să-și schimbe viaţa în bine. Indiferent ce se petrecuse; 
depăşise momentul, mai puţin nedreptatea ce i se fă 
cuse, fiind concediată fără motiv. Peste asta nu tre 
nici pe departe. 

Știrea zilei, prezentată chiar de Annette, avea legă, 
tură cu dispariţia lui Paul Grayson. La urma urmelat, 
postul era afiliat la NBC, iar Grayson era mare ștab 
la NBC. O tânără reporteriță — una pe care Ali n-o 
mai văzuse până atunci - a prezentat un scurt repor- 
taj realizat în fața porților închise ale casei din Robert 
Lane. Acest lucru l-ar face pe Paul să explodeze, dacă 
va afla. Din punctul de vedere al securității perso- 
nale, nu era deloc bine să ţi se prezinte la televizor 

intrarea în reședință, ca s-o vadă toată lumea. Al doi- 
lea reportaj, în legătură cu subiectul, prezentat de un 
alt reporter, fusese realizat în parcarea unui complex 
de locuinţe departe de a fi prea atrăgător, undeva în 
Banning. Desigur, la ora la care se filmase, Carrera 911, 
mașina lui Paul, fusese ridicată de acolo. În locul acela 
exista încă banda galbenă ce fusese folosită pentru a 
asigura locul presupusei infracţiuni, dar vehiculul nu 
mai era acolo, deși reporterul i-a informat cu insistență 
că acela era locul unde Porsche-ul abandonat al lui Paul 
Grayson fusese găsit la începutul după-amiezii. 

Cat au fost prezentate acele reportaje au trecut trei 
minute din emisiunea de ştiri, iar Ali nu aflase aproape 
nimic în plus față de ceea ce găsise pe internet. 

- Inutil, a mormăit ea în barbă. 

Era pe punctul de a trece pe alt post, când altă știre, 
prezentată de Randall, i-a pătruns în conștiință. Se re- 
ferea la un bărbat neidentificat care fusese descoperit 
mort in deșert, joi noapte, după o ciocnire a unui tren 
cu un vehicul, accident petrecut la nord-vest de Palm 
Springs. Cum fusese foarte aproape de acel incident 
când el se petrecuse, a rămas pe canal ca să asculte și 
restul ştiri. 

Cu fețele zâmbitoare, cei din platou citeau relaxaţi 
de pe telepromptere și nu păreau să facă nicio legătură 
intre cazul acela și cel pe care îl prezentaseră ceva mai 
înainte, şi de ce ar fi făcut așa ceva? La o adică, erau 
plătiți să citească ceea ce li se dădea - știri care fuse- 
seră deja scrise și editate de altcineva. Stabilirea de 
legături între știri nu făcuse niciodată parte dintre 

cerinţele pe care trebuiau să le îndeplinească angajaţii 
redacției de ştiri. 

Însă viaţa lui Ali suferise o schimbare fundamen- 
tală în urmă cu luni bune, când se apucase să pună cap 
la cap amănuntele care puteau explica moartea bruscă 
a prietenei ei, Reenie Bernard. lar acum, această renăs- 
cută Ali Reynolds nu putea să nu facă niște conexiuni, 
mai ales când ele săreau în ochi. 

Cadavrul unui bărbat neidentificat găsit în apro- 
piere de Palm Springs? Vehiculul abandonat al lui 
Paul, găsit undeva în Banning, la cincisprezece sau 
douăzeci și cinci de kilometri depărtare? Fără să-și 
dea seama cum, Ali a înţeles imediat că aceste două 
incidente sunt legate între ele. A înțeles instinctiv că 
mortul găsit aproape de Palm Springs trebuia să fie 
Pauk Singura întrebare care plutea în aer era: cât timp 
va trece până când va înţelege și altcineva acest lucru? 

Răspunsul la întrebare nu a întârziat să apară. 
Înainte ca Axel să se lanseze în prezentarea vremii, 
Ali a auzit bătăi insistente în ușă. 

- Cine e? a intrebat ea, uitându-se prin vizor. 

Pe coridor erau doi bărbați purtând cămăși albe, 
cravate și sacouri sport. Unul dintre ei era alb și în 
vârstă — trecut de cincizeci de ani - cu părul pieptănat 
peste chelie și cu gâtul gros al unui jucător de fotbal 
american îmbătrânit. Celălalt era mai tânăr - în jur 
de treizeci și cinci de ani, negru, cu capul ras și umeri 
drepți, ținută tipică pentru un pușcaș marin. 

- Poliţia, a zis cel în vârstă, punând în dreptul 
vizorului Portofelul deschis și arătându-și insigna și 


REŢEAUA RĂULUI 


n 
n 


legitimaţia cu fotografie. Detectivii Sims și Taylor, 
de la Departamentul Șerifului din Riverside. Vrem 
să discutăm despre soțul dumneavoastră. 

Avertismentul transmis de Helga Myerhoff ar fi 
trebuit să rămână primordial în mintea lui Ali, dar 
nu s-a întâmplat așa ceva. Zguduită de faptul că 
înțelesese imediat că Paul murise, a îndepărtat lanţul 
de blocare a ușii și a deschis-o. 

- A murit? a întrebat ea. 

- S-ar putea, i-a răspuns Sims, detectivul mai în 
vârstă. De aceea trebuie să discutăm cu dumneavoastră. 
Putem intra? 

Ali a deschis ușa, ingăduindu-le celor doi să pășească 
inăuntru. Prezenţa lor dominatoare, la care se adăuga 
apăsarea veștii pe care o aduceau, a umplut încăperea, 
care până atunci păruse spațioasă. Ali s-a retras spre 
un Scaun aflat în apropiere. Detectivii au rămas în 
picioare. 

Gândurile i se învârtejeau prin minte. Şi-a amin- 
tit deșertul dezolant, întunericul, luminile intermi- 
tente ale girofarurilor. Mersese pe autostrada 111 spre 
Palm Springs de multe ori. Și-a amintit de calea ferată 
paralelă cu șoseaua. Dincolo de şine nu era nimic, doar 
deșertul. Nu aveai niciun motiv să le traversezi, decât 
dacă... 

- E vorba de mașina care a fost lovită de tren 
noaptea trecută, da? a spus ea. Ce s-a întâmplat? Paul 
s-a sinucis? 

Cei doi detectivi au schimbat priviri. 

- Deci ştiţi de eveniment? a întrebat-o detectivul 
Sims. 

- Cel cu trenul? a întrebat Ali. Sigur. A fost pre- 
zențat la știri adineauri. Ca și știrea despre Paul. Când 
am văzut că mașina lui a fost găsită devalizată și aban- 
donată într-o parcare din Banning, am făcut legătura 
intre una și alta. - 

— Așa am procedat și noi, a spus detectivul Taylor, 
am făcut legătura între una și alta. Avem o victimă ne- 
identificată și credem că ar putea fi soțul dumneavoas- 
tră, dar nu suntem siguri. Detectivul Little de la Poliția 
din Los Angeles ne-a spus unde vă putem găsi. Avem 
nevoie de cineva care să facă identificarea. 

- Să-mi iau poșeta, a spus Ali, ridicându-se. Unde 
trebuie să merg? 

-“La morgă, s-a grăbit s-o anunţe Sims. În Indio. 

- Dar asta e la câteva ore de aici, dincolo de Palm 
Springs. 

- Riverside e un comitat mare, i-a răspuns Taylor. 
Acolo au dus cadavrul. Dar nu vă faceţi probleme cât 
de departe este. Vă vom duce până acolo și vă aducem 
și înapoi. Măcar atât să facem pentru dumneavoastră. 

Ali avea poșeta pe masă. Pistolul ei, un Glock 26, 
era predat la seiful hotelului. ÎI lăsase acolo în acea di- 
mineaţă, când plecase spre tribunal, și se bucura că încă 
nu și-l] recuperase. Chiar dacă avea permis de portarmă, 
probabil că nu ar fi fost o idee prea fericită să apară 
într-o mașină de poliție având asupra ei un pistol în- 
cărcat. Și-a luat poșeta și telefonul mobil. 

- Atunci, să mergem, a spus ea. 

Oamenii s-au uitat cam ciudat la acel trio care a 
trecut prin recepţia elegantă a hotelului. Ali era la 
mijloc, flancată de cei doi polițiști. Cu toate că de- 
tectivii Sims și Taylor nu purtau uniformă, se vedea 
de la o poștă că erau polițiști. Ceea ce făcea situația 
și mai evidentă era un Ford Crown Victoria uzat 
binișor, parcat chiar în faţa intrării în hotel. Cu an- 
tene pentru aparatele de emisie-recepție și jante negre, 
acea Crown Victoria sărea în ochi oricui s-ar fi uitat 
la mașinile aflate alături de ea — un Maserati Quattro- 
porte și un Bentley GT negru și sclipitor. 

Sims a deschis ușa din spate a mașinii și Ali a urcat. 
Când a observat că ușa nu avea clanță, a trăit un mo- 
ment de îngrijorare. Și-a dat seama cu întârziere că 
probabil ar fi trebuit să îi telefoneze Helgăi înainte 
de a fi de acord să îi însoțească pe Sims și Taylor. Pro- 
babil că Helga ar fi sfătuit-o să nu urce în mașina lor. 

Pe de altă parte, de ce nu? a gândit Ali. Nu trebuie 
decât să identific cadavrul. Ce e râu în asta? 

Și-a amintit momente din trecut când primise sar- 
cina de a prezenta investigaţii polițienești în desfă- 
șurare. Și-a adus aminte situaţii în care unele dintre 
persoanele implicate refuzau să coopereze, să dea de- 
claraţii de orice fel ofițerilor de poliție, dacă nu aveau 
alături de ele un avocat. Și, deși în acele momente 
înţelegea foarte bine că este un drept legal, Ali avea 
o vagă bănuială că oamenii care se piteau în spatele 
avocaților aveau ceva de ascuns. 

Ei, bine, eu nu am nimic de ascuns, Şi-a spus ea cu 
hotărâre. Așezându-se mai bine pe banchetă, și-a prins 

centura de siguranță. În timp ce detectivul Taylor 
conducea, Sims stătea pe locul mortului și a început 
să vorbească cu ea. 

- Am înţeles de la detectivul Little că dumnea- 
voastră și. soțul sunteți pe cale de a divorța, da? . 

Sunteţi pe cale de a divorța? s-a mirat Ali de 
formulare. | 

Folosirea timpului prezent era elocventă. Până în 
momentul când detectivii nu obțineau identificarea 
cadavrului, aveau să întrețină cu fermitate ficțiunea 
că Paul Grayson era încă în viaţă. 

- Da, a răspuns Ali. Trebuia să se dea hotărârea 
astăzi. A fost probabil prima oară când altcineva decât 
April a observat că Paul lipsește — când nu a apărut 
la proces. 

- Care este amiabil? a întrebat Sims. 

În prima clipă, Ali nu şi-a dat precis seama ce 
voia Sims. 

- Poftim? 

- A, a făcut el. Vorbeam de divorț. E amiabil? 

- Cât se poate de amiabil, având în vedere că prie- 
tena soțului meu - logodnica, de fapt - este gravidă în 
opt luni și jumătate. 

- E copilul lui? a intrebat Sims. 

- Așa mi s-a spus, a răspuns Ali. Nunta trebuia 
să fie mâine. Și fiindcă veni vorba, de ce trebuie să 
fac eu identificarea? De ce nu o face April? 

- Deocamdată, dumneavoastră sunteţi căsătorită 
cu el. Din punctul nostru de vedere, sunteţi cea mai 
apropiată rudă în viaţă. Ea nu este. 

Ali s-a gândit la acest lucru câteva momente. Era 
oră de vârf. Traficul se mişca chinuitor de încet. În 
timp ce înaintau cu greu, și-a dat seama că ea și cei 
doi polițiști se găseau în aceeași situaţie. Ei voiau in- 
formaţii de la ea, iar ea voia același lucru de la ei. 

- Bărbatul acesta, care e mort, a întrebat ea, omul 
acela, care ar putea fi Paul. Ce căuta pe calea ferată? 
S-a aflat acolo dinadins? A încercat să se sinucidă, 
cumva? Poate că el și April s-au certat, iar asta l-a adus 
la disperare pe Paul. 

"- Nu a fost sinucidere, i-a răspuns Sims. 

- Atunci, a fost accident? 

Sims nu 1-a răspuns. 

Ali s-a gândit la cele spuse de Jake, și anume că Paul 
plecase de la propria petrecere a burlacilor, fără a se 
deranja să anunţe pe cineva de intenţia lui. Doar dacă... 
Paul Grayson nu avea o reputație prea grozavă în ceea 
ce privea relațiile cu femeile. Ali și-l putea imagina 
agățând vreuna dintre femeile care făceau striptease sau 
dansau la bară, sau oricare alta disponibilă de la Pink 
Swan ca să o ducă undeva pentru o mică „ședință“. 

- Era singur în mașină sau cu altcineva? a Între- 
bat Ali. 

- Nu știm sigur, a zis Sims. Am adus oameni să 
caute atent în toată zona, dar deocamdată nu s-au des- 
coperit alte victime. 

A urmat o scurtă pauză, după care detectivul Tay- 
lor a preluat șirul întrebărilor: 

- Când ați ajuns în oraș, doamnă Reynolds? Aţi 
călătorit cu mașina sau cu avionul? 

Întrebările lui Taylor au declanşat în mintea lui 
Ali o luminiță de avertizare. Şi-a cântărit cu grijă cu- 
vintele și abia după aceea a răspuns. Până și faptul 
că fusese îndeajuns de aproape de locul incidentului ca 
să vadă luminile ambulanţelor și ale celorlalte vehicule 
de salvare le putea da polițiștilor un motiv să creadă 
că era amestecată în vreun fel. Dacă le spunea că 
trecuse prin dreptul orașului Palm Springs la miezul 
nopții și văzuse luminile, Sims și Taylor puteau in- 
terpreta prezenţa ei întâmplătoare în apropiere drept 
intenţie criminală. Cu toate acestea, îi dăduse aceeași 
informaţie și detectivului Little. De aceea a socotit că 
ar fi fost o greșeală să ascundă acest lucru și, pe de altă 
parte, nu vedea ce rost ar fi avut să nu fie sinceră. 

- Am venit cu mașina ieri, a precizat ea. Noap- 
tea tfecută. Am plecat din Phoenix spre sfârșitul 
după-amiezii. Am ajuns la hotel în jurul orei două. 

- Ceea ce înseamnă că aţi trecut prin zona Palm 
Springs pe la...? 

- Miezul nopții, a răspuns Ali, fără să mai aștepte 
ca detectivul Taylor să sfârșească de formulat între- 
barea. Şi aveți dreptate. Am văzut mașinile de poliţie; 
ambulanţele și alte vehicule venind la locul evenimen- 
tului. În deșert e întuneric. Luminile acelea se vedeau 
de la kilometri depărtare. Mai târziu, am auzit că un 
tren se ciocnise cu o mașină. 

În acea clipă, telefonul lui Ali a început să sune. 
Nu a recunoscut numărul celui care o apela. 

- Da. 

- Al Reynolds? 

- Da. 

- Sunt Victor, Victor Angeleri. Colega mea Helga 
Myerhoff m-a rugat să îți telefonez. Îmi cer scuze 
că nu am sunat mai devreme. Am fost prins într-o 
ședință. Mă gândeam că ar fi o idee bună să ne întâl- 
nim, ca să Îmi dau mai bine seama de ceea ce se 
intâmplă. Helga mi-a făcut o prezentare sumară, dar 
aș avea nevoie de unele detali: din partea ta. Cum 
biroul meu se află în apropiere de hotel, mă gândeam 
că aș putea trece pe acolo peste scurtă vreme, în drum 
spre casă. 

- Îmi pare rău, a spus Ali. Nu se poate. 

Și-a dat seama că polițiștii de pe locurile din față as- 
cultau cu aviditate tot ce spunea ea și erau atenţi la orice 
nuanță apărută în ceea ce zicea ea. Interesul manifes- 
tat de polițiști i-a sugerat lui Ali cât de mult greșise că 
nu dăduse ascultare sfatului primit de la Helga. 

- De ce nu? a vrut să știe Angeleri. Ce este mai 
important decât această întâlnire cu mine? 

- Problema este că acum nu mai sunt în hotel, 
a spus ea. Mă indrept spre Indio. Doi detectivi de la 
Departamentul Șerifului din Riverside m-au rugat să 
merg cu ei. Au nevoie de cineva pentru a identifica 
un bărbat mort - și ei cred că ar putea fi soțul meu. 

Lui Angeleri i-au scăpat câteva cuvinte ce nu făceau 
parte din vocabularul unui avocat, pe care Edie Larson 
le-ar fi considerat imposibil de pus pe hârtie. 

- Ţi-ai pierdut cumva mințile? Vrei să spui că te afli 
în mașina lor? a întrebat el. Și acum te duc tocmai 
la Indio? 

Ali nu-l cunoștea pe Victor Angeleri, insă acesta 
părea iritat — chiar furios —, ca și cum nu i-ar fi venit 
să creadă că se alesese cu un client atât de tare de cap. 
Nici lui Ali nu-i venea să creadă ce greșeală făcuse. 

- Acolo se află cadavrul, a zis Ali. 

- Mergeţi la biroul medicului legist de acolo? a 
vrut să știe Victor. 

— Evident, i-a răspuns Ali cu glas umil. 

- Bine, i-a strigat Victor în ureche. Acum unde 
vă aflați? f 

- Ne îndreptăm spre autostrada 10. 

- Plec imediat de la birou. Ne întâlnim acolo. 
Până atunci, însă, ţine-ți gura. 

- Unde aţi spus că mergem? a întrebat Ali, adre- 
sându-se lui Sims. 

+- Morga Comitatului Riverside, i-a răspuns el. 
Adresa e... 

- Ştiu adresa, a intervenit Angeleri, strigând sufi- 
cient de tare cât să-i spargă timpanul lui Ali. Voi ajunge 
acolo cât de curând pot. Până vom avea șansa de a dis- 
cuta între patru ochi, să nu mai declari nimic. Nimic! 
Poţi discuta cu ei despre vreme. Sau despre campio- 
natul de baseball, dar nimic altceva. Ne-am înţeles? 

- Am înţeles, i-a răspuns Ali. Am auzit cât se poate 
de clar. 

Vorbele ei exprimau un adevăr parțial, deoarece 
Sims și Taylor sigur auziseră vorbele lui Angeleri. 
Cei doi detectivi au schimbat priviri, ridicând din sprân- 
cene, iar Sims a scos un oftat de resemnare. Era evi- 
dent că până în acel moment făcuseră ce vruseseră 

din ea. Acum jocul se încheiase. Singura speranţă a lui 
Ali era că Victor Angeleri va fi destul de abil ca să o 
scoată din groapa pe care singură și-o săpase înainte 
ca ea să se scufunde și mai adânc. 

Al a aruncat o privire la ceas. Judecând după vi- 
teza cu care se deplasau, aveau să mai treacă două ore 
până să ajungă la Indio. Şi având în vedere că Victor 
pleca de la biroul din Wiltshire cu mult în urma lor, 
Ali a calculat că vor trece ore bune până când avo- 
catul va ajunge să discute cu ea. Asta însemna că mai 
avea de indurat câteva ore neplăcute în care trebuia 
să-și țină gura. 

Treptat, traficul a început să se subțieze. Mașina 
a prins viteză, dar era limpede că Sims și Taylor pri- 
cepuseră mesajul. Nu au mai făcut nicio încercare de 
a-i pune întrebări, nici măcar despre campionatul de 
baseball. Lăsată cu gândurile proprii, Ali şi-a petrecut 
timpul încercând să priceapă cum, în decurs de numai 
O zi, dintr-o femeie aproape divorțată, ajunsese suspectă 
de omucidere. 

Când au oprit la morga din Indio, Ali s-a uitat iar 
la ceas. Credea că va mai aștepta o oră până când avea 
să apară Victor. lar apoi, după timpul necesar pen- 
tru a face identificarea și pentru a răspunde la câteva 
intrebări suplimentare, mai avea de rezistat cel puțin 
trei ore, cât va dura călătoria până la hotel. 

Resemnată cu ideea că va avea parte de o noapte 
foarte lungă, Ali a rămas uimită când un bărbat imens 
s-a ridicat de pe o canapea mică din sala de așteptare 
Și s-a indreptat grăbit spre ei. 


64 J.A. JANCE 


- Ali Reynolds? a întrebat el. 

Presupunând că este tot un polițist, Ali a dat din 
cap, confirmând. 

- Bine,:a zis bărbatul, întorcându-se către detec- 
tivi. Dacă nu vă supăraţi, aș dori să schimb câteva 
cuvinte cu: clienta mea. 

- Aşteptăm afară, a răspuns detectivul Sims, după 
care el și Taylor s-au întors și au ieșit. 

- Eşti Victor? a întrebat Ali. Avocatul meu? 

El a dat din cap în semn de răspuns. Era posibil 
ca Victor să fi fost avocatul unora dintre „oamenii 
frumoși“ de la Hollywood, însă el era departe de a 
fi frumos. Era un om lat și gros - amintind de John 
Candy! - cu fălci căzute şi cu un început pronunțat 
de chelie. Chiar dacă purta un costum scump, acesta 
nu reușea să-l cuprindă în jurul taliei uriașe. Avea 
intr-o mână o geantă-diplomat semănând cu o tașcă, 
foarte folosită după înfățișare și zgâriată din plin, care 
era atât de încărcată de hârtii, încât unele aproape 
că dădeau pe afară. 

- Noi am plecat cu mult înaintea ta, a spus Ali. 
Cum de ai reușit să ajungi aici inaintea noastră? 

- Am închiriat un avion de la Santa Monica, i-a 
explicat Victor, conducând-o spre canapea, unde și-a 
pus geanta pe podea, alături de el. Am zburat de la 
aeroportul municipal Santa Monica până la aeropor- 
tul Cochran Regional de aici, din Palm Springs. 
! John Candy (1950-1994), actor de comedie cana- 
diano-american (n. tr.). 

Crede-mă, la tariful meu orar, ar fi fost o risipă de 
bani pentru tine dacă mi-aș fi petrecut șase ore depla- 
sându-mă dus și intors cu mașina până la Indio. Te rog 
să iei loc, a continuat, făcându-i semn spre canapea. 
Vreau să ştiu ce se petrece. 

Prea obosită ca să ridice obiecțiuni, Ali s-a așezat. 
Trecuse prin destule stări sufletești în cursul acelei 
zile, de aceea se simțea sfârşită și aproape să iz- 
bucnească în lacrimi. Când Victor a dus mâna spre 
geanta-diplomat, ea a crezut că va scoate de acolo o 
batistă de hârtie pentru ea sau un laptop pentru a-și 
nota unele lucruri. În schimb, el a extras un blocno- 
tes ferfenițit, cu hârtie albastră, liniată. Vârând mâna 
în buzunarul cămășii, a scos un stilou Mont Blanc 
negru cu alb. 

În ultimii ani, Ali ajunsese să fie tot mai dependentă 
de computere. Într-un anume fel, totuși, i s-a părut ciu- 
dat de liniștitor să constate că Victor Angeleri nu era 
un tip care să țină la jucării de ultimă generație - şi 
că atunci când trebuia să-și facă treaba, apela la forța 
minţii şi la hârtie și ceva de scris, lucruri demodate. 
Exact de asta avea nevoie Ali Reynolds în acele mo- 
mente — nu de cineva binecuvântat cu o înfățișare atră- 
gătoare ori stil elegant și sclipitor, ci de cineva cu 
greutate — cineva care să fie suficient de masiv şi de 
rezistent ca să le facă faţă singur detecuvilor Sims și 
Taylor și să câștige. 

- Aşa, a început Victor, scoțând capacul stiloului. 
Spune-mi totul — dar de la început. 

A trecut de ora unu. Ar trebui să dorm, dar 
nu pot. Nu mă aşteptam ca ziua de ieri să fie bună. - 
Îți. dai seama din capul locului că ziua în care te 
duci la tribunal ca să obţii hotărârea de divorț nu 
are cum să fie o zi marcată cu roșu în calendar, 
nici moment de sărbătorire. Însă nu mă așteptam 
să fie chiar atât de dezastruoasă. Nu credeam că 
avea să se încheie cu o vizită la morgă. 

Pentru că, deși divorțul meu nu s-a finalizat 
ieri, căsnicia mea s-a încheiat oricum. Soțul meu 
este mort. Nu a apărut la înfățișarea de la tribu- 
nal la ora zece dimineaţa pentru că a murit în 
noaptea dinainte — a murit după ce a șters-o en- 
glezește de la propria petrecere pentru burlaci, 
fără să spună nimănui unde se duce. 

După ce am petrecut câteva ore în compania 
unor detectivi de la omucideri, acum știu că Fang 
a murit. Mâinile și picioarele i-au fost legate cu 
bandă adezivă. Și gura i-a fost lipită cu același tip 
de bandă. A fost băgat în portbagajul unei mașini 
furate care a fost apoi lăsată pe șina de cale ferată, 
în apropiere de Palm Springs. Vehiculul în care se 
găsea a fost ulterior lovit și distrus în întregime 
de un tren marfar care venea cu viteză. El a fost 
azvârlit din mașină de impact și proiectat în deșert, 

unde i-au găsit cadavrul câteva ore mai târziu. 
Autopsia se va efectua abia astăzi, ceva mai târziu. 
Eu sper că a murit în momentul impactului. 

Și astfel, întrucât divorțul nu s-a pronunţat, au- 
torităţile mă consideră „cea mai apropiată rudă 
în viață”. Pentru prima oară, a trebuit să merg la 
morgă pentru a identifica un cadavru. 

Mă așteptam ca acel loc să fie sumbru și rece. 
Nu era, însă răceala pe care am simţit-o nu avea 
nimic în comun cu vreun aparat de aer condiționat 
în funcţiune, pentru că nu am văzut așa ceva. 
Cum stăteam acolo, în camera de vizitare, aștep- 
tând ca un om să aducă brancarda pe roţi, sân- 
gele mi-a îngheţat. lar când a trebuit să privesc 
de aproape fața aceea atât de zgâriată și zdro- 
bită, dar vai, atât de cunoscută, cu greu am mai 
putut să rămân în picioare. Nu s-ar putea spune 
că am leșinat când l-am văzut întins pe brancardă, 
dar mi s-au muiat genunchii. Din fericire, cineva 
m-a ajutat să ajung la un scaun. 

Nu am plâns, nu am putut. În primul rând 
pentru că nu știam ce simțeam ori ce ar fi tre- 
buit să simt. Eu și Fang divorțam, dacă nu eram 
deja divorțați. Relaţia dintre noi se încheiase, chiar 
dacă nu era terminată. Și totuși, era un bărbat pe 
care l-am iubit cândva - cineva puternic și esenţial, 
cu care speram să-mi împart restul vieţii. Mă îndu- 
rerează să-l văd mort. Și, da, mi se face rău gân- 
dindu-mă la copilul lui încă nenăscut — care urmează 
să vină pe lume în următoarele săptămâni. Nu-l va 

cunoaşte, va crește fără să-l fi văzut vreodată. Asta 
e rău. Să lași un copil fără tată este RĂU! RĂU! RĂU! 

După ce am făcut identificarea, cineva — un 
funcţionar — mi-a dat o hârtie să semnez - un for- 
mular. care precizează ce urmează să se întâm- 
ple cu rămășițele pământești ale lui Fang după ce 
autorităţile nu vor mai avea nevoie de ele. Mi se. 
pare nefiresc să fiu aceea care hotărăște ce firmă 
de pompe funebre să angajez pentru înmormân- 
tare. Eu am dispărut din viaţa lui Fang de multă 
vreme — mai mult decât cele șase luni de când am 
părăsit domiciliul conjugal. Mi se părea că Twink 
trebuia... Ba nu, corecție. Atenţie, am considerat 
că logodnica lui — femeia care așteaptă copilul 
lui — ar trebui să ia astfel de hotărâri, dar simplul 
fapt că încă suntem căsătoriți legal mă pune în 
mod automat în postura de a mă ocupa de toate. 
De acea am căutat în cartea de telefon, am găsit 
numele firmei de pompe funebre care s-a ocupat 
de înmormântarea mamei lui Fang acum șase ani 
și am telefonat acolo. 

Acum două zile — să fie doar două? — v-am po- 
vestit de planul meu de a alege niște haine noi în 
drum prin Scottsdale, ca să pot apărea în instanţă 
arătând ca un model la o paradă a modei, purtând 
ceva mai sofisticat decât ceea ce îmbrac de obicei 
acasă, în Sedona. M-am răsfăţat chiar și cu o tun- 
soare, manichiură și pedichiură. Voiam să pot porni 
cu dreptul după ce eu și Fang ne-am fi prezentat 
în fața judecătorului ca să abjurăm jurămintele sacre. 

Ironia este că după ce m-am întors la hotel, 
mi-am scos hainele elegante de tribunal și am 
îmbrăcat ceva confortabil — un tricou, o pere- 
che de blugi, pantofi sport ușori. M-am dema- 
chiat și mi-am prins părul într-o coadă de cal. 
Așa eram când au venit cei doi polițiști de la 
omucideri să-mi ceară să merg cu ei și să iden- 
tific cadavrul victimei. Și așa arătam câteva ore 
mai târziu, când calvarul identificării s-a termi- 
nat și am ieșit din secţia din Indio a Departamen- 
tului Șerifului din Comitatul Riverside ca să mă 
întorc la hotel. 

Nu am idee cine a alertat presa și televiziunea 
în legătură cu ce se petrecea. Cu siguranţă că ci- 
neva scăpase deja numele lui Fang în public. În 
timp ce aparatele foto cu blit ne orbeau, iar re- 
porterii lătrau întrebări, cineva m-a recunoscut și 
m-a strigat pe nume. Sunt sigură că fotografia 
mea va apărea la știri mâine și voi arăta la fel de 
șifonată ca unele celebrităţi ale căror mutre apar 
în ziare după ce sunt prinse conducând sub in- 
fluența băuturilor alcoolice. 

Una este să rămâi în afara spațiului emoţional 
și să faci un reportaj despre moartea prematură 
a cuiva, din indiferent ce motiv. Altceva este când 
trăiești asta — ești în interiorul acelui spaţiu și 
încerci să înţelegi situația. Acum, având în vedere 
cum funcționează media, nu voi mai face vreo- 
dată reportaje despre evenimente - voi deveni 
parte a reportajului. 

Așadar, acesta este un avertisment pentru toți 
fanii mei de pe cutloose. blog. Am certitudinea că 
dimineaţă se vor întâmpla o sumedenie de lucruri 
neplăcute. Vreau să vă asigur că mă simt bine. 
Și vă voi ține la curent pe măsură ce se desfășoară 
lucrurile. 

Postat la 1.07 AM, 17 septembrie 2005, de BABE 


Trecând prin lista de e-mailuri, Ali a văzut peste 
zece comentarii aliniate și așteptând să fie citite, însă 
era prea epuizată ca să mäi facă asta. 

Du-te la culcare, şi-a spus ea, închizând laptopul. 
Si mâine e o zi. 

S-a culcat imediat. ȘI, spre surprinderea ei, a ador- 
mit aproape instantaneu. Aţipise doar de câteva 
minute, când a trezit-o sunetul telefonului. 

- Ce Dumnezeu se întâmplă? a intrebat-o Edie 
Larson. 

- La ce te referi? a bombănit Ali amețită de somn. 
Şi cât e ceasul? 

Draperule grele și închise la culoare ale camerei 
erau trase peste ferestre. În întunericul deplin, a tre- 
buit să se răsucească pentru a vedea ceasul, care arăta 
5.35 dimineața. 

- De ce nu m-ai sunat? a continuat Edie. Ce s-a 
intâmplat cu Paul? Şi de ce a trebuit să faci tu iden- 
tificarea? Ce se întâmplă cu viitoarea soție care nu 
apare deloc? 

- Cine ţi-a spus toate astea? a intrebat Ali. 

- Chiar tu, a răspuns Edie. În cutloose. 

Ali a rămas încremenită. Niciodată nu-i trecuse prin 
minte că mama ei și-ar putea băga nasul pe internet. 

- Mi-ai citit blogul? 

- Sigur că da, a spus Edie. Ce, n-am voie? În fiecare 
dimineaţă, cât aștept să crească aluatul de chifle și când 
nu e nimeni în restaurant ca să-mi țină de urât, citesc 
tot blogul tău. Când eu și tata i-am cumpărat lui Chris 
computerul Macintosh, el ni l-a dat în schimb pe cel 
vechi al lui. L-am pus aici, în birou, mi-am luat un abo- 
nament la internet, am făcut toată treaba. Apropo de 
asta, nick-ul meu pe internet este sugarloafmama, dar 
nu ţi-am telefonat să discutăm despre mine. Vreau să 
știu ce se întâmplă cu tine. Zi-mi totul, dar repede. Peste 
câteva minute trebuie să deschidem. 

Și Ali i-a spus mamei tot ce și-a amintit — părțile 
pe care le scrisese pe blog, dar și cele pe care le tre- 
cuse cu vederea. Adevărul era că, după ce analizase 
declarația pe care Ali o dăduse detectuvilor Sims și 
Taylor, Victor o sfătuise să nu dea nimic pe blog de- 
spre asta - absolut nimic. Socotind că le era oarecum 
obligată cititorilor ei, Ali scrisese ceva despre cele pe- 
trecute, dar numai ceea ce credea că rămâne neutru. 
Nu a afirmat direct că mersese la Indio însoțită de 
doi detectivi de la omucideri. Și nici nu suflase vreo 
vorbă despre faptul că făcuse deplasarea de la aero- 
portul Jacqueline Cochran impreună cu cel mai re- 
cent membru al trupei tot mai numeroase de avocaţi 
pe care o avea. 

Stând de vorbă cu Edie, Ali a corectat acea lacună 
creată deliberat, menționând numele complet al lui 

Victor Angeleri, în vreme ce a mai înfrumusețat oa- 
recum partea de apărare din autobiografia ei. 

- Spui că-l cheamă Victor, Victor Angeleri? Ce fel 
de nume e ăsta? a vrut să ştie Edie.. 

- Presupun că e italian, i-a răspuns Ali. 

- Şi are propriul avion? 

- Nu. A închiriat unul. 

Iar în drum spre casă, ca să mă facă să uit de neca- 
zurile mele, mi-a ţinut o prelegere amănunţită despre 
Jacqueline Cochran, doamna după care este numit aero- 
portul, și despre femeile-pilot din forțele aeriene din cel 
de-al Doilea Război Mondial, şi-a amintit Ali. 

- Cum e? a întrebat Edie. Bătrân? Tânăr? Cum? 

- Cam de aceeași vârstă ca tata, cred, l-a descris 
Ali. Și mare. În avion, a trebuit să folosească un pre- 
lungitor pentru centura de siguranţă. 

- Nu mă interesează nici cât negru sub unghie cât 
de mare e, a spus apăsat Edie. Vreau doar să știu dacă 
e bun de cevá. Ce fel de avocat spuneai că este? Am 
ințeles că nu e același cu cel care ţi-a fost avocat de 
divorț, a adăugat ea. Acela se numea Myra nu știu cum. 

Ali s-a întrebat cum de reușea Edie Larson să facă 
pe proasta, deși, în mod negreșit, mirosea orice incer- 
care de dezinformare din partea fiicei. 

- Nu Myra, Helga Myerhoff, a corectat-o Ali. Ea 
s-a ocupat de problemele divorțului. Victor este spe- 
cializat în legislație penală. 

- Dar de ce Dumnezeu ai avea tu nevoie de un avo- 
cat specializat în penal? a vrut să știe Edie. Poliţiştii 
cred că ai avut ceva de a face cu moartea lui Paul - 

că eşti cumva vinovată? Cum ai putea fi? Doar te afla: 
la mulți kilometri depărtare la momentul respectiv. 

Ali şi-a adus aminte strălucirea intermitentă a lun- 
gului șir de girofaruri care iluminau deșertul pe când 
se deplasau prin noapte spre locul unde se petrecuse 
coliziunea. 

Nu am fost chiar la atâția kilometri pe cât mi-aş fi 
dorit, a gândit ea. 

Victor nu vrusese ca ea să fi spus că văzuse lumi- 
nile girofarurilor atunci când dăduse în fața detectivi- 
lor Sims şi Taylor declaraţia ce fusese înregistrată, dar 
cum aceştia știau deja la ce oră plecase ea din Phoenix, 
precum și ora la care se cazase la hotel, asta însemna 
că ştiau ora aproximativă la care trecuse prin dreptul 
orașului Palm Springs. Drept urmare, părea inutil să 
se sară peste această parte. Adevărul era că ea văzuse 
luminile ambulanţelor și ale mașinilor de intervenție. 
Ar fi trebuit să fie oarbă să nu remarce așa ceva, iar de- 
clarațiile mincinoase privind acest aspect în cadrul unei 
depoziţii oficiale ar fi fost atât inutile, cât și ridicole. 

- Probabil că polițiștii au suspiciuni în privința mea, 
a spus Ali, străduindu-se să rostească vorbele într-un 
mod degajat și calm, în speranța că asta o va face pe 
Edie să renunţe la subiect. Dar Victor zice să nu-mi 
fac probleme. E o chestiune de rutină. Așa acționează 
ofițerii de la omucideri. La început îi bagă pe toți în 
aceeași oală. Apoi, treptat, îi elimină pe cei care nu au 
nicio legătură cu fapta, ca să ajungă la făptaș. 

- Deci, tu spui că este sigur că Paul a fost ucis? 
a întrebat Edie. 

Ali a oftat. 

- Da. Când eu și Victor am plecat din Indio, încă 
nu se dăduseră amănunte privind cazul, pentru că 
April nu fusese inștiințată, dar sunt sigură că acum 
știe totul. Dacă așa stau lucrurile, povestea- este pro- 
babil pe toate posturile de știri. Eu am dormit până 
acum, aşa că nu am cum să verific-asta. 

Ideea că interogatoriul fusese unul de rutină nu 
a reușit nicidecum să potolească revolta lui Edie. 

- Dar e de neconceput! a spus ea'pe un ton apăsat. 
Nu trebuia să te las să conduci singură atâta drum. Nu 
trebuia. Discuţia pe tema asta a apărut chiar înainte 
de plecarea ta. Tata a zis că ar fi fost bine să-mi fac 
bagajul și să te însoțesc, numai că eu m-am lăsat con- 
vinsă de tine că nu e cazul. Există momente când ma- 
mele trebuie să fie alături de copiii lor, Alison. Acesta 
este doar unul dintre ele. 

În fundal, Ali a auzit o ușă deschizându-se şi 
inchizându-se. 

- Vorbeşti de lup, și lupul la ușă, a spus Edie. Uite-l 
pe tata. Bob, sunt în birou, a strigat ea către soţ. Vor- 
besc cu Ali la telefon. Vino să auzi și tu. Nici n-o să-ți 
vină să crezi. 

Imediat după aceea, Edie s-a apucat să relateze pe 
scurt tot ce aflase de la Ali. Ajunsă la jumătate, po- 
vestea s-a oprit totuși brusc. 

- Nu se poate! a exclamat Edie. Am pierdut cu totul 
noțiunea timpului. Ali, tocmai au apărut primii clienți. 
Trebuie să incheiem. O să te mai sun, dar să ai grijă 
de tine. Nu-i lăsa pe neisprăviţii aceia să te manevreze. 

După ce a lăsat receptorul în furcă, Ali a mai moțăit 
o vreme, dar la șapte, când era perfect trează, a tele- 
fonat la room service și a comandat dejunul și ziare. 
A reușit să intre în duș și să termine înainte de a-i fi 
adusă tava cu dejunul. 

În timp ce-și bea cafeaua, a frunzărit ziarele, unde 
uciderea - da, un purtător de cuvânt al Departamen- 
tului Șerifului: din Riverside folosise acel cuvânt - di- 
rectorului unei importante televiziuni de știri, Paul 
Grayson, reprezenta o știre de prima pagină. Drept 
urmare, din păcate, tot pe prima pagină apărea și 
fotografia lui Ali, care s-a dovedit a fi cât se putea de 
nefericită, adică exact cum se așteptase. Sub poză apă- 
rea textul: „Fosta prezentatoare de televiziune pentru 
zona Los Angeles, Alison Reynolds, însoțită de cu- 
noscutul avocat Victor Angeleri, părăsind secția de 
poliție din Indio, după ce a identificat cadavrul soțului 
ucis, Paul Grayson.“ 

Străduindu-se să nu se uite la fotografia demnă de 
orice tabloid, Ali și-a îndreptat atenţia asupra artico- 
lului care o însoțea. În ciuda faptului că folosise titlul 
ca o reclamă și se risipise astfel o suprafață mare din 
prima pagină, conținutul textului era surprinzător de 
subțire, fără să ofere mai multe amănunte decât cele 
găsite deja de Ali pe internet. 


Astăzi trebuia să fie ziua căsătoriei lui Paul 
Grayson. În schimb, viitorul mire a fost victima 
unei crime, căzând pradă unui ciudat plan de răpire/ 
ucidere, în urma căruia a fost lăsat legat de mâini 

și de picioare în portbagajul unei mașini furate, care 
a fost abandonată pe calea ferată în apropiere de 
Palm Springs. Vehiculul furat a fost spulberat de un 
marfar-venind în viteză, iar Grayson a murit în 
urma impactului. Autopsia urmează să fie efectuâtă 
în cursul zilei de astăzi. 

Investigația desfășurată în comun de Poliția din 
Los Angeles și Departamentul Șerifului din Comi- 
tatul Riverside încearcă să stabilească modul precis 
în care s-au desfășurat evenimentele din momentul 
când Grayson a plecat brusc de la o petrecere de 
burlaci organizată în onoarea lui, până când un tren 
marfar al companiei Burlington Northern, mergând 
spre est, a lovit vehiculul în care era închis. 


Ali a trecut în mare viteză prin celelalte ali- 
neate, care conțineau informaţii pe care le ştia deja. 
A zăbovit şi a citit cu mai mare atenție partea în care 
se vorbea despre nefericita petrecere de burlaci de la 
Pink Swan. 


„Eram toți la Pink Swan și ne distram“, declara 
fostul director NBC Jake Maxwell, participant și 
gazdă a petrecerii de burlaci. „Îmi amintesc că lui 
Paul i-a spus cineva că e căutat la telefon. Cred că 
a ieşit ca să răspundă și nu s-a mai întors. Într-un 
târziu, m-am dus afară să-l caut, și am observat că 
Porsche-ul lui lipsea din parcare. Am presupus că se 
săturase de petrecere și plecase acasă.“ 

Ieri după-amiază, automobilul Posche Car- 
rera, aparținând domnului Paul Grayson, a fost 
găsit devalizat și abandonat în parcarea unui bloc 
de locuinţe din Banning. Furtul automobilului 
Camry distrus de trenul marfar fusese anunţat 
ceva mai devreme în cursul zile de ieri; acesta se 
aflase parcat pe terenul unui târg de mașini din 
Ventura. Departamentul Șerifului din Riverside 
cere fie contactat imediat de către toate persoa- 
nele care dețin informaţii despre oricare dintre 
aceste vehicule. 

Domnul Grayson era în proces de divorț de 
soția sa, fosta vedetă a televiziunii locale de știri, 
Alison Reynolds. El trebuia să fie prezent la pro- 
nunţarea divorțului ieri-dimineaţă la ora 10. Absența 
lui de la această înfățișare a făcut-o pe logodnica lui, 
April Gaddis, să ia legătura cu Biroul pentru persoane 
dispărute de la Poliţia Los Angeles, care a declanșat 
imediat o investigaţie. 


Articolul continua și pe pagina a doua, dar Ali 
nu s-a mai deranjat să citească şi restul. A încercat 
să vadă reflectarea știrii în alte două ziare, dar a găsit 
în mare aceleași lucruri, fără nimic suplimentar și am- 
bele prezentând aceleași fotografii proaste în care 
apărea ea. Ali a renunțat, și-a mai turnat o ceașcă de 
cafea și s-a dus să-și verifice mesajele. Trecându-și 
ochii peste subiectul acestora, a văzut că trei dintre 
ele erau adresate lu: Fred, individul care îi reproşase 
că divorțează de soţ. 

Dragă Fred, 
Esti un ticălos ignorant. Sper să mori. 


Nici vorbă de o discuţie logică. Acest mesaj era 
nesemnat, de aceea Ali l-a șters pur şi simplu. 


Dragă Fred, 


Vorbești ca primul meu soţ, și știi cva? Au tre- 
cut ani de atunci și el încă tot nu a priceput cum 
se face că eu mi-am luat copiii și l-am părăsit. Am 
încercat să-i spun că purtarea lui ne dezbină, dar 
el nici n-a vrut să audă. A fost o luptă, dar banii 
nu înseamnă totul. Știu doar că eu și copiii - două 
fete si un băiat — o ducem mai bine. 

CONNIE DIN MI 


Dragă Fred, 


Omul să nu despartă? Dumnezeu trebuie să 
fi auzit ce i-a făcut Fang lui Babe și i-a dat o lecţie. 
Poate că-ţi va da și ţie o lecție asemănătoare. 
Se pare că o meriţi. 

CASEY BĂTRÂNUL LILIAC 


Casey era cineva care scria des pe blogul ei. De obi- 
cei, Ali îi posta comentariile, dar de data asta amintea 
prea mult de urarea de mai devreme „sper să mori“, așa 
că i-a şters mesajul. În momentul când se pregătea să 

treacă mai departe, un clic a anunţat-o de primirea altui 
. . A . . 

e-mail, adresat tot lui Fred. Insă ceea ce i-a atras atenția 

lui Ali a fost identitatea expeditorului: Sugarloafmama. 


Dragă Fred, 


Sunt de acord cu tine. Jurământul de căsătorie 
este sacru, dar el trebuie să fie respectat de către 
ambele părți. Asta îmi aduce aminte de un cân- 
tec vechi, despre Frankie și Johnie: „Bărbat îi era, 
dar o nedreptățise. ”! Tot ce spune este: „Călătorie 
sprâncenată! “ 

SUGARLOAFMAMA 


Râzând, Ali a postat comentariul lui Edie. Cei care 
locuiau în Sedona ori în apropiere aveau să-și dea ime- 
diat seama cine era Sugarloafmama. Iar faptul că Edie 
Larson avea păreri raționale și hotărâte pe orice temă, 
indeosebi cea a fostului ei ginere, nu reprezenta 
o noutate. 


Google m-a trimis aici. Am crezut că acesta e 
un site de îngrijirea sănătăţii. Dacă voiam sfaturi 
pentru cei dezamăgiți în iubire, mă adresam lui 
Dear Abby. Voi, oameni buni, ar trebui să trăiţi. 


! Vers din Frankie and Albert, cântec compus în 1899, inter- 
pretat în diferite variante de nenumărați artiști, printre care Bob 
Dylan, Elvis Presley, Kenny Rogers, Sam Cooke, Taj Mahal, 
Brook Benton (n. tr.). 


80 J.A. JANCE 


Acest mesaj rămăsese nesemnat, de aceea l-a șters. 
Apoi a citit o serie de comentarii care erau în esență 
condoleanţe adresate ei. Unul dintre ele ieşea în 
evidenţă. _ 


Dragă Babe, 


Am înţeles exact ce voiai să spui când ai afir- 
mat că nu stiai precis ce să simţi și că nu ai putut 
plânge. Divorțul meu ar fi fost pronunţat peste 
două săptămâni, dar soţul meu s-a sinucis înainte. 
Spusese mereu că o va face, dar nu l-am crezut. 
Eu voiam să dispară din viața mea. Devenise depen- 
dent de droguri și de jocurile de noroc și simțeam 
că mor când îl vedeam cum se distruge singur. Însă 
nu am vrut ca el să moară. Multă vreme am cre- 
zut că murise din vina mea. Am avut nevoie de trei 
ani de tratamente pentru a mă împăca definitiv cu 
tot ce se întâmplase. 

De aceea, te rog să accepti condoleanțele mele. 
Sunt convinsă că l-ai iubit cândva pe Fang. După 
părerea terapeutului meu, eu trebuia să sufăr nu 
doar pentru omul care dispăruse, ci și pentru cel 
care nu fusese şi pentru visul pe care l-am avut 
cândva despre viaţa pe care o vom duce împreună. 
Suferinţa pentru visul destrămat era la fel de greu 
de îndurat ca și suferința pentru cel dispărut. Nu 
te teme să ceri ajutor dacă socotești că vei avea 
nevoie de el. Însă asta e o treabă dificilă. Mai di- 
ficilă decât orice altceva ce am făcut vreodată. 

Fac parte de multă vreme din familia elibera- 
ților. De-a lungul ultimelor luni știu că ţi-ai con- 
centrat mare parte din furie împotriva lui Twink, 
mai mult chiar decât împotriva lui Fang. Înţeleg 
asta. În măsura în care te privește, Twink este 
„Cealaltă femeie”, dar bănuiesc în același timp că 
este mai tânără decât tine și nu la fel de inteli- 
gentă. Ea nu va avea resursele emoționale să re- 
ziste acestei tragedii la fel de bine ca tine. Încearcă 
să ţii minte că visurile ei s-au făcut scrum astăzi, 
împreună cu visurile tale. Cum divorțul tău de Fang 
nu a fost pronunţat când a avut loc decesul lui, 
cred că tu și Twink veţi descoperi că viețile voas- 
tre sunt legate într-un mod neașteptat. Sper să 
găsești în inima ta puterea de a fi bună faţă de 
ea şi de copilul ei nevinovat. 

Nu uita că Dumnezeu va avea grijă să culegi 
ceea ce semeni. 

PHYLLIS DIN KNOXVILLE 


Când a încheiat de citit mesajul lui Phyllis, Ali 
. A . . 
era înlăcrimată. În acele cuvinte existau atâta înțelep- 
. -A .. A A . . A 
ciune şi îngrijorare, incât a simțit că rămâne fără su- 
flare. A postat mesajul în secțiunea de comentarii, după 
care i-a trimis lu: Phyllis un răspuns personal. 


Dragă Phyllis, 


Îți mulțumesc pentru mesaj. Îţi mulțumesc și 
pentru amabilitate — pentru că ţi-ai dat seama ce 

simţeam și pentru mângâiere; pentru că mi-ai ofe- 

rit îndrumări foarte necesare într-un moment când 

mă aflam în primejdia de a mă rătăci. 
E BABE 

Multe dintre celelalte mesaje se scăldau cam în 
aceeași apă. Ali le-a răspuns tuturor, dar singurul pe 
care l-a postat a fost cel primit de la Phyllis. Spu- 
nea totul și în modul cel mai fericit. Ceva mai târ- 
ziu, când telefonul ei mobil a sunat, se aștepta ca el 
să vină din partea unuia dintre părinţii ei sau poate 
chiar de la Chris. Nu credea că va auzi vocea lui 
Dave Holman, detectivul specialist în omucideri din 
Comitatul Yavapai. 

- Tocmai am vorbit cu mama ta, a zis Dave, pe 
un ton sumbru. E adevărat? Poliţiştii din Los Ange- 
les își închipuie că ești în vreun fel amestecată în uci- 
derea lui Paul? 

Cu anu înainte ca autoritățile din Sedona să fi con- 
struit propria şcoală, copiii din localitate trebuiau să 
fie transportați cu autobuzul până la liceul Mingus 
Mountain din Cottonwood. Dave Holman era pe vre- 
mea aceea un puști înalt și slăbănog, cu un an mai mare 
decât Ali la școală. După absolvire, el a ajuns la pușcașii 
marini. Ulterior, a urmat și colegiul, studiind drep- 
tul penal. Era atât detectiv la departamentul șerifului, 
cât și căpitan în rezervă la pușcașii marini și îndepli- 
nise deja două misiuni în Irak. Pe de altă parte, era 
un client obișnuit pentru micul dejun de la cafeneaua 


Sugar Loaf, ţinută de Bob și Edie Larson. 

La început, Ali a simţit o împunsătură de nemul- 
țumire, gândindu-se că părinții ei dăduseră sfoară în țară 
despre întâmplările din viaţa ei. Apoi și-a adus aminte 
de blog. Probabil că Dave citea cutlooseblog.com, 
la fel cum făcea și mama ei. Poate că de acolo deținea 
toate informaţiile - totul, mai puțin numărul ei 
de telefon. 

De ce am ţinut să am blog? s-a întrebat Ali. 

- Nu au spus asta foarte clar, i-a răspuns Ali. Și nici 
în prea multe cuvinte. 

- Cum s-au exprimat? a întrebat-o Dave. Spune-mi 
exact ce au spus. 

- Mi-au luat o declaraţie, a zis ea. 

- Și avocatul tău, acel Angel nu știu cum, a fost 
de față? 

Era evident că Edie îi oferise lui Dave o prezen- 
tare completă a discuţiei pe care Ali o purtase cu ea. 

- Angeleri, l-a corectat Ali. Victor Angeleri. Da, 
a fost prezent. | 

- Edie a spus că le-ai povestit că ai trecut cu mașina 
prin dreptul locului unde s-a petrecut ciocnirea, că ai 
văzut vehiculele venite la fața locului şi așa mai departe? 

- Trebuia s-o fac, l-a lămurit Ali. Doar e adevărul. 
Luminile acelea se vedeau de la kilometri depărtare. 
Și, cum am trecut prin dreptul orașului Palm Springs, 
era imposibil să nu le văd. 

- Grozav, a murmurat Dave. Ce altceva au spus 
indivizii? 

- Nu mai știu. Au pus o sumedenie de întrebări. 
Le-am răspuns. Și cu asta, basta. 

— Și ce au zis când au încheiat discuţia? 

— La ce te referi? a întrebat Ali. Cu alte cuvinte, 
dacă şi-au luat rămas-bun? 

- Nu, la ceva de genul: „Să nu părăsiți statul fără 
să ne anunţaţi.“ 

Ali a rămas tăcută o clipă. 

- A, da, a zis ea, după ce s-a gândit. Cred că au spus 
ceva de genul ăsta. Mi-au promis că vor analiza toate 
indiciile posibile, dar că ar fi de preferat să stau o 
vreme aproape de Los Angeles. Le-am zis că asta nu 
e o problemă. Au făcut aluzie la faptul că s-ar putea 
să aibă nevoie de mai mult timp până să lămurească 
toate problemele. 

- Pun rămășag că așa stau lucrurile, a spus Dave. 
În fine, nu contează. Mă bucur că mama ta e pe drum. 

- Cum, mama vine încoace - la Los Angeles? 

- Da. Edie Larson sare în ajutor. Nu te-a anunţat? 

- Nu, a zis Ali. Nu a făcut-o. O s-o sun să-i zic 
că nu e nevoie. 

- Probabil că tocmai de aceea nu te-a anunţat, iar 
acum e prea târziu, pentru că e deja pe drum. S-ar putea 
să apar și eu, a adăugat Dave. Acum sunt la Lake Ha- 
vasu Ca să îi văd pe copii în weekend, ceea ce inseamnă 
că sunt la doar patru ore și jumătate depărtare, dacă 
vin cu mașina. 

Ali știa că de când fosta soţie şi noul ei soț lua- 
seră copiii și se mutaseră în orașul Lake Havasu, Dave 
se ducea acolo să-i vadă cel puţin un weekend pe lună. 

- Serios, Dave, a zis Ali. Nu e nevoie. De ce nu 
te ocupi de copii? 

- De copii? Am făcut deja ce m-a rugat Rich pen- 
tru weekendul ăsta - să îmi dau acordul pentru ca 
el să susțină examenul teoretic de conducere auto. 
Iar în ce le privește pe Cassie și Crystal... Ele se vor 
bucura să se descotorosească de mine. Pentru fiicele 
mele, petrecerea weekendului cu mine reprezintă 
aproape un chin. Nu sunt suficient de modern ca să 
le fiu pe plac. 

- Dar nu are niciun rost ca tu și mama să lăsați totul 
baltă și să dați fuga până în California, a insistat Ali. 
Sunt convinsă că treaba asta nu înseamnă nimic. 

- Chiar nimic? a repetat Dave. Poate glumești. Acu- 
zația de crimă reprezintă întotdeauna ceva grav, chiar 
dacă reușești să scapi de ea. Întreabă-l pe O.J. Simpson. 
Sau pe Robert Blake. Și, cum am înţeles foarte clar 
că nu vrei să fac asta pentru tine, să spunem că o fac 
pentru părinții tăi - mai ales pentru mama ta. Apropo, 
ăsta e numărul meu de mobil, a adăugat el. Poți să-mi 
telefonezi la orice oră, dacă simţi nevoia. 

Adevărul era că Ali încă avea numărul lui în me- 
moria telefonului. Avusese cândva nevoie disperată 
de el, când soţul abuziv al uneia dintre susținătoarele 
ei eliberate venise să o caute, cu intenţii nu tocmai 
pașnice. Însă nu ţinea defel să recunoască asta față de 
el, mai ales în acele momente. 

- Eu cred în continuare că totul e ridicol, a replicat. 

- Fiecare dinte noi are dreptul la opinie, i-a intors-o 
Dave. Nu am destule minute pe telefon de risipit ca 
să discutăm în contradictoriu pe tema asta. 

- Bine, s-a dat ea bătută. Ştii unde să vii? 

- Edie mi-a dat adresa. Rich s-a apucat să caute pe 
internet chiar acum. Din păcate, Nissan-ul meu Sen- 
tra nu este echipat cu GPS-ul şmecher pe care îl ai tu 
în Cayenne și nu pot pleca decât ceva mai târziu, dar 
ajung eu unde trebuie. 

Dave a închis. Ali încă nu lăsase în jos mâna cu 
telefonul când a sunat din nou. 

- Ali? 

Glasul aproape baritonal al Helgăi îi făcea pe 
mulți să creadă că vorbeau cu un bărbat. Insă Ali se 
învățase cu asta. 

- Ce s-a întâmplat? a întrebat ea. 

- Eşti îmbrăcată decent? 

- Nu tocmai. 

- Atunci, fă-o, a cerut Helga pe un ton poruncitor, 
și vino în hol să te întâlneşti cu noi. 

- Cu care non? 

- Cu mine și cu Victor, a spus Helga. Trebuie să ne 
intâlnim cu Ted Grantham peste vreo jumătate de oră. 

- Cu Ted? s-a mirat Ali. Pentru ce? 

- Cu Ted şi Les Jordan, a răspuns Helga. 

- Cine e Les Jordan? 

- Avocatul pentru proprietăți al lui Paul Grayson. 

De ce să aibă Paul un avocat, când putea avea doi? 
a gândit Ali. Apoi şi-a amintit că nu avea camera pre- 
gătită pentru o astfel de întâlnire. 

- De ce trebuie să discutăm cu el? a intrebat ea. 

- Ca să citim testamentul. 

- Acum? s-a mirat Ali. Ştiam că testamentele se 
citesc după funeralii, nu înainte. 

- Lucrul ăsta e valabil în circumstanţe normale, 
a ripostat Helga. Insă cele de față sunt departe de a 
fi normale. Să cobori în hol peste un sfert de oră. 


5 


Victor și Helga au sosit impreună în Lincoln-ul 
Town Car al lui Victor. Când Ali s-a uitat pe geam, 
a văzut că Victor ocupa mai bine de jumătate din ban- 
cheta din față, în vreme ce volanul îl apăsa peste burta 
uriașă. Pe de altă parte, Helga era atât de minusculă, 
încât imediat ce s-a așezat pe bancheta din spate, nici 
măcar coafura ei n-a reușit să se ridice peste nive- 
lul tetierei. 

- Nu prea înţeleg de ce facem asta într-o grabă 
nefirească, a repetat Ali după ce și-a fixat centura de 
siguranță. Am aflat de moartea lui Paul abia ieri. Azi 
ar fi trebuit ca el și April să se căsătorească. Nu puteam 
aștepta o zi sau două ca să-i dăm bietei femei o șansă 
să se împace cu ideea? 

- Facem asta acum pentru că aşa trebuie, a spus 
Victor. Pentru că, dacă poliția iţi va pune în cârcă acu- 
zaţia de ucidere pentru obținerea de foloase materiale, 
trebuie să știm dacă ea poate fi respinsă, și este clar 
că se poate să-ți facă asta, mai ales dacă tu ești încă be- 
neficiara în baza clauzelor testamentare. Bineînţeles 
că polițiștii se așteaptă ca testamentul să fie citit abia 
după înmormântare și știu că aceasta se poate desfășura 

doar după ce medicul legist pune cadavrul la dispoziția 
rudelor - iar asta s-ar întâmpla cândva, săptămâna 
viitoare. Cu alte cuvinte, citirea testamentului acum 
ne oferă un avantaj de cel puţin câteva zile faţă de 
investigația lor. 

- Vrem să aflăm conţinutul testamentului acum 
pentru că Ted Grantham este un papă-lapte lipsit de 
șira spinării, a continuat Helga. Când l-am sunat și 
i-am sugerat să deschidem testamentul astăzi, practic, 
el s-a dat peste cap ca să fie de acord. A sugerat chiar 
să mergem la conac pentru a face asta. A spus că îi 
va convoca pe Les Jordan și pe April și se va ocupa 
de rest. 

Ali a rămas descumpănită. 

- Cum, mergem la casa de pe Robert Lane? a Între- 
bat ea. Nu am putea face asta în alt loc, indiferent 
unde? De ce a sugerat Grantham așa ceva? Și de ce 
ați fost de acord cu propunerea lui? 

— Pentru că, din câte se pare, nu crede că April este 
in stare să se deplaseze până în alt loc, a explicat Helga. 
În plus, cred că a fost de acord să deschidem testa- 
mentul astăzi pentru este foarte agitat. Onorariul lui 
pentru procesul de divorț este zero, dar vrea totuși să 
stoarcă niște bani. S-ar putea ca domnul Grantham 
să nu fi redactat noul testament, dar eu cred că îi cu- 
noaște foarte bine prevederile. Nu a spus asta din 
capul locului - ar fi reprezentat o încălcare a privi- 
legilor clientului său —, însă, judecând după felul cum 
se comportă, noul testament a fost redactat fără să fi 
intrat în vigoare. 

- Iar eu sunt în continuare principala beneficiară? 

- Exact, i-a răspuns Helga. De aceea se poartă el 
frumos cu noi, pentru că își închipuie că tu vei fi cea 
care se va ocupa de averea lui Paul - dar vei plăti și 
notele de plată destul de piperate. 

- Procedează astfel pentru că vrea să ne lingușească? 

— Să te lingușească pe tine, a corectat-o Helga. A mai 
spus ceva despre păstrarea proprietăților deținute în 
comun. Cred că îl sperie gândul că va trebui să-ți pre- 
dea acele lucruri inainte ca ele să poată dispărea. Dacă 
s-ar întâmpla așa ceva, se teme că ar putea ajunge să 
dea socoteală pentru asta. 

- Cum adică să dispară? a întrebat Ali. 

- Încă nu ai avut plăcerea de a face cunoștință cu 
April Gaddis, a spus Helga, pufnind disprețuitoare. 
Ted a avut onoarea, ca și mine. Inainte de a-l întâlni 
pe soţul tău și de a se bălăci în ceva ce, pentru ea, re- 
prezenta o viaţă de un lux extrem, cea mai mare 
ambiţie a ei era să devină într-o bună zi instructor de 
exerciţii de recuperare și întreținere corporală. Fata 
arată superb, dar nu este tocmai cea mai grozavă și 
inteligentă bucăţică pe care am văzut-o vreodată. Ace- 
lași lucru rămâne valabil și pentru unii dintre amicii 
din lumea întreținerii corporale cu care obișnuiește 
să iasă în societate. Eu nu i-aș socoti nicicum cei mai 
de treabă oameni din lume. Petrecerea burlacelor orga- 
nizată de ea seara trecută a fost atât de dezlănțuită, 
incât a fost nevoie să vină poliţia pentru a mai potoli 
lucrurile — iar asta s-a întâmplat în condiţiile în care 
ea este pe punctul de a naște. 

- Ted este îngrijorat că unii dintre invitați la nuntă, 
oameni cu o reputație nu prea bună, care au petrecut 
noaptea acolo, în momentul în care își vor face baga- 
jele, ar putea lua acasă unele dintre prețioasele obiecte 
de artă colecționate de Paul. Grantham face apel la tine 
să soliciți un inventar complet al obiectelor din casa 
din Robert Lane - și asta chiar imediat. - 

- Cu alte cuvinte, a spus Ali, Ted se pronunță în 
favoarea vechiului testament, pentru că se așteaptă 
să-mi pună mie în braţe toată harababura aceea și pro- 
babil să fie și plătit. Dar dacă vechiul testament este 
încă în vigoare, iar eu sunt principala beneficiară, asta 
nu le oferă polițiștilor motive clare pentru care aș fi 
vrut să-l văd mort pe Paul? Asta nu mă face să par 
și mai vinovată în ochii poliției? 

- Cam așa s-ar putea explica într-un fel situația, 
a aprobat-o Victor. Ceea ce este bun pentru Ted s-ar 
putea să nu ne priască nouă. 

- Tot nu-mi place că vom citi testamentul acum, 
a repetat Ali, după o pauză. Mi se pare necuviincios 
și forțat. 

Opriseră la un stop de pe Sunset. Victor s-a uitat 
in oglinda retrovizoare, încercând să-i prindă privi- 
rea lui Ali. 

- Probabil că este necuviincios și forţat, a zis el 
aprobator. Dar dă-mi voie să-ți aduc aminte, Ali, e 
vorba de o investigație pentru omucidere - proba- 
bil chiar asasinat. Dacă viața ta va fi în cumpănă, pen- 
tru numele lui Dumnezeu, trebuie să crezi că noi 
vom forţa lucrurile. 

— Bine, a cedat Ali în cele din urmă. Am înțeles. 

Robert Lane se intindea doar pe câteva cvartale, 
pe culmea unui deal abrupt, aflat ceva mai sus de Sun- 
set Boulevard; era o stradă îngustă și șerpuitoare, cu 
circulaţie în ambele sensuri. Ori de câte ori organi- 
zaseră petreceri — lucru ce se intâmpla frecvent - Paul 
și Ali închiriaseră parcarea unei biserici din apropiere, 
de pe Sunset, iar apoi angajaseră o firmă locală, specia- 
lizată în parcări, pentru a manevra mașinile oaspeților 
in susul și în josul dealului. 

Întrucât ceremonia și petrecerea de nuntă fuseseră 
programate să se desfășoare în casa de acolo, Ali a 
presupus că aranjamentele privitoare la parcare se 
anulaseră, de vreme ce nunta nu va mai avea loc. Pe 
ambele laturi ale străzii erau parcate neregulamen- 
tară o sumedenie de mașini, majoritatea lor purtând 
inscripții care arătau că aparţin unor persoane care 
lucrează în media. Când Victor a ajuns în faţa porții, 
Ali a observat cu surprindere că aceasta era larg des- 
chisă. A rămas și mai surprinsă să constate existența 
unor valeţi de parcare care se agitau destul de mult, 
deși majoritatea reporterilor de știri preferaseră să res- 
pingă propunerile valeților privind locul de parcare. 

— Păstrează-ți calmul, Ali, a sfătuit-o Victor când 
a pătruns cu mașina pe poartă. 

Și-a condus automobilul Lincoln până într-un loc 
ingust, aflat între o furgonetă mare a unei firme de 
catering — dacă nunta se anulase, ce mai căuta aceasta 
acolo? — și un vehicul casă pe roți, cumplit de urât 
pictat în întregime într-un model ecosez în roșu și 

albastru. Pe o latură a lui se vedea imaginea unui 
bărbat cu pieptul foarte musculos, dezgolit, care purta 
doar un kilt. Alături de el, imprimat cu litere uriașe 
de culoare aurie, scria: ECHIPA MEA VOR 
SUMO SUDOKU. 

Ali avea unele cunoștințe de sudoku. De fapt, 
chelnerițele de la Sugar Loaf deveniseră dependente 
de sudoku și chiar experte în acel joc, ocupându-și 
momentele libere de la slujbă cu rezolvarea careuri- 
lor din ziarele lăsate la plecare de clienţii care nu erau 
atât de atraşi de acel exercițiu al minții. Semăna cu 
rebusul, doar că se foloseau numere în loc de cuvinte. 
Scopul era de a completa toate liniile orizontale și 
verticale cu numere de la unu la nouă, fără ca vreun 
număr să apară de două ori într-o linie. La rândul lui 
fiecare dintre careurile mai mici trebuia să cuprindă 
numere de la unu la nouă, fără ca vreunul să se repete. 
Ali a presupus că Sumo Sudoku era ceva asemănător, 
doar că mult mai mare. 

- Moartea soțului tău este un subiect de mare inte- 
res şi toată lumea ține să facă reportaje, a prevenit-o Vic- 
tor. Asta inseamnă că s-ar putea să dăm de reporteri la 
ușă. De aceea, când cobori din automobil ca să intrăm, 
incearcă să-ți ţii gura. Nu aș vrea vreo remarcă negân- 
dită a cuiva, inclusiv din partea ta, Helga, a adăugat el. 

Întrucât atenţia îi fusese atrasă de vehiculul pic- 
tat atât de țipător, Ali a fost cât pe ce să nu observe 
grupul de reporteri care se repezeau spre ei, în timp 
ce Ted Grantham a ieșit din casă ca să îi primească 
înăuntru cât mai repede. 

- Pe aici, a spus el în grabă. Les încă nu a sosit. 
A telefonat să mă anunţe că e prins în trafic. April 
va veni peste câteva minute. 

Coborând din camera care a fost cândva a mea, 
a gândit Ali, dar nu a spus nimic. 

- Îmi pare rău de toată agitația asta, a continuat 
Ted, conducându-i către ușa principală, unde, dea- 
supra soneriei, se lipise un anunţ pe care scria NU 
DERANJAȚI. Numai că echipa de filmare a fost 
programată să ajungă aici astăzi ca parte a festivității, 
a continuat el. Cum este singura zi în care acești oa- 
meni pot să stea aici, April a hotărât să lase lucru- 
rile așa şi să se facă totuși filmarea. Chiar dacă Paul 
a dispărut, ea crede că, de vreme ce programul este 
stabilit, există șansa de a se face o transmisie - pro- 
babil în cadrul unei emisiuni gen reality show. 

- Ce filmare? 

- Cea cu Sumo Sudoku, i-a răspuns Ted. Sunt sigur 
că ai auzit de asta. E ultima invenție a lui Paul. A lui 
April, ca să fim sinceri. A ajuns la modă aici și pro- 
babil că e de bonton să fie practicat de toată lumea. 
Se joacă folosind pietre. Când Tracy McLaughlin și 
echipa McLaughlin duc casa pe roți pe plajă și încing 
un Joc acolo, rămâi cu gura căscată. Oamenii stau la 
coadă ca să joace; unii sunt chiar dispuși să plătească 
zdravăn ca să se bucure de acest privilegiu. 

Ascultându-l pe Ted cu o jumătate de ureche, Ali 
a trecut de ușile duble, cu elegantele lor geamuri gi- 
vrate, Și a ajuns în hol. Era o experiență bizară să vadă 
intrarea scăldată în lumină, cu podeaua din lemn de 

esenţă tare și bufetul vechi care făcuseră cândva parte 
din căminul ei. Mai toată casa fusese decorată potri- 
vit sensibilităţii nemilos de moderne a lui Paul. În 
faţa: acelui dezmăţ de alamă și sticlă, Ali reușise să 
obțină singura excepţie - bufetul din lemn de arțar, 
care ocupa locul de onoare chiar la intrare. Ținuse 
mult la liniile ușor curbate ale acelei piese de mobi- 
lier și la desenul complex din fibra lemnului. Într-un 
fel, bufetul i se păruse a fi un intrus în acea casă, după 
cum Și ea se simţise o intrusă acolo. 

Acum, acel bufet era acoperit de o mulțime de 
buchete de flori proaspete prin care lumea își ex- 
prima condoleanţele, alături de care se aflau plicuri 
incă nedeschise, trimise de diferite persoane. Cel 
puţin unul dintre vase fusese așezat neglijent pe lem- 
nul lustruit, iar acesta lăsase un semn de apă, greu 
de șters. Văzând pata, Ali s-a întristat. Cam fără tra- 
gere de inimă, a făcut un efort să îndepărteze semnul, 
dar nu'a dispărut. Era nevoie de cineva mai priceput 
in domeniu pentru a face să dispară supărătorul cerc 
lăsat de apă. 

Cum nimeni nu-i. acorda atenție, Ali s-a aventu- 
rat și a făcut câțiva pași în living. În așteptarea nunții, 
cele mai multe piese de mobilier de acolo fuseseră 
scoase, fiind înlocuite cu vreo douăsprezece rânduri 
de scaune acoperite cu pânză, având un aer festiv, și 
astfel aranjate încât să rămână cu fața spre o arcadă din 
lemn de la celălalt capăt al încăperii. De o parte și de 
alta a arcadei stăteau rânduri, rânduri de lumânări 
ȘI coșuri imense cu flori - un amestec avangardist de 

crini tradiționali, parfumaţi, printre care apăreau, ici 
și colo, câteva strelitzia. 

Ali nu era câtuși de puţin surprinsă de combinaţia 
oarecum bizară. Prezenţa acelei flori nu era chiar 
obișnuită în aranjamentele florale pentru nunţi, însă 
Paul o alesese întotdeauna în dauna oricărei alteia. 
Chiar insista să o trimită câteodată, deși alții — între 
care se număra și Ali — ar fi preferat trandafiri sau 
gladiole, sau chiar gura-leului. Florile cu unghiuri ciu- 
dat de ascuţite, cu smocurile lor comice şi culorile 
lor stridente nu reușiseră niciodată să o atragă la fel 
ca pe Paul. 

Același lucru se putea spune despre preferințele 
lui Paul în materie de mobilier — care era neruşinat 
de modern și nu tocmai confortabil —, situat cât mai 
aproape de conceptul de Art Deco. În acea dimineață 
de sâmbătă, când majoritatea mobilierului fusese 
îndepărtat în onoarea unei nunţi care nu avea să se 
mai desfășoare, singurul lucru care rămânea era arta 
decorativă. Marile picturi originale în ulei, şocante 
ca aspect, etalau culori îndrăznețe și foarte mult curaj. 
Ali ştia că picturile se bucurau de un pedigri confir- 
mat de galerii de vârf și aveau preţuri impresionante. 
Ceea ce le lipsea tuturor era sufletul. 

Exact ca și restului casei, a gandit Ali. Nici nu era 
de mirare că nu simţise niciodată acea casă drept cămin. 
Dacă la bucătărie nu ar fi existat Elvira Jimenez, 
căreia îi reușeau tot soiul de lucruri fermecate, casa 
din Robert Lane ar fi putut fi la fel de bine un muzeu 
de artă modernă. 

În partea cea mai îndepărtată a livingului se des- 
chideau câteva uși arcuite care dădeau spre o terasă spa- 
țioasă. Prin ușile deschise, se zăreau pe terasă o duzină 
de mese de cocktail acoperite cu pânză și foarte multe 
scaune. Mese goale destinate bufetului, cu farfurii cu- 
rate aflate la îndemână, erau așezate la fiecare capăt 
al terasei. Ali nu a rămas nici de această dată surprinsă 
că Paul alesese acest loc drept scenă a petrecerii de 
nuntă care acum se anulase. Lui îi plăcuse întotdeauna 
să-și primească oaspeţii pe terasa foarte elegantă și ge- 
neroasă, care oferea o priveliște foarte cuprinzătoare, 
chiar dacă uneori întunecată de smog, a orașului. Ali 
se simţise mereu atrasă de curtea ceva mai mică și mai 
intimă, străjuită de copaci și bougainvillea, aflată în 
spate, aproape de cabana de lângă piscină. 

Văzându-i pe cei trei avocaţi așezați în bibliotecă, 
ţinând un conclav cu glasuri scăzute, Ali a ieșit pe 
terasă. Pe peluza aflată sub balustrada de piatră se 
desfășura o activitate febrilă, amintind de un stup. Ci- 
neva folosea un distribuitor manual pentru a schița 
un desen complicat, alcătuit din linii albe trasate cu 
creta pe gazonul foarte bine întreţinut al lui Paul. Ali 
s-a uitat în jur, căutându-l din ochi pe Jesus Sanchez, 
grădinarul pe care Paul îl avea de foarte multă vreme. 
Paul se mândrise mereu cu faptul că gazonul lui ar 
fi putut foarte bine să fie plasat pe orice teren de golf 
care se respectă, fără ca diferenţa să fie observată de 
cineva. Ali aproape că spera ca Jesus să apară ca din 
senin, răcnind și protestând față de blasfemia de a se 
împrăștia praf de cretă peste gazonul îngrijit de el. 

Jesus a apărut în carne şi oase peste câteva mo- 
mente de după casă, undeva sus, deasupra lui Ali, însă 
nu făcea deloc scandal în legătură cu praful de cretă 
răspândit pe peluza gazonată. Atenţia lui era întru 
totul îndreptată spre doi tineri care Împingeau fie- 
care câte o roabă încărcată cu pietre perfect rotunde 
pe poteca abruptă care ducea din spatele casei spre 
peluza aflată dedesubt. 

Când unul dintre tineri a dat colțul casei, roaba 
s-a înclinat periculos de mult în mâinile lui. Apoi Ali 
Și-a dat seama într-o străfulgerare de secundă că toate 
pietrele din roabă au pornit să se rostogolească în 
josul dealului, spre terasa pardosită cu dale de piatră. 
Unele dintre pietre au sărit cam de un stat de om, 
în vreme ce altele s-au sfărâmat în bucățele, azvâr- 
lind fragmente de granit în toate părțile. Una dintre 
aceste bucăţi de piatră, de forma unui ac, părea că se 
indreaptă direct spre gâtul lui Ali. A trecut însă la 
câţiva centimetri pe lângă ea. După câteva secunde, 
un bărbat a sărit de pe potecă şi peste balustradă, ate- 
rizând pe terasă, alături de ea. 

- Åi pățit ceva? 

Ali rămăsese descumpănită, dar nu fusese atinsă. 

- N-am nimic, l-a liniștit ea. 

Cu o mișcare din cap, bărbatul s-a întors cu o ex- 
presie furioasă spre lucrătorul înspăimântat, care incă 
ținea strâns în mâini mânerele roabei. 

- Prostănacule! De nimic nu eşti bun! Puteai să 
o ucizi pe biata femeie! 

Ali l-a recunoscut abia după aceea. Bărbatul care 
răcnea trebuia să fie Tracy McLaughlin, cel care era 
imortalizat pe peretele exterior al casei mobile. Sin- 
gura diferenţă, destul de notabilă, era că acum Beta 
o salopetă kaki, nu kilt. 

- Sigur n-ai păţit nimic? a întrebat-o el din nou 
pe Ali. Ai fost norocoasă că optul s-a făcut fărâme. 
Altfel îţi putea smulge capul. Însă treaba asta nu mă 
surprinde. Având în vedere serviciile de proastă ca- 
litate pe care trebuie să le suportăm acum... A clătinat 
dezgustat din cap. Veniţi să strângeți pietrele, ce mai 
staţi? a strigat el către lucrătorii care așteptau pe 
potecă. Și după aceea, întoarceţi-vă la mașină. Slavă 
cerului că mi-a rămas un opt de rezervă acolo. Are 
o crăpătură, dar o să meargă. 

În timp ce un lucrător s-a apropiat să adune pie- 
trele risipite din roabă, celălalt a coborât spre peluza 
gazonată. 

- Nu le pune acolo, nătărăule, a strigat Tracy la 
el. Nu știi nici pe ce lume te afli. Acelea sunt cu patru. 
Pietrele alea trebuie să fie așezate aici. 

În momentul când omul a ridicat pietrele din altă 
roabă ca să le pună pe pământ, adevărul despre Sumo 
Sudoku i s-a revelat lui Ali. Când Ted îi spusese că 
acest gen de sudoku se juca folosind pietre, Ali își închi- 
puise că era vorba de ceva de mărimea pieselor de remi. 
Insă aceste bucăți rotunde și netede de granit semănau 
mai curând cu bolovani, având numere de dimensiuni 
mari gravate pe suprafața lor. Judecând după mărimea 
și greutatea evident mare a unui bolovan numărul 

patru, Ali a reușit să-și facă doar o vagă idee privind 
vătămările pe care o piatră numărul opt ar fi putut să 
i le provoace dacă ar fi izbit-o în plin. 

Se simţea încă zdruncinată după acel episod, în 
care era cât pe ce să fie lovită de o piatră, când a văzut 
ieşind din living o femeie tânără, blondă, al cărei pân- 
tece umflat arăta că putea naște dintr-o clipă în alta. 
Ea s-a dus până spre zona în care se împrăștiaseră res- 
turile de piatră sfărâmată și a lovit câteva fragmente 
cu piciorul. 

- Ce înseamnă asta? a vrut ea să ştie. 

Helga îi spusese deja că April Gaddis arată splen- 
did și acesta era adevărul. Chiar şi fără machiaj și cu 
părul ciufulit, April rămânea o frumuseţe cu trăsă- 
turi delicate, cu excepţia ochilor. Aceștia erau înroșiți 
şi umflaţi de plâns și de lipsă de somn. Și era însăr- 
cinată în ultimele săptămâni, astfel că roba din mătase 
pe care o purta nu reușea să-i acopere suficient mij- 
locul umflat. Era frumoasă, dar cu totul tulburată și 
foarte, foarte tânără. 

- Una dintre pietrele mele, a explicat Tracy. Cre- 
tinul acela nu știa cum să manevreze o nenorocită 
de roabă. A răsturnat toată încărcătura, care s-a ros- 
togolit peste terasă. E o minune că doamna nu a fost 
lovită mortal. De-a dreptul un miracol. 

În vreme ce lucrătorul se grăbea să strângă pietrele 
rămase în cuva roabei, April s-a uitat nedumerită 
la Ali. 

- Ce cauţi aici? a întrebat ea. 

Era totuși bine că nu se prefăcuse că nu o cunoaște. 

- Avocaţi, a răspuns Ali, uitând aproape instan- 
taneu că abia scăpase de fragmentele ce porniseră ex- 
ploziv din piatra ce se sfărâmase. În dimineaţa asta va 
trebui să ne întâlnim cu avocații în bibliotecă. 

April a ridicat din umeri. 

- Acum nu mă simt în stare să mă ocup de treaba 
asta. Eu nu voiam decât să mă strecor jos, ca să-mi 
iau ceva pentru dejun de la bufet, dar acolo sunt deja 
prea mulți lucrători. Nu mi-am dat seama că echipa 
asta va fi atât de numeroasă. l 

Ali își imaginase câteodată modul în care ar reac- 
ționa în situația, pe care o socotise aproape imposi- 
bilă, că s-ar Întâlni față în față cu rivala ei, April Gaddis. 
Avea pregătite o sumedenie de remarci usturătoare, 
însă, în fața tinerei femei, văzând suferința ei de netăgă- 
duit, le-a făcut uitate pe toate. Așa că a încercat să se 
concentreze asupra înțelepciunii ce ținea de experiența 
personală, ce îi fusese transmisă prin e-mail de către 
Phyllis din Knoxville. 

- Regret că ne întâlnim într-o asemenea situație, 
i s-a adresat ea cu blândeţe. Îmi pare rău pentru pier- 
derea suferită. 

Cuvintele lui Ali au părut să o secătuiască de toată 
puterea pe tânăra femeie. April s-a îndreptat imple- 
ticindu-se spre masa din apropiere, unde s-a prăbușit 
pe un scaun, făcând o incercare neconvingătoare de a-și 
aranja puţin părul. 

- Nu m-a anunțat nimeni că o să vii Și tu, a spus 
ea pe un ton acuzator. 

- Ted Grantham este cel care a organizat întâlni- 
rea asta, i-a răspuns Ali. Ar fi trebuit să-ți spună. 

- N-a făcut-o. 

April părea pe punctul de a izbucni în plâns. 

- Îmi pare rău, a zis Ali. 

April s-ar fi descurcat bine dacă ar fi izbucnit o 
ceartă, dar nu știa cum să reacționeze în faţa blândeţii. 
Buzele îi tremurau și avea faţa boțită. Îngropându-și 
capul în palme, a început să suspine. 

- Nu-mi vine să cred că se pot întâmpla aseme- 
nea lucruri, a gemut ea deznădăjduită. Azi trebuia 
să fie ziua nunții mele. Nu pot crede că Paul a dispă- 
rut — fără niciun semn prevestitor. În locul oaspeților 
de la petrecere, casa e plină de avocaţi care au venit 
in legătură cu testamentul lui. Testamentul lui Paul, 
pentru numele lui Dumnezeu. Ce o să mă fac fără el? 
Cum o să mă descurc? Ce se va întâmpla cu mine? 
Dar cu copilul meu? 

Suferinţa profundă a lui April pentru pierderea 
lui Paul îi părea lui Ali cât se poate de reală și de con- 
vingătoare - și înviorător de diferită faţă de trăirile 
ei contradictorii. Ştirea dispariției lui Paul - iar apoi 
vederea lui, mort - o făcuse pe Ali să se simtă mai mult 
pustiită decât tristă. Moartea lui nu-i complica așa de 
mult viaţa. Nu plânsese. De fapt, nu vărsase nicio la- 
crimă, nici măcar în biroul medicului legist. Pentru 
asta se simţea vinovată. Într-un fel, faptul că era mar- 
toră la deznădejdea sinceră a lui April o făcea să se 
simtă mai bine. Era ușurată să afle că moartea 
neașteptată a lui Paul însemna ceva pentru cineva - 

chiar dacă persoana respectivă era cea care o dăduse 
fără nicio jenă afară din căminul ei și îi distrusese 
căsnicia. 

Dar unde erau prietenii lui April? De ce rămăsese 
singură? Fără să-și dea seama, Ali s-a așezat alături 
de femeia în suferință și, plină de compasiune, i-a pus 
o mână pe umăr. Ştia prea bine că această femeie de 
douăzeci și cinci de ani, gravidă, care mai avea puţin 
până să nască, avea să pătrundă într-un tărâm necu- 
noscut. Trecuse și ea odată prin aceeași situație, doar 
că era cu câţiva ani mai tânără decât April când i se 
întâmplase asta. 

Avea douăzeci şi doi de ani, o căsnicie fericită şi 
era însărcinată cu Chris. Brusc, primul ei soț fusese 
diagnosticat cu glioblastom polimorf și a murit după 
câteva luni. Ali știa ce înseamnă să aștepți un copil care 
avea să fie foarte probabil orfan de tată chiar de la naș- 
tere. Și-a amintit cum stătea întinsă noaptea, gravidă 
cu dureri de spate, în timp ce copilul se mișca în pânte- 
cele ei, și își punea aceleași Întrebări la nesfârșit: Ce se 
va alege de noi? Cum voi putea crește singură un copil? 
De ce mi se întâmplă tocmai mie așa ceva? 

În timpul acelor nopți frământate și nedormite, Ali 
nu știuse că avea să treacă peste cele întâmplate; că, 
deși era o mamă singură fără alt sprijin, avea să reu- 
șească să-și reia studiile pentru a-și desăvârși educația, 
iar apoi să aibă o viață și o carieră pe care mulți ar fi 
socotit-o drept minunată. În acea perioadă groaznică 
nu-i venise ușor să găsească un răspuns, de aceea nu 
incerca să îi dea răspunsuri ușoare lui April Gaddis. 

- O să te descurci tu, i-a zis, bătând-o pe umăr pe 
femeia înlăcrimată. E greu să fii mamă singură. Vor 
exista momente când copilul plânge, iar toată răspun- 
derea cade pe umerii tăi, și ajungi să crezi că nu vei 
reuși să trăieşti încă o zi, dar o vei face. Vor exista 
momente când o să pui la îndoială existenţa lui Dum- 
nezeu, și momente când o să urli la El. Dar într-o zi, 
intr-o după-amiază sclipitoare de toamnă, o să stai 
la marginea unui teren de fotbal, zbierând ca dementa 
când copilul tău va marca primul lui eseu. Atunci 
vei afla că Dumnezeu a fost drept; atunci vei ști că 
a meritat să înduri totul. 

April ridicase capul. Ochii ei îndurerați s-au întâl- 
nit cu cei ai lui Ali. 

- Dar divorțul nu s-a pronunțat, a spus ea. Eu și 
Paul nici măcar nu eram căsătoriţi. Ce fac dacă nu 
m-a trecut în testament? A spus că îl va schimba. Mi-a 
zis că a făcut-o, dar dacă a uitat? Unde voi locui cu 
copilul? Ce mă fac? Ce? 

Ali își dădea seama că suferința o făcea pe April 
să gândească în cerc vicios. 

- De aceea avem amândouă avocaţi, i-a zis cu ama- 
bilitate. Sunt convinsă că asta fac ei acum - discută 
pentru a rezolva problema. 

- Dar eu nici măcar nu am avocat, a zis April. 
Nu am crezut că voi avea nevoie de unul. 

Vai, mielușico, a gândit Ali, tare mult ai greșit când 
te-ai încurcat cu Paul Grayson! 

- O să fie în regulă, a liniștit-o ea ceva mai convinsă 
decât socotea că ar fi fost cazul. 

- Eşti sigură? a întrebat April. 

Ali a dat din cap. 

- Bun, dar cum te simți acum? Am impresia că ţi-e 
cam rău..Spuneai că ai vrut să mănânci ceva? 

Simțind că femeia este în pragul unei crize, Ali 
a recurs în mod automat la tehnicile de alinare pe 
care le deprinsese de la mama ei. Potrivit şcolii de 
gestionare a crizelor pe care o patrona Edie Larson, 
nu exista nimic atât de grav încât să nu poată fi în- 
dreptat prin pregătirea unui fel de mâncare bine 
gătit, servit cu doze egale de iubire tandră și de sfa- 
turi înțelepte. 

April a dat afirmativ din cap. 

- Am telefonat la bucătărie, dar nu mi-a răspuns 
nimeni. Probabil că bucătăreasa s-a dus ca să-i supra- 
vegheze pe cei care au adus mâncare pentru echipa 
de filmare. 

Ali s-a ridicat. 

- În starea ta, nu ai voie să stai nemâncată. Mă 
duc să-i cer Elvirei să-ți pregătească ceva de mâncare. 
O omletă, ce părere ai? Elvira se pricepe ca nimeni 
alta să facă huevos rancberos!, dar pesemne că felul ăsta 
nu este recomandat pentru tine. 

- Elvira nu mai lucrează aici, a informat-o April. 
A plecat ori a concediat-o Paul. Nu știu exact. 

Ali a rămas surprinsă auzind că Elvira plecase — 
surprinsă și îndurerată. 


1! Ouă prăjite cu tortilla, la care se adaugă sos de roșii cu ardei 
iute (n. tr.). 

- Dar trebuie să aveţi o bucătăreasă, a spus ea 
cu convingere. 

April a confirmat cu o mișcare din cap. 

- Bine, mă duc să o caut, s-a oferit Ali. Cum 
o cheamă? 

— După plecarea celei care era la î inceput, au mai 
fost angajate vreo șase, a zis April. Îmi pare rău. Nu 
știu cum o cheamă. 

— Și atunci, ce vrei? 

- Pâine prăjită, a spus April, oarecum nehotărâtă. 
ȘI poate nişte suc de portocale. 

— Nu vrei şi niște şuncă? 

- A, nu. Nu mănânc nimic de origine animală. 
Sunt vegetariană. 

Era o veste cu totul previzibilă, desigur. 

- Pâine integrală? a întrebat Ali. 

- Da, te rog. Cu gem. Și cafea. Pune-o să-mi pregă- 
tească latte - unul cu vanilie. 

Ali nu era prea convinsă că o doză de cofeină avea 
să-i facă bine fătului, dar s-a îndreptat spre bucătărie 
fără să comenteze. În drum, a aruncat o privire spre 
Ted Grantham, Victor Angeleri și Helga Myerhoff, 
care se aflau încă în bibliotecă, sfătuindu-se. În bucătă- 
ria spațioasă, Ali a găsit o negresă corpolentă care 
stătea în faţa chiuvetelor de inox și se străduia să ter- 
mine de spălat un munte de farfurii murdare. 

- Bufetul pentru micul dejun e afară, aproape de 
cabana piscinei, a zis ea, pe un ton iritat. Acolo este 
și echipa de filmare. Tot acolo găsiți mâncare și cafea. 
Serviţi-vă! 

Lăsa impresia că era exasperată, suprasolicitată și 
neapreciată, dacă nu chiar și prost plătită. Prezenţa 
a încă unei necunoscute în bucătăria ei devenise ceva 
greu de suportat. 

- E vorba de April, de doamna Gaddis, a explicat 
Ali. M-a rugat să îi aduc niște pâine prăjită — integrală, 
cu gem, suc de portocale și un latte cu vanilie. 

Femeia și-a scuturat mâinile de apă, apoi şi le-a 
șters cu un prosop. | 

- Prea bine, a făcut, cu o mişcare scurtă din cap. 
Vreți să așteptați aici până pregătesc totul, ori îi duc 
eu acolo? 

- Ar fi de preferat să aduci tu totul. Suntem pe terasă. 

- Vreţi și dumneavoastră o cafea? 

- Da, mulțumesc. Mi-ar prinde bine. 

Când a revenit pe terasă, April era tot acolo unde 
O lăsase. Părea să urmărească, aproape fascinată, opera- 
țiunile de transport și de aranjare a pietrelor, ce se 
desfășurau dedesubtul terasei, însă când s-a așezat 
alături de ea, Ali și-a dat seama că April privea în gol, 
fără să vadă nimic. 

- Curând îţi va sosi mâncarea, i-a zis. 

April a dat din cap, fără să răspundă. 

- Când trebuie să naști? a insistat Ali. 

Spera că, dacă o atrăgea pe April intr-o discuţie, 
o putea scoate din acea visare solitară, readucând-o 
in prezent. 

- Peste două săptămâni, a spus ea. Paul voia să ne 
petrecem luna de miere în apartamentul lui din Aspen, 
dar ginecologul meu a zis că nu ar trebui să zbor cu 

avionul atât de aproape de ziua nașterii. De aceea, tre- 
buia să mergem cu mașina până la Las Vegas. 

— Ştii dacă e băiat ori fată? 

- Fată. Paul a vrut să îi dea numele de Sonia Marie. 
Nu-mi prea place numele ăsta, a adăugat April, dar 
cred că-l voi accepta oricum. Voiam ceva mai modern. 
Nu știu dacă înţelegi, ceva de genul Hermione, ca în 
Harry Potter. 

După Ali, numele Sonia Marie suna oricum mai 
bine decât Hermione, însă Paul dispăruse. April avea 
să-și dea seama foarte curând că, atunci când va fi 
vorba de propriul ei copil, doar ea va trebui să ia toate 
hotărârile. Având în vedere că fusese spulberat de un 
marfar, Paul Grayson nu mai avea cum să emită vreo 
părere în această chestiune. 

- Mâncarea ta e pe drum, a repetat Ali. Va sosi 
cât de curând. 

- Mulţumesc, a rostit April, adăugând după o pauză: 
Îţi mulțumesc că ești atât de amabilă cu mine. 

Pentru asta ar trebui să-i multumesti unei doamne 
pe nume Phyllis, a gandit Ali. O persoană pe care nu 
o știi, pe care probabil nici nu o vei cunoaște vreodată. 

În cele din urmă, Ali a continuat: 

— Situaţia este foarte neplăcută şi probabil va tre- 
bui să cooperăm ca să o rezolvăm. Ar fi bine ca toți 
cei care suntem implicaţi să ne purtăm civilizat. 

April a aprobat cu o mișcare din cap. 


— Poliţiştii ţi-au spus că Paul a fost ucis? 
- Da. 

- Cine ar fi în stare de așa ceva? a întrebat April 
și lacrimile i-au izvorât din nou în ochi. Nu-mi pot 
imagina. Cum de a putut cineva să aibă atâta sânge 
rece ca să-l lase pe şinele trenului ca să moară? 

- Nici eu nu-mi pot imagina asta, a spus Ali. 

Acesta era adevărul. Ca și April, gândea că o ase- 
menea idee rămânea de neînțeles. 

- Se crede că persoana care l-a lăsat acolo a mers 
apoi pe calea ferată, a continuat April. De aceea nu 
s-au găsit urme de încălțăminte la locul accidentului. 
Sigur a plănuit totul astfel încât să nu lase niciun in- 
diciu. Se bănuiește că ucigașul a avut un complice care 
l-a așteptat undeva de-a lungul căii ferate și așa a ple- 
cat de acolo. Poliţiştii au spus că ucigașul se afla încă 
în zonă când a murit Paul. Motorul mașinii era fier- 
binte când au ajuns polițiștii la fața locului. E de ne- 
imaginat cum poți face așa ceva, iar apoi să stai acolo, 
ca să vezi cum se petrece totul. 

Cuvintele lui April au făcut-o pe Ali să îngheţe. 
Dacă ucigașul se aflase în apropiere când se petrecuse 
coliziunea, însemna că încă era acolo când veniseră 
vehiculele de urgență - cam în același timp când ea 
trecea pe autostradă. 

Asta însemna că polițiștii vor căuta pe cineva care 
ar fi putut să-l ia cu mașina pe ucigașul care voia să 
se îndepărteze de acel loc. Însemna și că detectivii 
Sims și Taylor nu vor avea de căutat prea departe, 
mai ales dacă vechiul testament era încă valabil. Se 
vor năpusti asupra el. 

Ea întrunea cele trei ingrediente necesare - motiv, 
A . . Lă Li e . . . 
împrejurări favorabile și un complice neidentificat - 
deci era exact persoana de care aveau nevoie polițiștii, 
suspectul numărul unu. 


Ó 


April era atât de flămândă, încât o singură porție 
de pâine prăjită cu gem nu a fost de ajuns ca să-i po- 
tolească foamea. Ali s-a dus din nou la bucătărie ca 
să-i mai aducă o porție. Când s-a intors cu ea, a văzut 
cu surprindere că echipa de filmare sosise. Cineva mă- 
tura și aduna piatra sfărâmată, iar alți oameni așezau 
camerele de filmare într-o latură a terasei, cu pano- 
rama Los Angelesului drept fundal. S-a intors la masă 
exact când Tracy McLaughlin urca treptele în fugă, 
inapoindu-se pe terasă. | 

Ma: devreme, când se răstise la cei care se ocupau 
de întreținerea proprietății, fusese în tricou și un șort 
kaki. Acum, purta ceva ce părea să fie chiar kultul din 
imaginea de pe casa pe roți. Sub un braţ avea o bilă 
de granit - un patru, a apreciat Ali — pe care o ținea ca 
pe o minge de fotbal american. Făcând un gest din 
cap către April, s-a apropiat de echipa de filmare. 
A pus bila pe podeaua terasei. S-a îndreptat de spate, 
a îndepărtat o buclă de păr blond care îi căzuse pe 
frunte şi apoi s-a oprit să se consulte cu un membru 
al echipei. În acest timp, bila de granit s-a mișcat și 

a început să se rostogolească de-a latul terasei de parcă 
ar fi fost beată, oprindu-se lângă unul dintre picioarele 
scaunului pe care stătea Ali. Cifra 3, înaltă de aproape 
cincisprezece centimetri, fusese sablată pe suprafaţa 
netedă. Rostogolirea bilei în direcția ei părea mult 
mai lipsită de pericol decât ceea ce se se întâmplase mai 
devreme. 

Îndepărtându-se de echipa de filmare, McLaughlin 
s-a grăbit să recupereze bila. 

-Îmi cer scuze, i s-a adresat el. 

- El e Tracy, a făcut April prezentările, adresân- 
du-i-se apoi lui Tracy: Iar ea este Ali. 

N-a menționat numele de familie al niciunuia, 
ca Şi cum nu i s-ar fi părut necesare. 

- Încântată să te cunosc, a spus Ali. 

Fl a dat din cap. 

- Şi eu. 

Imediat după aceea, o fată foarte atrăgătoare, cu 
trăsături hispanice, purtând o fustă foarte scurtă și 
pantofi cu tocuri foarte inalte, a intrat pe una dintre 
ușile cu canaturi de sticlă, venind din living. Ali a re- 
cunoscut-o: era o fostă stagiară la postul de televiziune 
la care lucrase şi ea, dar nu-și putea aminti cum o 
cheamă. Fata avea un microfon la reverul taiorului 
elegant, era o ținută de reporter, nu de stagiară. Asta 
insemna, evident, că în timpul care trecuse fata făcuse 
un salt mare în carieră. S-a indreptat spre echipa de 
filmare, iar Tracy a făcut același lucru. 

- Acum vă rog să mă scuzaţi, s-a adresat celor 
două femei. 


REŢEAUA RĂULUI 111 


Luând bila de jos, Tracy s-a grăbit să o ajungă din 
urmă pe față, aranjându-și bucla rebelă din mers. Ima- 
ginea femeii a părut să străpungă ceața în care April 
era iînvăluită, pentru că, brusc, ea și-a dat seama că 
dintre toate persoanele aflate pe terasă ea era singura 
îmbrăcată în halat. 

Prin urmare, cu un gest grăbit, şi-a îndepărtat scau- 
nul de masă, exclamând: 

- Trebuie să mă schimb. 

Cum nu venise nimeni să o cheme, Ali a rămas 
pe loc. După câteva secunde, Tracy McLaughlin, ți- 
nând încă bila de piatră sub braț, și Sandy Quijada - 
care și-a spus numele la începutul interviului - au pășit 
în fața camerei de filmat, rămânând în picioare, într-o 
postură cam prea fumată. 

— El este Tracy McLaughlin, a spus Sandy, zâm- 
bind fermecător spre cameră. Eşti socotit inventato- 
rul jocului numit Sumo Sudoku. Vrei să ne spui și 
nouă cum ţi-a venit ideea? 

- Faptul că o persoană este puternică nu in- 
seamnă că este și proastă, a început Tracy. Acesta 
este unul dintre cele mai vechi clișee în mintea oame- 
nilor. Cum să spun, de câte ori aţi auzit expresia 
„prost ca noaptea“? Dacă eşti bun sportiv, oame- 
nii presupun în mod automat că eşti un dobitoc. 
Sumo Sudoku este un joc care combină creierul 
și mușchii. 

- Cum adică? a întrebat Sandy. 

O întrebare nu tocmai deşteaptă, a gândit Ali. 

- Sudoku este un joc în care se folosește logica, i-a 
răspuns Tracy. De obicei, jocul presupune hârtie şi 
creion. Ori pix, dacă eşti foarte bun. 

- Ca rebusul, a intervenit Sandy. 

- Exact, a aprobat Tracy. Numai că se joacă fo- 
losind numere în locul cuvintelor. Se desfășoară pe 
un pătrat cu optzeci și una de căsuțe, aranjate în ca- 
reuri de câte nouă. Numerele de la unu la nouă se 
aşază în careuri în așa fel încât toate valorile să apară 
fără nicio repetare în fiecare șir orizontal, în fiecare 
coloană verticală, dar și în fiecare dintre submatricele 
de trei pe trei numere care se găsesc în pătratul de 
nouă pe nouă numere. 

Sandy s-a încruntat aproape imperceptibil, ca şi 
cum cuvântul „submatrice“ ar fi băgat-o în ceaţă. 

- Și prin ce se deosebește Sumo Sudoku de sudoku? 

Nu e chiar proastă blonda, se amuză Ali. Dar tot 
proastă rămane. 

— Pe de o parte, se joacă în aer liber, a explicat Tracy 
răbdător. În loc de hârtie, noi folosim suprafeţe aco- 
perite de iarbă, nisip sau chiar pietriș. Trebuie să se 
joace pe teren plat, pentru ca numerele să rămână acolo 
unde sunt plasate. Și in loc de creion pentru a scrie 
cifrele, folosim pietre ca asta, a făcut el, ridicând bila 
de granit şi ținând-o în dreptul camerei astfel încât să 
se poată vedea numărul 3. Aceasta este o piatră numă- 
rul trei. Cantărește peste cincisprezece kilograme. Pie- 
trele cu numărul unu cântăresc doar cinci kilograme. 

- Asta înseamnă o mulțime de pietre, s-a mirat 


Sandy. 

Tracy a dat din cap. 

- Adevărat. Greutatea totală a pieselor de joc este 
de o mie opt sute patruzeci de kilograme. Nu se com- 
pară cu piesele de la jocul de dame al bunicului. 

- Poţi să mai spui asta o dată, a zis Sandy, numai 
zâmbet. 

- Așadar, când aranjăm un Joc, rețeaua este alcă- 
tuită din pătrate individuale cu latura de șaizeci de 
centimetri; prin urmare, un careu complet are latura 
de cinci metri și jumătate. Cum spuneam, terenul tre- 
buie să fie suficient de plat ca să împiedice pietrele 
așezate să se rostogolească, dar el poate fi și în pantă, 
inierbat sau nisipos — și, dacă tot am adus vorba de asta, 
nisipul umed e preferabil celui uscat. Ca la golf, tre- 
buie să joci în funcție de teren. 

- Aici jocul se va desfășura pe iarbă? a întrebat Sandy. 

Chiar dacă McLaughlin avea simțul umorului, acest 
lucru nu se observa defel în seriozitatea deplină cu care 
răspundea la asemenea întrebări. 

- Exact. Jocul se pregătește plasând toate pietrele 
la trei metri de marginea careului mare. Arbitrii așază 
piesele de inceput pe poziţie. Acestea sunt marcate 
cu un semn autoadeziv de culoare portocalie și nu tre- 
buie mișcate din loc pe durata jocului. Restul piese- 
lor rămân neatinse pe margine până în momentul 
când arbitrul principal dă semnalul de incepere. Pie- 
trele pot fi mișcate în timpul partidei, dar acest lucru 
il face pe concurent să piardă timp. Pietrele cu nu- 
mere pot fi cărate în braţe sau rostogolite. Viteza este 
esenţială. La fel și precizia. 

Ascultându-l cum turuie ca o moară stricată, des- 
criind regulile, lui Ali i se părea că ascultă un ingi- 
ner care se dă drept amator de exerciții fizice la sală. 
Și Sandy lăsa impresia că mintea ei plutește în derivă. 

- Și cum se va desfășura jocul de astăzi? 

- Ce e chestia asta? Glasul lui Victor Angeleri a 
răsunat în spatele ei. 

'Vorbele lui, deși rostite pe un ton destul de scăzut, 
au stârnit o încruntare și un gest prin care se cerea 
liniște din partea unei femei din afafa cadrului de fil- 
mare, care avea mai multe tatuaje și cercei decât haine. 

Ali s-a ridicat în picioare și s-a grăbit să intre în 
living, urmată de avocat. 

- Domnul McLaughlin prezintă regulile de joc 
pentru Sumo Sudoku, a zis ea, după ce au intrat. Se 
zvoneşte că e un joc de mare viitor. 

Victor s-a oprit locului și s-a uitat peste umăr, 
spre terasă. 

- Serios? Ce fel de sport? 

- Ca voleiul de plajă, din câte imi dau eu seama, a 
răspuns Ali. Dar, din câte am auzit, cred că lumea nu 
are de suferit din cauza lui. Cum stăm cu testamentul? 

- Tocmai a sosit Les, a zis Victor. E timpul. 

Aşa că au intrat în biroul lui Paul - mai bine zis, 
fostul birou al lui Paul. La masa de lucru ultramo- 
dernă, din sticlă reflectorizantă și inox, stătea acum 
un bărbat pe care Ali nu-l cunoștea și care s-a ridi- 
cat când ea a intrat în cameră. 

- Les Jordan, s-a prezentat el. Sunteţi probabil 
doamna Reynolds. 

Ali a dat din cap. 

-Îmi pare rău că ne cunoaștem în circumstanţe atât 
de nefericite. 

Ali a repetat gestul. Apoi a privit în jur. De obicei, 
în încăperea aceea existau doar trei scaune în plus - două 
cu spătar drept și rezemătoare pentru braţe și unul cu 
spătar reglabil, din piele, despre care se presupunea 
că, din punct de vedere ergonomic, era superior 
oricărui altuia din casă. De altfel, acela era scaunul 
preferat al lui Ali. Acum, Helga stătea pe el, undeva 
aproape de perete. Probabil că în curând avea să 
devină cel mai detestat scaun pentru avocată, care abia 
dacă reușea să atingă podeaua cu picioarele. Dar cum 
în acea zi se aflau acolo patru avocaţi, în birou fuse- 
seră aduse și îngrămădite trei scaune rotative de la 
masa de jocuri din sufragerie. 

Ali s-a așezat pe unul dintre ele, iar Victor şi Ted 
Grantham s-au instalat pe scaune cu rezemătoare pen- 
tru braţe. 

- Cred că doamna Gaddis va veni dintr-o clipă în 
alta, a observat domnul Jordan cu o mină serioasă. 
Sper că nu vă deranjează să așteptați puțin... 

Lui Ali nu i-a scăpat amănuntul că, în timp ce 
așteptau apariția lui April, stătea într-o încăpere plină 
de avocaţi care, până la ultimul, înregistrau la tarife 
astronomice orele lor de activitate. 

Și asta numai din vina lui Paul, a gândit ea. Dacă nu 
ar fi fost ucis, dacă și-ar fi văzut de treburile lui, dacă 
nu S-ar fi dat în vânt după fuste... 

- Vrețui cafea? a întrebat domnul Jordan. 

Era ceva să se afle în fostul ei cămin și un oaspete 
să îi ofere cafea, mai ales un avocat, iar acest lucru a 
iritat-o mult pe Ali. 

- Nu, mulțumesc. Eu și April am băut cafeaua pe 
terasă, acum câteva minute. i 

Merita să plătească biletul de intrare - indiferent 
cât ar fi costat — ca să vadă cum pattu avocaţi se hol- 
bează la ea cu gurile căscate de uimire. Până ca vreu- 
nul să poată face vreo remarcă, în ușa bibliotecii au 
apărut două persoane proaspăt sosite. Una dintre ele 
era o femeie destul de atrăgătoare, a cărei vârstă ar 
fi fost greu de precizat. Faţa îi era ca o mască, și pie- 
lea foarte întinsă, ceea ce sugera mulți bani cheltuiţi 
pentru plata unui chirurg plastician deosebit de cos- 
tisitor. Ali a recunoscut genul de femeie: soția cuiva 
de la Hollywood - ori, mai precis fosta soție a unui 
astfel de bărbat - care avea mai mult tupeu decât bani. 
Bărbatul cu papion care o însoțea pe nou-venită era 
tot avocat, și-a dat seama Ali, ceea ce însemna că în 
cameră se aflau cinci avocaţi. Mult prea mulți. 

- Bună dimineaţa, doamnă Ragsdale, a salutat-o 
Les Jordan cu glas onctuos, ridicându-se în picioare. 
Poftiți, vă rog! Nu știam că veţi veni sau că veţi aduce 
pe cineva cu dumneavoastră. Voi trimite după scaune. 

- Avem nevoie numai de unul, a spus femeia. Fiica 
mea nu va participa la această discuţie. Nu se simte 
in Stare să îndure un asemenea chin. 

- Mda, a făcut Les, cu tot respectul pe care vi-l da- 
torez, nici dumneavoastră nu ar trebui să vă aflaţi aici, 

doamnă Ragsdale. E vorba de confidenţialitatea față 
de client și alte asemenea principii. 

Fulgerându-l cu privirea, doamna Ragsdale s-a 
întors cu spatele la Les Jordan și s-a adresat celorlalți 
oameni din încăpere. 

- Mă numesc Monique Ragsdale, a spus ea. April 
Gaddis e fiica mea. ar acesta, a adăugat, arătând spre 
bărbatul aflat alături de ea, este Harlan Anderson. L-am 
angajat în numele copilului - Sonia Marie. Indiferent 
dacă este vorba de testamentul vechi sau de cel nou, 
eu și domnul Anderson ne aflăm aici ca să ne asigurăm 
că drepturile nepoatei mele sunt protejate. 

Lăsându-l pe Harlan în picioare, femeia a intrat 
şi s-a aşezat pe unul dintre scaunele aduse din camera 
de jocuri, etalându-și hainele scumpe și pantofii cu 
tocuri, în timp ce-și incrucișa picioarele. S-a uitat apoi 
lung la Les, ca și cum l-ar fi cântărit din priviri. 

- Acum putem incepe? a întrebat. 

Ali și-a dat seama imediat că Monique era o per- 
soană de care nu scapi cu una, cu două. Dacă nu era 
dată de-a dreptul afară din cameră, ea și avocatul nu 
aveau de gând să plece. 

Les s-a uitat întrebător la Ali. 

- Vă rog, a acceptat ea. Să continuăm oricum. 

Les Jordan a oftat. Înainte de toate, i-a prezentat 
pe toți cei aflați în încăpere, lăsând-o pe Ali la urmă. 

- Ştiu cine e, a intervenit Monique imediat. Am mai 
văzut-o. La televizor. Acum vorbeşte-ne de testament. 

- Adevărul este că a fost pregătit un nou testa- 
ment, a continuat Jordan. A fost redactat, dar nu a 

apucat să fie semnat. Ne aşteptam să definitivăm ac- 
tele după pronunțarea divorțului, adică ieri. Evident 
că aceasta nu s-a întâmplat, astfel încât cel mai recent 
testament, cel încă valabil, este cel intocmit acum opt 
ani, după căsătoria lui Paul cu doamna Reynolds, aici 
de faţă. 

În faţa lui, pe biroul se afla un dosar. L-a deschis și 
a început să citească. Ali a ascultat cu mintea în altă 
parte. Cunoștea prevederile. La scurt timp după căsă- 
torie, ea și Paul semnaseră documerite similare. Ali 
lăsase un fond pentru Chris: Paul numise în testament 
câteva organizaţii caritabile. În rest, ei cedau totul în 
favoarea celuilalt. Ali şi-a amintit că semnaseră testa- 
mentele în biroul altui avocat. La vremea respectivă, 
părea că Paul își călcase pe inimă ca să-i apere ei inte- 
resele. Acum, însă, în actualele circumstanțe, faptul că 
devenise singurul beneficiar al testamentului declan- 
șase o serie de probleme spinoase, una dintre acestea, 
deloc ușoară, părând a fi Monique Ragsdale. 

Pe măsură ce Les Jordan continua citirea preve- 
derilor - donaţii către organizaţii caritabile, dar și 
către unele persoane -, Monique devenea tot mai agi- 
tată. În cele din urmă, ideea era clară. Ali Reynolds 
era încă soția lui Paul Grayson și, cum o mare parte 
din ceea ce posedau era proprietate comună, aceasta 
ii revenea lui Ali. 

- Vrețu să spuneți că April și copilașul nu primesc 
nimic? a întrebat Monique. Cum se poate așa ceva? 
Doar ai intocmit noul testament. De ce nu a fost 
semnat? 

Les Jordan se arăta incredibil de răbdător. 

- Eu şi Paul stabilisem o întâlnire ieri după-amiază 
pentru a semna testamentul, după ce se pronunţa 
divorțul. Așa a dorit el. A socotit că situația era mai 
limpede așa. Trebuia să ne întâlnim aici, la domici- 
iul lui, pentru ca el și April să poată semna noile acte. 
Evident, acest lucru nu s-a mai întâmplat. 

- L-am cunoscut pe Paul Grayson, a spus apăsat Mo- 
nique. A fost un om onorabil. Nu pot crede că a vrut 
să-și lase mireasa și copilul fără mijloace de subzistență. 

Onorabil? a gândit Ali. Acum, când văduva legală 
se găsea în acea încăpere, iar cea care trebuia să-i fie 
mireasă se afla undeva la etaj, era cel puţin ciudat să 
se facă o asemenea afirmaţie. Paul putea fi caracte- 
rizat în nenumărate feluri, dar onorabilitatea nu făcea 
parte dintre trăsăturile lui. 

- Intenţia de căsătorie şi căsătoria legală sunt lucruri 
diferite, a ţinut să precizeze Jordan. 

- Și totuși, a continuat Monique. Singurul lucru care 
l-a impiedicat să se insoare cu April a fost moartea lui 
tragică și neașteptată. De fapt, cred că tocmai de aceea 
a murit. Persoana care l-a ucis a făcut-o ca să se asigure 
că Paul Grayson nu se va căsători cu fiica mea. 

Privirea directă pe care a aruncat-o în direcția lui Ali 
la încheierea tiradei era mai mult decât elocventă. 

Ali s-a înroșit. Era, oricum, tare supărător să stai 
în aceeași încăpere cu mama amantei soțului tău, 
darămite să mai fii și acuzată de crimă. Ali a dat să 
deschidă gura pentru a se apăra, dar Victor a atins-o 

pe braţ. Cu o ușoară clătinare din cap, a avertizat-o, 
sugerându-i să-și ţină gura. 

- Doamnă Ragsdale, în aceste momente trebuie 
să facem față multor simțăminte contradictorii, a in- 
tervenit el pe un ton liniștitor. Deocamdată, totuși, 
consider că ar fi recomandabil să ne abținem cu toții 
și să nu mai lansăm acuzații neîntemeiate. 

Les Jordan a dat din cap în semn de aprobare. 

- Domnul Angeleri are dreptate, a întărit el. Nu 
trebuie să ne lăsăm atrași de dorinţa de a lansa acuzaţii 
de orice fel. În ceea ce priveşte copilul, există legi ale 
statului California care sunt gândite tocmai pentru 
a rezolva cazuri ca acesta — legi care apără interesele 
copiilor încă nenăscuţi sau omiși din testamente. Fără 
indoială că se vor pune la dispoziție anumite fonduri 
din avere pentru întreținerea copilului, precum și 
bani într-un cont până când el sau ea... 

- Ea, a precizat Monique. 

Jordan a dat din cap. 

- Până când ea va ajunge la majorat. Este foarte 
probabil că se va numi un tutore ad litem pentru a 
apăra interesele copilului până la data majoratului. 

- Asta este cât se poate de bine pentru copil, a 
obiectat Monique Ragsdale. Dar fiica mea? Cu ea ce 
se întâmplă? Asta înseamnă că ar putea să fie evacuată, 
să rămână în stradă? 

- Nu sugerează nimeni așa ceva, mai ales in aceste 
momente, a spus Les Jordan. Însă, așa cum v-am spus 
ceva mai devreme, adevărul este că fiica dumneavoas- 
tră este soție doar în intenţie, față de soția de drept. 

În cazul în care domnul Grayson nu a prevăzut ceva 
aparte pentru ea, prin incheierea unei asigurări de 
viață ori ceva de acest fel, nu cunosc alte prevederi 
legale care să fie invocate pentru a permite fiicei dum- 
neavoastră să intenteze o acțiune împotriva prezen- 
tului testament. Nu ţin să afirm că nu există căi de 
atac, dar acum nu-mi vine niciuna în minte. 

- Dar dacă se pronunţă divorțul? a zis Monique, 
adresându-i întrebarea lui Ted Grantham. 

- Poftim? n-a înţeles el. 

Monique nu s-a dat bătută. 

- Harlan, aici de faţă, a descoperit un caz similar 
în New Jersey, în care divorțul a fost pronunțat după 
moartea soțului. Aceasta a clarificat modul în care 
a fost prezentată în instanță înțelegerea privitoare la 
avere și astfel s-a simplificat partajul. Totodată, divor- 
țul a anulat în mod automat vechiul testament. Dacă 
s-ar proceda astfel, situaţia ar fi favorabilă Soniei. 

- Dar nu mie, a replicat Ali, pe un ton tăios. 

- Aici nu vorbim de tine, a zis Monique cu glas 
ferm. Aici este vorba numai de copil. 

- Dar cu mine ce se întâmplă? a întrebat April. 
Cu divorț sau fără, se pare că eu rămân pe drumuri. 

Până în momentul în care deschisese gura, nimeni 
dintre cei strânși în acea încăpere nu observase sosi- 
rea ei neanunțată. Nu se putea ști cât stătuse în fața 
ușii bibliotecii ca să tragă cu urechea la cele ce se dis- 
cutau acolo. Era evident că se răzgândise și nu mai 
urcase la etaj ca să se schimbe, pentru că stătea în ca- 
drul ușii îmbrăcată tot în cămașă de noapte și halat. 

Monique a sărit de pe scaun și s-a dus grăbită spre 
fiica ei, certând-o. 

- Nu trebuia să vii aici. Era mai bine să stai sus, 
să te odihnești. l | 

- Nu.am nevoie de odihnă, a protestat April. Am 
dreptul să particip la discuţia asta. La urma urmelor, 
e vorba și de viața mea. Vreau să știu ce se întâmplă, 
pentru că nu vreau să hotărâți totul în locul meu. 
Pe de altă parte, știu deja ce a spus avocatul. Potri- 
vit testamentului, Paul îi lasă ei totul, a făcut ea semn 
cu capul spre Ali. Nu e drept. Cum de se poate intâm- 
pla aşa ceva? E ca un coșmar sau ceva de genul ăsta. 
Și unde-mi sunt prietenii? Cine i-a alungat? 

- Eu, a spus Monique. Sunt convinsă că au tele- 
fonat şi alţii, dar i-am trimis pe toţi către căsuţa 
poştală. Și tot eu am plasat anunţul cu „Nu deranjaţi“ 
la ușa de intrare în casă. Nu voiam ca lumea să te 
deranjeze în astfel de momente. Pe de altă parte, dacă 
erau prea mulți oameni în jur, ar fi fost mai greu să 
se facă filmarea. 

- Dar am nevoie de prietenii mei, a protestat April. 
Am nevoie de companie mai mult decât de odihnă. 
Nu aveai niciun drept să-mi alunga prietenii. 

Schimbul de replici era răspunsul la întrebările 
pe care Ali și le pusese mai devreme în legătură cu 
amicii lui April. Apoi, a mai observat ceva. Pe terasă, 
chiar dacă se văicărise, April o făcuse ca o adultă. 
Acum, când mama ei era prezentă în încăpere, April 
părea să fi revenit la cine ştie ce scenariu din copilărie. 
Până și glasul îi suna mai copilăresc - mai degrabă 

ca al unei adolescente pretențioase și răzvrătite decât 
al unei femei adulte. 

Ignorând sfatul mamei, April a intrat în încăperea 
deja aglomerată, unde s-a lăsat greu pe unul dintre 
scaunele rotative. După ce şi-a strâns în jurul trupului 
halatul foarte larg, s-a uitat urât spre Ali. 

- Te-ai purtat frumos cu mine până acum, a zis, 
dar cred că lucrurile s-au schimbat între timp. Când 
va trebui să plec de aici, înainte sau după ce se naște 
copilul? 

- Nimeni nu a scos o vorbă despre plecarea ta din 
casă, a liniştit-o Ali. Și este clar că nici acum nu vom 
discuta asta. Întrucât copilul va veni pe lume peste 
câteva zile, trebuie să rămâi aici până când avocaţii 
ne vor ajuta să rezolvăm toate problemele. 

- Și cât va dura până se rezolvă lucrurile? a Între- 
bat April. Și ce mai e de rezolvat? 

Întrucât Les Jordan condusese discuţia până în acel 
moment, Ali s-a uitat spre el, dorind un sfat. 

Les a ridicat din umeri. 

- Proprietăţile care nu prezintă complicaţii se pot 
soluţiona în câteva luni, a spus el. Soluţionarea celor 
complicate poate dura mai multă vreme, mai ales 
dacă apar și alte aspecte - cum ar fi necesitatea de a 
lichida proprietatea, de exemplu. Pe de altă parte, 
există aspecte legale care pot provoca întârzieri pe 
perioade nedefinite. 

Les nu a spus precis la ce fel de „aspecte legale“ se 
referise, însă Ali și-a dat seama că el se gândise la 
acuzaţia de crimă cu care se confrunta. A presupus că 

toți cei din incăpere, poate doar cu excepția lui April, 
gândeau la fel. Ali știa prea bine că, deși era văduva 
lui Paul şi principala beneficiară a testamentului său, 
putea să nu vadă niciun ban atâta vreme cât era con- 
siderată suspectă de moartea lui. Totul se prelungea 
până în momentul în care era exonerată de orice vină 
ȘI, între timp, starea proprietății era plasată în aștep- 
tare, acumulând onorarii nebunești de mari. 

- Bine, dar ce facem cu înmormântarea? a Între- 
bat April. Í 

- Ce e cu ea? 

- Am doar douăzeci și cinci de ani, a spus April. 
Nu știu cum să organizez o înmormântare. 

Nici eu nu am ştiut, i-a trecut prin minte lui Ali, 
dar m-am descurcat până la urmă. 

- Nu trebuie să-ţi faci griji în privința asta, i-a spus 
Monique fiicei ei. Mă ocup eu de toate. 

- Ba nu, s-a opus April. 

Răspunsul ei fusese atât de hotărât, încât toată 
lumea a rămas surprinsă, dar mai cu seamă mama ei. 

- Cum nu am fost soția lui Paul și, deci, nu sunt 
văduva lui, nu e treaba mea să mă ocup de inmor- 
mântare. Și nici a ta. 

În timp ce vorbea, April o fixă cu privirea pe Ali. 
Pe de altă parte, Monique părea uluită de acea 
răbufnire scurtă, dar exprimată fără lacrimi și foarte 
hotărâtă. De fapt, Monique arăta atât de uimită, încât 
Ali s-a întrebat dacă mai existase vreodată o situaţie în 
care April să fi pus piciorul în prag și să-i spună nu 
mamei ei în termeni atât de răspicați. Ali a intervenit 

în discuție înainte ca Monique să aibă posibilitatea 
de a mai spune ceva. 

- Primul meu soţ a murit de cancer când eram cam 
de vârsta ta, i s-a adresat ea lui April. Fiul meu s-a născut 
la două luni după moartea tatălui său, așadar știu câte 
ceva despre situaţia prin care treci. Mi-a fost greu să 
mă ocup de funeraliile lui Dean, dar a trebuit să o fac. 
La fel și tu. De fapt, funeraliile sunt pentru cei vii și 
de multe ori ele adâncesc suferinţa. Dacă dorești, te voi 
ajuta cu dragă inimă să organizezi înmormântarea. 

- Staţi puţin, a obiectat Monique. April e fiica mea. 
Nu ai dreptul să te bagi chiar așa... 

- Mamă, încetează! s-a răstit April, continuând 
apoi discuţia cu Ali. Da, aș vrea să mă ajuţi. Cât timp 
e necesar ca să organizezi totul? 

- Nu prea mult. În afară de alegerea coșciugului 
sau a unei urne, în caz că te hotărăști pentru incine- 
rare, practic nu ai multe de făcut după ce legistul îţi 
pune cadavrul la dispoziție. Abia după ce se eliberează 
trupul neînsuflețit poți stabili data serviciului religios, 
să comanzi flori, să dai anunţ în ziar şi toate celelalte. 

- Nu am fost niciodată la o înmormântare, a spus 
April. Unde se țin? La o biserică? Sau aici, acasă? 

- În niciun caz acasă, s-a grăbit Ali. Iar Paul nu 
a fost o persoană care să meargă des la biserică. De 
acea, salonul unei firme de pompe funebre ar fi cel 
mai recomandabil pentru serviciul religios și o masă 
comemorativă aici, după aceea. 

- Și invitaţiile se trimit sau cum se procedează? 
a întrebat April. 

Chiar că e necoaptă, a gândit Ali. 

- Nu, cineva o să scrie un necrolog cu un anunţ 
la sfârșit prin care se precizează data și locul serviciu- 
lui religios și dacă el se va desfășura cu accesul publi- 
cului. Anunţul se dă în Times. Apoi, vine cine vrea. 

April a dat din cap. 

- Ai vorbit de o firmă de pompe funebre. Care 
anume? | 

- Când am fost la Indio pentru identificare, la morga 
din comitatul Riverside am semnat un formular. După 
ce nu vor mai avea nevoie de cadavru, actul acela îi au- 
torizează pe cei de acolo să îl pună la dispoziția firmei 
Three Palms Mortuary, de aici, din Beverly Hills. Am 
ales firma asta pentru că acum trei ani tot ea s-a ocu- 
pat de serviciul funerar pentru mama lui Paul. Și au 
făcut treabă bună. Clădirea este frumoasă, capela este 
spațioasă și țin minte că m-am înţeles foarte bine cu 
oamenii de acolo. Și capela este destul de aproape - 
la doar un' kilometru jumătate sau cam așa ceva, pe 
Sunset. Dar dacă preferi să apelezi la altă firmă... 

- Nu. Sunt convinsă că e bine așa. 

- April, stai puţin, a intervenit Monique. E ridi- 
col ce se întâmplă. Nu se poate să îi permiţi să se 
amestece și să se ocupe de toate. Pentru numele lui 
Dumnezeu, April, apără-ți poziţia! Preia frâiele! 

-Îmi apăr poziția, i-a răspuns April. O să fac totul 
cum vreau eu, iar Ali o să mă ajute. S-a uitat în jur, 
spre fețele avocaților strânși acolo. Ar mai fi ceva? 

Les Jordan a clătinat din cap. 

- Cred că nu. Cel puţin deocamdată. 

- Bine. Atunci, mă duc sus. Și de data asta chiar 
o să mă schimb. Vreau să ies și să văd cum merge fil- 
marea jocului de sudoku. 

Braţele scaunului adus din sala de jocuri erau joase. 
Cum pântecele umflat îi coborâse mult centrul de 
greutate, April s-a chinuit puţin ca să se ridice în pi- 
cioare. Ali se aștepta ca Monique să se scoale și să-și 
urmeze fiica afară din încăpere, însă ea nu a făcut 
acest lucru. A rămas pe loc. 

- April e fiica mea, a anunțat ea. Nu am de gând 
să stau deoparte și să văd cum e călcată în picioare 
şi jecmănită. 

- Nu o calcă nimeni în picioare, a ţinut să preci- 
zeze Les Jordan. Noi i-am adus pur și simplu la cunoș- 
tință aspectele juridice ale situaţiei. 

Însă Ali a înţeles imediat că Monique nu se adre- 
sase avocaţilor. Femeia îi vorbise direct ei, sugerându-i 
să bată în retragere. 

- Am terminat? a întrebat Victor. 

- Din punctul meu de vedere, da, a spus Les. 

- Bine. Atunci, noi plecăm. Hai, Ali. Helga. 

Cu privirea lui Monique aţintită cu insistență 
asupra ei, Ali s-a ridicat de pe scaun. A trecut pe 
lângă ea, îndreptându-se spre uşă, apoi s-a răsucit și 
a revenit. 

- Fiica ta trece printr-o situaţie cumplită acum, 
i-a spus. Nu am deloc intenția să o calc în picioare. 
Încerc doar să o ajut. 

- Nu are nevoie de ajutorul tău, a replicat apăsat 
Monique. De ce ar avea? Mă are pe mine. 

Întocmai, a gândit Ali şi i-a urmat pe Victor și 
Helga, ieșind din cameră. Sărmanul copil. De ce ar 
avea nevoie April de altcineva? 


7 


Când au ieșit din casă, Victor, Ali și Helga au des- 
coperit că Lincolnul lui Victor era blocat de o a doua 
casă uriașă pe roți, pe latura căreia stătea scris SUMO 
SUDOKU DRAGONSLAYER TEAM. În timp ce 
manevrase uriașa mașină pe aleea circulară, șoferul lo- 
vise cu partea laterală un stâlp al porții, smulgându-l. 
Jesus, grădinarul și cel care, după toate aparențele, era 
șoferul se certau aprins în legătură cu incidentul, iar 
toată discuţia se desfășura pe voce ridicată, în spaniolă. 

Întrucât abia fusese reinstalată în poziția de stăpână 
a casei din Robert Lane, Ali s-a gândit că ar fi fost ca- 
zul să intervină și ea la acea discuţie, dar cum se părea 
că Jesus controla situația, nu s-a amestecat. Avea pro- 
bleme mult mai presante decât aceea legată de repa- 
rarea unei porți. 

Ea şi Helga au urcat în Lincoln, iar Victor a ră- 
mas afară până când mașina avariată a fost mutată 
din loc. Lângă o latură a casei, în curtea din apro- 
pierea cabanei de lângă piscină, Ali a zărit în treacăt 
câţiva oameni și echipa de filmare care urmărea un 
bărbat cu pieptul dezgolit. Acesta s-a aplecat și a ri- 
dicat o piatră de sudoku, după care a pornit în goană 

cu ea. Așadar, jocul de Sumo Sudoku era în plină 
desfășurare. 

- Aţi auzit vreodată de divorţ post-mortem? a În- 
trebat Ali. 

- Nu se va întâmpla așa ceva, i-a răspuns Helga. 
Pe de o parte, am face o prostie dacă am accepta. Prin 
pierderea deducerii fiscale de care beneficiezi ca 
văduvă ar trebui să plătești niște taxe pe proprietate 
care te-ar sărăci. Pe de altă parte, April e mai deșteaptă 
decât am crezut, să ştii. 

- Ce vrei să spui cu asta? 

- Vreau să spun că i-a evaluat pe toți avocaţii din 
cameră, Şi-a dat seama că ești cea mai miloasă de acolo 
şi s-a gudurat pe lângă tine, făcând-o astfel pe mama 
ei să turbeze. 

- Nu cumva ești cam cinică? a întrebat-o Ali. April 
e într-o situație dificilă. Din întâmplare, știu din pro- 
pria experienţă prin ce trece în aceste momente. 

- Nu te lăsa păcălită, a insistat Helga. Te lingu- 
șește pentru că-și închipuie că tu ești aceea care îi va 
da bani pentru copil. 

- Şi ce e rău în asta? a ripostat Ali. Ted Grantham 
nu a încercat să facă la fel - periindu-mă pe mine, ca 
să fie sigur că i se va plăti onorariul? 

- Asta e altceva, i-a replicat Helga. April se pri- 
cepe mult mai bine la asta decât Ted Grantham. El 
nu e însărcinat în opt luni și jumătate, pe când ea, da. 
Crede-mă, April o să folosească sarcina ca pe o armă. 
Va exploata la maximum bunătatea ta. Și-a dat seama 

că ești prea amabilă ca să o arunci în stradă. Pe de altă 
parte, a câștigat detaşat prima rundă. 

- Care rundă? s-a mirat Ali. 

- Când ai zis că o lași să stea în casă până la nașterea 
copilului. Când va sosi momentul să plece de aici, 
parcă văd că va trebui să o evacuezi. Și apropo, sunt 
de acord cu Ted. Cât timp transferul de proprietate 
este în suspensie, va trebui să ceri efectuarea unui in- 
ventar și o evaluare a tot ce se află în casă. De-a lun- 
gul vremii, am cunoscut nenumărate femei ca April 
Gaddis. Va analiza ce merită să fie furat și ce nu şi o 
va şterge de aici cu orice obiect care nu este bătut în 
cuie. Și nu ar fi rău să ceri și un test de paternitate. 

Culmea ironiei: Ali ajunsese s-o apere pe iubita 
gravidă a soțului ei în fața Helgă: Myerhoff, avocata 
ei de divorţ. A răsuflat uşurată și s-a bucurat când 
Victor a deschis portiera şi s-a așezat pe scaun. 

A măsurat-o pe Ali şi a clătinat din cap cu o expre- 
sie ce părea a fi de dezgust. 

- Care cuvânt din expresia „orice declari poate fi 
folosit împotriva ta“ nu-ți este clar? 

- Poftim? n-a înțeles Ali. 

- Vorbeam de blogul tău, a spus Victor. Tocmai m-a 
sunat asistenta mea. A citit blogul tău de pe net - 
a citit totul despre asta, cum s-ar spune. Ali, trebuie 
să înţelegi că nu doar ce le spui polițiștilor poate fi fo- 
losit împotriva ta. Se poate folosi orice spui față de ori- 
cine. Fang? Chiar îi spuneai Fang lui Paul Grayson? 

- Așa l-am numit pe blog încă de la început, a pro- 
testat Ali, cu mult înainte să fi fost ucis. 

- Crede-mă, detectivii Sims și Taylor vor fi încân- 
taţi să afle asta. Din acest moment, să nu mai comen- 
tezi nimic pe blog despre caz, ai înțeles? Atâta vreme 
cât se desfășoară investigația, orice comentariu din 
partea ta trebuie exclus. 

- Da, a dat din cap ea. Se simţea ridicolă și oare- 
cum umilită. Și în privința lui Sims și Taylor... 

- Ce e cu ei? a întrebat-o Victor pe un ton tăios. 

- Este evident că au luat legătura cu April. Mi-a zis 
chiar ea mai devreme, când eram pe terasă. 

- Și ce ţi-a spus? 

- Că polițiștii cred că ucigașul lui Paul a lăsat mașina 
pe șine și apoi a mers pe traverse suficient de mult, pen- 
tru a putea părăsi linia fără să fie depistat. Se bănuiește 
că s-a întâlnit cu un complice undeva în apropiere, de 
unde a plecat, a spus Ali. 

Victor a oftat lung. 

- Așa se explică de ce nu s-au găsit urme la locul 
accidentului. 

Ali a dat din cap. 

- Da. 

- Asta ar insemna că ucigașul sau ucigașii erau în 
zonă când a murit Paul. Ceea ce, potrivit bonului de 
casă de la benzinărie și de la restaurantul din Blythe, 
te-ar plasa şi pe tine în apropiere. 

Ali a dat din nou din cap. Îi plăcea modul în care 
Victor făcea legătura între amănunte, chiar dacă ei nu-i 
convenea cum făcea el legătura între ele. 

- Da, a zis din nou. 

- Cred că deja au solicitat lista convorbirilor telefo- 
nice pe care le-ai purtat atunci, a spus Victor pe un ton 
gânditor. Vor să știe cu cine ai luat legătura recent, ca 
să vadă dacă pot descoperi cine ţi-ar fi putut fi complice. 

- Evidenţa convorbirilor mele? a întrebat Ali. Dar 
nu este ilegal? 

- Este ilegală ascultarea convorbirilor fără mandat, 
dar e perfect legal să aibă acces la lista convorbirilor 
tale, ca să vadă cine te-a sunat și cu cine ai vorbit, dar 
şi pentru a afla unde te aflai și priñ ce turnuri de re- 
transmisie au fost dirijate convorbirile acelea. 

- Pot să-mi examineze lista de convorbiri până nu 
mai pot, a spus Ali. Nu vor descoperi nimic. Vor tre- 
bui să caute în altă parte. 

- Dacă vor căuta în altă parte, a pus-o Victor la punct. 

- Ce vrei să spui că acest dacă? 

- Lui Sims și lui Taylor li s-a încredinţat un caz în 
care este vorba de o personalitate, iar șefii lor vor dori 
soluționarea lui al naibii de repede. Au și un posibil 
suspect — tu. Cred că se vor zbate ca demenții ca să pună 
cap la cap dovezile pe care le au cu felul în care cred 
ei că s-a întâmplat totul, în loc să descopere ce altceva 
se putea intâmpla sau cine ar mai fi fost implicat. 

- Dar ce alți suspecți ar fi? a întrebat Ali. 

- Mai bine spune-mi tu, i-a răspuns Victor. April 
ar fi trebuit să fie proastă ca o bâtă ca să-l ucidă pe 
Paul Grayson înainte de a se vedea moștenitoare. 

- Dar mama lui April? a întrebat Ali. 

- Doamna Ragsdale ar merita să intre în cercul 
suspecţilor, a recunoscut Victor. 

- Și eu cred la fel, l-a aprobat Helga. Femeia aia 
este o mare figură. Până și ideea de a aproba un divorț 
post-mortem este ridicolă. 

Câteva minute mai târziu, Victor a lăsat-o pe Ali 
la hotel. După ce a aruncat o privire la ceas, și-a dat 
seama că, în funcţie de trafic, mama ei avea să sosească 
peste aproape o oră. A urcat în cameră ca s-o aştepte 
pe Edie. Cât a așteptat, s-a logat şi a găsit cutia poştală 
doldora de mesaje. Cu toate astea, înainte de a citi 
vreunul, a postat ea ceva pe blog. 


CUTLOOSEBLOG.COM 
Sâmbătă, 17 septembrie 2005 


Primul impuls al e: a fost să înceapă postarea cu 
cuvintele: „La recomandarea avocatului meu...“ dar 
apoi şi-a amintit avertismentul lui Victor: „Tot ce spui 
poate fi folosit impotriva ta.“ De aceea a ales să scrie 
ceva mai puțin descriptiv și, de asemenea, după pă- 
rerea ei, mult mai puţin real. 


Deocamdată, suspend orice comentarii din 
partea lui Babe din cauză că sunt implicată într-o 
problemă personală complexă. Dacă timpul îmi 
va permite, voi continua să postez comentarii in- 
teresante ale cititorilor mei. Până atunci însă, vă 
mulţumesc pentru fidelitate și pentru interesul pe 
care-l manifestaţi în ce mă privește. 

Postat la 11.12 AM, 17 septembrie 2005, de Base 


134 J.A. JANCE 


Când a început să citească e-mailurile, a consta- 
tat că majoritatea erau în legătură cu postarea lui 
Phyllis din Knoxville. Unii corespondenţi păreau a 
fi de acord că Phyllis avusese o idee bună. 


Dragă Babe, 


“Phyllis are dreptate. Poartă-te frumos cu Twink 
și fii bună cu tine. Ce semeni aceea vei culege. 
ANNA 


Dragă Babe, 


Si tu ai suferit o pierdere îngrozitoare. Mai mult 
de una. Te asigur că ești în gândul și rugăciunile mele. 
LESLIE DIN IOWA 


Surprinsă de numărul mare de oameni care îi 
transmiteau condoleanţe, Ali le-a răspuns tuturor fără 
a le mai posta mesajele. Cu toate acestea, nu toate 
mesajele era amabile. 


Vai, ce grozav! Încă o celebritate din sudul 
Californiei este ucisă de o soție „abuzată” care a 
lucrat în televiziune. Reporterii din presa de scan- 
dal vor înnebuni de plăcere. Nici nu e de mirare 
că vei angaja un avocat scump și o să scapi basma 
curată. Mi-e greață de oameni ca voi. Sper să pu- 


trezești în iad. 

Acest mesaj nu era semnat și nu merita să 1 se 
răspundă. 


Dragă Babe, 


Când am citit partea aceea despre interogarea 
ta de către detectivii de la omucideri nu mi-a venit 
să cred, dar polițiștii întotdeauna îi suspectează 
pe soţi, deși de obicei ucigașul este mai curând 
soțul decât soția. Asta înseamnă că te bănuiesc 
pe tine? Te vor aresta, sau ești doar o persoană 
care prezintă interes? Dacă te vor aresta, nepo- 
tul meu, Richard Dahlgooa, este avocat în Los An- 
geles. Nu știu ce onorariu cere, dar dacă vrei să 
iei legătura cu el, anunţă-mă, şi-ţi voi da nume- 
rele lui de telefon. 

VELMA T DIN LAGUNA 


Ali a vrut să-i spună Velmei că beneficia de toată 
asistenţa juridică din lume. Nu se îndoia că nepotul 
Velmei ar fi costat-o mult mai puțin decât masivul 

. . A A 
Victor Angeleri. Insă il plătea prea mult pe acest om 
ca să îi nesocotească sfaturile. I-a răspuns Velmei, 
mulțumindu-i atent în câteva cuvinte evazive. 


Dragă Velma, 
Îţi mulțumesc pentru grija ce mi-o porți. Te rog 


să nu te îngrijorezi. Situaţia este sub control. 
BABE 

Următorul e-mail a năucit-o. 
Dragă doamnă Reynolas, 


Te rog să mă ierti că te contactez prin inter- 
mediul blogului tău. Am încercat să te găsesc la 
„numărul de acasă, din Arizona. Am lăsat un mesaj 

acolo, dar cred că în prezent te afli în Los Ange- 
les. Numele meu este Sheila Rosenburg. Sunt pro- 
ducătoare (pentru zona L.A.) la postul Court TV. 
Am dori să luăm legătura cu tine oricând dorești 
în legătură cu un eventual interviu. Informaţiile pri- 
vind modul cum pot fi contactată se află mai jos. 
SHEILA ROSENBURG 


Ideea că moartea lui Paul devenise acum subiect 
pentru rețeaua € de „crime adevărate“ o făcea să îngheţe, 
pur și simplu. În cazul în care Court TV se apuca de 
O asemenea treabă, însemna că și Greta Van Susteren 
de la Fox îi va urma curând exemplul. Iar în adunătura 
aceea de fanatici, Ali cunoştea producători și comen- 
tatori care erau în stare să croiască o întreagă poveste 
pornind de la ceea ce nu s-a spus, tot astfel cum ar fi 
făcut pornind de la vorbe rostite. 


Dragă doamnă Rosenburg, 


Îti mulțumesc pentru interes. În momentul de 
fată nu doresc să dau interviuri. Dacă mă voi 
răzgândi, te voi înștiinţa. 

Numai bine, 
Ai REYNOLDS 

Următorul a uluit-o. 
Hei, Ali, 


Cum îți merge? Nu te-am văzut de mult. Am 

o posibilă ofertă de slujbă pentru tine, ceva care te 
va aduce acolo unde ţi-e locul — emisiuni în direct. 
Dacă sosești curând la Los Angeles, anunţă-mă și 
voi vedea dacă pot aranja un interviu pentru tine. 
JACKY 


Jacky era prescurtarea de la Jack Jackson, agen- 
tul lui Ali — sau, mai curând, fostul ei agent. Primele 
cuvinte care i-au venit în minte erau: mesajul ăsta m-a 
sâcâit mai rău decât o măsea stricată. De fapt, Jack 
fusese multă vreme agentul lui Ali — de la prima ei 
slujbă de reporter, când terminase colegiul în Mil- 
waukie, și până la mutarea ei de la Fox News din 
New York la televiziunea de știri din Los Angeles. 
Ali căpătase slujba din Los Angeles prin forțe pro- 
prii și fără niciun ajutor din partea lui Jacky, însă el 
fusese încântat să-și primească partea din acea mu- 
tare. Asta fusese atunci. Însă imediat ce fusese con- 
cediată - după ce i se dăduseră papucii de la postul 
de televiziune și anunţase clar că nu avea să accepte 
concedierea pe criteriul vârstei fără să întreprindă 
ceva —, Jacky dispăruse de pe fața pământului. Nu 
mai răspunsese la apelurile și nici la e-mailurile ei. 

Ali înţelesese prea bine ce se petrecea. În lumea te- 
leviziunii, directorii de rețea erau oameni cu greutate. 

Paul Grayson avea multă putere în acea lume și ni- 
meni nu voia să-l supere. Era clar că Jacky aflase de- 
spre cele petrecute și hotărâse să ia distanță, lăsând-o 
pe Ali să se descurce cum o putea în privinţa carie- 
rei. Acum, când Paul dispăruse, Jacky ajunsese brusc 
la concluzia că Ali Reynolds avea din nou valoare. Fără 
indoială că se aștepta să fie reprimit cu braţele deschise. 
Și bănuiala lui că ea va apela din nou la serviciile lui 
o irita pe Ali mai rău decât orice pe lume. 

Du-te dracului, a înjurat ea, pe tăcute. Nu am ne- 
voie de vulturi. Şi cu asta, a șters mesajul lui Jacky. 

După câteva clipe a sunat telefonul, cel de hotel. 

- Doamnă Reynolds, e cineva în hol care ar dori 
să vă vadă, a anunţat-o recepționerul cu glas calm. 
Spune că este mama dumneavoastră. Să o trimit sus? 

- Da. Te rog chiar. 

Ali stătea în pragul ușii deschise ca să o întâmpine 
pe Edie Larson, care târa după ea o valiză imensă pe 
rotile. 

- Sper că nu te superi dacă dorm cu tine, a Între- 
bat Edie, cu glas nesigur. 

- Nicio problemă, a liniştit-o fiica ei, arătând spre 
patul de dimensiuni uriașe. 

- Ştiai că vine și Dave Holman? a întrebat-o Edie. 
L-am întâlnit în hol. Voia să ia o cameră aici, dar când 
a aflat preţul era cât pe ce să facă infarct, aşa că s-a 
dus să caute alt hotel. 

Edie s-a oprit în mijlocul camerei și s-a rotit, exa- 
minând încet interiorul extrem de elegant. 

- Sigur Îți poți permite să stai aici? 

- Da, a liniştit-o Ali, amintindu-și de dimineaţa 
petrecută cu avocaţii Și vestea că avea să moștenească 
o bună parte din averea considerabilă a lui Paul Gray- 
son. De fapt, de acum înainte îi era mult mai la înde- 
mână să locuiască acolo. A închis ușa dinspre coridor 
Și s-a întors spre mama ei. 

- Ia spune, cum stau lucrurile? a întrebat Edie 
Larson. Și cum te simţi? 

Din anumite motive, venind din partea lui Edie, 
acele două întrebări erau suficiente pentru a face o 
breșă în stăvilarul emoțional al lui Ali. Toate lacrimile 
pe care nu le vărsase la morgă — toate lacrimile pe care 
și le reținuse și nu le vărsase în timpul vizitei la casa 
din Robert Lane - au potopit-o acum. Suspinând, s-a 
lăsat cuprinsă în brațe de mama ei, strânsă și încura- 
jată, în vreme ce Edie o bătea ușor pe un umăr și îi 
spunea vorbe de alinare. 

- Ușurel, a murmurat Edie. O să fie în regulă. Vei 
vedea. Ia spune, ai mâncat de prânz? 

Această întrebare era atât de obișnuită din partea 
mamei sale, încât Ali s-a văzut nevoită să zâmbească 
printre lacrimi. Fiica ei putea fi o ucigașă dementă, 
pe cale să fie azvârlită în temniţă, dar Edie era în stare 
să mute și munții ca să se asigure că Ali mâncase cum 
se cuvine. 

- Încă nu, a recunoscut Ali. 

Edie a ridicat valiza supradimensionată pe pat și 
a desfăcut fermoarul. 

- Așa, a zis. Să-mi atârn câteva lucruri în dulap 
și să le strâng pe celelalte. După ce le știu în ordine, 
o să fiu în stare să gândesc mai bine. 

- După ce termini, poate coborâm să mâncăm ceva. 

- Proastă idee, a spus Edie. Cred că ar fi mai bine 
dacă am comanda ceva în cameră. 

- De ce? a întrebat Ali. 

— Pentru că prin hol mișunau o mulțime de oa- 
meni care mi s-au părut a fi din lumea presei. L-am 
întrebat pe unul dintre băieții aceia din personalul 
hotelului, un uşier, cred, ce căutau toţi acei oameni 
acolo. Şi el mi-a zis că te așteaptă pe tine. 

- Pe mine? a întrebat Ali. 

- Nu pe tine ca nume, i-a răspuns Edie. A zis că 
erau acolo pentru că se zvonise că în hotel se află 
„O persoană suspectă de crimă“. Şi că încearcă să o vadă 
pe acea persoană. Om fi noi în California, a adăugat 
Edie, dar cred că în Los Angeles există doar un sus- 
pect de crimă care să locuiască într-un hotel ca ăsta. 

Pe vremea când Ali lucra la redacţia de știri, una 
dintre reguli era ca numele suspecților să nu fie 
menţionate decât atunci când erau acuzaţi oficial de 
crimă. Dar asta nu avea cum să o ajute. Faţa ei apă- 
ruse pe ecranele televizoarelor seara trecută, când ea 
și Victor plecaseră de la morgă. lar oamenii obser- 
vaseră. Unu o recunoscuseră. Nu ştia cum de reușiseră 
să descopere la ce hotel locuia. Probabil că cineva 
urmărise Lincolnul lui Victor după ce plecaseră din 
Robert Lane. Acum, știind că reporterii erau acolo, 
Ali se simţea asediată. 

- Cred că e o idee bună să apelăm la room service, 
a acceptat ea. 

Jumătate de oră mai târziu, a sunat pe telefonul 
mobil. 

- Cum de suportaţi traficul ăsta zi de zi? voia să 
ştie Dave Holman. Aici nu există doar o oră de vârf. 
Ora asta ţine toată ziua. 

- Unde eşti? l-a întrebat Ali. 

- Motel 6. E ceva mai pentru buzunarul meu 
decât hotelul în care stai. 

- Unde este? 

- Autostrada 101 și altă autostradă, I-210, cred. 
Partea bună este că de aici aș putea să ajung acolo cu 
metroul de suprafață. Oamenii care merg pe autostră- 
zile astea sunt țicniți. 

Ali venise la Los Angeles după ce trăise la New 
York. Zona cu metroul i se păruse diferită, dar nu 
întru totul străină. Dave venea din Sedona. Ali își dădea 
seama cât de neobișnuit i se părea Los Angelesul cuiva 
care trăise toată viaţa într-un orășel din Arizona. 

- Stau la camera 703, a zis ea. Când ajungi la hotel, 
vino direct sus. Orice ar fi, să nu pronunţi numele 
meu. Mama spune că holul este ințesat de reporteri. 
S-ar putea ca vreunul dintre ei să tragă cu urechea. 

- Fără glumă, a răspuns Dave. Oi fi eu un ţărănoi 
aici, dar când am întâlnit-o pe Edie acum câtva timp 
în hol, și eu am observat unul sau doi reporteri ames- 
tecați prin mulțime. 

- Atunci o să mâncăm de prânz în cameră, a spus 
Ali. Comandăm la room service. Tu ce vrei? 

- Un burger. Mai în sânge. Și fără tofu! 

Ali a râs auzindu-l. 

- Bine, fără tofu. 

A telefonat la room service și a comandat un bur- 
ger pentru Dave și supă cu tortilla pentru ea și Edie. 
După ce a pus receptorul în furcă, a observat că mama 
ei îi studiază imaginea reflectată de oglindă. 

- Ai întâlnit-o? a întrebat ea. 

- Pe cine? 

- Pe April Gaddis, a răspuns Edie. Logodnica 
lui Paul. | 

- De unde ştii cum o cheamă? a întrebat Ali. 

Edie a băgat mâna într-o poșetă încăpătoare Și a scos 
niște ziare. 

- M-am oprit să beau o cafea la benzinăria aceea 
de dinainte de Palm Springs, unde trag camioanele, 
și am ales două ziare. Înainte de a ajunge aici, voiam 
să știu cu ce ne confruntăm. 

Edie a așezat ziarele pe pupitru şi apoi a scos un 
carneţel cu arc, nou-nouţ. A deschis carnețelul la 
prima pagină, care era neatinsă. 

- Din câte ştiu, când lucrează la un caz de omu- 
cidere, Dave Holman ţine întotdeauna un jurnal, 
a precizat ea, punând mâna pe un pix. Cred că tre- 
buie să procedăm la fel. O să scriu totul, ca să nu 
uităm niciun amănunt. Așadar, spune-mi! Cum e 
April? 

În orice alte circumstanțe, Ali ar fi socotit caraghios 
modul foarte serios în care mama ei aborda proble- 
mele, dar în situația de față se vedea că ea nu glumește. 

După cum stătea cu pixul pe hârtie, era limpede că 
vrea răspunsuri. 

- Foarte tânără, foarte drăguță și cât se poate de 
gravidă, a descris-o Ali în cele din urmă. 

- Şi trebuia să se mărite astăzi, a spus Edie. 

Ali a confirmat cu un gest din cap. 

- Ea este socotită suspectă în uciderea lui Paul? a 
vrut să știe Edie. 

- Probabil că nu, a spus Ali. Nu ar avea motiv. Dacă 
divorțul ar fi fost pronunțat, iar ceremonia de nuntă 
ar fi avut loc, lucrurile ar fi stat altfel, dar după citirea 
testamentului de azi-dimineață eu am rămas soția legală 
a lui Paul și principala beneficiară. Dacă April ar fi vrut 
să-l lichideze, cu siguranță că ar fi fost suficient de 
deșteaptă să aștepte până când se căsătoreau de drept. 

- E chiar atât de deşteaptă? a întrebat Edie. 

Ali s-a gândit la spusele Helgăi - despre faptul 
că April era îndeajuns de deşteaptă ca să apeleze la 
mila ei. 

- Cred că da, a răspuns. 

- Atunci, ce altă persoană ar avea motive? a Între- 
bat Edie. Ataca problema în maniera ei obișnuită — 
in mod direct și cu mult bun-simţ. Există posibilita- 
tea ca în toată treaba asta să fie amestecat vreun bărbat? 
a adăugat ea. Dacă nu banii reprezintă factorul deter- 
minant, poate e vorba de altceva - gelozie, de pildă. 
Din câte am văzut eu la televizor, gelozia e un mo- 
tiv bun. 

Ali se gândise la April Gaddis și la Paul Grayson în 
primul rând ca la niște persoane care o înșelau pe ea. 

Ideea că ei se puteau înșela unul pe celălalt nu-i tre- 
cuse niciodată prin minte. 

- Cred că e posibil, a zis Ali, cu îndoială în glas. 

Nu era întru totul convinsă. . 

- Sigur că este, a spus Edie hotărâtă. Dacă Paul.te 
înșela pe tine, insemna că o înșela și pe ea. Ştii ce spune 
tatăl tău: Cine înșală o dată înșală mereu. De aceea, 
primul lucru pe care trebuie să-l facem e să aflăm tot 
ce se poate despre April Gaddis. 

- Trebuie să-l întreb pe Christopher despre asta, 
a zis Ali. Ea a aflat de April înaintea mea. E rudă cu 
un amic al lui. April a lucrat pentru Paul ca asistentă 
administrativă, dar nu ştiu ce a fost mai întâi: oul sau 
găina - adică slujba ori aventura. E posibil ca el s-o fi 
angajat ca să câştige suficient cât să se întrețină. În acest 
fel nu apărea niciun document care să fie o dovadă că 
el o plătea în alt fel. 

- Corect, puţin nepotism prenupțial nu strică 
nimănui, a remarcat Edie. Deci, să-l întreb pe Chris- 
topher despre April. 

- Am cunoscut-o pe mama ei, a spus Al. 

- Mama lui April? a întrebat Edie. Serios? 

- O cheamă Monique Ragsdale. A venit în Ro- 
bert Lane azi-dimineaţă, ca să discute cu avocaţii. 
Susţine că are în vedere interesele copilului. Eu cred 
că mai curând vrea să-și asigure propriul bine. A venit 
cu speranța că vom fi de acord cu o hotărâre de divorţ 
post-mortem. 

- Doar nu poţi divorța de cineva după ce a 
murit, nu? 

- Helga nu este de aceeași părere, a spus Ali. 

S-a auzi o ciocănitură în ușă. Când Ali a deschis, 
căruciorul cu mâncare aștepta în coridor, iar lângă 
el se afla și Dave Holman. Ea chiar simţea nevoia de 
a vedea statura lui militărească și umerii laţi, astfel 
incât sosirea lui a bucurat-o. Trecând pe lângă chel- 
ner, l-a strâns pe Dave în braţe scurt, dar cu multă 
sinceritate. 

- Îţi mulțumesc că ai venit, a spus. 

- Nu aș fi vrut să pierd asta, a răspuns el. 

În timp ce chelnerul punea masa în spaţiul rezer- 
vat, Dave s-a plimbat prin cameră. 

- Asta e ceva mai frumoasă decât a mea, a recu- 
noscut el. La Motel 6 nu există serviciu la cameră, 
insă la mai puţin de un cvartal e un restaurant din 
lanţul Denny's, așa că voi supravieţui. 

Apoi s-a uitat peste umărul lui Edie, la carneţel. 

- Incercam să-mi fac o idee privind persoanele im- 
plicate în caz, a explicat ea. 

- Bună treabă, a lăudat-o el. 

În timpul mesei, cei doi au continuat să o încol- 
țească pe Ali cu întrebări, în vreme ce Edie lua notițe 
de zor. Ali și-a amintit iar vorbele lui Victor: „Tot 
ce spul...“ Însă cu siguranță că ceea ce îi zicea mamei 
și bunului ei prieten Dave nu avea cum să-i facă rău, 
nu? Mai ales că tot ce spunea era adevărat. 

Tocmai terminau masa, când a sunat telefonul. 

- Ted Grantham, a auzit Ali. Mi se pare puţin 
cam forțat, dar... 

- Despre ce este vorba? 

- April a telefonat cât eu și Les luam prânzul, a zis 
e]. Nu am preluat mesajul decât după ce am revenit la 
birou. A spus că are necazuri cu mama ei referitor 
la organizarea funeraliilor. Voia să discute cu tine și 
să te intrebe-dacă nu ai putea să te întorci acolo ca să: 
stai de vorbă cu ea. 

- Sigur, a acceptat Ali. Aș fi încântată. 

- Încântată să ce? a întrebat-o Edie după ce Ali a 
incheiat convorbirea. 

- April ar vrea să merg acasă ca să discute despre 
organizarea funeraliilor. | 

- Cu tine? a întrebat Dave. 

- Da. Cu mine. 

Ali începuse deja să-și caute poșeta și cheile. 

- Cum vine asta? s-a interesat Dave. 

- Are doar douăzeci și cinci de ani şi nu știe cum 
să rezolve toate amănuntele. 

- Dar n-ar trebui să o ajute mama ei în problema 
asta? a intrebat Eddie. 

— Ia stai puțin, a intervenit Dave. Prietena fostu- 
lui tău soț se ceartă cu mama ei despre felul în care 
vor decurge funeraliile lui Paul Grayson și se așteaptă 
ca tu să rezolvi asemenea probleme? Ceva e anapoda 
în toată treaba asta. 

- Nu ai cum să înţelegi. Nu ai cunoscut-o pe Mo- 
nique Ragsdale. Eu, da. 

- Ba inţeleg, a replicat Dave. Mult prea bine. Nu 
te băga, Ali! Fugi, dar fugi, nu merge la pas, în 
direcție opusă. 


REŢEAUA RĂULUI 147 


Ali s-a uitat lung la Dave. Era un om foarte de 
treabă, dar habar nu avea ce înseamnă să porți în pân- 
tece copilul cuiva care dispăruse din viața ta într-un 
mod atât de brutal. Indiferent cine ar fi fost April 
Gaddis sau al cui copil era cel din pântecele ei, în acea 
situație lui Ali îi era imposibil să aibă alt sentiment 
decât de compasiune față de ea. 

- April m-a rugat să o ajut. Și vreau s-o fac. 

- Bine, a zis apăsat Edie. Dacă te duci acolo, mer- 
gem Și noi. 

Ali a telefonat la recepție să i se pregătească mașina. 

- Sunt Ali Reynolds, a adăugat ea, după ce i-a 
transmis numărul tichetului de parcare celui care se 
ocupa de aducerea mașinii. Mai sunt reporteri în hol 
care mă așteaptă? 

- Da, a răspuns el. Regret, dar sunt. 

- Există posibilitatea să mă scoţi din clădire fără 
să fiu văzută? 

- Sigur. Aș putea veni sus ca să vă duc cu liftul 
de serviciu și să vă scot prin spate, pe la bucătărie. 

- Şi ești dispus să faci asta? 

- Desigur. 

Dave a clătinat din cap tot timpul cât au coborât 
cu liftul de serviciu și a ridicat dezaprobator din sprân- 
cene văzând ce bacșiș i-a dat Ali liftierului, dar strata- 
gema a dat roade. Ali a răsuflat ușurată că in războaiele 
nervilor practicate de paparazzi bacșişul ei fusese su- 
ficient de generos ca să le permită ieșirea din hotel 
fără să dea nas în nas cu niciunul dintre reporterii 


agăţaţi de ușile din hol. 

Edie stătea pe bancheta din spate a mașinii, Ali a 
condus până pe dealul unde se afla Robert Lane. Poarta 
cu stâlpul smuls rămăsese deschisă, însă filmarea se 
încheiase. Uriașele case pe roți cu inscripțiile Sumo 
Sudoku nu mai erau acolo. Echipele de filmare își 
strânseseră aparatele și se duseseră acasă. Când a ajuns 
la ușa de intrare, Ali a rămas surprinsă găsind-o Între- 
deschisă. Biletul pe care scria NU DERANJAȚI dispă- 
ruse. A apăsat destul de lung pe butonul soneriei, dar 
nu i-a răspuns nimeni. i 

Tot holul de intrare era plin de buchete de flori, 
mult mai multe decât mai devreme. 

- Alo! a strigat Ali. April! E cineva acasă? 

Niciun răspuns. 

Ali s-a aventurat în interiorul casei, urmată de Dave 
și de Edie. La piciorul scării zăcea Monique Ragsdale. 
Dave s-a aplecat asupra femeii căzute la podea, iar Ali 
a chemat poliția. 

- Mai respiră? a intrebat ea. 

- Foarte slab. 

- Urgenţele, s-a auzit vocea operatoarei. Ce aveţi 
de anunţat 

— Avem pe cineva care a căzut, s-a trezit Ali țipând 
in receptor. O femeie care a căzut de pe o scară. 

- Este conștientă? a întrebat operatoarea. 

- Nu! Abia respiră. Trimiteţi pe cineva. Grăbiţi-vă! 

- Echipajele sunt pe drum, a spus operatoarea. 
Vor ajunge curând la fața locului. 

Nu suficient de curând. Nu suficient de curând, i se 
învârtea gândul prin minte. 

- Cum vă numiți? 

- Ali, a răspuns ea. Alison Reynolds. 

- Rămâneți în legătură cu mine, doamnă Reynolds. 
Echipajele de salvare sunt pe drum. 


8 


Ali a rămas în legătură cu operatoarele de la urgențe, 
in vreme ce Dave se ocupa de Monique. Edie a fost 
trimisă către dormitoarele de la etaj pentru a aduce 
o pătură cu care să fie acoperită femeia. Cât a făcut 
asta, ea a cercetat și restul casei, ca să afle dacă mai 
era cineva. 

- Nu e nimeni, a anunţat când s-a întors. Nici 
țipenie. 

- Nici măcar bucătăreasa? a intrebat Ali. Te-ai 
uitat în bucătărie? 

- Peste tot, 1-a răspuns Edie. Toată casa e pustie. 

Echipajele de urgență au sosit peste câteva minute. 
În timp ce oamenii se străduiau să o așeze pe Mo- 
nique pe o brancardă, Ali a descoperit un telefon mobil 
și un inel cu chei zăcând pe podea. A ridicat telefo- 
nul și a apăsat tasta de repetare a ultimului apel te- 
lefonic. Pe ecran a apărut „April Mobil“. 

- Unde o duceţi? l-a întrebat pe unul dintre oa- 
menii din echipa de salvatori. 

- La Serviciul de urgenţe de la Cedars-Sinai, a răs- 
puns omul. 

Ali a apăsat butonul de „convorbire“ și a rămas 
dezamăgită când, în loc să îi răspundă cineva, apelul 
ei a intrat direct pe căsuţa vocală a lui April. 

- April, a rostir Ali precipitată. Sunt Ali Reynolds. 
Telefonează-mi imediat ce primești acest mesaj. 
Mama ta a căzut pe scări. Cei de la urgenţe o duc la 
Cedars-Sinai. Ne putem întâlni acolo. 

După ce a terminat de rostit mesajul, Ali a băgat 
telefonul în buzunar. 

- Nu trebuia să-l atingi, a spus Dave. 

- De ce? a întrebat Ali. Trebuia să dau de April, 
ca s-o anunț ce s-a întâmplat. 

- Dacă acesta a fost cumva locul unei crime, ai 
schimbat unele probe. 

- Locul unei crime? a repetat Ali. Ce înseamnă 
asta? Femeia a căzut pe scări. 

- După ce s-a certat cu fiica ei, a spus Dave. Ar tre- 
bui să lași telefonul unde l-ai găsit. 

Ali s-a uitat în jur, contemplând deranjul făcut de 
echipa de salvare. Locul faptei era modificat, binein- 
țeles, dar nu doar de ea. 

- Nu-l pun la loc, a insistat ea. I-am cerut lui 
April să-mi telefoneze la acest număr când primește 
mesajul. 

Dave i-a aruncat o privire exasperată, apoi s-a dus 
să îi întâmpine pe cei doi polițiști în uniformă care 
sosiseră acolo în timp ce brancarda era dusă pe roți 
către ușa principală a casei. 

Ali încă avea în mână cheile mașinii. Le-a îndesat 
în mâna mamei ei. 

- Eu merg la spital. Imediat ce Dave termină de 
discutat cu polițiștii, voi doi puteţi veni la spital cu 
mașina mea. 

- Dar cum ajungem acolo? a ţinut Edie să știe. 

- Nicio grijă, a spus Ali. Folosiţi GPS-ul. Tastaţi 
Cedars-Sinai și o să vă arate cum să ajungeţi acolo. 

- Bine, dar... 

- Lasă asta, mamă. Am plecat. 

Până să ajungă afară, paramedicii închiseseră deja 
ușile din spate ale ambulanţei. Ştia că oricum nu 1 se 
va permite să urce la bord, așa că a căutat o altă soluţie. 
În acele momente, a văzut sosind la faţa locului un 
inspector de la pompieri. S-a rugat de şofer până a 
reușit să-l convingă să o ducă până la spital. 

- Sunteţi rudă? a întrebat el. 

În gând, Ali a analizat legătura pe care o avea cu 
Monique Ragsdale: Mama iubitei soțului meu ucis. 

Asta ar fi sunat mai mult decât suspect, de aceea 
s-a mulțumit să zică doar da, fără să mai adauge nimic. 

Până să ajungă Ali la camera de urgențe, Monique 
fusese dusă deja înăuntru pe brancardă, astfel că nu a 
mai apucat să o vadă. A pornit spre ghișeul registratu- 
rii și apoi s-a oprit. Nici măcar nu avea rost să discute 
cu acei oameni. Nu știa nimic — nici numărul de asigu- 
rări sociale, nici date referitoare la asigurări de viaţă. 
Declarând că este rudă, reușise să beneficieze de o călă- 
torie gratis până la spital, dar stratagema nu avea să țină 
in faţa unei recepționere cu ochi vigilenți, al cărei scop 
principal în viață era să stabilească cine răspunde 

pentru autorizarea tratamentului: salvator și/sau cine 
va achita nota de plată. 

Apropiindu-se de unul dintre scaunele neocupate 
din sală, Ali a scos telefonul lui Monique din buzu- 
nar şi a tastat din nou butonul de reapelare. April nu 
i-a răspuns nici acum. 

Unde dracu” esti? s-a întrebat Ali, enervată. De ce 
nu răspunzit 

Încetul cu încetul, imaginile, sunetele și, mai mult, 
mirosurile sălii de așteptare au cotropit-o. Fusese însăr- 
cinată în toată perioada cât Dean suferise. În timp 
ce el lupta contra cancerului, ea luptase cu greața de 
dimineață, stând în camera de urgenţe sau în săli de aş- 
teptare din spitale, ținând mereu pregătită o pungă 
în care să verse. Prezenţa ei acolo îi aducea în minte 
toate amintirile acelea cu o limpezime îngrozitoare. 

În jurul ei, oamenii din cameră stăteau ghemuiţi, 
învăluiți în propriile suferinţe. O femeie în vârstă, 
aflată într-un scaun cu rotile și cu mască de oxigen, 
zăcea cu ochii închiși, în vreme ce bătrânul așezat 
alături de ea o bătea mereu cu delicateţe peste mână. 
La câțiva pași de Ali, un copil ce abia incepuse să 
meargă plângea sfâșietor, iar tânăra lui mamă, vor- 
bind în spaniolă, încerca zadarnic să-l aline. Apoi, pe 
neașteptate, urletele de suferință s-au transformat 
într-un spasm de vomă explozivă. 

Ali ştia că stările de vomă ori sângerările erau cheia 
pentru a te bucura de atenția celor de la urgenţe, și 
cazul de față nu a constituit o excepție. Din spatele 
unei intrări acoperite cu o perdea s-a ivit o asistentă 

care i-a luat pe copilașul bolnav și pe mamă, după care 
a dispărut din nou. În mai puţin de un minut, o femeie 
de serviciu, purtând mănuși și mască pe față, a sosit 
în sala de așteptare pentru a curăța podeaua. În acest 
timp, o femeie gravidă, tot de origine hispanică, a in- 
trat în sală pe propriile picioare. Ajunsă la ghişeul 
recepției, a fost cuprinsă de o contracție care a făcut-o 
să ingenuncheze. Cineva a înșfăcat un scaun cu rotile 
aflat în apropiere și a transportat-o imediat de acolo. 

Vii şi muribunzi, a gândit Ali. Care vin și pleacă. 
Asta e viaţa de spital. 

A încercat din nou numărul lui April, cu același 
rezultat, apoi a închis ochii și s-a străduit să se izoleze 
de toate; a încercat să alunge totul. Însă nu a reușit. 
Revenise la Chicago, pierdută în acea perioadă î ingro- 
zitoare din urmă cu peste douăzeci de ani. Înapoi la 
versiunea ei de iad. 

- Doamnă Reynolds! o voce de departe i-a tulbu- 
rat reveria. Doamna Alison Reynolds. Vreţu să veniți 
la ghișeul registraturii? 

Imediat ce s-a ridicat pentru a răspunde chemării, 
a auzit un telefon sunând. Nu era sunetul telefonu- 
lui personal, astfel că în prima clipă nu și-a dat seama 
că apelul era pentru ea. Apoi, continuând să sune, 
telefonul lui Monique a început să și vibreze. 

- Mamă? a intrebat April. 

- Nu e mama ta, a zis Ali. Sunt eu, Ali. Unde eșu? 
Ai primit mesajul meu? 

- M-am dus să mă plimb cu mașina. Trebuia să 
evadez o vreme. Simţeam că mă strivesc zidurile. Nu 

mai suportam să rămân în casa aceea nicio clipă. Dar 
ce caută telefonul mamei mele la tine? Am văzut că 
ea m-a sunat de trei ori. Nu m-am deranjat să ascult 
mesajele. Nu văd rostul. Întotdeauna mă pisează în 
legătură cu ceva, repetând la nesfârșit aceleași lucruri. 

- Mesajele nu erau de la mama ta, a zis Ali pe un 
ton ferm. Sunt de la mine, April, până la ultimul. 
Mama ta e rănită grav. E la urgenţă, la Cedars-Sinai. 
Trebuie să ajungi acolo cât de tepede poți. Unde 
eşti acum? 

- Rănită? Cum adică, rănită? 

- A căzut pe scară, acasă. Cred că s-a lovit la cap, 
ori în cădere, ori când a ajuns jos, pe pardoseala cu dale. 

A urmat o pauză - o pauză lungă. 

- Și cum e, rău? a întrebat April. 

- Nu ştiu cât de grav e, i-a răspuns Ali. Cum 
nu sunt rudă de sânge, cei din spital nu vor să-mi 
spună nimic. 

Ali ajunsese în acest timp la ghișeul registraturii, 
unde o femeie așezată la computer s-a uitat pătrun- 
zător şi nerăbdătoare la ea, așteptând să termine 
convorbirea telefonică. 

- Dumneavoastră ați adus-o pe doamna Ragsdale? 
a intrebat-o recepționera. Avem nevoie de anumite 
informaţii. 

Ali a întins telefonul în direcția femeii. 

- Nu are rost să discutați cu mine, pentru că nu 
ştiu nimic. V-o dau la telefon pe April Gaddis, fiica 
lui Monique Ragsdale, a adăugat ea. Ea trebuie să vă 
dea informațiile necesare. 

Recepţionera a luat telefonul și l-a predat aceleiași 
asistente care venise să-l ia pe copilașul ce vărsase mai 
devreme. Cam în același timp, doi polițiști în uni- 
formă - un bărbat și o femeie - au pătruns în sala 
de așteptare de la urgenţe. Ali i-a recunoscut imediat. 
Erau aceiași polițiști prin dreptul cărora ieșise val- 
vârtej din casa de pe Robert Lane când dorea să fie 
luată în salvare până la spital. Din nefericire, alți trei 
oameni îi urmăriseră pe polițiști. Dintre ei, unul avea 
un aparat foto, altul un aparat de filmare. Reporte- 
rii se aflau încă la vânătoare, iar aceștia trei avuse- 
seră noroc. | 

Ofițerii au descoperit-o pe Ali stând în apropiere 
de ghișeul registraturii și s-au grăbit să ajungă la ea. 

- Doamna Reynolds? a întrebat-o polițista. Am 
putea sta puțin de vorbă, vă rog? 

Agitaţia produsă de sosirea polițiștilor și a celor cu 
aparate de filmat şi foto i-a făcut pe toți cei aflați în 
sala de așteptare să își îndrepte curioși capetele în direc- 
ţia lui Ali. În sală s-a lăsat o liniște mormântală, pen- 
tru că toată lumea ciulea urechile să audă răspunsul ei. 

- Da, desigur, a răspuns ea. Cu ce vă pot fi de folos? 

- Sunt polițista Oliveras. Am înţeles că sunteți 
persoana care a găsit-o pe doamna Ragsdale la baza 
scării, da? a zis ea. 

- Da, a răspuns Ali. Exact. 

- Ne puteţi spune de ce vă aflaţi acolo? 

Întrebarea venise din partea partenerului lui Oli- 
veras, un anume Dale Ransay. 

- Monique... adică fiica doamnei Ragsdale, April 
Gaddis, mi-a transmis un mesaj, rugându-mă să mă 
duc acolo - la conac. April mi-a spus că avea nevoie 
de ajutorul meu. 

- În ce privință? a întrebat Ramsay. 

- Pentru organizarea funeraliilor, a explicat Ali, 
apoi s-a oprit și și-a plimbat privirea prin sală. Urechile 
tuturor păreau indreptate în direcţia ei. E destul de 
complicat să vă explic, a adăugat ea. 

Ofiţerul Oliveras nu a zâmbit. 

- Probabil că ar fi preferabil să ne explicați într-un 
loc mai ferit, a propus ea. Mașina noastră este afară. 

Ideea de a sta închisă într-un vehicul cu alți doi 
poliţişti curioși nu o atrăgea câtuși de puţin, mai ales 
că reporterii aceia erau pregătiți să rețină pe peliculă 
orice amănunt. 

- Nu, a refuzat ea grăbită. E bine și aici. Eu stăteam 
acolo, în colț. Poate vorbim aici. 

I-a condus pe cei doi polițiști spre zona unde 
mirosul pătrunzător de vomă, prost mascat de cel al 
soluției de curăţare, încă plutea în aer. Polițista Oli- 
veras a urmat-o pe Ali, iar Ramsay s-a întors către 
reporteri. 

- Gata, bufonilor! De ajuns! Ștergeţi-o naibii de 
aici. Nu vedeţi că sunt oameni bolnavi? Îi deranjați. 

- Deci, a zis Oliveras către Ali. Ni s-a dat de înţeles 
că locul unde s-a petrecut acest incident, casa de pe 
Robert Lane, vă aparține, da? 

- Așa s-ar părea, a răspuns Ali. Însă totul este des- 
tul de neclar deocamdată. Cum să zic, soţul meu 

a 
a murit acum două nopți. Întrucât divorțul nostru 
nu s-a pronunțat şi cum el nu a apucat să-și modifice 
testamentul, casa îmi revine mie, evident. 

- Iar doamna Ragsdale este mama miresei alese de 
fostul dumneavoastră soț 

- Da, a spus Ali. Așa este. 

- Şi o cunoaşteţi? 

- Ne-am cunoscut, a recunoscut Ali. Abia în dimi- 
neaţa asta. Am participat la o ședință care s-a desfășurat 
în casă — o discuţie cu avocaţii noștri. 

- Unde ați discutat situaţia testamentului — prin 
care soţul v-a lăsat dumneavoastră totul, și nimic fii- 
cei doamnei Ragsdale, mama copilului soțului? 

- Da, a spus Ali, deşi răspunsul ei a rămas aproape 
inaudibil. Îi venea greu să vorbească, mai ales când 
în minte îi răsunau cuvintele rostite de Victor An- 
geleri: „Care cuvânt din expresia «orice declari poate 
fi folosit impotriva ta» nu-ți este clar?“ 

- N-ar trebui să am un avocat cu mine când răspund 
la aceste întrebări? a întrebat ea. 

Polițista Oliveras s-a întunecat la faţă. 

- Depinde de dumneavoastră, a spus. Dacă socotiți 
că aveţi nevoie de avocat, nu e nicio problemă, însă 
în aceste momente încercăm să ştim cine a fost la adresă 
în această dimineaţă și în ce scop. 

- Ne-am strâns acolo pentru citirea testamentu- 
lui, a răspuns Ali după o scurtă pauză. Am fost acolo 
alături de April Gaddis, logodnica soțului meu; plus 
patru avocați. Ba nu, staţi puțin. De fapt, au fost cinci 
avocaţi, dacă îl socotim și pe cel al doamnei Ragsdale. 

Ali a precizat numele fiecăruia dintre avocaţi, iar 
Oliveras le-a notat într-un carneţel. 

- Spuneţi că acesta din urmă, domnul Anderson, 
este avocatul doamnei Ragsdale? a întrebat Oliveras. 
De ce avea: nevoie de avocat? Era menționată în 
testament? 

Lui Ali nu i s-a părut înțelept să aducă vorba de po-. 
sibilitatea unui divorț post-mortem. Asta nu insemna 
neapărat că mințea. 

- Nu, a răspuns ea. Din câte se pare, domnul An- 
derson a fost prezent acolo ca să apere drepturile co- 
pilului nenăscut. Eu am înţeles totuși că, indiferent dacă 
această copilă este sau nu menţionată în testament, ea 
va beneficia de el. 

- Copilul? a întrebat Oliveras. 

Ali a confirmat cu o mișcare din cap. 

- Ştuţi deci că acest copil va fi fată? 

- Da. 

Ramsay a oftat și a clătinat din cap nerăbdător, 
ca și cum toate acele amănunte matrimoniale îl plic- 
tiseau de moarte. 

- Dacă dumneavoastră și doamna Ragsdale v-aţi 
cunoscut în această dimineaţă, se poate presupune că 
nu aveați nimic de împărțit cu ea. 

- Nu. Absolut nimic. 

- A mai fost cineva acolo? 

Ali a făcut toate eforturile să şi-i amintească pe 
toți - bucătăreasa; Jesus, grădinarul; Tracy McLaughlin 
și oamenii de la Sumo Sudoku, impreună cu persoa- 
nele din echipa de filmare. Dintre aceștia, singurul 

nume pe care îl cunoștea era cel al reporterei, Sandy 
Quijada. 

- În regulă până aici, a spus Oliveras. Spuneţi-mi 
din nou de ce v-aţi întors acolo în această după-amiază. 

- April m-a sunat și m-a chemat. De fapt, mai cu- 
rând, a sunat la biroul lu: Ted Grantham și a lăsat 
un mesaj prin care mă ruga să mă duc acolo ca să o 
ajut să facă aranjamentele pentru înmormântare. 

= Înmormântarea fostului soț? 

- Da. : 

- Cred că aveţi o relație foarte cordială cu logod- 
nica soțului, a remarcat Oliveras. Eu socotesc că ar 
fi trebuit să ceară altcuiva ajutor pentru așa ceva — 
mamei ei, de exemplu. 

Exact asta remarcase şi Dave când o prevenise pe 
Ali să nu se amestece. Și, așa cum anticipase el, lu- 
crurile căpătaseră o întorsătură foarte neplăcută. 

În acel moment, April a apărut ca o furtună pe 
ușile cu deschidere automată. Avea ochii dilatați și 
pielea de o paloare cadaverică. Gâfâind, s-a apropiat 
in fugă de recepționera care, după doar câteva cuvinte 
murmurate, a chemat-o imediat pe asistenta care incă 
ținea în mână telefonul mobil al lui Monique. Fără 
alte formalități, femeia i-a predat telefonul lui April, 
iar apoi a condus-o pe ușa cu perdea, către sălile de 
tratament. 

De cealaltă parte a sălii de așteptare a inceput să 
plângă un alt copil. A sosit și o ambulanţă, cu sirenele 
urlând, din care a fost coborâtă o altă brancardă, înso- 
tită de câteva rude întristate. Însă Ali nu a acordat nicio 

atenție celor ce se petreceau. Ştia și fără să i se spună 
că starea lui Monique Ragsdale era cel puțin gravă. 
Rudelor li se permitea să treacă atât de rapid de cer- 
berii de la ușa urgențelor doar în cazul în care într-un 
salon aflat dincolo de ușa cu perdea viața cuiva atârna 
de un fir de aţă. 

— Așa cred, a spus Ali nesigură. Probabil că se simţea 
copleșită. Apropo, aceea a fost April - femeia care a 
fost condusă adineauri spre saloanele de tratament. 

Cu toate acestea, Oliveras nu manifesta niciun in- 
teres față de April. A rămas concentrată asupra lui 
Ali, asta până în momentul când la ușa principală s-a 
iscat din nou agitație. Spre imensa ușurare a lui Ali, 
Victor Angeleri a năvălit în sala de așteptare și s-a oprit 
chiar lângă ușă. Cu o răsucire grațioasă care părea im- 
posibilă pentru cineva de statura lui, el a scanat dintr-o 
privire intreaga încăpere, apoi a pornit cu paşi mari 
şi apăsaţi spre colțul unde Ali stătea ghemuită alături 
de cei doi polițiști. 

- Ce se petrece aici? a cerut să știe Victor Angeleri. 

Încă o dată, captivat cu totul, publicul aflat întâm- 
plător în sala de așteptare de la urgenţă a făcut liniște. 

- Cum ai ajuns aici? a vrut Ali să știe. Cine te-a 
anunţat? 

- Nu are nicio importanță. Întrebarea este: ce caută 
aici aceşti doi poliţişti? Ce fel de întrebări îţi pun și, 
in primul rând, ţi-au citit drepturile? 

- Presupun că sunteți avocatul doamnei Reynolds, 
a făcut polițistul Ramsay. 


REŢEAUA RĂULUI 161 


Cei doi bărbați erau la fel de înalți, dar Victor îl 
depășea ca greutate cu cel puţin o treime. 

- Da, sunt avocatul ei, a replicat Victor pe un ton 
apăsat. Și până nu mă consult cu clienta mea, această 
discuţie se încheie. 

De undeva s-a aprins flash-ul unui aparat de fo- 
tografiat. Ali nu avea nicio îndoială că fiecare cuvânt 
al discuţiei se înregistrase pentru posteritate - ori, mai 
probabil, pentru emisiunile de știri din acea seară. 

Pe ușile urgenței au pătruns în goană și Edie 
Larson și Dave Holman. 

- Îmi cer scuze că ne-a trebuit atâta ca să ajungem 
aici, a spus Edie. Nu am reușit să mă prind cum func- 
ționează GPS-ul ăla. 

Vederea chipului mamei ei răspundea măcar 
uneia dintre întrebările care o frământau pe Ali. Fără 
indoială că Edie Larson fusese cea care îl chemase 
pe Victor Angeleri. În alte condiţii, Ali ar fi reacţio- 
nat urât în fața unui asemenea amestec din partea 
unui părinte de-al ei. De această dată, însă, îi era de-a 
dreptul recunoscătoare. 

Nesigură pe picioare, April a apărut de după ușa 
cu perdea și a revenit în sala de așteptare. Părea de- 
rutată și incapabilă să priceapă ceva. Cerându-și scuze, 
Ali s-a apropiat grăbită de ea. 

- Te simţi bine? 

- O duc la sala de operație, a articulat April cu greu. 
Doctorul a spus că s-a lovit la cap. I se umflă creierul. 
Dacă nu micşorează presiunea, ar putea muri. 

Spunând acestea, April și-a lăsat capul pe umărul 
lui Ali și a început să plângă. 

- Cum de mi se întâmplă și asta, după atâtea altele? 
a zis ea printre suspine. Nu-mi vine să cred! 

- Ea este doamna Gaddis? a întrebat polițistul 
Ramsay, apropiindu-se de ele. 

Ali l-a țintuit cu privirea. 

- Da, i-a zis, dar, după cum vezi, nu e momentul 
potrivit să stai de vorbă cu ea. April, ce vrei să faci? 
Te duci la sala de așteptare din secția de chirurgie? 
On acasă? Ce anume? 

- Operația va dura ore întregi, a reușit să spună 
April. Cred că ar fi bine să mă duc acasă. 

- Nu puteți merge acasă, a intervenit polițistul 
Ramsay. Acolo este scena unei infracțiuni. 

- Scena unei infracțiuni? a repetat April. Casa mea 
e locul unei crime? Ce vorbeşti, domnule? 

- Una dintre echipele noastre de criminaliști se află 
acolo chiar în aceste momente. Credem că probabil 
mama dumneavoastră a fost victima unei tentătive de 
omor. 

- Dar mi s-a spus că a căzut pe scară, a ripostat April. 

- S-ar putea să fi fost împinsă. Până nu terminăm 
investigația, casa este închisă și nimeni nu are voie 
să intre. 

- Şi atunci eu ce fac? s-a văicărit April. Unde să 
mă duc? 

- Ali, telefonează la hotelul tău, a intervenit Vic- 
tor pe un ton poruncitor, preluând comanda. Vezi 
dacă au vreo cameră disponibilă pentru ea. 

Apoi s-a îndreptat spre polițistul Ramsay. 

- Cât priveşte interogarea doamnei Gaddis, acest 
lucru trebuie să înceteze imediat. În situația ei, nu 
poate fi interogată. E însărcinată, logodnicul ei a fost 
UCIS, jar mama sa urmează să suporte o intervenţie chi- 
rurgicală. Amice, dacă îi adresezi chiar și o singură 
întrebare, vă acuz pe tine și pe partenera ta de bru- 
talitate polițienească atât de repede, că o să ameţești. 

Ofiţerul de poliţie a dat să riposteze, dar Oli- 
veras l-a redus la tăcere doar clătinând din cap cu 
hotărâre. 

- Bine, a zis ea. Vom discuta mai târziu cu ea. Daţi 
telefonul acela și spuneţi-ne unde o putem găsi. 

La scurtă vreme după aceea, polițiștii au dispărut. 
Odată cu plecarea lor, a dispărut în mare măsură și 
aerul dramatic din sala de așteptare. Deși au mai 
rămas atenţi o vreme, ceilalți ocupanți ai încăperii 
au revenit la problemele lor mai presante, ce ţineau 
de suferințele trupești. 

Ali şi ceilalți au intrat în hotel cam în același fel 
in care plecaseră cu câteva ore mai devreme - pe ușa 
din spate și, cu ajutorul liftierului, au urcat folosind 
liftul de serviciu. O oră mai târziu, April era înfășu- 
rată într-un halat gros și așezată comod într-un pat 
din dormitorul întunecat al unui apartament de două 
camere - singurul loc de cazare rămas liber la acel 
etaj —, pe același coridor pe care se afla și camera pe 
care Ali o împărțea cu mama ei. Imediat ce April 
a fost instalată, Ali s-a dus în living şi a închis ușa 
dormitorului. 

- Doarme? a întrebat Victor. 

- Se odihnește. Nu doarme. A cerut să fiu sunată 
eu de cei de la spital după ce mama ei ajunge în salon. 
Apoi o vom. duce înapoi la spital. . 

Victor Angeleri stătea la biroul aflat într-un colţ 
şi se uita la telefon, cu o expresie posomorâtă pe față. 
A dat din cap cu un aer absent. 

- Ai vorbit cu cineva la telefon? a întrebat Ali. 

El a dat din nou din cap. 

— Ai aflat de ce ţin atât de mult polițiștii aceia să 
stea de vorbă cu mine?. | 

- Din nefericire, da. Cineva a divulgat conţinutul 
testamentului lui Grayson presei, a răspuns Victor. 
Asta înseamnă că acum toată lumea știe că, în ciuda 
problemelor din căsnicia ta, ai rămas beneficiara ave- 
rii. În ceea ce privește publicul, asta te face suspecta 
principală în uciderea lui Paul Grayson. Iar poliţiştii 
vor acționa gândind pe aceeași lungime de undă. 
Cred că vom auzi foarte curând de detectivii Sims 
și Taylor. 

- Dar cum de au ajuns publice informaţiile pri- 
vitoare la testament? a întrebat Ali. Testamentul nu 
a fost înregistrat la tribunal, deci nu este o chestiune 
de domeniu public. Cine a divulgat conținutul lui? 

- Bună intrebare. Pesemne că vreunul dintre foștii 
mei colegi prezenți la întâlnirea de azi-dimineaţă. Cred 
că aș putea emite o bănuială privind vinovatul. 

- Dar nu e ilegal ce a făcut? Asta nu încalcă relația 
avocat-client? 

- Bineînţeles că da, a răspuns Victor. Și imediat ce 
o să identific cine se face vinovat, fii sigură că o să-l 
strâng cu ușa, dar deocamdată trebuie să ne pregătim 
să facem faţă consecinţelor acestor dezvăluiri și fap- 
tului că acum ai deveni suspectă în două incidente, nu 
doar într-unul. 

- Două? s-a mirat Ali. 

- O omucidere şi o tentativă de omor. 

- Deci acum se presupune că sunt vinovată pen- 
tru ceea ce i s-a întâmplat lui Monique Ragsdale? 
Cum așa? Abia dacă o cunosc pe femeia asta. 

- Prin faptul că azi-dimineaţă a apărut împreună 
cu ameţitul acela de avocat, specialist, cică, în divor- 
țuri post-mortem, Monique Ragsdale aproape că ţi-a 
declarat război. Cu siguranță că așa vor părea lucru- 
rile — ca și cum voi două aţi fi avut un soi de dispută. 
Îmi dau seama exact cum se va desfășura totul în in- 
stanță, ca o luptă între David și Goliat. Monique va 
fi descrisă drept o persoană înțelegătoare, altruistă, care 
a încercat să protejeze bunăstarea fiicei și a copilului 
ei nenăscut. lar tu vei fi înfățișată ca o fostă soție 
lacomă, care își apără teritoriul și portofelul, încercând 
s-o scoată din scenă pe bunicuţa care te deranjează. 

- Dar Monique a căzut pe trepte, a protestat Ali. 
Nu a fost vina mea. 

- Dar dacă a fost împinsă? a ripostat Victor. Știu 
cum gândesc polițiștii. Eşti deja în vizorul lor ca sus- 
pectă pentru moartea lui Paul. Vor acționa pornind 
de la premisa că dacă te-ai priceput să duci la capăt 
un omor, ești în stare să îl încerci și pe al doilea. 

- Dar am un alibi inatacabil, a obiectat Ali. Am 
plecat de acasă la aceeași oră cu tine. Tu şi Helga m-ați 
adus la hotel. Am stat în cameră toată după-amiaza, 
întâi cu mama, iar apoi cu Dave Holman. Cum aș 
putea fi acuzată de ceva? 

Victor a ridicat din umeri. 

- Poliţiştii au stabilit deja că în ceea ce s-a întâm- 
plat soțului tău au fost implicate două persoane. Dacă 
ai avut un complice în primul caz, e posibil să fi avut 
unul şi în situația de față. 

- Dar nu am făcut-o eu, a insistat Ali. Eu, mama 
și Dave am mers împreună în Robert Lane. Atunci 
am descoperit-o pe Monique. 

— Ştii câţi oameni care „descoperă“ cadavre sfârșesc 
prin a fi dovediți ca făptași? a întrebat-o Victor. Și mai 
spune-mi ceva. Dacă te-ai dus acolo și nu era nimeni 
acasă, cum ai intrat? 

- Pe ușa principală. Am sunat la sonerie, dar n-a 
răspuns nimeni. Apoi, pentru că ușa era descuiată, 
am intrat. 

- Nu ți s-a părut ciudat că ușa era lăsată deschisă? 

- În momentele acelea nu m-am gândit la asta, 
pentru că eram convinsă că April era acasă. După câți 
oameni am văzut la filmările acelea, îmi închipui că 
pe acolo a fost un adevărat du-te-vino toată ziua. 

- Mai ai cheile casei? 

- Probabil, a răspuns Ali. Trebuie să fie pe undeva 
prin casă, în Sedona, dar sigur nu le-am luat cu mine 
incoace, și am îndoieli că s-ar fi potrivit. Cred că Paul 


REȚEAUA RĂULUI 167 


a schimbat încuietorile imediat ce am părăsit domi- 
ciliul conjugal. Eu așa aș fi procedat. 

- Bine, a zis Victor. Acum povestește-mi cum e 
cu telefonul. 

- Care telefon? a întrebat Ali. 

- Hai, lasă! Nu te preface că nu pricepi. Telefonul 
mobil al lui Monique - cel pe care l-ai ridicat de la 
locul incidentului. Asta se numește sustragere de 
probe. Când vor afla asta - dacă vor reuși să o facă -, 
vor înnebuni. 

- Cei de la salvare o pregăteau pe Monique pen- 
tru a fi transportată la spital când am observat tele- 
fonul zăcând acolo, pe podea, a explicat Ali. Deja 
știam că April nu era în casă. Trebuia să dau de ea, 
ca să o anunț ce se petrecuse. Eram convinsă că numă- 
rul ei de telefon se găsea în memoria mobilului, și 
am avut dreptate. Cum aș fi putut să o găsesc, dacă 
nu așa? 

- Puteai să-l suni pe Ted Grantham, a zis Victor. 
Dar nu ai procedat astfel. Deocamdată, polițiștii nu 
au băgat de seamă aspectul cu telefonul. Dacă vor 
constata că tu l-ai luat de acolo, atunci va trebui să 
decidem cum procedăm. Așa, care e treaba cu Dave 
Holman? 

- Ce e cu el? 

- Sunteţi impreună, sau care e treaba? 

- Dave e bun prieten cu părinții mei şi amic al 
meu - lucrează ca detectiv la brigada omucideri din co- 
mitatul Yavapai, Arizona. Dar nu suntem impreună. 

— Şi ce caută aici? 

- A venit tocmai de la Lake Havasu ca să-mi dea 
o mână de ajutor. 

- Ar fi bine să plece acasă, a cerut Victor, fără multe 
menajamente. La fel și mama ta. Am propria echipă 
de investigaţie care lucrează în acest caz. Sub nicio 
formă nu am nevoie de o adunătură de oameni — ama- 
tori sau chiar profesioniști - care să se amestece în 
afacerea asta și să tulbure apele. Prezența mamei tale 
și a lui Dave mai mult încurcă lucrurile decât ajută 
la rezolvarea lor. Orice le spui lor va deveni pradă 
ușoară pentru detectivii care se ocupă de anchetă în 
oricare dintre aceste două cazuri. Ei îi vor întreba 
pe Dave sau pe mama ta ce ai spus tu și vor ajunge să 
li se ceară să răspundă sincer. De aceea, nu trebuie 
să te confesezi lor — chiar deloc. Ai înţeles? 

- E prea târziu, a bâiguit Ali pe un ton plângăreț. 
Am făcut-o deja. 

Și, pentru prima oară de când incepuse totul, 
ii era cu adevărat teamă. 


9 


În cele din urmă, Victor plecase. Multă vreme după 
aceea, Ali a rămăsese singură în livingul apartamen- 
tului ocupat de April, analizând situația. Ce se întâm- 
pla dacă Monique Ragsdale nu supravieţuia operației? 
Ali devenea suspectă și în cazul morţii ei? Erau poli- 
țiștii capabili să transforme simpla amenințare lansată 

de Monique în legătură cu deschiderea unei acțiuni în 
instanţă într-un motiv pentru comiterea unei crime? 

Din câte văzuse Ali, căderea lui Monique părea un 
accident, dar oare așa stăteau lucrurile în realitate? Şi, 
dacă tot venise vorba de accidente, cum putea fi in- 
terpretată căderea acelei pietre de Sumo Sudoku, por- 
nită în zbor în direcția lui Ali? Și acel incident părea 
să nu fie decât o eroare provocată de supraincărcarea 
roabei, dar dacă lucrurile nu stăteau chiar așa? 

Alungând acel gând supărător, Ali a hotărât să 
vadă cât de multe elemente ale întregii poveștii ajun- 
seseră la cunoștința reporterilor de știri. În loc să por- 
nească televizorul, ca să n-o trezească pe April, a 
procedat la fel ca în lunile de când plecase din Los 
Angeles, departe de fosta ei slujbă și de căsnicia ei ce 
se scufunda: a apelat la computer și la blogul ei, dar 
şi la sprijinul cititorilor de pe cutlooseblog.com, care 
O ajutaseră să traverseze perioade grele ale vieții. 


Dragă Ali, cred că ar trebui să-ţi spun dragă 
Babe, când te-au dat afară din televiziune cu multe 
luni în urmă, am fost convinsă că te vei întoarce 
pe ecran aici, în L.A. Numai că nu aș fi crezut nici- 
odată că se va întâmpla în acest fel. 

Am văzut ce s-a arătat la știri seara trecută, 
când ai plecat de la morga din Indio. Femeia aceea 
cu care te-au înlocuit citea știrea cu un aer tare 
afectat. Îmi venea să o plesnesc. Nu a zis nimic 
Clar și nici nu ţi-a menţionat numele ca să spună 
limpede că ești suspectă pentru ceea ce i s-a 

întâmplat fostului tău soţ, dar oamenii și-au dat 
seama despre cine era vorba. Te-am recunoscut 
și eu, deși nu erai machiată și așa mai departe. Și 
tipul acela masiv, Victor, era acolo cu tine. Oricine 
urmărește cazurile de crimă din sudul Californiei . 
ştie la ce e bun acest om. De ce ai nevoie de un 
avocat renumit ca apărător dacă nici măcar nu. 
ești acuzată de ceva? 

Eu încerc să spun că mulți dintre noi am rămas 
susţinătorii tăi sinceri, care consideră că ești trădată. 
Din nou. De aceea, fii tare. Află că lumea — per- 
soane pe care nici măcar nu le cunoști — se roagă 
pentru tine în fiecare zi. Eu sunt una dintre ele. 

CRYSTAL RYAN, SHERMAN OAKS, CA 


Nu a postat mesajul primit de la Crystal, dar do- 
rind să îi dea un răspuns - ceva care să nu o vâre în 
bucluc cu Victor Angeleri —, Ali a scris un răspuns 
simplu, prin, care nu declara nimic, însă mulțumea 
pe toată lumea. 


Dragă Crystal, 


- Îți mulțumesc pentru sprijin. 
ALi REYNOLDS 


Dragă Babe, 


L-ai sunat pe nepotul meu? Din câte se afirmă 
la ştiri, cred că așa ar trebui să procedezi. Am 

impresia că lucrurile se complică dintr-o clipă 
în alta. 
VELMA T DIN LAGUNA 


Da, a gândit Ali. Lucrurile se complică. Nu, nu l-am 
sunat pe nepotul tău și probabil cd nici n-o voi face. 

I-a transmis Velmei același mesaj ca și lui Crystal. 
Era singurul lucru pe care îl putea face în acele mo- 
mente - să răspundă, dar să nu se angajeze în comen- 
tarii. Trebuia să nu sară deloc în ochi. 


Dragă doamnă Reynolas, 


După cele ce ţi s-au întâmplat, nu pot crede 
că îi vei face același lucru și unchiului meu. Ar tre- 
bui să-ţi fie rușine. 

ANDREA MORALES 


Ali a examinat îndelung acel mesaj. Nu avea habar 
cine era Andrea Morales, cu atât mai puţin cine ar fi 
putut să fie unchiul ei ori ce anume i-ar fi putut face 
Ali acestuia. În cele din urmă, a SIMţit Că se cuvenea 
să se apere transmițând un răspuns. 


Dragă Andrea, 


Îmi pare rău, dar nu am idee cine este unchiul 
tău ori ce rău socotești că i-am făcut. Dacă este 
vorba de ceva pentru care ar trebui să-mi cer scuze, 
te rog să mă înștiinţezi. Aș aprecia mult dacă mi-ai 

putea oferi câteva informații suplimentare care 
să-mi îngăduie să aflu mai multe despre această 
situaţie. 

Îţi mulțumesc. 
ALISON REYNOLDS - 


"Următorul mesaj, nesemnat, era și mai tulburător. 


Hm. Să mă exprim direct. Cel care trebuia să 
devină fostul tău soț a murit pe neașt&ptate, fără 
a apuca să scape de tine, îndepărtându-se de acea 
micuță legătură de aur care obligă? Mare păcat 
că nu s-a găsit cineva să-l avertizeze pe bietul om 
de existența văduvelor negre. Cred că a fost căsă- 
torit cu una dintre ele. Odihnește-te în pace, Fang. 
Meritai o soartă mai bună. În ceea ce te privește, 
„Babe“? Sper să capeți ceea ce meriti. 

LANCE-A-LOT! 


Văduvă Neagră, a gândit Ali. Multumesc mult. Să 
sperăm că părerea asta nu este adoptată în blogosferă. Dacă 
s-ar întâmpla, s-ar răspândi ca un incendiu de pădure. 

Nu a răspuns mesajului. 

În aceeași clipă, mobilul ei a sunat. S-a grăbit 
să răspundă, crezând că e cineva de la spital. Dar 


se înșela. 
- Mătușă Ali? 


! Joc de cuvinte, Lancelot (numele unuia dintre cavalerii 
. . A 
Mesei Rotunde) și „Ințeapă-mult“ (n. tr.). 

A recunoscut vocea lui Matt Bernard, un băiat de 
zece ani. Cu câteva luni în urmă, mama lui, Reenie 
Bernard, prietenă din copilărie a lui Ali, fusese asa- 
sinată. După moartea lui Reenie a apărut o situaţie 
confuză. Soţul ei, profesor la Northern Arizona Uni- 
versity, îşi luase concediu de studii și plecase cu noua 
lui soție, lăsându-i pe cei doi copii, Matt și sora lui 
mai mică, Julie, în grija bunicilor din partea mamei, 
care locuiau în Cottonwood. Atât cât putuse, Ali păs- 
trase legătura cu cei doi copii ai lui Reenie. Din cauză 
că bunicul lui Matt avea alergie la animalele de com- 
panie, Ali își luase pe cap pisica lor, urâta Samantha, 
minunea de opt kilograme, cu o ureche lipsă. 

- Bună, Matt! 

- Ce mai face Sam? 

- E bine. 

Nu știa cu certitudine, dar era convinsă de ceea 
ce spunea. 

- Mâine după-amiază, după biserică, eu și bunicul 
o să mergem până la Sedona, a continuat Matt. Aș fi 
vrut să ştiu dacă eu și Julie am putea veni până la tine 
ca să o vedem pe Sam și să ne jucăm puţin cu ea. 

Asta era ciudăţenia cu telefoanele mobile. Cei care 
sună au o imagine mintală completă privind locul în 
care se află persoana chemată, dar și a activității aces- 
teia. Nu încăpea nicio îndoială că Matt şi-o închipuia 
pe Ali în casa mobilă foarte spațioasă din Sedona, pe 
canapeaua din living, cu Sam lângă ea. Insă Ali se găsea 
la câteva sute de kilometri depărtare, într-o cameră de 
hotel, prinsă într-un hățiș de probleme care aveau să 

o împiedice să revină o vreme la Sedona. Ali nu ţinea 
să aducă vorba de vreuna dintre acele probleme com- 
plicate în discuția cu Matt. Și nici cu altă Ocazie. 

- Vai, Matt, s-a scuzat ea. Îmi pare foarte rău. A tre- 
buit să plec din oraș. Nu am cum să ajung mâine acolo. 

— Și atunci, cine are grijă de Sam? a întrebat băiatul. 

- Tatăl meu, i-a explicat Ali. Îi plac la nebunie pi- 
sicile și ele ţin la el. Dacă veniți după-amiază, după 
ce se închide la Sugar Loaf, probabil că o poți vedea 
pe Sam acasă la părinții mei. 

Matt a întrebat cu glas în care se citea îndoiala. 

- Dar tatăl tău n-o să se supere? 

Ali s-a gândit la Bob Larson, un om care adora 
animalele și copiii. 

— Atâta vreme cât este după program, sunt con- 
vinsă că va fi foarte încântat să vă primească, dar ce-ar 
fi să-l suni ca să vorbeşti chiar cu el? 

- Mi se pare ciudat. Brusc, Matt a părut a fi lovit 
de o sfială care nu-l caracteriza. Cum să spun, nu-l 
cunosc prea bine. 

- După ce o să petreceți după-amiaza cu el, o să-l 
cunoaşteţi foarte bine, a răspuns ea. Chiar dacă e tatăl 
meu, e un tip foarte de treabă. 

Alt apel în așteptare a ţiuit la urechea lui Ali. 
A aruncat o privire pe ecran — era Chris. Imediat ce a 
văzut numărul de telefon, a trăit un sentiment de vi- 
novăție. Nu-și sunase fiul — în mod deliberat — de când 
lucrurile începuseră să meargă anapoda. Socotise că 
încurcăturile în care intrase erau problema ei. Cum 
Chris avea o slujbă nouă și incepuse o nouă viaţă, 

Ali nu vrusese să-l amestece în necazurile ei. Pe de 
altă parte, nu dorise nicidecum ca Edie Larson și Dave 
Holman să fie târâți în acea situaţie. 

A încheiat convorbirea cu Matt cât de curând 
a putut, dar Chris transmisese deja un mesaj vocal 
destul de iritat: „Mamă. Ce Dumnezeu se petrece 
acolo? Telefonează-mi.“ 

- Ştiam că ești ocupat, a spus ea, imediat ce Chris 
i-a răspuns. N-am vrut să-ți faci griji. Ce anume ai aflat? 

- Tocmai am terminat de vorbit cu bunicul, care 
a stat de vorbă mai devreme cu bunica. Știu că Paul a 
murit. Știu că mama lui April a căzut pe scări și s-ar 
putea să moară și că polițiștii te consideră suspectă în 
ambele cazuri. 

- Atunci ştii tot ce trebuie, a zis Ali, pe tonul 
cel mai detașat de care era în stare. Se pare că eşti 
complet informat. 

- Mamă! a exclamat Chris, pe un ton acuzator. 

Chris îi spunea rareori „mamă“. De obicei asta 
insemna că dezacordul dintre ei ajunsese la extrem. 
Același lucru era valabil când Ali i se adresa cu Chris- 
topher. De această dată ea era cea care depășise granița 
invizibilă intre înţelegere și dezacord. 

- — Spune-mi acum, a cerut Chris. Vreau să aud totul 
din gura ta. 

Și Ali s-a conformat - i-a povestit totul. 

- Cred că mama lui April a venit cu ideea de a cere 
un divorț post-mortem, a spus Chris după ce ea a 
terminat. 

- Ea sau avocatul ei, a spus Ali. Nu sunt sigură 
care dintre ei. 

— Dacă există cineva care să cunoască toate chichițele 
referitoare a divorțuri, atunci aceasta e Monique 
Ragsdale; a continuat Chris. 

- Ce vrei să insinuezi? 

- Monique a trecut prin câteva. La divorțuri mă 
refer. Scott Dumphey, unul dintre băieții cu care jucam 
baschet în colegiu, este bun prieten cu Jason Ragsdale, 
fratele vitreg al lui April. Așa am aflat despre Paul și 
April, de la Scott. | 

Afirmația aceea o lămurea pe Ali că existau o su- 
medenie de lucruri pe care nu le cunoștea despre 
situația familiei lui April Gaddis. 

- April are un frate vitreg? a întrebat Ali. 

- Exprimarea potrivită ar fi mai curând „a avut“, 
a corectat-o Chris. Jason e fost frate vitreg. După câte 
îmi amintesc, tatăl lui Jason, văduv, era oculist și avea 
o clientelă destul de bănoasă când a intrat în scenă 
Monique, având-o la remorcă pe April. După câțiva 
ani, când Monique l-a abandonat pe bietul om, averea 
lui scăzuse considerabil. 

Ali nu-și putea da seama dacă informaţiile aveau 
să se dovedească sau nu utile. Cu toate acestea, a luat 
O foaie de hârtie cu antetul hotelului şi a notat toate 
numele care prezentau importanță. 

- Dar ce știi despre tatăl lui April? a întrebat Ali. 

- Ce e cu el? a făcut Chris. Presupun că tatăl ei 
s-a pierdut în istorie. 

Acele informaţii mărunte făceau ca modul în care 
April aborda lumea să fie ceva mai ușor de înţeles. 
Fusese crescută de o mamă care căutase mereu bărbați 
cu bani. Cu un asemenea exemplu, era firesc să crească 
socotind că soțul cuiva - nu avea importanţă al cui — 
putea fi obiectul cuceririi. Dacă așa se descurcase 
Monique în lume, de ce nu ar fi încercat fiica ei să 
procedeze la fel? Plasată în acest context, aventura 
lui April cu Paul Grayson avea aspectul unei afaceri, 
ca de obicei. 

- Îmi mai poţi spune ceva despre April? 

- A abandonat facultatea doar după unul sau două 
semestre, a răspuns Chris. Dacă e să-l cred pe Scott, 
nici nu e prea deşteaptă. Cel puțin așa socotea el. 

Deși ușa camerei lui April era închisă, Ali nu voia 
să comenteze în niciun fel spusele lui Chris. 

- Ce se va întâmpla acum? a întrebat fiul ei. Să tele- 
fonez la şcoală și să-i rog să-mi găsească un suplinitor 
ca să pot veni la tine și să te ajut? 

- Nu, a refuzat Ali. Categoric, nu. A venit și mama 
aici. Și Dave. 

- Serios? Ce caută Dave acolo? 

- L-a chemat mama, iar el a venit. 

- Pe el l-a chemat, dar pe mine n-a putut. 

Chris părea jignit, lucru de înţeles. 

- Sunt convinsă că a gândit la fel ca mine. Nu voiam 
să te deranjăm sau să te smulgem de la trebunile tale. 

- A, vă mulțumesc mult. La amândouă. Cum e 
mama, și fiica, bănuiesc, numai că acum sunt bărbat 
în toată firea. Am dreptul să aleg sau ai uitat? 

Ali ar fi vrut să-i spună mai multe, dar a auzit iar 
sunetul de apel în așteptare. Numărul afișat era de 
la Centrul Medical Cedars-Sinai. În același timp, 
telefonul o anunţa că bateria se descărcase. 

- Îmi pare rău, Chris, i s-a adresat ea fiului. Mai 
primesc un apel. Și trebuie să răspund. 

A făcut trecerea pe celălalt apel. 

- April Gaddis? a întrebat un bărbat. 

- Nu. April e alături, se odihnește. 

- Acesta este numărul de contact ce ni s-a dat și 
vreau să o anunţ ceva în legătură cu mama ei. Mi-o 
puteți da la telefon, vă rog? 

Glasul bărbatului suna atât de distant și imper- 
sonal, încât Ali şi-a dat seama și fără să audă vreun 
cuvânt din mesaj că el nu telefonase ca să transmită 
veşti bune. 

- O clipă, s-a grăbit ea. Se odihnește, dar v-o dau. 

Însoțită de sunetul ce avertiza că se descarcă ba- 
teria, Ali a intrat grăbită în camera cufundată în întu- 
neric. Tânăra femeie stătea întinsă pe o parte și sforăia 
încetișor. A scuturat-O ca să O trezească. 

- April, i-a șoptit. Ai primit un telefon. 

April a luat aparatul. 

- Da, a zis ea. Ce se întâmplă? Mama e bine? 

Însă Monique Ragsdale era departe de a se simți 
bine. Murise pe masa de operaţie, probabil ca urmare 
a leziunilor cerebrale. Cu un scâncet slab, April a lăsat 
telefonul să-i cadă din mână. Când l-a văzut căzând, 
Ali Reynolds a înțeles că acum era suspectă în două 
cazuri de omucidere. 

Suspinând, April și-a îngropat faţa în pernă. 

- Mama a murit, a jelit ea. Acum am rămas singură 
pe lume. Ce se va întâmpla cu mine? Şi ce se va întâm- 
pla cu copilul meu? 

Ali s-a aplecat și a bătut-o încurajator pe umăr. 

- Îmi pare rău, a spus ea, dar o să te descurci. Găsim 
noi o cale. 

Apoi a ridicat telefonul și l-a dus în cealaltă cameră, 
l-a cuplat la încărcător şi i-a telefonat lui Victor 
Angeleri. 

- Trebuie să știi ce s-a întâmplat. 

În cele din urmă, Ali a rămas la hotel să-l aștepte 
pe Victor. Mama ei și Dave s-au oferit să o ducă pe 
April înapoi la spital pentru a semna documentele 
necesare. 

După câteva telefoane, Victor a reușit să-i găsească 
pe detectivii Tim Hubbard şi Rosalie Martin, cei doi 
polițiști de la omucideri care se ocupau de investigația 
in cazul Monique Ragsdale. 

- Ascultă, i-a zis Victor detectivului Hubbard, de 
cum l-a prins la telefon. Nu-mi place atmosfera de circ, 
părere pe care cred că o împărtășești, iar până să se 
limpezească, lucrurile se vor complica. Clienta mea 
este dispusă să coopereze și să vă dea o declarație din 
proprie inițiativă, dar totul trebuie să se desfășoare în 
condiţiile stabilite de noi. Prefer să facem asta aici, 
în hotel, unde avem oarece control asupra reporteri- 
lor de ştiri. Ce-ar fi să veniţi la noi? 

Asta s-a și întâmplat - detectivii au convenit să 
meargă acolo. În următoarele două ore, având un 

casetofon pentru înregistrarea discuţiei, au derulat din 
nou întreaga poveste, până la cel mai mic detaliu. Cei 
doi voiau să știe cine participase la întâlnirea ce se 
desfășurase dimineaţă în casa din Robert Lane. Ambii 
detectivi au părut intrigați de faptul că citirea testamen- 
tului lui Paul Grayson se făcuse înainte de funeralii, 
și S-au arătat interesați mai ales de faptul că ucide- 
rea lui-Paul Grayson o lăsase pe Ali în posesia unor 
bunuri și sume respectabile. 

- Care a fost reacția doamnei Gaddis? a vrut să știe 
Rosalie Martin. 

Ali a ridicat din umeri. 

- La ce vă așteptați? A fost iritată. 

- Dar mama ei, doamna Ragsdale? a întrebat detec- 
tivul Hubbard. Și ea a fost iritată? 

- Am convingerea că o îngrijora soarta fiicei sale 
și a copilului. 

- Ceea ce v-a plasat în tabere adverse. 

Ali a aruncat o privire în direcția lui Victor. Acesta 
a clătinat discret din cap, iar Ali nu a mai spus nimic. 

Cum aproape epuizaseră problema testamentului, 
Hubbard a trecut la alte aspecte. Se părea că niciunul 
dintre cei doi poliţişti nu pricepuse deloc nebunia re- 
feritoare la Sumo Sudoku și de aceea a trebuit să li 
se explice amândurora întregul concept al jocului. 
Când a ajuns la numele jucătorilor și al celor din 
echipa de filmare, Ali nu a putut totuși să ofere prea 
multe detalii. 

- Ce ştiţi despre angajaţi? a intrebat detectivul 
Hubbard. 

- Jesus Sanchez este grădinarul, a spus Ali. 

- Ce-mi puteți spune despre el? 

Ali a ridicat din umeri. 

- Nu prea multe. Într-un fel, aparține casei. Lucra 
acolo cu mult înainte ca eu și Paul să fi cumpărat 
casa. În majoritatea timpului lucrează singur, dar azi 
il ajutau câțiva oameni. Nu-l cunoșteam pe niciunul 
dintre ei. 

Oare acum era momentul potrivit să aducă vorba 
de piatra care se rostogolise și fusese cât pe ce să o 
lovească ori exista posibilitatea ca polițiștii să inter- 
preteze asta drept o încercare neinspirată de a le abate 
suspiciunile de la persoana ei? A decis să facă uitat 
episodul. 

- Și bucătăreasa? a întrebat detectivul Hubbard. 

- Am întâlnit-o, dar e nouă. Nu-i știu numele. 

- Dar unde am putea găsi informații privind adre- 
sele sau numerele de telefon la care pot fi găsiți cei doi? 

- Pentru Jesus și bucătăreasă? Sunt convinsă că Paul 
știa, probabil că ele sunt notate în biroul lui, undeva, 
dar eu nu le ştiu. Nu uitaţi că eram în divorţ. 

- Vom vedea ce putem afla, a spus Hubbard. Acum, 
să vorbim despre casă. Avea sistem de alarmă? 

- Desigur. 

-Dar nu era activat când ați mers acolo azi 
după-amiază și ați găsit-o la baza scării? 

- Nu. Ușa principală era întredeschisă, dar alarma 
nu suna. Am presupus că o decuplase cineva. 

- De ce să facă asta? 

- Poate că, din moment ce aproape toată ziua 
a fost pe acolo un du-te-vino, a fost mai ușor să fie 
decuplată. 

- Nu e ceva neobişnuit? 

- Pentru mine, ar fi fost, a spus Ali. Dar nu știu 
cum se ocupă April de casă. 

- Casa dumneavoastră, a adăugat Hubbard. 

“Lui Ali nu i-a plăcut faptul că polițistul ținea atât 
de mult să revină la ideea că, în ultimă instanță, casa 
din Robert Lane îi aparținea ei. ~- 

- April Gaddis a locuit acolo în ultima vreme, 
i-a replicat. Poate pe ea nu o preocupă atât de mult 
problema siguranței. 

- Poate că nu, a aprobat Hubbard. Și când aţi ajuns 
acolo nu mai era nimeni în casă? 

- Nimeni. Nici măcar bucătăreasa. Și nici grădinarul. 

- La ce oră aţi ajuns? 

- Pe la patru. Nu-mi amintesc exact. 

- Apelul la poliție s-a dat la patru și cincisprezece 
minute. 

- Deci, în jur de patru. 

- Persoanele care vă însoțeau în momentul în care 
ați găsit-o pe doamna Ragsdale erau mama dumnea- 
voastră Și acest prieten, un anume Dave Holman. 

- Da, a confirmat Ali. Așa este. 

- Iar el este ofițer de poliție? 

Ali a dat din cap. 

- Dave e detectiv la brigada omucideri de la 
Departamentul Șerifului din comitatul Yavapai 
din Sedona. 

- Am auzit de Sedona, a spus Hubbard. Palatul de 
cristal. Și a condus atâta drum până aici? 

- De fapt, a venit de la Lake Havasu, a răspuns Ali. 
E divorțat și a fost acolo să:și vadă copiii. 

- Când a sosit? 

Ali a rămas puţin nedumerită de acea trecere trep- 
tată la întrebări despre Dave Holman. 

- La inceputul după-amiezii, a răspuns ea. La timp 
ca să luăm prânzul impreună. 

- Şi a stat cu dumneavoastră toată după-amiaza? 

- Da. 

În tot acest timp, detectivul Rosalie Martin stătuse 
deoparte, lăsându-l pe partenerul ei să se ocupe de intero- 
gatoriu. Acum, aplecându-se puţin în față, a intervenit: 

- Aţi afirmat că aţi ieșit și ați revenit în hotel cu 
liftul de serviciu? 

- Da. 

- De ce? 

- Pentru că holul era plin de reporteri. Pe cât era 
posibil, am vrut să-i evit. 

- Nu din cauză că ați vrut să treceţi neobservată? 
a întrebat Rosalie. Nu doar de către reporteri, ci și de 
orice altă persoană? 

Aluzia nu tocmai subtilă aruncată de ea era stră- 
vezie, astfel că Victor a intervenit. 

— Acest interogatoriu s-a încheiat, a anunţat el. Cli- 
enta mea a fost mai mult decât cooperantă. V-a răspuns 
la toate întrebările. În caz că vreți să știți dacă a părăsit 
hotelul în cursul după-amiezii, vă sugerez să solicitați 
înregistrările video făcute de camerele de supraveghere. 

Sunt sigur că acestea cuprind imagini din locurile pu- 
blice, dar și din zona liftului de serviciu. 

Poliţiştii au plecat la scurtă vreme după aceea. 
Victor s-a întors spre Ali. 

- Ţi-a spus cineva că eşti o belea cât se poate 
de mare? - 

- Da, i-a răspuns. Sunt convinsă că mulți au afir- 
mat asta. 

- Apropo, a spus Victor. Asistenta mea a dat o 
căutare după tine în LexisNexis. Trebuie să discutăm 
despre bărbatul pe care l-ai impușcat anul trecut în 
martie. 

După ce fusese interogată de poliţişti mai bine de 
o oră, Ali a rămas surprinsă că Victor se apuca să o ia 
la întrebări. 

- Ce e cu omul acela? Ben Witherspoon era un 
om violent care a pătruns în casa mea și m-a atacat. 
L-am împușcat, sigur, dar cum el a declanșat atacul 
în Casa mea, s-a considerat că riposta mea a avut loc în 
legitimă apărare și aș face asta din nou în condiţii 
asemănătoare. 

- Dar cu femeia care a incercat să te scoată de pe 
autostradă? Și ea a murit, nu? 

- Da, dar... 

- Nu remarci cumva un tipar? a întrebat Victor. 

- Văd un tipic, a ripostat Ali, simțind că își pierde 
cumpătul. Am impresia că mă terorizezi cu tot soiul 
de lucruri care nu au nici în clin, nici în mânecă cu 
ceea ce se petrece. De ce? Nu ar trebui să acţionezi 
ca avocat al meu? 

- Sunt avocatul tău. Iar treaba mea este să ţin seama 
de toate lucrurile, să prevăd ce ne așteaptă și să fac tot 
ce se poate ca să rezolv orice situație apărută. Toți repor- 
terii aceia din hol — cei care nu au nicio şansă de a-ţi 
lua un interviu - procedează exact ca mine. Ei scoto- 
cesc în căutarea oricărei informaţii despre Ali Reynolds, 
inclusiv orice postare arhivată pe cutlooseblog.com. 
Când o să te trezești mâine dimineaţă, indiferent dacă 
vei fi pusă sau nu sub acuzare pentru crimă, o să fii 
deja judecată în presă pentru tot ce ai spus sau făcut 
vreodată. Vor face din tine atracţia anului. Vei fi so- 
cotită drept o fostă personalitate din lumea presei și 
televiziunii, care se socotește mai presus de lege și care 
probabil va scăpa de acuzaţia de crimă. 

- Nu am făcut decât să mă apăr. Readucerea pe tapet 
a acelor cazuri vechi nu e cinstită. 

- Nu, nu este, a aprobat Victor. Dar așa se vor des- 
fășura lucrurile, îndeosebi dacă vei fi pusă sub acuzare 
in oricare dintre aceste două cazuri. 

- Şi ce se întâmplă cu prezumția de nevinovăție? 

- Nu fi naivă, Ali, a spus Victor. Ştii la fel de bine 
ca mine, impresiile sunt totul și mass-media este aceea 
care controlează impresiile. Chiar dacă dovedim în 
instanță că eşti nevinovată, evitarea acuzaţiei de crimă 
va reprezenta doar începutul problemelor tale. Urmă- 
torul subiect pe agenda de zi va fi acuzaţia de omu- 
cidere, unde numărul de probe va fi mult mai puţin 
stringent. Calitatea de prim moștenitor al lui Paul 
Grayson te face să devii o ţintă foarte ispititoare. 
Apropo, unde ţi-e pistolul? 

- Glock-ul meu? În seiful din camera mamei, dar 
il am cu forme legale. Am permis valabil de portarmă. 

- Valabil sau nu, să-l lași în seif, a sfătuit-o Vic- 
tor. Dacă ajungi să fii interogată din nou, ar fi mult 
mai bine pentru tine dacă poliţiştii nu ar găsi-o armă 
asupra ta. 

Ali nu a mai apucat să răspundă, pentru că ușa 
s-a deschis brusc, iar Dave Holman a adus-o pe April 
in cameră. Femaia arăta îngrozitor. 

- Cred că ar trebui să se așeze, a zis Dave. 

În timp ce Ali a sărit să o ajute pe April, Victor 
şi-a luat diplomatul și s-a ridicat. 

- Eu plec, a spus. Sper că e ultima oară că ne 
vedem astăzi. 

Ali a condus-o pe April în cealaltă cameră, unde 
ea s-a prăbușit lată pe pat, fără ca măcar să se dezbrace. 

- Te simţi bine? a întrebat-o. 

- Sunt obosită. Și mă doare spatele. Vreau să dorm. 

Ali a lăsat-o pe pat și s-a întors în cealaltă cameră, 
inchizând ușa în urma ei. L-a găsit pe Dave stând în 
picioare lângă fereastră. 

- Cred că avocatul tău nu mă place, a remarcat 
Dave. 

- Mi se pare normal, a răspuns Ali, pentru că nici 
eu nu cred că-l plac foarte mult în aceste momente. 
Cum a fost? 

— La spital? Dave a scuturat din cap. Nu mi-a plăcut 
ce am văzut. Mi-a fost milă de April. Trebuie să îndure 
prea multe pentru vârsta ei. 

Ali i-a întărit vorbele cu o mișcare din cap și s-a 
uitat roată prin încăpere, dându-și seama că Edie nu 
se întorsese împreună cu Dave. 

- Mama unde e? 

- Zicea că pică din picioare, i-a răspuns Dave. M-a 
rugat să-ți spun că se culcă și să nu te deranjezi să o 
trezeşti când te duci dincolo. A mai zis că o să-şi 
scoată proteza auditivă şi astfel nu va auzi nimic. 

- Cum să nu fie obosită? a zis Ali. Sunt sigură că 
azi-dimineaţă s-a sculat devreme, ca de obicei, iar 
după aceea a condus până aici. Acum e trecut bine 
de ora ei obişnuită de culcare. 

- Dar ora ta de culcare care e? a întrebat Dave. 
Ai luat cina? Ai mâncat ceva? 

- Doar la prânz. 

- Atunci te scot la cină. 

- Dar ce facem cu reporterii? 

Dave a surâs. 

- Nu-ţi face griji. Doar nu-s prost. Am învăţat 
jocul. Tu îl chemi pe liftier, coborâm cu liftul și îi dăm 
bacșișul. Cum crezi că am scos-o și am adus-o pe April 
fără să fim văzuţi? Și mai am mijlocul meu secret 
de transport. 

- Despre ce vorbeşti? 

- Sunt convins că reporterii au observatori care 
să stea cu ochii pe mașina ta Cayenne. Și nu am nicio 
îndoială că s-a făcut mare tevatură când Victor a ple- 
cat cu Lincolnul acela enorm al lui. Se vede însă că 
nimeni nu acordă vreo atenţie unui Nissan Sentra 

cam bătrâior. E afară, ca una dintre mantiile lui Harry 
Potter, care ne va face invizibili. 

Ali a rămas sincer surprinsă. În lunile de când nu 
mai lucra, revenise la vechiul ei obicei, indelung ne- 
glijat, de a citi de plăcere. Își îngăduise vinovata plă- 
cere de a citi întreaga serie Harry Potter și îi plăcuse 
mai mult decât se așteptase. 

- Ai citit Harry Potter? a intrebat ea. 

Dave şi-a dat ochii peste cap. 

- Doar am copii, nu? Hai, mergi lā cină, ori nu? 

- Unde vrei să mă duci? 

- Undeva unde nimeni nu s-ar aştepta să apari, a 
zis el. La Denny's. Și să nu te repezi să mă critici. După 
ce am scos din buzunar o avere pe bacșișuri, mai mult 
nu-mi pot permite. 

- Glumeşti? a întrebat Ali. Dacă-mi oferi un Grand 
Slam, merg. 


10 


În lunile cât stătuse acasă, în Sedona, Ali se obiş- 
nuise din nou cu atmosfera intimă de orășel ce era 
dominantă la cafeneaua Sugar Loaf. Acum i se părea 
că e o furnică neînsemnată în mulțimea dintr-un res- 
taurant de dimensiuni industriale, ce aparținea unei 
corporaţii. Meniurile din plastic, cu multe pagini co- 
lorate, erau peste tot la fel. Acelaşi lucru se putea 
spune și despre mâncare. Felurile comandate erau 

bune, dar nu se comparau cu cele gătite în micul res- 
taurant al lui Bob Larson. 

- Victor crede că ar fi bine să pleci, i-a mărturisit Ali 
lui Dave în umpul cinei. Și tu, și mama. Se teme că ames- 
tecul tău în această afacere ar putea „tulbura apele“. 

- Neplăcută treabă, a răspuns Dave. Mie nu-mi 
place Victor. Iar Victor nu mă place pe mine. Aici sun- 
tem chit. Am de luat trei săptămâni de concediu. Astăzi 
am telefonat la birou și i-am spus șerifului Maxwell 
că mi le iau. Așa că voi rămâne aici în această perioadă. 
Jar dacă lucrurile se rezolvă mai devreme, mă voi caza 
la Lake Havasu și o să stau mai mult cu copiii. 

- Ce mai fac, apropo? a întrebat Ali. 

Cât Dave fusese în misiune în Irak cu unitatea lui 
de rezerviști, Roxanne, acum devenită fosta lui soție, 
se încurcase cu un destrăbălat care era agent de vânzări. 
Cu câteva luni înainte, când noul ei soț fusese trans- 
ferat la Lake Havasu, Roxanne se mutase, luând cu 
ea și copiii. Asta îl afectase cumplit. 

— Așa şi așa, i-a răspuns Dave pe un ton sumbru. 
Cretinul ăla de Gary și-a pierdut slujba. A fost prins 
cu nu ştiu ce escrocherie a unei corporaţii. Roxy nu 
mi-a dat toate amănuntele scabroase și mai bine să 
nu ştiu. Chestia este că în prezent Gary a rămas fără 
slujbă și s-ar putea ca ei să se mute din nou. Nu știu 
sigur unde - pesemne în Vegas. lar copiii s-au săturat 
de situaţia asta. Ca și mine. 

- Te-ai gândit să o chemi pe Roxy în fața instanţei 
şi să încerci să obţii custodia asupra copiilor? l-a între- 


bat Ali. 

Dave a clătinat din cap. 

- Cred că glumești. Sunt bărbat. Șansele mele de 
a avea câștig, de cauză în procesul de custodie sunt 
egale. cu acelea de a câștiga la loterie. Și cum nu 
cumpăr niciodată bilete la loto, asta nici nu are cum 
să se întâmple. Dar mai bine să schimbăm subiectul. 
Mai bine să vorbim despre tine. 

- Ce anume? 

- Problema de acum e gravă, Ali. Şi nu glumesc. 

- Victor m-a anunţat deja, a răspuns Ali. De câ- 
teva ori, și în diferite circumstanţe. Și ar putea să-ți 
creeze și ție probleme. Mai devreme, polițiștii de aici 
au pus o sumedenie de întrebări despre tine. Și, fiindcă 
veni vorba, la fel a procedat și Victor. 

- Dă-l naibii pe Victor, a zis Dave. E logic. Dacă 
polițiștii consideră că ai avut un complice, atunci 
eu aș putea fi omul. Cine s-ar pricepe mai bine să 
acopere urmele unei crime decât un detectiv de la 
omucideri? - 

- Și atunci, ce facem? a întrebat Ali. 

- Ripostăm. 

- Dar nu poți face asta, nu crezi? Doar eşti polițist. 

El a surâs cu amărăciune. 

- Ai rămâne uimită dacă ai ști de ce sunt în stare. 
Ce le-ai spus celor doi neisprăviţi de la omucideri? 

- Le-am zis exact cum s-a întâmplat, că eu, tu și 
mama am stat în hotel azi după-amiază până în mo- 
mentul când am plecat în Robert Lane și am găsit-o 
pe Monique la baza scării. Cred că vor verifica înre- 
gistrările camerelor de securitate ale hotelului, să vadă 


REŢEAUA RĂULUI 191 


dacă le-am spus sau nu adevărul despre ieșirile și 
intrările mele. 

- Ți-au zis la ce oră a căzut Monique și s-a lovit 
la cap? a întrebat Dave. 

- Nu. De ce? 

- Pentru că putea să se afle pe podea cu multă 
vreme înainte să o găsim noi. Dacă a căzut înainte 
ca eu să fi ajuns la hotel, putem avea necazuri în 
privința asta. 

- Avem cum să aflăm? 

- În mod oficial, nu, i-a răspuns Dave. Doar ne- 
oficial, probabil. Presupun că te-au întrebat cine era 
astăzi acolo. 

Ali a confirmat cu un gest din cap. 

- Ai face bine să-mi spui şi mie, a zis el. Dă-mi 
toată lista. În ce mă privește, ar fi vremea să declanșăm 
propria noastră investigație. 

- Bine, dar... a inceput Ali. 

- Victor Angeleri se ocupă de tine, a spus Dave, 
dar omul e plătit regeşte ca să o facă. Pe mine nu mă 
plăteşte nimeni. Eu trebuie să-mi port singur de grijă. 
Dacă vrei să nu ai nimic de a face cu asta, bine. O voi 
face pe cont propriu. 

- De ce anume ai nevoie? 

- Vreau să-mi spui exact ce le-ai declarat și lor. 
În amănunt. 

Știind că nu se va mai întoarce în camera lui April 
în acea noapte, Ali își luase cu ea computerul când 
plecase de acolo. Acum, la rugămintea ei, Dave s-a 
dus la Nissanul lui şi l-a luat. În următoarea oră, Ali 

a povestit toată istoria încă o dată și, folosind car- 
dul mobil de internet, a extras din rețea numerele 
de telefon și adresele necesare. Metoda de lucru a lui 
Dave era mai rudimentară. A luat notițe cu price- 
pere pe o serie de șerveţele, notându-și inclusiv par- 
tea referitoare la piatra ce era cât pe ce să o lovească. 

- Eşti convinsă că a fost o întâmplare? s-a inte- 
resat el. 

- Cred că a fost un accident, i-a răspuns Ali. A părut 
un accident, dar ținând seama de toate celelalte lucruri 
care s-au petrecut... | 

- Am face bine să verificăm asta. 

Când, în cele din urmă, a terminat, Ali se simţea 
stoarsă de puteri. 

- Trebuie să mă întorc la hotel, a zis ea. E vremea. 

Când a ajuns la hotel, era destul de târziu, astfel 
că holul era aproape pustiu, astfel că Ali a riscat să 
intre pe ușa principală. Ajungând la etajul ei, în timp 
ce mergea spre cameră, aflată la un nivel unde fuma- 
tul era interzis, a constatat surprinsă că pe coridor duh- 
nea a fum de țigară. S-a simțit îndemnată să telefoneze 
la recepție pentru a se plânge, dar s-a răzgândit. April 
și Edie nu aveau deloc nevoie de prezenţa pe acel co- 
ridor a agenților de securitate ai hotelului care să bată 
la uși, trezind pe toată lumea. 

În cameră, Ali a descoperit că mama ei nu se obo- 
sise să tragă draperiile. Chiar și fără să aprindă vreo 
lampă, era suficientă lumină ca să se orienteze prin 
cameră. Mama ei dormea dusă, întinsă la cealaltă 
margine a patului foarte lat. În clipa în care a pus capul 

pe pernă, a şi adormit. Au trezit-o zgomotul făcut de 
clanța ușii și mirosul de cafea când Edie a intrat în 
cameră. Aruncându-și ochii spre ceas, a constatat că 
era puţin trecut de ora șapte. 

— Îmi pare rău că te-am trezit, s-a scuzat mama ei. 
Eu m-am sculat de la patru și, în cele din urmă, nu am 
mai răbdat să stau în pat. Am simțit nevoia să cobor 
după ziare și cafea. 

A scos două cești de hârtie şi un teanc de ziare, 
pe care le-a pus pe măsuţa de cafea, în vreme ce Ali 
s-a ridicat din pat și a pornit împleticindu-se spre baie. 
Când a ieșit, mama ei citea ziarul. 

- Cred că te-ai întors târziu, a remarcat ea. 

- Dave m-a scos să luăm cina, a răspuns Ali. Și 
ai dreptate. Era târziu când am ajuns acasă. E ceva 
prin ziare? 

- O mulțime, i-a răspuns Edie. Uită-te și tu! 

Ali s-a așezat pe canapea şi a ridicat unul dintre 
celelalte ziare, unde moartea lui Monique Ragsdale, 
în circumstanţe dubioase, devenise știre de prima pa- 
gină. Relaţia ei cu directorul de rețea Paul Grayson, 
care fusese ucis cu două zile inainte, era prezentată 
cu amănunte demne de un adevărat tabloid. Poliţiştii 

' se arătau reținuți. Ofițerul care răspundea de relațiile 
cu publicul afirmase că în respectivul caz fuseseră iden- 
tificate câteva persoane care prezentau interes, dar 
că deocamdată nu se operaseră arestări. 

Din câte părea, Edie citea ceva asemănător. 

- Presupun că tu eşti una dintre „persoanele care 
prezintă interes“, da? 

- Păi, cine alta? a răspuns Ali. 

Apoi a rămas tăcută. 

După ce au băut prima ceașcă de cafea, a telefo- 
nat la room service și a comandat micul dejun pen- 
tru două persoane, plus alte două cafele - de astă dată 
un ibric plin. Apoi, cât Edie își făcea de lucru cu zia- 
rele, Ali a deschis laptopul. 


Dragă Babe, 

Mă numesc Adele Richardson. Te-am văzut 
mereu când apăreai la emisiunea de știri și am de- 
venit o cititoare a cutlooseblog.com încă de la inau- 
gurarea blogului. Și sunt convinsă că știi motivul. 
Ceva similar mi s-a întâmplat și mie. Nu treaba cu 
pierderea slujbei, ci un dezastru asemănător în 
căsnicie. De-a lungul timpului, am admirat modul 
în care te-ai ridicat în picioare și ai continuat să 
mergi înainte, reușind să-i ajuţi și pe alții în acest 
timp. De fapt, cred că nu greșesc spunând că ești 
una dintre eroinele mele. Și datorită ţie, am în- 
ceput să citesc și alte bloguri. Cine știe? Poate m-ai 
făcut să devin dependentă. Există programe în 
douăsprezece etape pentru persoanele dependente 
de citirea blogurilor? 

În orice caz, am văzut ultima postare a ta și cred 
că sunt suficient de deșteaptă ca să citesc printre 
rânduri. Atâta vreme cât ești implicată în tot felul 
de proceduri juridice, sunt sigură că avocatul 
tău nu-ți permite să mai faci comentarii pe blog. 

Cu toate astea, fiind destul de egoistă, simt lipsa 
lecturii de dimineaţă din cutloose.com, care făcea 
parte din obiceiurile mele de fiecare zi. De aceea, 
îți scriu ca să-ți fac o propunere. S-ar putea să mă 
socotești prea îndrăzneață. Dacă așa stau lucru- 
rile, nu este nevoie decât să apeși pe butonul 
de ștergere. 

În colegiu, am început să studiez jurnalismul. 
Apoi, în anul absolvirii, m-am logodit și mi-am dat 
seama că, pentru mine, căsnicia și jurnalismul nu 
aveau cum să se împace, așa că am ales sistemul 
elementar de educaţie. Predau la clasa a treia în 
Escondido de cincisprezece ani. Am descoperit că 
măritișul și meseria de educator nu mi-au oferit 
satisfacţii prea mari, dar cum aveam să știu asta 
dinainte? 

Așadar, iată partea care ţine de curaj. Spre de- 
osebire de tine, nu am ajuns faimoasă, dar sunt 
O supraviețuitoare. Soţul meu a devenit dependent 
de jocurile online. Am pierdut totul, inclusiv casa, 
economiile și mai toţi banii din fondul meu de 
pensie. Acum sunt divorțată. Încet, dar sigur, îmi 
refac viaţa — așa cum și tu ţi-o refaci pe a ta. 

Câteodată, vreuna dintre bloggerițele pe care 
le citesc trebuie să facă o pauză pentru a pleca în 
vacanţă sau pentru că are un copil ori chiar pen- 
tru că apare câte o problemă de sănătate. De obi- 
cei, ele îşi plasează blogurile în stare de repaus 
pentru o vreme, iar apoi, după ce se refac și sunt 
pregătite, reîncep să scrie. Altele îi invită pe oaspeţii 


196 J.A. JANCE 


blogurilor să le preia rolul pentru o vreme. În acest 
fel, cititorii obisnuiti nu-și pierd obisnuinta de a intra 
pe site în fiecare zi. 

„De aceea îți scriu eu astăzi — ca să aflu dacă 
ai dori să fiu blogger-invitat pentru următoa- - 
rea perioadă, până vei reuși să revii. Da, presu- 
pun că aș putea să procedez cu totul altfel și să-mi _. 
inaugurez propriul blog, dar am urmărit ce faci 
pe cutloose și aș vrea să te ajut. 

Presupun că din cele scrise de mine ţi-ai dat 
seama că nu sunt chiar o analfabetă. După ce 
ti-am citit blogul, ştiu că împărtășim aceleași 
păreri în multe privințe, deși nu ai cum să-ţi dai 
seama de asta din ceea ce am scris aici. (Sunt dez- 
avantajată în mod nedrept, deoarece, după ce 
ti-am citit postările, te cunosc mai bine decât mă 
cunosti tu.) 

Nu e nevoie să-mi răspunzi imediat. De fapt, 
nu trebuie să-mi răspunzi deloc, dar dacă dorești 
să ofer câteva postări de probă pentru tine, aș fi 
încântată să o fac. Să-mi dai de veste. 

ADELE RICHARDSON, cunoscută și drept LEDA 


Ali s-a simţit mișcată de oferta Adelei. Pe de altă 
parte, i s-a părut o provocare. Având în vedere sfatul 
lui Victor, anunţase că lasă blogul deoparte pentru o 
vreme, iar Adele reacționa la acest lucru cu amabili- 
tate, oferindu-și sprijinul. Însă, inclusă în acea amabi- 
litate, exista un acord implicit cu modul de gândire 
al lui Victor - acela că Ali Reynolds trebuia să stea 

deoparte şi să-şi țină gura. Însă în acea dimineață, așa 
ceva părea puţin probabil. 


Dragă Adele/Leda, 


Îţi mulțumesc pentru ofertă. Mi-am reevaluat 
poziţia. În trecut, am folosit cutloose ca mod de a 
reacționa și de a rezolva evenimente care apăreau 
în viaţa mea în acea perioadă. După cum ai arătat 
foarte exact, implicaţiile juridice care apar în viaţa 
mea în prezent îngreunează mult așa ceva, întru- 
cât se petrec destule lucruri — foarte importante pen- 
tru mine — pe care nu le voi putea comenta. Însă 
nu cred că mă pot detașa complet de cutloose. 

Din mesajul tău am înţeles că ai o părere in- 
teresantă despre faptul că viaţa ta a fost grav afec- 
tată și despre modul în care crezi că vei merge 
mai departe. Tocmai acesta este scopul blogului 
meu — să sprijine femeile care se găsesc în astfel 
de circumstanţe dificile. De aceea, te rog să-mi 
trimiţi comentariile tale și le voi posta cu drag, dar 
deocamdată cutloose își reia activitatea, așa că 
aș face bine să mă apuc de treabă. 

BABE 


Cam în același timp a sosit și micul dejun. Edie 
a deschis ușa, permițându-i chelnerului să intre cu 
căruciorul. 

- Să văd dacă April e pregătită să ia masa? a intre- 
bat Edie. 

Ali comandase o farfurie cu fructe, dar și un coşuleţ 
cu produse de patiserie. 

- Sunt sigură că avem destule pentru ea, a spus. 

Edie a ieşit pe coridor. A revenit după câteva mi- 
nute, urmată de April, care avea ochii umflați de 
somn. Era ciufulită și era înfășurată în halatul de casă 
din terilenă care nu reușea să-i cuprindă mijlocul. 
Odată cu April, în cameră a pătruns și mirosul de fum 
de țigară. 

- Vă mulțumesc că m-aţi trezit, a zis, luându-și o 
ceașcă de cafea și o farfurie cu pateuri. Copilul a țopăit 
toată noaptea în burta mea. Abia dacă am dormit, dar 
acum sunt ruptă de foame. 

April răbdase de foame şi în ziua precedentă. Ali 
și-a adus aminte că, pe vremea când fusese însărcinată 
cu Chris, se simțise flămândă tot timpul. 

- Servește-te, a invitat-o. 

Instalându-se mai comod pe singurul fotoliu din 
încăpere, April și-a așezat ceașca de cafea pe capătul unei 
mese din apropiere și a pus farfuria plină pe pântece. 

- Poliţiştii au spus că nu voi putea să mă întorc 
in Robert Lane decât după ce termină investigațiile, 
a continuat ea, ungând cu unt o brioşă cu mure. Zi- 
ceau că reprezintă locul unei crime. Eu am crezut 
că mama a căzut pe scară, dar ei consideră că a fost 
impinsă. 

Ali s-a mulțumit să dea din cap. 

- Cindy, o prietenă a mea, are un magazin care se 
numește Maternitate în Floare, a continuat April. 
M-am gândit să o chem mai încolo, să văd dacă-mi 

poate aduce niște lucruri — lenjerie, sutiene și niște haine 
pentru gravide. Trebuie să am ceva de purtat. Dar ce 
mă fac în ceea ce priveşte culorile? Nu am nimic negru. 
Ori ar trebui să port bleumarin? Ce ar fi mai bine? 

Ali şi mama ei au schimbat priviri cu subințeles. 
Din punctul lor de vedere, preocuparea lui April faţă 
de propria garderobă dovedea o doză serioasă de 
sânge rece. Cea care i-a răspuns a fost Edie. 

- Te referi la serviciul religios? 

April a confirmat dând din cap. 

- Dar și pentru interviuri, a adăugat ea. Seara tre- 
cută, la spital, am cunoscut întâmplător o doamnă care 
se numea Sheila Rosenburg. Vrea să-mi ia un interviu. 

A cunoscut-o întâmplător? Nici vorbă de întâmplare, 
a comentat Ali în sinea ei. 

- Asta înseamnă un interviu pentru Court TV? 
a întrebat. 

April a confirmat clătinând din cap. 

- Să înțeleg că o cunoști pe Sheila? 

Ali refuzase fără echivoc oferta Sheilei de a da un 
interviu şi spera că April va proceda la fel, însă nu 
era treaba ei să-i dea sfaturi. Trebuie să fie hotărârea 
lui April, nu a mea, a ţinut ea să-şi reamintească. 

- O știu pe Sheila Rosenburg, a răspuns Ali cu 
voce tare, dar nu o cunosc personal. Mă tem că ea 
va încerca să transforme moartea mamei tale și a lui 
Paul într-un soi de circ mediatic. 

April părea netulburată. 

- Unii plătesc pentru astfel de interviuri, i-a 
răspuns ea, întinzând mâna ca să ia încă o prăjiturică. 

Și ea a zis că știe un autor care ar putea să imi obțină 
un contract pentru o carte, înțelegeți? — ca să pot scrie 
despre toate astea în timp ce se întâmplă, ca un fel 
de jurnal sau însemnări personale. A zis că pe oameni 
Ii interesează sincer crimele adevărate. Cartea ar putea 
ajunge chiar un succes. Nu va trebui s-o scriu chiar 
eu, pentru că nu mă pricep la asta. Pe copertă va apărea 
numele meu, dar editorul va angaja pe altcineva să scrie 
textul, o persoană care se cheamă scriitor din umbră, 
așa zicea. i 

Ali a rămas înmărmurită. Șocată și îngrozită, însă 
cea care a vorbit a fost mama ei. 

- Eşti convinsă că vrei să faci așa ceva? a întrebat-o 
Edie. Ştiu prin ce treci, April, dar asta i se întâmplă 
și copilului tău. Toate astea vor deveni istoria lui 
Sonia Marie. Vrei să aduci pe lume un copil cu o ast- 
fel de popularitate? 

Asta mi se întâmplă şi mie, a gandit Ali, dar se 
părea că nu avea niciun rost să aducă vorba de asta. 
April era absorbită cu totul de propriile ei griji. 

- Probabil că nu, a aprobat-o April, dar cred că 
voi avea nevoie de bani. 

- Sunt convinsă că vom reuşi să rezolvăm ceva, 
ca să nu fii silită să expui vieţile noastre în fața oricui, 
a spus Ali. 

- Aşa sper şi eu, a încheiat April după care s-a 
ridicat în picioare. Ar fi cazul să dau telefonul acela. 
Detectivi au spus că vor trece pe aici să discute cu 
mine ceva mai târziu în cursul dimineţii. Aș vrea să 
am ceva curat de îmbrăcat inainte de sosirea lor. 

April a ieșit și a închis ușa în urma ei. 

- Hopa! a făcut Edie Larson. Fata asta e mult mai 
tare decât pare. 

Ali a încuviinţat din cap. 

- Probabil că seamănă cu mama ei. 

- Și mai şi fumează, deși e însărcinată, a continuat 
Edie, clătinând din cap. 

În toiul acelei discuţii, Edie a fost sunată de soțul 
ei. În timp ce ea îi povestea ce se mai întâmplase, a 
sunat și telefonul lui Ali. Era Chris. 

- Îmi cer scuze că am fost atât de enervat aseară, 
a zis el. Am avut senzaţia că mă ţii departe de toate. 

- Și eu îmi cer scuze. 

- Deci, vrei să vin acolo ori nu? 

- Nu imediat, a spus Ali. Probabil că voi avea ne- 
voie de tine ceva mai târziu, dar deocamdată cred că 
eu şi mama ţinem lucrurile sub control. 

- Bine. Dar nu uita, să mă ţii la curent. 

Cum Edie încă vorbea la telefon, Ali a revenit la 
computer. 


Doamnă Reynolas, 


leri l-ai concediat pe unchiul meu fără să-i dai 
preaviz nici măcar de o zi, ca să nu spun că ter- 
menul e de două săptămâni. Și mai ai obrăznicia 
să afirmi că nu ai știut ce se putea face sau că 
nu ţi-ai dat seama dacă trebuia sau nu să-ţi ceri 

scuze? Cum de îndrăznești? 
ANDREA MORALES 

Dar nu am concediat pe nimeni, și-a spus Ali. 
Despre ce aiurează femeia asta? 

Apoi, rămasă cu privirea aţintită la ecranul com- 
puterului, Ali a avut brusc o străfulgerare. Și-a amin- 
tit Că Într-o seară venise târziu şi constatase că în casă 
mirosea imbătător a carne gătită și aluat. Condusă de 
nas și de zvonul de voci și râsete până în bucătăria Hu- 
minată orbitor, Ali le găsise pe Elvira și pe alte câteva 
femei, dar și niște fete, adunate acolo și pregătind zeci 
de tamale! pentru sărbătoarea pe care Paul o organiza 
anual de Cinco de Mayo?. Una dintre femei fusese Cle- 
mencia, soția lui Jesus Sanchez. Să fi fost una dintre 
fetele de acolo nepoata lui? Ali și-a amintit ca prin vis 
că pe una dintre ele o chema Andrea, dar nu era sigură. 

Incă nelămurită, a transmis un răspuns de câteva 
cuvinte: 


Dragă Andrea, 


Cine este unchiul tău? 
Numai bine, 
Au REYNOLDS 


Ali a trecut printr-o listă lungă de mesaje prin care 
i se adresau urări de bine, majoritatea rugând-o să nu-și 


! Tamales - fel de mâncare specific mexican (n. tr.). 

2 5 Mai - aniverarea victoriei armatei mexicane conduse de 
generalul Ignacio Saragoza Seguin impotriva francezilor în bătălia 
de la Puebla, pe 5 mai 1862 (n. tr.). 

abandoneze blogul. Pentru că multe dintre ele făceau 
referire la moartea lui Paul, nu a postat niciunul, dar 
a răspuns fiecăruia în mod direct, folosind aceeași stra- 
tegie de neangajare la care apelase şi mai devreme. Era 
imbucurător să descopere că cititoarele nu doreau să 
se dezică de ea, după cum nici ea nu voia să se dezică 
de ele. În cele din urmă, s-a apucat să scrie răspunsul. 


CUTLOOSEBLOG.COM 
Duminică, 18 septembrie 2005 


În ultima postare, am spus că mă voi detașa 
o vreme de cutloose, însă am constatat că a fost o 
minciună. Azi-dimineață am primit multe mesaje 
de la voi. Majoritatea mi-ați adresat urări de bine 
și m-aţi îndemnat să nu abandonez nava. Drept 
urmare, nu O voi face. 

Am făcut asta timp de peste șase luni — da, 
săptămâna trecută s-a împlinit jumătate de an de 
la inaugurarea blogului. În trecut, a existat întot- 
deauna un sentiment de urgenţă în ceea ce 
scriam. Postările îmi ofereau o cale de a examina 
lucruri care se întâmplau în viața mea. Eram uimită 
aflând că lucrurile spuse de mine îi făceau să re- 
zoneze pe mulţi oameni, dintre care unii trăiseră 
experiențe similare. 

În această dimineaţă, una dintre susținătoarele 
mele mi-a scris și s-a oferit să îmi ţină locul atâta 
vreme cât va fi nevoie. Deși apreciez oferta ge- 
neroasă a Ledei, mesajul ei m-a trezit și m-a făcut 

să înțeleg că de fapt nu sunt dispusă să renunţ la 
forum. Așadar, cutlooseblog revine. Deocamdată, 
există lucruri pe care nu le voi putea discuta. Pro- 
babil nu voi putea să postez comentariile voas- 
tre privind respectivele chestiuni, de aceea vă rog 
să aveţi înțelegere în această privință. 

Însă ţin să vă spun ceva. În timp ce scriu aceste 
rânduri, mama stă alături de mine. Ne aflăm într-o 
cameră de hotel, la sute de kilometri depărtare de 
casele noastre, departe de afacerea ei și de soț, tatăl 
meu, care are acum două slujbe — a lui și a ei — pen- 
tru a menţine restaurantul pe linia de plutire cât timp 
ea e aici să mă sprijine pe mine — fiica ei. Fiica lor. 

De acea, această postare este pentru părinții 
mei — pentru părinţii mei și pentru toți ceilalți 
părinţi din lume care stau alături de vlăstarele lor 
la bine și la rău; care nu le întorc spatele copii- 
lor, indiferent despre ce ar fi vorba; care știu că, 
oricum ar fi copiii lor, aceștia sunt tot copiii lor. 

Mulţumesc, mamă și tată. Sunteţi extraordinari. 

Postat la 11.10 AM, 18 septembrie 2005, de BABE 


Până să termine de scris postarea, i-au sosit câteva 
e-mailuri. Cel de-al treilea venea din partea vechii ei 
susținătoare Velma. 


Dragă Babe, 


Când am citit prima oară cutloose, nici măcar 
nu știam ce este un blog. Acum citesc mai multe. 

Unul dintre cele pe care le citesc zilnic, în afară 
de al tău, se numește socalcopshop. Acolo se dis- 
cută chestiuni ce se petrec în Los Angeles, dar care 
nu ajung în ziarele obișnuite. Poate dorești să citesti 
postarea de azi-dimineaţă. Îl cunosti pe acest 
individ? Îl poţi da în judecată? 

VELMA T DIN LAGUNA 


A . . . . . . 
În timp ce căuta site-ul, Ali a intuit ce va găsi acolo 
: , A 
și nu a fost dezamăgită. În momentul în care a văzut 
titlul, a simţit un gol în stomac. 


VĂDUVA NEAGRĂ DIN ROBERT LANE 
LOVEȘTE DIN NOU 


Alison Reynolds, o persoană implicată în 
odioasa ucidere a directorului de rețea Paul 
Grayson, soțul ei, de care era despărțită în fapt, 
a devenit acum ţinta unei noi investigaţii crimi- 
nalistice, deoarece poliția se ocupă de misterioasa 
moarte a femeii care, dacă ea și Paul Grayson ar 
fi trăit, ar fi devenit noua soacră a acestuia. Mo- 
nique Ragsdale, acum moartă, a fost mama lui 
April Gaddis, cu care domnul Grayson intenţiona 
să se căsătorească într-o ceremonie ce trebuia să 
se desfășoare ieri-dimineaţă la reședința lui din 
Robert Lane. 

Surse care au acces la investigaţie afirmă că 
cele două femei s-au înfruntat în cursul unei întâl- 
niri care a avut loc ieri, înainte de căderea fatală 

a doamnei Ragsdale pe scara din casa deținută 
anterior de doamna Reynolds și soțul ei. În loc să 
fie locul unei sărbători fericite, casa este acum 
înconjurată de benzi galbene care izolează scena 
crimei, în timp ce anchetatorii se străduiesc să des- - 
copere ce s-a întâmplat. 

Domnul Grayson a dispărut de la e petrecere 
a burlacilor, ce a avut loc joi noapte. Cadavrul lui, 
legat de mâini și de picioare, a fost găsit ulterior 
în apropierea resturilor unui vehicul care fusese lăsat 
pe calea ferată, la vest de Palm Springs. 

Cel puțin o sursă, care dorește să-și păstreze 
anonimatul, susține că, de vreme ce procedurile 
de divorț dintre domnul Grayson și doamna Rey- 
nolds nu s-au încheiat, este de presupus că ea este 
singura moștenitoare a soțului, lăsând-o pe logod- 
nica însărcinată fără nimic. Se presupune că acest 
lucru ar fi putut constitui baza confruntării din- 
tre doamna Reynolds și doamna Ragsdale. 

Scandaloasele proceduri de divorţ dintre 
doamna Reynolds și soțul ei necredincios s-au 
desfășurat în văzul publicului după ce ea a fost 
concediată din funcția de prezentatoare de știri 
la o filială locală a rețelei de televiziune la care 
soțul ei era director. În ultimele șase luni, ea și-a 
prezentat versiunea privind acest divorț ca pe o 
saga nesfârșită prin postări pe un blog cu înclinații 
feministe, numit cutlooseblog.com. 

Tot în această perioadă de șase luni, doamna 
Reynolds a fost implicată în patru investigaţii de 

omucidere. În două dintre acestea a fost exone- 
rată, iar cazurile au fost închise. Celelalte două sunt 
în curs de investigare, unul de câtre poliţia din Los 
Angeles, iar celălalt de Departamentul Șerifului din 
Comitatul Riverside. 

Având în vedere dificultăţile juridice tot mai 
mari cu care se confruntă doamna Reynolds, 
potrivit propriilor ei susțineri, blogul a intrat în 
hibernare. 

Postat 7.55 A.M. de LMB 


Ba nu, nu e în hibernare, a gândit Ali. Cutloose 
a revenit. 


Ali a mai citit o dată mesajul. În el apăreau suficiente 
cuvinte perfide, folosite de jurnaliști: „de presupus“, 
„ar fi putut“, „susțineri“ — alături de placa folosită 
mereu, privind sursele care vor să-și păstreze anoni- 
matul, astfel incât autorul articolului probabil că nu 
putea fi dat în judecată. Iar semnătura? LMB. Nu avea 
nicio informaţie suplimentară, dar Ali a bănuit că 
acesta și individul care îi trimisese mai devreme me- 
sajul scris în cuvinte otrăvite, Lance-a-lot, erau una și 
aceeaşi persoană. 

A căutat prin e-mailurile uitate în căsuţa poștală. 
Evident, adresa lui era încă acolo. A dat să-i transmită 
un mesaj sec despre postarea unor speculaţii neinte- 
meiate, apoi s-a răzgândit. Ba mai mult, a șters e-mailul 
pe jumătate scris și a şters permanent și adresa lui de 


208 J.A. JANCE 


e-mail. Dacă Lance-a-lot dorea să fie băgat în seamă, 
atunci cu siguranţă că ea îl va ignora. 

O deprima totuși gândul că porecla vicleană pe 
care 1-0 dăduse omul, Văduva Neagră, avea să prindă. 
Chiar dacă acuzaţiile lansate de individ erau nefon- 
date, Ali a înţeles că celelalte surse media vor prelua 
aproape sigur porecla și o vor propaga mai departe. 

Era cât pe ce să închidă computerul ca să se ducă 
la duș pentru ca apoi să se îmbrace, când a primit un 
nou e-mail. A recunoscut adresa - Andrea Morales. 

Mesajul ei cuprindea numai două cuvinte: 


Jesus Sanchez 


Deci avusese dreptate, această Andrea era fata de 
atunci, din grupul de femei care făceau tamales. Dar 
ce era cu povestea asta referitoare la concedierea lui 
Jesus? Era absurd. Prin grija atentă și iubitoare, el 
reușise să menţină proprietatea și grădina casei din 
Robert Lane într-o ordine desăvârșită. De ce l-ar fi 
concediat cineva? Ali a transmis imediat un răspuns. 


Dragă Andrea, 


Te rog să mă crezi că nu știu nimic despre acest 
lucru. Întotdeauna am fost multumiti de activi- 
tatea unchiului tău. 

lată mai jos informaţiile referitoare la modul 
în care mă poţi contacta. 

Dă-mi telefon cât de curând poți, ca să discutăm 

și să rezolvăm problema. Îţi mulțumesc. 
Numai bine, 
Au REYNOLDS 


Ali închis capacul laptopului și a pornit spre baie. 

- Ce se întâmplă? a întrebat Edie. 

- Mă duc să fac duș și să mă îmbrac, a zis Ali. Ci- 
neva l-a concediat pe grădinar ieri, iar nepoata lui 
Jesus crede că e mâna mea. 

- Nici nu mă miră, i-a răspuns Edie. Eşti la fel de 
rea ca George Bush. Se pare că tot ce se petrece este 
din vina ta. 

Da. Păi ce, nu e adevărat? şi-a spus ea cu o ironie 
amară. 

Câteva minute mai târziu, îmbrăcată, dar cu un 
prosop înfășurat peste părul ud, Ali s-a grăbit să 
ajungă la ușa camerei lui April și a bătut. I-a deschis 
O tânără pe care Ali nu o mai văzuse până atunci. 
Prin cameră erau împrăștiate o sumedenie de haine 
şi sacoșe cu diverse lucruri. April stătea în fața unei 
oglinzi îmbrăcată cu o rochie bleumarin, lungă, spe- 
cial pentru gravide, având pliseuri largi, un guler alb, 
lat, și manşete asortate, tot albe. 

- Ea este prietena mea, Cindy Durbin, a prezen- 
tat-o April. Chiar dacă e duminică și ar trebui să se 
odihnească, mi-a adus câteva haine să le probez. Ce pă- 
rere ai? a zis, întorcându-se în fața oglinzii. E prea retro? 

Ali a făcut un semn afirmativ din cap către Cindy. 
Rochia era cât se putea de retro. După cum arăta, 

putea să fi fost scoasă chiar din dulapul de haine din 
anii cincizeci ai actriței Lucille Ball pentru come- 
diile cu Lucy! care erau reluate la nesfârșit pe canalul 
TV Land. 

- E bine, a aprobat Ali. 

April s-a întors de la oglindă și a examinat chinul 
lui Ali, care trebuie să fi trădat ceva din sentimentele 
care o frământau. 

- Ce s-a întâmplat? a întrebat-o tânăra femeie. 

- Ieri, cineva l-a concediat pe Jesus Sanchez, 
grădinarul, a spus Ali. Tu ai făcut asta? 

- Nu eu, i-a răspuns April. Mama. Salariile lui și 
al bucătăresei se plăteau din ceea ce Paul păstra ca 
mărunți. În afară de ceea ce am pe cărțile de credit, 
ăștia sunt singurii bani care mi-au rămas. Mama a spus 
că nu-mi pot permite să-i ţin în continuare, pentru că 
aș termina banii mult mai repede. A zis că se va ocupa 
chiar ea de concediere, ca să nu fiu silită să o fac eu. 
De ce, am procedat rău? 

Da, ați procedat râu, și-a zis Ali, dar se părea că nu 
avea niciun rost să mai discute pe tema asta. 

- Nu-i nimic, a spus ea. Rezolv eu problema. Cum 
o chema pe bucătăreasă? 

- Henrietta, așa cred, a spus April. Henrietta 
Jackson. 

- Unde locuieşte? Și cât timp a lucrat pentru voi? 
Ai numărul ei de telefon? 


! Lucille Ball (1911-1989) a jucat într-o serie de comedii de 
televiziune în care personajul principal se numea Lucy (n. tr.). 

- Nu. Probabil că Paul avea toate chestiile astea, 
dar eu, nu. Ar trebui să fie în biroul lui. 

Care este inaccesibil din cauza benzilor care nu per- 
mit accesul la locul crimei, a continuat Ali în minte. 
Ce frumos... 

- Bine, lasă, a spus. O s-o găsesc eu. 

- De ce? a intrebat April. Ce vrei să faci? 

- Vreau să-i reangajez, a răspuns Ali. Ori să le ofer 
măcar plăți compensatorii. 

- Dar cine o să scoată banii ăștia? s-a opus April. 
Eu nu pot. 

— Atunci, cred că voi plăti eu. 

Spunând acestea, a ieșit din cameră, trântind ușa 
în urma ei. 


Într-o dispoziție explozivă, Ali a intrat ca o fur- 
tună în camera pe care o împărțea cu mama ei și a 
rămas surprinsă găsind-o la pupitru, în fața compute- 
rului ei. Dave Holman sosise și se așezase pe fotoliu, 
terminând ceea ce mai rămăsese din dejunul lor, de 
pe cărucior. 

- La Motel 6 nu e bufet pentru micul dejun, a ex- 
plicat el, lichidând și ultimul croasant. Cine te-a scos 
din fire? 

- Monique Ragsdale a concediat ieri grădinarul și 
bucătăreasa, pentru ca April să nu cheltuiască nimic 

din banii ei foarte preţioşi. I-a trimis la naiba, iar oa- 
menii au dat vina pe mine. 

- Şi? a întrebat Dave. 

- Vreau să-i găsim și să-i reangajăm. 

- Dar nu se pot întoarce acolo, a obiectat Dave. 
A devenit locul unei crime. 

- Numai că ei nu se fac vinovaţi de crima asta, 
a răspuns Ali. În orice caz, le pot oferi o compensație 
bănească. M-a sunat cineva? 

Edie a dat din cap și i-a întins telefonul: 

- Andrea Morales, a spus Edie. Vrea să o suni tu. 

- E nepoata grădinarului, a explicat Ali căutând 
numărul în lista de apeluri primite și apăsând butonul 
de apelare. 

- Andrea? 

- Da. 

- S-a produs o neînțelegere îngrozitoare. În primul 
rând, unchiul tău nu trebuia concediat. E posibil să 
mă pui în legătură cu el? 

- De ce? a intrebat Andrea pe un ton tăios. 

___— Pentru că vreau să-i ofer măcar o plată compen- 
satorie și poate slujba înapoi. În aceste momente, există 
neclarități în ceea ce privește proprietatea soțului meu, 
și deocamdată nu știe dreapta ce face stânga. 

- Femeia care l-a concediat știa perfect de bine ce 
făcea, a ripostat Andrea. I-a spus să-și strângă lucru- 
rile și să se care de acolo. A mai zis că tu ești acum 
stăpâna și că nu vrei să-l mai plătești. 

- Dar vreau să-l plătesc, a insistat Ali. Mă poți 
pune în legătură cu el? 

- Unchiul meu nu vorbește prea bine engleza. 
Va avea nevoie de cineva să-i traducă. 

- Nu vrei s-o faci tu? 

- Ba da, a convenit Andrea. 

- Unde este acum? 

- Aici, a spus ea. Adică, la câteva intersecții 
depărtare. 

- Și în ce zonă? a întrebat Ali. 

Andrea nu i-a răspuns direct. 

- Să-l intreb întâi dacă vrea să stea de vorbă cu tine. 
Te sun eu. 

Ali a închis și s-a întors spre Dave. 

- Bun, și cum dau de Henrietta Jackson? 

- Cine e? Bucătăreasa? a întrebat Dave. 

Ali a răspuns printr-o mișcare a capului. 

- Asta e tot ce ştii despre ea - doar numele? Nu 
ai adresa? Sau numărul de telefon? 

- Paul avea mai multe informaţii, dar ele sunt pro- 
babil în biroul lui și... 

- Și casa a devenit scena unei crime, a terminat 
el fraza în locul ei. 

- Exact. 

Dave s-a apucat să dea telefoane, dar Ali nu a tras 
cu urechea la ce făcea el. Se gândea la Paul Grayson. 
Ea avusese intotdeauna propriii bani, dar Paul se ocu- 
pase de plata cheltuielilor pentru toate, inclusiv cele 
ale casei. Până astăzi nu ştiuse că personalul casei fu- 
sese plătit în numerar. În ciuda faptului că acei oa- 
meni se aflau în ţară de mulți ani, probabil că Jesus 
sau soţia lui, Clemencia Sanchez, ori chiar amândoi 

erau imigranţi ilegali, trăind și muncind fără să fi 
fost descoperiţi de cei de la Serviciul de Imigrări și 
Naturalizare. 

Acum, pentru prima oară, Ali s-a gândit la Elvira 
Jimenez; fosta bucătăreasă a lui Paul. Același lucru era 
valabil și în cazul ei? Ce se întâmplase cu ea după ce 
plecase? După ce muncise atâția ani în casă, de ce-fu- 
sese alungată? Și ce se întâmplase cu Henrietta? Accen- 
tul cu care vorbea arăta că femeia era de undeva din 
sudul Statelor Unite. Ea sigur nu era imigrantă fără acte 
în regulă, dar asta însemna că lucra într-o economie 
subterană pur și simplu ca să nu plătească impozite? 
Iar dacă Ali reușea să-i găsească pe amândoi şi le dădea 
slujbele înapoi, ea de ce anume se făcea vinovată? 

- Din câte am aflat, bucătăreasa ta nu are permis 
de conducere, a anunţat-o Dave câteva minte mai 
târziu. Adică nu are permis emis în California. 

- De unde ștu? 

- Cunosc oameni care îi cunosc pe alții, a expli- 
cat el. 

- Dar pe Jesus Sanchez? ÎI Poți găsi? 

- Am înţeles că nepoata lui o să te pună în legătură 
cu el. 

- Dar dacă n-o va face? Dacă va trebui să-l găsesc 
singură? 

După câteva clipe, când a sunat din nou telefonul, 
temerea că va trebui să-l găsească singură pe Jesus San- 
chez s-a adeverit. 

- Unchiul meu nu vrea să te vadă, a anunțat-o 


Andrea Morales. 

- Vreau să stau de vorbă cu el, a început Ali. 

- Nu vrea să discute cu tine, i-a răspuns Andrea cu 
glas hotărât. A zis nu, iar asta înseamnă nu. 

Imediat după aceea, a închis. 

Ali a rămas încremenită. Cum cunoștințele de en- 
gleză ale lui Jesus şi cele de spaniolă ale ei erau ru- 
dimentare, comunicase cu el doar în chestiuni foarte 
simple. Din câte își amintea Ali, chiar și așa se înţe- 
leseseră bine, iar el nu dăduse dovadă vreodată de 
rea-voință. 

- Andrea Morales, tocmai spunea Dave la telefon 
când Ali l-a pus jos pe al ei. Sunt cu zecile? Dă-mi 
adresele! 

Câteva minute mai târziu, înarmat cu cartea de 
telefon şi cu o listă de adrese, Dave a reușit să com- 
pare o anumită Andrea Morales cu numărul reținut 
in memoria telefonului mobil al lui Ali. 

- Gata, a zis el pe un ton triumfător. Andrea şi 
Miguel Morales, 224 South Sixth, Pico Gardens. 

De pe vremea când lucrase la redacția de știri, Ali 
ştia că Pico Gardens avea faima de zonă în care ban- 
dele de infractori se simțeau ca acasă. Se știa, de ase- 
menea, că zona este un adevărat rai al străinilor sosiți 
in mod ilegal. 

- Să mergem, a spus Ali. 

S-a dus la seiful din perete, l-a deschis, scoțându-şi 
atât Glock-ul, cât și tocul, pe care îl cumpărase pen- 
tru purtarea armei între omoplați. 

- Unde? a întrebat Dave. Apoi s-a uitat neliniștit 
la armă. Și pistolul este chiar necesar? 

- În Pico Gardens? i-a replicat Ali. Da. Dacă doi 
albi se hotărăsc să intre acolo, cel mai inteligent lucru 
e să fie înarmaţi. Andrea mi-a spus că Jesus locuiește 
în apropiere - la câteva străzi de locul unde stau ea 
şi soțul ei. Jesus are o furgonetă veche, de culoare al- 
bastră. Dacă e parcată pe vreo stradă de acolo, o re- 
cunosc imediat. 

- Am înţeles că Jesus nu prea are chef să discute 
cu tine, a oprit-o Dave. 

- N-are importanţă. Vreau eu. 

ȘI s-a întors către mama ei. 

- Vii Şi tu? a întrebat-o. 

- Nu cred, a spus Edie. Dacă nu te superi, o să 
rămân aici. O să mă folosesc de computerul tău ca 
să navighez pe internet. 

Ideea că mama ei, Edie Larson, „navighează pe 
net“ încă îi suna straniu lui Ali. Părea chiar uimitoare. 

- Chiar te rog, a spus ea. 

- O să 'mai văd din când în când ce face April, a în- 
cheiat Edie. Ca să fiu sigură că se simte bine. 

Când au părăsit hotelul, Dave și Ali au incercat 
ieșirea pe uşa din spate, soluție care funcționase fără 
greș în ziua precedentă, însă între timp oamenii din 
mass-media se mai deșteptaseră. O reporteră, care avea 
o poziţie îndeajuns de umilă pentru a fi trimisă să dea 
târcoale prin apropierea unui tomberon urât miro- 
sitor, cu resturi de la bucătărie, și fotograful cu totul 
insignifiant stăteau la pândă chiar lângă ușa de ieșire. 

- Doamnă Reynolds, a strigat reportera, ținând 
microfonul în aer și repezindu-se către mașină. Este 

adevărat că aţi fost interogată în legătură cu două ca- 
zuri de omucidere? Cum comentaţi acest lucru? 

Bineînţeles că nu am ce comenta, a gândit Ali. Nu 
a zis nimic cât Dave a deschis portiera Nissanului. 
Păcat că nu luaseră mașina ei pentru deplasare. Acum, 
oamenii din mass-media vor avea informaţia privind 
vehiculul care până atunci rămăsese invizibil. 

Fotograful a indreptat aparatul spre Dave. 

- Dă-te la o parte, a spus el pe un ton răstit, însă 
fotograful nu a priceput aluzia și a continuat să facă 
poze, cât Dave a urcat în mașină și a trântit portiera. 

- Ce idioţi! a exclamat el. Și tu erai la fel de rea? 

- Nu cred, a spus Ali. 

Cel puţin așa sper, şi-a zis ea. 

Reportera și fotograful alergau spre partea din față 
a hotelului și, probabil, spre vreun vehicul, când 
Dave a ieșit de pe aleea din spate și, trecând peste mar- 
ginea trotuarului, a pătruns pe stradă. 

- Ne vor prinde din urmă? a întrebat Ali. 

- Sper să scap de ei, a răspuns Dave. Bun, incotro? 

Fără GPS sau o hartă amănunțită pe care să se ba- 
zeze, Ali a trebuit să stea puţin pe gânduri ca să se 
orienteze și să îl îndrume spre breteaua de sud a dru- 
mului 405, iar de acolo, pe autostrada 10. 

- Cum te descurci în spaniolă? a întrebat Ali în 
timp ce goneau pe autostradă. 

- Spaniola de pe meniuri mi-e familiară. De ce? 

- Pentru că Jesus nu vorbeşte aproape deloc en- 
gleză, iar eu nu prea ştiu spaniolă. 

- Poate că nepoata lui, acea Andrea nu-știu-cum, 
ne va sluji ca interpretă. 

- Mă îndoiesc, a spus Ali. 

A ridicat telefonul mobil și a consultat agenda 
până-a găsit numele Duarte. 

În perioada cât lucrase în Los Angeles ca prezen- 
tatoare de știri, una dintre sarcinile pe care le avusese 
fusese cea de ambasadoare a postului de televiziune 
în rândul celor care sufereau de cancer. Având în ve- 
dere tragica ei experiență cu Dean, care murise de can- 
cer, fusese o candidată convingătoare și dispusă să 
desfășoare o astfel de activitate. Făcuse parte din tot 
felul de comisii și participase la acţiuni caritabile pen- 
tru strângerea de fonduri destinate bolnavilor și cer- 
cetării în domeniul cancerului. Însă oferise și ajutor 
în nume personal, activitate care nu avea nimic de a 
face cu relațiile publice, astfel că aceasta nu a ajuns știre 
de presă. Un asemenea caz fusese cel al lui Lonso 
Duarte, un copil de trei ani bolnav de leucemie. 

Eduardo, tatăl lui Lonso, lucrase ca om de servi- 
ciu la postul de televiziune unde Ali era prezentatoare. 
Soţia lui, Rosa, fusese cameristă la câteva hoteluri. 
După ce Lonso fusese diagnosticat, postul de televi- 
ziune transmisese câteva anunţuri privind lupta băia- 
tului cu boala și situaţia dramatică a familiei. În acest 
fel se reușise strângerea de fonduri pentru a completa 
diferenţa dintre notele de plată și sumele acoperite de 
asigurarea medicală. În cele din urmă, sprijinul din par- 
tea postului de televiziune încetase în mod oficial, 
dar Ali rămăsese o susținătoare a familiei pe durata 

numeroaselor spitalizări și chimioterapii. Din câte 
ştia Ali, boala băiatului era în remisie de patru ani. 

Eddie Duarte era de serviciu în seara când Ali fu- 
sese concediată. Lui i se ceruse să care cutiile cu lu- 
crurile personale ale lui Ali până la mașină. Tot atunci, 
el se oferise să depună mărturie în favoarea ei în cazul 
deschiderii unei acțiuni în justiție impotriva conce- 
dierii ilegale. Întrucât negocierile în acea problemă 
erau deocamdată sistate, depoziţia lui Eddie încă nu 
fusese necesară. Din câte știa Ali, el încă era pe sta- 
tul de plată al aceluiași post de televiziune, dar cum 
lucra ca om de serviciu de noapte, se cam jena să îi 
telefoneze în cursul dimineţii și să-l trezească. Până 
la urmă, l-a sunat și, bineînțeles, l-a trezit. 

- Ali, a salutat-o el, după ce, într-un târziu, și-a dat 
seama cine îl apela. Mă bucur să te aud. Ce mai faci? 
Am aflat de soțul tău. Îmi pare foarte rău. 

Íi pare rău pentru ce? s-a întrebat Ali. Pentru că 
Paul a murit, ori pentru că a fost atât de ticălos? 

- Îşi mulțumesc pentru compasiune, a spus ea. Ce 
mai face Rosa? Și cum se simte Lonso? 

- Rosa e bine, iar Lonso se simte grozav. Anul 
acesta a ajuns în liga de baseball sub nouă ani, ca 
jucător la baza a doua. 

Pentru un copil care era cât pe ce să bată la ușa 
morții în urmă cu cinci ani, acest lucru părea cel puțin 
un miracol. 

- Bine, dar tu ce mai faci? a întrebat el. Eu nu mai 
lucrez la postul acela de televiziune. Acum sunt la 

altă companie. Dacă ai nevoie de mine ca să depun 
mărturie... 

- S-ar putea să fie nevoie şi de asta, dar acum îmi 
trebuie altceva, a zis Ali. 

- Să auzim despre ce este vorba, a spus Eddie. 

- Încerc să-l găsesc pe vechiul meu grădinar, a spus 
Ali. S-a produs o neînțelegere. Vreau-să-l reangajez, 
numai că nu știu destul de bine spaniola. 

- Și vrei să traduc? a întrebat Eddie. 

- Da, a zis Ali. Te rog. 

- Unde? Și când? 

- Curând. Cât de repede se poate. Dar nu știu prea 
bine unde. Omul locuiește undeva în Pico Gardens, 
dar noi încă nu am ajuns acolo și nu știm adresa. 

- Singurul loc din apropiere pe care îl știu este un 
spital vechi, Linda Vista, care a fost abandonat, iar 
acum este folosit pentru filmări şi spectacole de televi- 
ziune, a spus Eddie. Ne-am putea întâlni în parcarea 
spitalului. Mi-ar trebui cam trei sferturi de oră ca să 
ajung acolo. 

- Grozav, s-a bucurat Ali. Poate că până atunci 
il găsim. 

- Cine este Eddie? a intrebat Dave. 

- E o poveste lungă, a spus Ali. Chiar foarte lungă. 

Cum Ali vorbea la telefon, iar Dave era preocu- 
pat să evite alte mașini, au greșit banda de mers, ast- 
fel că au ratat intrarea din intersecţia care să-i ducă 
pe I-10, spre est. La jumătate de oră după ce au ieșit 
din zona elegantă a Wiltshire Boulevard, au pătruns 
pe străzile cu case părăginite din Boyle Heights, cu 

zidurile pline de graffiti. Era un bulevard mărginit 
de case ce fuseseră ridicate la începutul secolului XX, 
care mai reușeau într-o oarecare măsură să rămână 
in picioare. Unele dintre ele păreau să se fi păstrat 
într-o stare acceptabilă. Însă altele arătau ca nişte 
epave ce se destrămau încet. 

Au început prin a găsi adresa familiei Morales de 
pe Sixth, iar apoi au mers în cerc, căutând furgoneta 
lui Jesus Sanchez. Când au pătruns pe South Chicago, 
Ali a făcut semn cu degetul. 

- Uite furgoneta lui. 

Aerostarul bătrâior, având multe semne de lovi- 
turi, era parcat pe aleea unei clădiri duplex cu aspect 
părăginit. 

- Acum, după ce știm unde să-l găsim pe Jesus, 
să ne intoarcem la parcarea spitalului şi să-l așteptăm 
pe interpretul nostru. 

- Dar dacă nu apare? 

- Nu-ţi face griji. Eddie va veni sigur. 

Imediat ce au parcat şi s-au pus pe așteptat, Ali 
i-a relatat lui Dave povestea lui Eddie Duarte de la 
inceput până la sfârșit. Tocmai încheia când i-a sunat 
telefonul. 

- N-o să-ţi vină a crede, a spus Edie Larson. Dacă 
nu m-aș fi aflat in hol ca să văd cu ochii mei, nici 
eu nu aş fi crezut. 

Ali a trecut telefonul pe difuzor, astfel ca Dave 
să poată auzi conversaţia în întregime. 

— Și ce-ai văzut? a întrebat ea. Ce se întâmplă acolo? 

- Lumini, camere de luat vederi, acțiune, i-a răspuns 
Edie pe un ton sumbru. April este în hol, îmbrăcată 
cu o rochie bleumarin de gravidă, machiată ca la carte 
și cu părul aranjat la perfecție. Dă un interviu unei ti- 
nere cu părul cât se poate de blond și cu o fustă ui- 
mitor de scurtă. Am văzut emblema de pe una dintre 
camere. Pe ea scria Court TV. 

- Cu siguranţă că blonda este Sheila Rosin 
Deci, până la urmă, April acordă un interviu. 

- Deși noi am sfătuit-o să se abțiriă, a continuat 
Edie. Dar mai e ceva. Când ai plecat, ţi-am spus că o 
să mă duc să văd cum se mai simte şi dacă are nevoie 
de ceva. Numai că, în clipa când am deschis ușa să 
merg la ea, am văzut un bărbat ieșind din camera ei, 
așa că m-am retras imediat. Era un tânăr, dar, apropo, 
unul foarte atrăgător. 

- Probabil că era vreunul dintre prietenii ei, 
a spus Ali. 

- Așa am crezut și eu până în momentul când 
a sărutat-o de rămas-bun, a replicat Edie. Crede-mă, a 
fost vorba de ceva mai mult decât de un sărut de ră- 
mas-bun. lar când s-a îndepărtat de ea, l-am recunos- 
cut. ÎL mai văzusem. 

- Unde? a intrebat Ali. 

- Pe site-ul lui. 

Ali a avut senzația că rătăcea prin beznă. 

- Care site? a întrebat ea. 

- După ce mi-ai povestit despre prostia aia cu Sumo 
Sudoku, mi-ai stârnit curiozitatea. M-am gândit, de ce 
ar dori Paul și April să aibă acolo o echipă de musculoși, 

chipurile inteligenți, care să le incurce treburile în ziua 
nunții? Din experiență, știu cât de stresante sunt nunțile 
şi fără să ai pe cap o echipă de filmare și o mulţime de 
oameni care să se agite și să se calce pe picioare în același 
timp. Am căutat prin câteva site-uri de Sumo Sudoku 
și așa l-am găsit și pe el. Numele individului este Tracy 
McLaughlin. 

Ali a rămas stupefiată. 

- Vrei să sugerezi că, după părerea ta, April e cu- 
plată cu Tracy McLaughlin? Glumești cumva? 

- Nu glumesc deloc, i-a răspuns Edie. Ai idee dacă 
există un test de paternitate? 

Ali şi-a adus aminte cât de încântat fusese Paul 
când aflase că April rămăsese însărcinată - încântat 
ȘI emoționat. 

- Nu am idee. 

- Dacă nu s-a făcut până acum, poate ar fi bine 
să se efectueze, a spus Edie. În calitate de executor 
testamentar al lui Paul, dacă vei fi silită să institui un 
fond pentru presupusa fiică a lui, ai face bine să sta- 
bilești dacă acest copil este cu adevărat al lui. 

Edie Larson fusese intotdeauna o observatoare 
atentă a comportamentului uman. Unul dintre lu- 
crurile ciudate în ceea ce o privea pe mama lui Ali, 
care o nedumerise mereu foarte tare, era capacitatea 
ei innăscută de a percepe ideile care treceau prin min- 
tea altora. Mătușa Evelyn, sora geamănă a lui Edie, 
susţinuse dintotdeauna că Edie are un ochi la ceafă. 
Când era mică, Ali credea că e adevărat. Poate că acest 
lucru era încă valabil, numai că i se părea prea mult. 

- Doar pentru că l-ai văzut pe acel bărbat pe un 
coridor de hotel eşti convinsă că Sonia Marie este de 
fapt copilul lui Tracy McLaughlin, nu al lui Paul? 
a întrebat Ali. _ ; | 

- Sunt în stare să pun rămășag, a zis Edie cu tărie. 
Merita să vezi acel sărut lung și mâna iubitoare pusă 
pe burta lui April când bărbatul și-a luat rămas-bun. 
A fost un gest tipic pentru un tată, iar de asta sunt sigură. 

Asta însemna că Paul o înșela pe Ali cu April, iar 
April îl înșela pe Paul cu Tracy McLaughlin. Așa ceva 
era întru totul previzibil. 

- Trebuia să se întâmple și asta, a conchis ea. Bun, 
ce știm despre Tracy McLaughlin? 

- Doar ceea ce am găsit pe site-ul lui. Am aici 
biografia lui, a răspuns Edie. Spune că a venit la 
Hollywood din Des Moines, lowa, hotărât să de- 
vină cascador. A participat la o cascadorie care s-a 
sfârşit prost, așa că și-a petrecut șase luni în ghips 
din cap până în picioare. Când și-a revenit, s-a apu- 
cat de exerciţii la sală ca să-și recapete forța. Pe când 
era imobilizat, a rezolvat cuvinte încrucişate şi, ime- 
diat ce s-a înzdrăvenit, a inventat Sumo Sudoku, 
pentru a dovedi lumii: că şi-a revenit complet. Dar 
asta nu e tot. 

- Cum adică? s-a mirat Ali. 

- N-o să ghiciţi niciodată cine a contribuit cu par- 
tea cea mai mare de capital pentru a urni afacerea asta 
cu Sumo Sudoku. 

- Paul, cumva? 

- Ai nimerit-o. El a fost unul dintre primii inves- 
titori în afacere. Sunt zece oameni care au vârât bani 
buni pentru demararea proiectului. Nu-mi sună cunos- 
cute numele lor, dar poate îi ştii tu. Cred că de aceea 
au vrut să organizeze turneul de Sumo Sudoku acasă 
la Paul în aceeași zi cu nunta. Paul știa că evenimen- 
tul avea să fie prezentat de mass-media, sunt convinsă. 
Procedând așa, turneul trebuia să stârnească interesul... 

- Și să devină subiect de discuţie, a încheiat Ali. 
În orașul ăsta moda e totul. Imediat ce apare ceva nou, 
toată lumea trebuie să țină pasul. Dacă eşti invitat la 
emisiunea lui Jay Leno, om te-ai făcut. 

Un Chevrolet Impala de culoare cenușie a înce- 
tinit și a oprit alături de Nissanul lu: Dave. 

- Mamă, trebuie să inchei, a spus Ali. Mi-a sosit 
interpretul. 

Lăsând motorul mașinii să meargă, Eddie Duarte 
s-a apropiat grăbit de portiera deschisă din partea lu: 
Ali şi, aplecându-se înăuntru, a strâns-o scurt în braţe. 

- Îţi mulțumesc că ai venit, a început ea. 

- Nu ai de ce, a răspuns Eddie. Aşa, unde e omul 
ăsta cu care trebuie să vorbesc? 

Urmaţi de Eddie în Chevrolet, Dave și Ali au re- 
venit pe South Chicago Street, unde furgoneta de 
un albastru țipător a lui Jesus Sanchez era parcată 
pe aleea de acces. Dave a mai mers jumătate de in- 
tersecție dincolo de casa familiei Sanchez și a oprit 
intr-o parcare suficient de mare pentru ambele mașini. 
Înainte de a apuca să coboare, un automobil mare, 
Crown Victoria, a apărut în viteză, aproape derapând 


226 J.A. JANCE 


când a dat colțul, și a oprit exact în spatele lui Eddie. 
Dave s-a uitat în oglinda retrovizoare și a văzut două 
persoane care au trecut grăbite pe lângă furgonetă, 
intrând în curtea casel. 

- Hei, a exclamat Dave. Cred că i-am mai văzut. 
Nu sunt cei doi detectivi de la omucideri care au venit 
aseară la spital ca să discute cu April? 

Ali s-a întors să se uite. Într-adevăr, detectivii Tim 
Hubbard şi Rosalie Martin au urcat în veranda um- 
brită a casei şi au sunat la ușă. i 

- Au vorbit şi cu mine, a zis Ali. Ce caută aici? 

- Același lucru ca și noi, a răspuns Dave. Vor 
răspunsuri. 

- Asta înseamnă că am întârziat, a spus Ali. 

— Așa se pare, a aprobat-o Dave. Te vor recunoaște. 
Rămâi pe loc, iar eu mă duc la amicul tău Eddie să-i 
spun cum stă treaba. 

Ali i-a urmărit pe cei doi apăsând insistent butonul 
soneriei. Apoi au bătut la ușă în câteva rânduri. În cele 
din urmă, o femeie pe care Ali a recunoscut-o ca fiind 
Clemencia, soția lui Jesus, a apărut în ușă și a ieșit pe 
verandă. A stat de vorbă câteva minute cu detectivii, 
dând din cap și gesticulând. Ceva mai târziu, o mașină 
de patrulă a poliției a oprit în fața casei. Din vehicul a 
coborât un tânăr ofițer de origine hispanică și s-a grăbit 
să ajungă pe verandă, unde a participat la discuţie. 

Intre timp, Dave a revenit la mașină. 

- Ăsta care a sosit acum probabil e interpretul, a 
mormăit Dave. Asta înseamnă că se confruntă cu 
aceeași problemă de limbă ca și noi. 

Au rămas urmărind scena încă cincisprezece mi- 
nute. În cele din urmă, evident nemulțumiți, detec- 
tivii și polițistul au coborât din verandă și s-au întors 
la mașinile lor. După ce s-au îndepărtat, Dave a res- 
pirat ușurat. 

- Dacă Jesus e acasă, înseamnă că a refuzat să iasă 
Și să discute cu ei, iar ei nu au intrat după el. Asta în- 
seamnă că Hubbard și Martin au venit doar în recunoaș- 
tere, dar uite că au plecat cu mâna goală. Dacă ar fi avut 
mandat de percheziție, povestea ar fi stat altfel. 

- Hai să mergem, a zis Ali, deschizând ușa. O cu- 
nosc pe Clemencia. Am întâlnit-o la noi acasă. S-ar 
putea să stea de vorbă cu mine. 

Dave Holman nu s-a clintit. 

- Vu sau nu? a intrebat Ali. 

- Tu și Eddie duceți-vă înainte, a zis Dave. Dar 
grăbiți-vă. Dacă Hubbard şi Martin vin inapoi cu man- 
dat, probabil că asta e singura noastră șansă. 

- Dar tu ce vrei să faci? a întrebat Ali. 

- O să-ți spun după ce văd dacă merge, i-a răspuns 
Dave. 

Ali a coborât din Nissan şi i-a făcut semn lui Eddie 
Duarte să o însoţească. O clipă după aceea se aflau 
pe verandă, în faţa ușii de mahon arse de soare. Ali 
a apăsat butonul soneriei, dar dinăuntru nu s-a auzit 
niciun țârâit. Cat a așteptat, Ali s-a apropiat de una 
dintre ferestre. Draperiile erau trase, dar între ele 
rămăsese un spaţiu, astfel că a putut să se uite în li- 
ving, unde un morman de cutii din carton, prinse 
cu scotch, și o serie de lucruri desperecheate stăteau 

drept dovadă că totul se împachetase în pripă. Se părea 
că Jesus și Clemencia Sanchez voiau să o șteargă. 

Convinsă că soneria nu funcționa, Ali a bătut la 
ușă. Nici așa nu a primit vreun răspuns. 

-O cheamă Clemencia, i-a spus Al lui Eddie. 
Stnig-o tu! Spune-i că ştim că este înăuntru. Spune-i cine 
suntem. Și că trebuie să discut cu ea și că nu plecăm 
decât după aceea. Și că, dacă este nevoie, stăm aici toată 
după-amiaza. Mai spune-i că vecinii au văzut deja poli- 
țiştii venind și plecând, iar acum ne urmăresc pe noi. 

Au trecut minute bune până când Clemencia San- 
chez a venit la ușă. A întredeschis-o şi s-a strecurat 
afară. Privirea pe care i-a aruncat-o lui Ali era aproape 
veninoasă. 

- Ce vrei? a întrebat ea. 

- Unde e Jesus? a ripostat Ali. Trebuie să vorbesc 
cu el. 

Ali era convinsă că femeia înțelegea măcar atâta 
engleză, insă ea s-a întors cu spatele la ea, uitându-se 
la Eddie, de parcă ar fi aşteptat mai curând ințele- 
gere din partea lui decât o traducere, pe care el a 
făcut-o totuşi. 

- Nu e aici, a răspuns Clemencia. A plecat. 

- Plecat, unde? a întrebat Ali. 

Clemencia a ridicat din umeri. 

- Nu are importanţă. Nu se întoarce. 

- Dar vreau să-i dau slujba înapoi. În primul rând, 
nu trebuia concediat. A fost o greșeală. 

Fără să se lase impresionată, Clemencia a făcut din 
nou un gest din umeri. Ali a încercat altă cale de atac. 

- Mai devreme au fost la tine niște poliţişti. Ce 
voiau? 

Ochii negri ai femeii au părut că se aprind de furie. 
Nările i-au fremătat. 

— Jesus ştia că vor veni după el, și așa a fost. De 
aceea a plecat, slavă Domnului! A plecat înainte 
de sosirea lor. 

- Dar de ce au venit după el? 

- Pentru că l-a concediat femeia aceea ingrozi- 
toare, a spus Clemencia în spaniolă, pe un ton fu- 
rios. Tu ai vrut ca el să plece, dar ea a făcut treaba 
asta neplăcută în locul tău. Și când era gata de ple- 
care și s-a dus să predea cheile, a găsit-o acolo... la 
baza scării. 

- Monique era deja căzută când a plecat Jesus? 
De ce nu a cerut ajutor? 

- Fiindcă a crezut că era deja moartă, a răspuns 
Clemecia. I s-a părut că murise. lar Jesus știa ce vor 
gândi poliţiştii — că o ucisese pentru că îl concediase. 
A scăpat inelul cu chei din mână și e sigur că polițiștii 
le-au găsit acolo. Vor descoperi și amprentele lui, și 
vor da vina pe el. 

Apoi, furia femeii a părut să se topească, făcând loc 
disperării. A tăcut și a incercat să-și rețină lacrimile. 

În momentele în care cei de la ambulanţă o duse- 
seră pe Monique pe brancardă, Ali fusese prea preo- 
cupată de alte lucruri ca să acorde vreo atenţie inelului 
cu chei. Se gândise numai la telefon. Acum, însă, și-a 
adus aminte de ele. Și ştia, la fel ca şi detectivii, că acele 
chei îi aparțineau lui Jesus Sanchez, pentru că pe inel 

era scris chiar numele lui. Paul Grayson ţinea foarte 
mult să-și folosească imprimatorul de etichete. Toţi cei 
care aveau acces la casă sau la proprietate, inclusiv Ali, 
primiseră un set corespunzător de chei, pe inelul cărora 
le era imprimat clar numele. 

A mai înţeles și de ce Jesus preferase să dispară. Ea 
știa prea bine că, dacă lași deoparte Constituţia SUA, 
nu toți oamenii au fost creați egali. Hispanicii sau ne- 
grii acuzaţi de infracțiuni se trezeau deseori trataţi di- 
ferit din punct de vedere legal decât anglo-saxonii, 
pentru ei funcționând automat prezumția de vinovăţie, 
nu cea de nevinovăție. De fapt, gândi ea cu amărăciune, 
același lucru era adevărat şi când fetele din mass-media 
se trezeau acuzate de crime pe care nu le comiseseră. 

— Aș vrea să vă ajut, a rostit Ali incet. 

Fără să mai aștepte traducerea, Clemencia a răspuns: 

- De ce? 

— Pentru că ştiu cum e să fii bănuit de ceva ce nu 
ai făcut. 

A scotocit prin poșetă până când a găsit una din 
cărțile de vizită ale lui Victor. I-a intins-o. 

- Dacă Jesus are nevoie de avocat, să-l sune pe 
acest om. 

Clemencia a examinat cartea de vizită imprimată 
in relief, cu auriu, apoi a inapoiat-o. 

- Nu ne putem permite un asemenea avocat, 
a spus ea. 

În aceeași clipă, Ali și-a adus aminte de nepotul 
Velmei T. Poate că Jesus și Clemencia nu-l socoteau 
pe acesta la fel de descurajator. 

- Îşi pot recomanda pe altcineva, a spus Ali. O să-i 
transmit datele necesare nepoatei tale, Andrea. 

- Dar... s-a opus Clemencia. Nu ne putem permite 
niciun fel de avocat. 

- Eu îmi permit, a zis Ali. Și așa voi face. Te rog 
să-i spui asta lui Jesus când vei vorbi cu el. Și să-l anunț 
că, dacă vrea, încă are slujba de grădinar. 

Spunând acestea, s-a întors şi a plecat. 


12 


Eddie Duarte a mai rămas pe verandă câteva 
minute, timp în care Ali a revenit la mașină și i-a 
povestit lui Dave ce aflase. 

- I-ai dat cartea de vizită a lui Victor Angeleri? 
a întrebat el, nevenindu-i să creadă. Cine o să plătească 
nota? Nici nu vreau să mă gandesc la onorariul lui 
pe oră. 

- Nu a primit-o, a spus Ali. Dar voi plăti eu orice 
avocat şi-ar angaja. 

- Acum te-ai pornit să salvezi intreaga lume? 

- Doar acele părți din ea pe care le-am deranjat, 
a răspuns Ali. 

- Scuză-mă, a zis Dave, dar din câte ştiu, nu ai avut 
nimic de a face cu căderea pe scări a lui Monique 
Ragsdale. 

- Nu, dar dacă se stabilește că a fost împinsă... 

- A fost, a zis Dave. 

- Eşti sigur? 

Dave a dat afirmativ din cap. 

- Cât ai fost la Clemencia, am vorbit cu o sursă 
care mi-a confirmat că e vorba de crimă. 

- În acest caz, persoana vinovată are legătură și 
cu mine, a spus Ali. Dar dacă Jesus a fost acuzat pe 
nedrept pentru ceea ce i s-a întâmplat femeii? Ei bine, 
Și cu el am o legătură. 

- Sper că soțul ţi-a lăsat o căruţă de bani, a spus 
Dave. Am impresia că o să ai nevoie de ei. 

Eddie Duarte s-a apropiat pe partea lui Ali și a 
ciocănit în geamul portierei. Ea l-a coborât. 

- Ce a spus Clemencia după ce am plecat? a Între- 
bat Ali. 

Eddie s-a încruntat. 

- A spus că ești la fel de rea ca și soțul tău. 

Acea dezvăluire a făcut-o să se simtă jignită. Per- 
sonal, trebuia să fie de acord în ceea ce îl privea pe 
Paul - el era rău, dar nu-i plăcea să fie descrisă și ea 
in aceleași culori întunecate. 

- l-am spus că ești o persoană de treabă, a continuat 
Eddie. Şi că, dacă ai promis că faci ceva, așa va fi. Nu 
sunt totuși convins că m-a crezut. 

De ce ar crede? a meditat Ali. 

- Îşi mulțumesc pentru prețuire, Eddie, și mai ales 
pentru că ai venit până aici, a zis ea. Chiar apreciez 
ajutorul pe care mi l-ai dat. 

— Păcat că nu a folosit prea mult, a spus Eddie dez- 
amăgit și, luându-și rămas-bun, s-a întors la mașina lui. 

— Acum, încotro? a întrebat Dave. Inapoi la hotel? 

Ali fu de acord. 

- Cum ai aflat că moartea lui Monique este acum 
considerată omucidere? a întrebat ea. Cine ţi-a spus? 

- Ken Nickerson e un prieten vechi de când am 
fost la pușcașii marini. Am luptat împreună în Irak. 
Acum lucrează la Poliția din Los Angeles. 

— Ken ţi-a dat și adresa lui Andrea Morales? a între- 
bat Ali. 

- Exact. Cât tu ai vorbit cu Clemencia, eu i-am 
telefonat, l-am întrebat direct dacă s-au primit re- 
zultatele autopsiei în cazul Monique Ragsdale și 
mi-a confirmat. 

- Deja? 

Dave a dat din cap. 

- Preliminare, a zis el. S-ar putea ca rezultatele de- 
finitive să se dea duminică, dar cum este vorba despre 
un Caz intens mediatizat, de data asta oamenii din 
North Mission Road și-au mișcat repede fundurile. 

- Și? 

- Prezintă echimoze pe braţe și spate. Răni rezul- 
tate din apărare și semne evidente de impotrivire. S-a 
constatat că nu a fost abuzată sexual. Au prelevat 
probe de sub unghii. S-ar putea să se descopere urme 
de ADN care pot fi identificate. Adevărata problemă 
pentru Jesus Sanchez este că polițiștii au găsit la locul 
faptei ceva care îl implică în moartea lui Monique. 

— Știu, a spus Ali. Cheile cu numele lui pe inel. 
Și eu le-am văzut acolo. Potrivit celor spuse de Jesus 
Clemenciei, după ce a fost concediat, s-a întors ca să 
predea cheile. Atunci a găsit-o pe Monique prăbușită 

la baza scării. Sunt convinsă că s-a pierdut când a 
văzut-o astfel, și nu-i găsesc vreo vină în asta. Știu cum 
m-am simțit eu când am găsit-o, ceva mai târziu. După 
aceea, când și-a dat seama ce se întâmplase, a înţeles 
că polițiștii vor găsi cheile și îl vor căuta — ceea ce au 
și făcut. Probabil de aceea a dispărut de acasă. 

- Marea întrebare e: cheile erau sub victimă sau 
lângă ea? a întrebat Dave. Dacă s-au găsit sub ea, în- 
seamnă că Jesus a fost acolo înainte ca ea să cadă ori 
in același timp. Dacă e așa, lucrurile'sunt grave pen- 
tru bietul Jesus. Dacă au fost găsite lângă Monique, 
inseamnă că ele puteau să ajungă acolo înainte sau 
după cădere. 

Ali s-a gândit la asta. 

- Nu mai știu, a spus ea în cele din urmă. Nu-mi 
amintesc să le fi văzut decât după ce oamenii echi- 
pei de pe ambulanţă au pus-o pe Monique pe targă. 
S-ar putea ca ele să fi fost la vedere tot timpul și noi 
să nu le fi observat. 

- În orice caz, de ce crezi că e treaba ta să anga- 
jezi un avocat care să-l apere pe Sanchez? 

- Taci şi fii atent la trafic, l-a pus Ali la punct. 

Faptul că Dave Holman a ascultat-o a făcut-o pe 
Ali să-l placă și mai mult. 

- Dar asta nu e tot, a rupt el tăcerea, după câteva 
minute. 

- Ce anume? 

- Am aflat că site-ul amicului cu Sumo Sudoku 
nu prezintă întreaga biografie. 

— Şi ce a făcut uitat? 

- Faptul că la vârsta de optsprezece ani a ajuns în 
închisoare pentru furt de mașini. Nu era genul de 
amănunt pe care să-l pună într-o autobiografie când 
dorea sprijin din partea unor investitori cu bani. 

— Dar dacă Paul bănuia că există o relaţie ascunsă 
între April și Tracy? Nu cumva a început să-i scoto- 
cească trecutul lui McLaughlin și a aflat ceea ce mi-ai 
spus adineauri? a întrebat Ali. 

- Mi se pare un motiv plauzibil, a fost de acord 
Dave. 

— Numai că poliţiştii nu investighează și o aseme- 
nea pistă. 

- Deocamdată, a zis Dave. Dar nu văd ce ne impie- 
dică să le-o sugerăm. 

Cum Dave nu a mai ratat banda potrivită de cir- 
culație, de această dată nu le-a trebuit la fel de mult 
timp ca să revină la hotel ca atunci când porniseră 
spre Pico Gardens. 

- Urci? l-a întrebat Ali, când au ajuns în fața intrării. 

- Cred că o să te las singură, a zis Dave. Vreau să 
mă duc la motel și să le telefonez copiilor. De obicei 
vorbesc cu ei duminica după-amiaza. 

- Atunci lasă-mă la intrarea principală, a spus Ali. 
În momentul de față nu-mi mai pasă dacă holul este 
înțesat de reporteri. M-am săturat să mă furișez prin 
spate. O să-i înfrunt fără jenă. 

- Bravo ție, a făcut Dave. Mă bucur să aud asta. 
Poate că tu îţi poți permite să dai bacșișuri ameţitoare. 
Eu, unul, nu pot. 

În holul hotelului nu era nici urmă de reporter, 
ceea ce a făcut-o pe Ali să tragă concluzia că proba- 
bil apăruse ceva mai interesant ca material pentru 
emisiunile de știri din acea seară. Când a ajuns în 
cameră, a descoperit cu surprindere că mama ei nu 
era acolo. A încercat să vorbească cu ea la telefon. 
Cum apelul a mers la căsuţa vocală,- Ali a renunțat. 
Pesemne că Edie hotărâse să profite de vizita în Los 
Angeles ca să se ducă la un film. Edie prefera ceea 
ce soțul ei numea filme „pretențioase“, nu cele cu 
impușcături care îi plăceau lui, însă cele din genul pre- 
ferat de mama ei rareori ajungeau pe ecranele uni- 
cului multiplex din Sedona. 

Scoţându-și pantofii sport, Ali și-a pus pistolul în 
seif și s-a dus la barul din cameră, de unde și-a luat o 
cutie de Diet Sprite. Lângă bar, a observat ceva ciu- 
dat. Mama ei își ținea pastilele zilnice cu vitamine in 
punguţe cu fermoar pentru sendvișuri, pe care le păstra, 
punându-le deoparte pentru a le refolosi. Una dintre 
acele pungi se afla pe măsuţa de scris, așezată alături 
de telecomandă. În ea se găsea un chiștoc de țigară. 

A ridicat punga și i-a examinat conținutul. Chiş- 
tocul țigării cu filtru arăta cât se poate de nevinovat. 
Nu rămăseseră pe el urme de ruj care să constituie 
o indicație că ţigara fusese fumată de o femeie. Dacă 
Edie, o nefumătoare care întotdeauna se pronunţase 
zgomotos împotriva acelui obicei, socotise că era nor- 
mal să păstreze resturile unei țigări într-o cameră des- 
tinată exclusiv nefumătorilor, însemna că se jucase 
de-a detectivul. 


REŢEAUA RĂULUI 237 


Punând punga la loc, Ali și-a luat băutura și s-a 
așezat pe canapea, a deschis computerul, s-a logat 
și l-a căutat pe internet pe Richard Dahlgood, ne- 
potul Velmei T. A găsit câteva articole, toate refe- 
rindu-se la aparițiile lui în tribunale federale și statale 
în numele unor clienți. Din ceea ce a reușit să 
deducă, Dahlgood părea a fi un avocat cât se putea 
de serios. 

A trimis primul e-mail Velmei T din Laguna. 


Dragă Velma, 


S-ar putea ca un prieten al meu să aibă nevoie 
de serviciile nepotului tău. Te rog să-l informezi 
că, dacă va fi contactat în legătură cu apărarea 
unei persoane pe nume Jesus Sanchez, să ia legă- 
tura cu mine pentru aranjamentele în legătură cu 
asigurarea unei garantii, dacă este cazul. Numărul 
meu de telefon este listat mai jos. 

Au 


Apoi, Ali i-a scris un e-mail Andreei Morales. 
Dragă Andrea, 


Astăzi am discutat cu mătușa ta, Clemencia 
Sanchez. S-ar părea că unchiul tău Jesus va avea 
nevoie de serviciile unui avocat apărător. O prie- 
tenă a mea mi-a recomandat pe cineva care se 
numește Richard Dahlgood. Deși nu îl cunosc 

personal pe acest domn, se pare că a pledat în 
destul de multe cazuri în Los Angeles. Informa- 
tiile privitoare la modul de contactare sunt date 
mai jos. - 

Dacă mătusa și unchiul tău vor să apeleze la 
serviciile domnului Dahlgood, te rog să mă infor- 
mezi, pentru a putea face aranjamentele privind 

-plata eventualei garanţii. De asemenea, te rog să-l 
anunţi pe unchiul tău că în acest moment este 
din nou pe statul de plată, indiferent dacă poate 
sau nu să revină la lucru. Totodată, spune-i că de- 
ocamdată nu avem acces la casa din Robert Lane 
din cauza anchetei pe care o desfășoară poliția. 
Trebuie să știu unde trebuie trimiși banii pentru 
plata serviciilor lui. 

În același timp, dacă el știe adresa Henriet- 
tei Jackson, bucătăreasa care a fost concediată 
odată cu el, ori despre fosta mea bucătăreasă, 
Elvira Jimenez, aș fi recunoscătoare dacă mi-ar 
spune cum să le găsesc. Mă tem că Elvira a fost 
concediată în circumstanțe similare cu acelea 
în care unchiul tău și-a pierdut slujba. 

Numai bine, 
Au REYNOLDS 


Câteva cititoare ale blogului analizau problemele 
legale cu care se confrunta Ali. Acestora le-a răspuns 
scurt și a continuat. Alții se refereau la postarea pre- 
cedentă despre mama ei. 

Citesc câteva bloguri pe zi și de ceva timp am 
devenit admiratoarea ta. Nu toate mamele sunt la 
fel. Tu ai avut noroc. Mama ta mi se pare minu- 
nată. A mea a fost cumplită. Mă bucur că a murit. 

ALMA 


Ali a postat mesajul. Pe măsură ce vedea mesajele, 
a constatat că persoanele care le scriseseră erau 
împărțite aproape egal în ceea ce privea ideea de 
mamă bună/mamă rea. După ce a parcurs toate me- 
sajele și a adăugat alte câteva postări, Ali s-a trezit că 
e de acord cu aprecierile Almei. Se putea socoti de-a 
dreptul norocoasă. 

Pe măsură ce după-amiaza se scurgea, Ali și-a dat 
seama că i se făcuse foame. Edie încă nu se întorsese. 
I-a telefonat din nou pe mobil, fără niciun rezultat. 
Apelul ei a intrat direct pe căsuţa vocală. Ca să fie 
sigură, şi-a verificat telefonul, pentru a vedea dacă nu 
cumva ratase vreun apel. Nu se întâmplase asta. A ve- 
rificat și telefonul din cameră, dar nici pe acesta nu 
exista niciun mesaj. Nimic. În cele din urmă, a tele- 
fonat la recepție. Edie nu lăsase nici acolo vreun mesaj. 
Apoi, ca să se asigure din toate punctele de vedere, 
a încercat să vorbească și cu April, atât pe mobil, cât 
și pe telefonul din cameră. Nu 1-a răspuns nimeni nici 
de această dată. 

Din ce în ce mai îngrijorată, Ali a telefonat celui 
care se ocupa de aducerea mașinilor la scară. 

- Sunt Ali Reynolds, a spus ea. 

Generozitatea ei în materie de bacșișuri o făcuse 
cunoscută. Ali Reynolds nu mai trebuia să precizeze 
numărul tichetului de parcare. 

- Am înţeles, doamnă Reynolds, a spus omul 
aproape imediat. Doriţi să vă aduc mașina în spate? 

- Nu, a spus ea. De fapt, mă interesează unde se 
află maşina mamei mele. Este acolo? 

— Ştiţi cumva numărul tichetului:? 

- Nu. E vorba de un Oldsmobile Alero de culoare 
albă, cu plăcuţe de înmatriculare de Arizona. 

- A, da, și-a amintit omul. A fost parcat chiar de 
proprietar. A plecat din parcare ca și cum s-ar fi dus 
la un incendiu. Era oră de vârf pentru noi și aveam 
foarte mult de lucru. Dar ea era atât de grăbită, încât 
era cât pe ce să-l lovească pe unul dintre oamenii mei. 

- Era singură? 

- Din câte știu, da. 

După ce a pus receptorul jos, Ali a incercat să-și 
imagineze încotro plecase Edie într-o asemenea grabă. 
Ca orice șofer provincial, nu cunoștea Los Angelesul. 
Era limpede că, indiferent unde s-ar fi dus, ar fi avut 
nevoie de îndrumări amănunțite. Dacă nu ceruse aju- 
torul vreunui valet care aducea maşinile din parcare, 
insemna că se lămurise de pe internet. 

S-a intors la computer şi a verificat pagina de căutări, 
pentru a vedea care fuseseră ultimele. Se aștepta să gă- 
sească o listă întreagă de încercări pe site-ul MapQuest 
ori pe altul care punea la dispoziție hărți. În schimb, 
a găsit o înșiruire de site-uri din lowa, inclusiv una 

ținând de arhiva ziarului Des Moines Register. lar Tracy 
McLaughlin fusese încarcerat pentru furturi de mașini 
în Iowa. 

Ali a pus mâna pe telefon și l-a sunat pe Dave. 

- Ce s-a mai întâmplat? 

- S-ar părea că avem necazuri. Nu o găsesc pe mama 
și am convingerea că face pe detectivul. Cât am fost 
plecată, a căutat ceva în Des Moines Register. 

- Deșteaptă femeie, a spus Dave. Probabil că a făcut 
investigaţii despre Tracy McLaughlin. 

- O fi deşteaptă, dar nu e aici, a zis Ali. Adică, 
la hotel. 

- Dar unde s-a dus? 

- Tocmai asta încercam să-ţi spun. Nu am idee. Va- 
letul de la parcare a spus că a plecat într-o grabă nebună, 
dar nu a lăsat niciun bilet și nu răspunde la mobil. 

- De cat timp a plecat? 

- A părăsit hotelul puțin după ora unu, i-a răs- 
puns Ali. 

- Pe tatăl tău l-ai sunat? a intrebat Dave. Poate că 
a vorbit cu el. 

- Aș putea verifica. 

- Bine. Fă-o! Până atunci, pornesc spre tine. Voi 
ajunge acolo cât de repede se poate. 

Ali aștepta la intrarea în hotel când Dave a oprit 
Nissanul pe alee. 

- Ei, bine? a întrebat el, cât ea s-a așezat pe scau- 
nul din dreapta lui. 

- Tata nu a vorbit cu ea, a zis Ali. S-a gândit la 
inceput că Edie s-a dus probabil să vadă vreun film 

la matineu, cu reducere de preț. Așa credeam și eu, 
dar filmul trebuia să se termine de mult. Tata e îngri- 
jorat, dar și eu sunt. Să anunțăm poliția că a dispărut? 

Dave a clătinat din cap. 

- Nu are importanță. Oricum, nu vor începe ime- 
diat s-o caute. Ar fi mai bine să o căutăm chiar noi. 
Unde crezi că s-ar fi putut duce? - 

- Mama e din provincie, a zis Ali. Nu se kara 
prin Los Angeles. Singura hartă pe care o are în 
maşină este un atlas mare. Știu că a folosit in- 
formațiile de pe MapQuest ca să ajungă la hotel, dar 
pe computerul meu nu am găsit căutări pe site-ul ăsta. 

- Deci, indiferent unde s-ar fi dus, înseamnă că 
știa drumul, a tras Dave concluzia. 

Al a dat din cap. 

- Poate. Și, din câte știu, singurele două locuri 
pe care le cunoaște sunt spitalul şi casa din Robert 
Lane. Dacă April a intrat în travaliu, probabil că 
s-a dus la Cedars-Sinai. Sunt aproape sigură că mama 
mi-a zis că April vrea să nască acolo. Dar e posibil 
să se fi dus în Robert Lane din cine știe ce motiv 
ciudat. 

Dave a băgat în viteză. 

- Cei de la spital nu ne vor spune nimic. Să incer- 
căm întâi acasă. Ai căutat-o pe April? 

- Da, a răspuns Ali. Atât în cameră, cât și pe 
mobil. Nu mi-a răspuns. 

- Mai incearcă, pentru orice eventualitate. 

Dar ambele telefoane mobile ale lui April erau pe 
mesagerie vocală. A format și numărul lui Edie, dar 

cu același rezultat. Ali a început să simtă primii fiori 
de panică. 

Casa din Robert Lane era pustie. Banda galbenă 
pusă de poliție era încă de-a latul ușii, avertizând 
lumea să nu intre. Nu au văzut mașina lui Edie şi 
nici alt vehicul. 

- Nu e aici, a concluzionat Ali. Și am început să 
am un sentiment neplăcut - de-a dreptul urât. 

La Cedars-Sinai, Dave a condus prin parcare, 
trecând printre șirurile de mașini căutând Oldsmo- 
bile-ul Alero, iar Ali s-a dus la ghișeul de informaţii 
pacienţi și a încercat să afle dacă April Gaddis fu- 
sese internată. Dar era ca și cum ar fi dat cu capul 
intr-un zid. Nimeni nu voia să-i spună nimic. Așa 
că a renunțat. Când l-a regăsit pe Dave, a aflat că 
la fel de inutilă fusese şi căutarea mașinii lui Edie. 

- Deci, ne întoarcem la hotel? a întrebat Dave. 

- Cred că da. Nu e momentul? 

- Pentru ce? 

— Să telefonăm la Biroul pentru persoane dispărute? 
a zis Ali. 

- După numai cinci ore de absenţă? a întrebat 
Dave. Vot râde de tine dacă le telefonezi pentru așa 
ceva, crede-mă. În acest moment nici nu sunt con- 
vins că se vor deranja să intocmească un raport. 
Mama ta e adultă. Adulții au dreptul să dispară când 
au chef. Pot şi o şi fac. Să ne întoarcem la hotel şi să 
mai așteptăm puţin. Poate apare. Pe de altă parte, 
cum acolo ai vorbit ultima oară cu ea, este logic să 

pornim pe urma ei de acolo. N-ai spus că la ora aceea 
se uita la un interviu la televizor? 

Ali a confirmat. 

„= Da. Cel cu Sheila Rosenburg de la Court TV. 

- Cum și April, și mama ta au dispărut, există po- 
sibilitatea ca ele să fie împreună, a sugerat Dave. Nu 
crezi că mama ta şi April fac ceva nevinovat? Poate că 
după terminarea interviului au hotărât să plece la cum- 
părături. La urma urmelor, April așteaptă un copil. 
Poate că mama ta voia să-i cumpere ceva frumos. 

Ali a respins ideea fără să ezite nicio clipă. 

- Mama urăște să meargă la cumpărături. 

- Bine, atunci. Să o găsim pe această Sheila. Poate 
că vreuna dintre ele i-a spus unde intenționează să 
se ducă sau ce planuri are pentru restul zilei. 

- Poate, a cedat Ali, deși credea că ideea nu va 
da roade. 

” Când au ajuns la hotel, Ali s-a simţit ușurată văzând 
că în hol nu era niciun reporter. După ce a urcat la 
etajul șapte și a coborat din lift, s-a oprit la ușa ca- 
merei lui April și a bătut. Nu a primit răspuns. Toc- 
mai descuia ușa camerei ei când a sunat telefonul. Era 
numărul părinţilor. 

- Alo, a spus Ali. 

- Ai găsit-o? a întrebat Bob Larson. 

- Nu, a spus Ali. Încă nu. Încă o căutăm. 

- Uite ce e, tocmai am vorbit cu Chris și ne-am ho- 
tărât. Avem un plan de rezervă bine pus la punct. Am 
găsit un bucătar care știe să gătească felurile noastre 
tradiționale, şi el mă va înlocui cât lipsesc, iar Chris 

va pleca de la conferința aceea mai devreme și va so- 
licita un suplinitor la școală. Kip va rămâne aici și 
va avea grijă de Samantha. După ce rezolvăm toate 
amănuntele astea, ne azvârlim lucrurile în mașină și 
pornim la drum. 

- La drum, încotro? a întrebat Ali. Vreţi să ve- 
niți aici? 

- Sigur că vin acolo, a spus Bob cu hotărâre în glas. 
Soția mea a dispărut. Crezi că o să stau pe noadă și 
o să-mi frâng mâinile de neliniște? 

Ideea ca tatăl ei şi Chris să traverseze deșertul cu 
prăpăditul lui de Ford Bronco i se părea de-a dreptul 
ridicolă. Aveau nevoie de o mașină sigură, așa că era 
preferabil să vină cu mașina mult mai nouă a lui Chris. 

- Tată, a zis Ali, încercând să apeleze la rațiune. 
Eşti sigur că vrei să faci asta? Cum să zic, deocam- 
dată nu e dată dispărută în mod oficial. 

- Încă nu ai anunţat poliția? 

- Dave a spus că e prematur. Nu ne va acorda ni- 
meni atenție. 

- Eu dau atenție acestui lucru, a zis Bob apăsat. 
Mama ta e cât se poate de serioasă și responsabilă. 
Nu ar pleca undeva fără să ne înştiinţeze pe vreunul 
dintre noi. Sigur nu ar proceda așa. 

Așa gândea și Ali. Era total nefiresc pentru Edie 
să plece undeva fără să anunţe, dar această afirma- 
ție nu ar fi cântărit prea mult în ochii polițiștilor 
din Los Angeles. 

- Fă ce crezi că trebuie, a zis ea în cele din urmă. 

- Am plănuit totul încă de la început, a continuat 
tatăl ei cu glas gutural. Eu și Edie discutasem despre 
asta. Și să nu-ți închipui că voi cere cuiva permisiunea. 

- Bineinţeles că nu, l-a aprobat Ali. Dar mă bucur 
că nu vii singur. 

- Şi eu, a spus Bob. Doar nu mai sunt atât de tânăr. 

După ce a încheiat convorbirea, Ali a telefonat la 
recepție. A aranjat ca April să fie mutată din costusi- 
torul apartament de două camere în unul de o cameră, 
iar apoi a mai rezervat două camere - una pentru 
părinţii ei și alta pentru Chris. Dacă lucrurile mer- 
geau tot așa, curând avea să ocupe tot etajul. Tot era 
bine că Dave stătea în continuare la Motel 6. 

Curând a apărut și Dave, care a pus imediat stă- 
pânire pe computerul ei și a început să tasteze. 

- Ce motor de căutare a folosit? 

- Google. 

- Bine. Să văd dacă pot vedea istoricul căutărilor. 
Între timp, vezi dacă poți să o găsești pe acea Sheila 
de la Court TV. 

Ali s-a văzut silită să-și muște buzele. Verificase 
deja istoricul căutărilor făcute de mama ei, dar și-a 
ținut gura Și s-a apucat să caute numărul reporterei. 
Înainte de a-l găsi a sunat telefonul. 

- Doamna Reynolds? 

- Da. 

- Sunt Richard Dahlgood. Am înţeles că sunteți 
o bună prietenă a mătușii Velma. 

Acest lucru nu era întru totul adevărat, dar era 
pe aproape. 

- Da, ne cunoaștem. 

- Am primit un telefon ciudat de la o persoană 
pe nume Andrea Morales. A spus că s-ar putea ca un- 
chiul ei să aibă nevoie de un avocat într-o cauză penală 
și că, dacă accept să-mi fie client, dumneavoastră veți 
asigura cheltuielile care ar rezulta. 

- Da, a confirmat Ali. E adevărat. 

— Așadar, știți cine este persoana, ce acuzaţii i se 
aduc și toate celelalte? 

- Da. 

- Doamnă Reynolds, trebuie să vă anunţ că e cu 
totul ieșit din comun ca o persoană să îşi asume 
obligaţiile financiare ale altcuiva. 

- E neobişnuit, dar nu imposibil. 

- De acord, dar va trebui să am o imputernicire 
scrisă din partea clientului — asta după ce îl întâlnesc. 
Prin care vă dă aprobarea pentru a avea acces la nota 
de plată. Informaţiile referitoare la onorarii sunt și 
ele confidențiale. 

Ali se săturase până peste cap de turma ei de avocați, 
toți, până la ultimul, stând cu mâinile întinse. 

- Vă rog să îi spuneți doamnei Morales că a înţeles 
corect şi că dacă aranjează întâlnirea cu clientul, să 
veniți pregătit cu documentele necesare pentru ca eu 
să achit nota de plată. 

- Dacă e vorba de acuzaţia de crimă, onorariul ar 
putea fi destul de mare, a prevenit-o Dahlgood. 

Nici pe departe atât de mare ca acela al lui de Victor 
Angeleri, a gândit Ali în timp ce încheia convorbirea. 

În cele din urmă, Dave a împins deoparte com- 
puterul lui Ali. 

- Nu am găsit nimic, a zis el. Ce-ar fi să mă duc 
la parter, să văd dacă mă pot imprieteni cu oamenii 
din serviciul de securitate al hotelului? Poate că inre- 
gistrările de supraveghere ne vor oferi vreun indiciu. 
Te descurci singură aici? 

Alia făcut un gest din cap. 

- Bineînțeles. 

Dave a plecat, lăsând-o singură. Ali a stat nemișcată 
câteva minute, apoi s-a trezit pășind agitată prin cameră. 
Cea de-a treia tură a adus-o față în față cu măsuţa de 
scris de lângă televizor şi cu punga în care se afla 
chiștocul de țigară. A ridicat-o și s-a uitat la conţinut. 

Brusc, și-a adus aminte de mirosul neplăcut de fum 
din camera lui April, iar prezenţa acelui chiștoc i s-a 
părut mult mai logică. 

Mama ei îi spusese că îi văzuse pe April și pe Tracy 
McLaughlin într-un interludiu amoros pe holul ho- 
telului. Iar după aceea vorbise despre necesitatea unui 
test de paternitate. Probabil că acel chiștoc fusese 
aruncat de Tracy McLaughlin. Și Edie spera ca de pe 
filtru să poată fi recoltat suficient material care să 
poată oferi un profil ADN capabil să demonstreze, 
probabil, că Tracy McLaughlin era tatăl copilului 
lui April. 

Luându-și telefonul și cheile, Ali a ieșit ca o fur- 
tună din cameră și s-a grăbit să coboare în hol. L-a 
găsit pe Dave impreună cu un agent de securitate, 
discutând într-o încăpere fără fereastră din spatele 


REŢEAUA RĂULUI 249 


recepţiei, unde urmăreau o serie de monitoare de 
supraveghere. 

Dave s-a arătat surprins de prezenţa ei acolo. 

- Ce cauţi aici? a întrebat-o el. 

Drept răspuns, ea a fluturat punguţa în faţa lui. 

- Ce ai în ea? 

- Probe, din câte se pare, i-a răspuns Ali. Cel puţin, 
după părerea mamei, sunt dovezi. Ţi-am spus că s-a 
jucat de-a detectivul. Cred că acest chiştoc îi aparţine 
lui Tracy McLaughlin, iar ea s-a gândit că l-am putea 
folosi, în eventualitatea unui test de paternitate. 

Dave a luat punga de la ea și a ridicat-o spre lumină. 

- Ar putea însemna mult mai mult de atât. 

- Ce anume? 

- Tracy a fost condamnat pentru furt de mașini, 
iar în uciderea soțului tău a fost folosit un vehicul furat. 
Tracy a avut legături de afaceri cu Paul Grayson, însă 
probabil că a avut o relație amoroasă cu viitoarea 
mireasă a lui Paul. După mine, avem o sumedenie de 
amănunte care indică un motiv. 

- Dar ce rol poate juca acest chiştoc de țigară? 
a întrebat Ali. 

- Nu uita banda adezivă. Nu mi-ai spus că soțul 
tău a fost legat de mâini și picioare cu bandă adezivă? 

Ali și-a înclinat capul. 

- Aşa mi s-a spus, dar am și văzut. Nu banda în 
sine, ci urmele pe care ea le-a lăsat pe fața lui. De ce? 

- Majoritatea ucigașilor încă nu știu că folosirea 
benzii adezive în comiterea unei crime este o idee 
cum nu se poate mai proastă. Adezivul de pe bandă 

reține aproape intotdeauna ADN-ul criminalului, 
pe lângă cel al victimei. Să spunem că omul rupe 
banda cu dinţii. În acest caz, lasă urme de salivă. 
Bucăţile minuscule de piele care se desprind de pe 
buze conţin urme de ADN și ele rămân pe banda 
care se aplică. Dacă banda adezivă folosită pentru 
mobilizarea lui Paul nu a fost verificată pentru des- 
coperirea de urme de ADN, poți fi sigură că acest 
lucru se va întâmpla. De obicei, laboratoarele de cri- 
minalistică pot găsi probe de ADN. Marea problemă 
apare când aceste probe trebuie comparate cu ADN-ul 
unui răufăcător cunoscut şi probabil că Edie tocmai 
asta ne-a oferit. 

- Dacă Tracy a fost închis, nu e posibil să existe 
un profil ADN al lui? a întrebat Ali. 

- Nu neapărat, a spus Dave. Pe de o parte, astfel 
de baze de date s-au înfiinţat destul de recent. S-ar 
putea ca McLaughlin să fi ieșit din închisoare fără să 
dea o mostră de ADN. 

Ali s-a uitat din nou la țigară. 

- Când a luat chiștocul ăsta, mama nu s-a gândit 
că McLaughlin ar putea fi ucigaș. Ea s-a gândit la pa- 
ternitatea copilului. 

- Iar după câte se pare, aș spune că i-a făcut scan- 
dal în legătură cu asta. 

Ali a rămas stupefiată. 

— A făcut aşa ceva? Când? 

- După interviu, în holul hotelului. Scena apare 
pe una intre înregistrări. Hai să vezi! 

Dave a condus-o lângă monitoare. Pe unul dintre 
ele, Ali a văzut imagini înghețate ale mamei ei, stând 
cu picioarele puțin depărtate și cu mâinile în șolduri, 
uitându-se urât la Tracy McLaughlin. Agentul de se- 
curitate a apăsat un buton. Brusc, Edie Larson a apărut 
în plină mișcare. Nu s-a auzit nicio vorbă, dar nici nu 
ar fi fost nevoie. 

Ali își cunoştea bine mama. Edie nu era persoana 
care să se abţină când avea de exprimat vreo opinie. 
Iar în cazul de față îi spunea unui presupus ucigaș ce 
părere avea despre el. 

Urmărind imaginile video, Ali s-a simţit cuprinsă 
de un val de spaimă. Cândva făcuse și ea acelaşi lu- 
cru - demascase un ucigaș suspectat cu mult înainte 
ca oricine altcineva să își dea seama ce se întâmplase. 
În situația respectivă, Ali își pusese viaţa în primej- 
die şi fusese mai aproape de moarte ca oricând. Acum, 
mama ei procedase la fel - își pusese viaţa în pericol. 

- Și ce facem acum? a întrebat ea. 

- Cred că e momentul să anunțăm dispariția mamei 
tale, a spus Dave. 


13 


Revenită în cameră, Ali a dat imediat telefon la 
Biroul pentru persoane dispărute de la Departamen- 
tul de Poliție Los Angeles - cu rezultate previzibile. 
Carolyn Little, polițista cu care Ali vorbise vineri, 

nu era la lucru în weekend și nici nu a putut lua legă- 
tura cu un alt ofițer. Cu toate acestea, funcționara ne 
păsătoare, care abia reuşea să tasteze pe computer, 
Și nici nu putea pricepe pericolul situaţiei, a preluat 
informaţia privind dispariţia lui Edie Larson. 

- Vă rugăm să ne informaţi în caz că doamna Lar- 
son va apărea, a spus ea cu glas vioi-când a incheiat con- 
vorbirea. Dacă nu primim telefonul dumneavoastră 
până mâine la această oră, veți fi contactată de un ofițer. 
Dacă nu mâine, atunci poimâine. ` 

Și clic. 

Ali a trântit receptorul în furcă. 

- Uite ce ajutor îți oferă poliţia din Los Angeles, 
a mormăit ea. 

- Păi, la ce te aștepta? a întrebat-o Dave. 

Clătinând dezgustată din cap, Ali a format numărul 
de la Departamentul Șerifului din Riverside. Dacă ar 
fi dat de detectivul mai tânăr, probabil că ar fi reușit 
ceva mai multe, dar intr-o duminică, la ora șapte seara, 
nu a reușit să discute decât cu detectivul Sims. Acesta 
s-a dovedit departe de a fi inţelegător. 

- Sunt ofiţer specialist in omucideri, a spus el. Dacă 
aveţi o persoană dispărută, trebuie să luaţi legătura cu 
Departamentul de Poliție din Los Angeles. 

- Am făcut-o deja, i-a spus Ali. Și nu au manifes- 
tat interes. 

- Şi atunci, de ce m-ar interesa pe mine această 
problemă? 

- Pentru că noi considerăm că dispariția mamei 
mele ar putea avea legătură cu uciderea soțului meu 

și cu una dintre cunoștințele lui - un individ pe nume 
Tracy McLaughlin. 

- Ce e cu el? a întrebat Sims. 

Modul în care Sims îi adresase întrebarea a lămu- 
rit-o că McLaughlin era deja o persoană cunoscută, 
dar ea nu era dispusă să ofere informaţii suplimentare 
fără ca mai întâi să primească asigurări din partea 
detectivului că va interveni pe lângă Poliţia din Los 
Angeles pentru găsirea lui Edie. 

- Ştiţi că Tracy McLaughlin a făcut inchisoare 
pentru furt de mașini? a întrebat Ali. 

— Asta-mi place la toți cei din mass-media care se 
cred mari i tari, a bombănit detectivul Sims. Credeţi 
că, dacă suntem polițiști, suntem atât de proști încât 
nici la fund nu ne putem șterge singuri. Sigur că știu 
că McLaughlin a fost închis pentru furturi de maşini. 
A făcut cinci ani şi jumătate de închisoare. Într-o omu- 
cidere în care a fost folosită o mașină furată, nu credeți 
că așa ceva ne-ar fi sărit în ochi când i-am investigat 
pe prietenii sau asociaţii soțului dumneavoastră? Dar 
ce naiba are asta de-a face cu faptul că, din câte se pare, 
mama dumneavoastră s-a făcut nevăzută? 

- Mama este o persoană foarte responsabilă, l-a pus 
Al la punct pe detectiv. Nu ar fi plecat din proprie 
inițiativă undeva fără să ne anunţe. Am vorbit cu ea 
cu scurt timp inainte de a dispărea. Mi-a zis că Tracy 
McLaughlin avea relații apropiate cu April Gaddis, 
logodnica soțului meu. 

- Asta nu e o noutate pentru noi, a spus Sims cu 
un aer de superioritate. Sigur că erau apropiați. April 

și Tracy sunt amici de ani de zile. După cum ne-a po- 
vestit April, ea probabil că i-a atras atenţia soțului 
ei asupra acelui joc, Sumo Sudoku. 

Prietenia era una, iar acea întâlnire romantică de 
pe holul hotelului era cu totul altceva, dar Ali a bănuit 
că dacă ar fi sugerat posibilitatea unei legături amo- 
roase între cei doi, detectivul Sims ar fi respins pro- 
babil ideea. 

- Înainte de plecarea din hotel, mama a avut o dis- 
pută verbală cu Tracy McLaughlin. Am văzut acest 
lucru pe o înregistrare video. Tot ea a cules un chiștoc 
de țigară și l-a lăsat într-o pungă de plastic, a urmat Ali. 
Eu și Dave Holman credem că provine de la o țigară 
fumată de Tracy McLaughlin. Dacă urmele de ADN 
de pe el ar coincide cu cele găsite pe banda adezivă cu, 
care a fost legat soțul meu... 

- Cine a vorbit de bandă adezivă? a întrebat-o de- 
tectivul Sims. De unde ştiţi despre asta? 

- Păi, ara văzut-o, aţi uitat? i-a amintit Ali. Când 
am identificat cadavrul. Nu sunt expertă, dar urmele 
pe care le-am văzut pe faţa lui sigur arătau ca acelea pe 
care le lasă banda adezivă. 

- Aha, a făcut Sims. Am înţeles. 

- Să înţeleg că verificați banda pentru a găsi probe 
ADN? a insistat Al. 

- Bineinţeles că da, i-a răspuns Sims cu o izbuc- 
nire de plictis. Dar aici nu suntem chiar în serialul 
CSI: Miami. Prin părțile noastre, în general durează 
până când oamenii noștri pot realiza un profil ADN. 
Nu încercăm să rezolvăm lucrurile în șaizeci de minute, 

cu tot cu pauzele de publicitate, așa că nu trebuie să 
vă aşteptaţi să primim rezultatele de laborator mâine 
sau săptămâna viitoare, nici măcar luna următoare. 
Ni se cere să păstrăm lanţuri de probe. Dacă și când 
vom hotări că avem nevoie de o mostră de ADN de 
la domnul McLaughlin, o vom obține singuri, fără aju- 
torul dumneavoastră sau al mamei. Deocamdată, avem 
câteva piste și facem investigaţiile necesare. Acum, 
dacă nu vă supăraţi, aș dori să incheiem, pentru că 
azi e ziua mea liberă. 

ȘI, spunând acestea, polițistul a închis, lăsând-o 
pe Ali cu receptorul la ureche. 

- Care e răspunsul? a intrebat Dave. 

- Nu cred că detectivul Sims ne va ajuta să o găsim 
pe mama. 

- Dacă nu putem reuși nimic pe canale oficiale, 
putem incerca pe unele neoficiale, a hotărât Dave, 
scoțându-și telefonul. 

- Amicul tău de la Departamentul de Poliție din 
Los Angeles? 

Dave a dat afirmativ din cap. 

- Dacă e acasă. A spus că in zilele libere pleacă 
din oraş. 

Cat a căutat Dave numărul prietenului său în 
agenda telefonului, Ali a rămas în mijlocul camerei 
cu mobilul în mână și s-a gândit. Și-a amintit deodată 
un lucru spus de Helga în ziua precedentă, când Vic- 
tor le aducea de la hotel spre Robert Lane. După ce 
a căutat în memoria telefonului, a găsit numărul Helgă: 
ȘI a sunat-o. 

- Jeri, când mi-ai povestit de April Gaddis, i s-a 
adresat Ali, țin minte că ai adus vorba de faptul că 
voia să se facă instructor de Pilates. 

- Da, a zis Helga. Aşa e. 

- Și că unii dintre prietenii ei nu sunt tocmai oa- 
meni de treabă, da? a continuat ea. 

- Asta e puțin spus, i-a răspuns Helga. Ai auzit 
de The Body Shop! din Century City? 

- Reparaţii de mașini? a Întrebat Ali. 

- Nu tocmai, a pufnit Helga. Deși este situat într-o 
clădire unde a funcţionat odată un salon de vânzări 
auto, nu are nici cea mai mică legătură cu mașinile. 
E un club de fitness deschis non-stop, cu clientelă 
aleasă, unde își dau întâlnire mari ștabi și persoane 
cu cariere în ascensiune, ca să se vadă unii pe alții și 
să fie văzuți. În plus, e unul dintre locurile cele mai 
la modă în prezent. Din câte se pare, clubul oferă 
pregătire fizică folosind instructori personali, un bar 
unde se serveşte suc natural organic și bucătari care 
pot pregăti orice fel de mâncare. Mai mult decât atât, 
clubul slujește ca loc foarte convenabil de agăţat. 
Apropo, acolo l-a cunoscut April pe Paul. Lucra ca 
recepționeră. 

Acum se leagă lucrurile, a gândit Ali. Pentru o 
tânără frumoasă și needucată ca April Gaddis, care 


! Neinţelegere creată de faptul că Body Shop inseamnă „ate- 
lier pentru repararea caroseriilor de mașină“, „agenţie de recru- 
tare a forței de muncă“, dar şi „sală de pregătire și întreținere 
fizică“ (n. tr.). 

era ambițioasă și dornică să parvină cu orice preț, The 
Body Shop părea să fie rampa de lansare ideală pen- 
tru a vâna bărbați. 

- The Body Shop îi atrage pe toți pentru că este 
în același timp respectabil și de fiţe, a continuat Helga. 
După cum știi deja, unii dintre marii șmecheri de la 
Hollywood sunt dependenţi de tot felul de substanţe 
halucinogene. Pentru acești indivizi destul de respec- 
tabili este mult mai convenabil să-și întâlnească fur- 
nizorul de droguri într-un local la modă decât să-şi 
cumpere doza de la orice traficant mărunt în cine știe 
ce intersecție mizeră. 

- Dar cum stau lucrurile cu Tracy McLaughlin? 
a vrut să ştie Ali. 

- Tipul cu Sumo Sudoku? a întrebat Helga. Cel 
cu kiltul? 

- Da, el, a zis Ali. A lucrat şi el acolo? 

- S-ar putea. Nu știu sigur, dar să-ți spun ceva. 
Mi-a plăcut cum arată individul. Poate o fi prea tânăr 
pentru mine, dar parcă l-aș lua acasă o zi sau două 
să văd şi eu ce are sub kiltul acela. 

Ali se bucura că Dave nu aude această parte a 
conversației. 

- Dar ce-i cu interesul ăsta subit față de Tracy 
McLaughlin? s-a interesat Helga. Ce se întâmplă? 

- Mama mea a dispărut, a explicat Ali. Azi-dimi- 
neaţă, ea a asistat la o scenă de hârjoneală amoroasă, 
ceea i-a sugerat că între April și Tracy există o relație 
apropiată. La începutul după-amiezii de astăzi, una 
dintre camerele de securitate ale hotelului a surprins 

o confruntare verbală între McLaughlin și mama, iar 
când m-am dus să stau de vorbă cu ea, dispăruse - 
nu doar din cameră, ci și din hotel. Un angajat ne-a 
spus că a ieşit în viteză din parcare după ora unu. Am 
încercat să vorbesc cu ea la telefon. Nu a răspuns, și 
nici nu m-a sunat. 

- Ai anunţat dispariția ei? 

- Da. Deși fără niciun folos. Nimeni de la Poliţia 
din Los Angeles nu s-a arătat prea interesat. 

- Și cum te-aș putea ajuta? a întrebat Helga. 

- Când ai făcut investigația în privinţa lui Paul, 
a apărut cumva și numele lui Tracy McLaughlin? 

- "Ţin minte că am analizat treaba asta cu Sumo 
Sudoku, pentru că S&S Enterprises era una dintre fir- 
mele nou-inființate de soţul tău. Probabil că numele 
lui a fost menționat la un moment dat, dar nu-mi 
amintesc amănuntele. Va trebui să-l consult pe unul 
dintre investigatorii mei - dar probabil că nu voi putea 
discuta cu el decât mâine. Până atunci, te-aş putea ajuta 
cu ceva? 

- Nu ştiu, a făcut Ali. Acum nu sunt în stare să 
gândesc limpede. 

- Dacă descoperi că ai nevoie de ceva, nu ezita să 
mă suni, a zis Helga. Lui Victor i-ai spus? 

- Încă nu. 

- ÎL anunţ eu. Sigur va dori să știe ce se petrece. 

Ali a pus telefonul jos. Dave terminase de vorbit 
cu cineva şi urmărea ceva pe computer. 

- Caută S&S Enterprises pe Google, i-a cerut ea. 
Vezi ce poți găsi. 

- S&S Enterprises deţine drepturile mondiale ex- 
clusive asupra jocului Sumo Sudoku, a informat-o Dave 
peste câteva minute. S&S a fost înființată în aprilie, 
iar Paul Grayson a fost numit director executiv şi 
director general. 

Vestea a luat-o prin surprindere pe Ali. Ea părăsise 
Robert Lane la inceputul lunii martie. Fără îndoială 
că negocierile privind S&S începuseră cu mult îna- 
inte de plecarea ei, dar ea nu știuse nimic despre ele. 
Niciodată nu venise vorba despre acel joc. Între tră- 
dările lui Paul, aceasta părea relativ măruntă, însă tot 
trădare rămânea. 

- Cine mai este în consiliul director? a întrebat Ali. 

- Un tip pe nume Jake Maxwell, i-a răspuns Dave. 

- A lucrat cu Paul la rețea, a explicat Ali. Întot- 
deauna l-am socotit mai curând rival decât prieten cu 
Paul, dar în lumea televiziunii relațiile sunt trecătoare 
şi lucrurile se mai schimbă. Jake a apărut la tribunal 
săptămâna trecută, când ar fi trebuit să se fi pronunțat 
divorțul. A venit acolo să-l susțină pe Paul. Pe de altă 
parte, a organizat petrecerea burlacilor dată de Paul cu 
O noapte înainte. 

Dave incă examina ceva pe ecran. 

- Apare ceva interesant, a spus el. S&S închiriază 
toate casele acelea pe roți pe care le folosesc echipele. 
Cu alte cuvinte, toţi cei care participă la joc sunt în 
ultimă instanţă angajaţi la S&S, dar ei speră să creeze 
rivalități între echipe, ceea ce va atrage atenția celor 
din mass-media. 

- Ceva de genul celor din lumea luptelor profesio- 
niste? a sugerat Ali. 

- Cam așa ceva. Potrivit articolului, compania a 
fost înmatriculată cu intenția declarată de a obţine 
prezentarea jocului pe unul sau altul dintre canalele 
de transmisiuni sportive prin cablu. Fără îndoială că de 
aceea au programat filmarea aceea în ziua nunții lui 
Paul — ca să se bucure de atenție suplimentară din par- 
tea mass-media. 

— Și tocmai de aceea au continuat cu filmarea, chiar 
dacă Paul murise, a adăugat Ali. Așa merge treaba în 
afaceri. Spectacolul trebuie să continue, indiferent ce 
se întâmplă. 

- Bine zis, a aprobat-o Dave. 

- Mda, hai să-i facem o vizită, a propus Ali. 

- Cu? 

- Lui Jake, a spus Ali. Jake Maxwell. Persoana cu 
care ar trebui de fapt să discutăm este Tracy, dar cum 
nu ştim cum să dăm de el, Jake rămâne cea mai bună 
soluție. 

- Am cerut date despre vehiculele lui Tracy, a in- 
format-o Dave. Aştept să mi se dea un răspuns. 

- Foarte bine. Dar până una, alta, cum face parte 
din conducerea firmei, Jake ne-ar putea îndruma în 
direcţia potrivită. 

- Dar unde îl găsim? 

Ali și-a ridicat poșeta. 

- El şi Roseanne, soţia lui, locuiesc în Westlake 
Village. 

- Și unde-i asta? a întrebat Dave. 

- Nu prea departe. Pe autostrada 101. 

- N-ar trebui să telefonăm? a întrebat Dave. 

- Cred că vom merge direct, i-a răspuns Ali. Şi ar 
fi preferabil să conduc eu. 

- Așa să fie, a spus Dave. Conduci tu. Eu o să mai 
dau nişte telefoane. 

Câteva momente mai târziu au părăsit hotelul și au 
pornit spre șoseaua 405 cu Cayenne-ul. Ali conducea. 

— Ai mâncat ceva de la micul dejun? a întrebat Dave 
după ce au plecat. 

Gândindu-se la mama ei, Ali a scuturat din cap. 

- Nu mi-e foame, a refuzat ea. 

- Mare păcat, a zis Dave. Edie te-ar sfătui să mă- 
nânci. Să opreşti la primul restaurant Burger King 
pe care îl vezi. 

Ali i-a respectat rugămintea și, cu toate că nu voia 
să recunoască, după ce a mâncat un sendviș Whopper 
s-a simţit mai bine. După ce au revenit la mașină, tra- 
ficul de sâmbătă seara a transformat o călătorie pe 
care de obicei ar fi făcut-o în trei sferturi de oră într-una 
de o oră și zece minute, timp în care Ali a condus 
in tăcere. | 

- Ce-ai păţit? a rupt Dave tăcerea în cele din urmă. 
Eşti îngrijorată pentru mama? 

- Da, i-a răspuns Ali și încerc să uit de enervare. 

- Dar ce te-a enervat? 

- Treaba asta cu S&S Enterprises, a mărturisit ea. 
Este evident că ideea a fost discutată cu mult înain- 
tea lunii martie, anul trecut, când am plecat din Ro- 
bert Lane. Așa o chestie nu se pregătește într-o zi, nici 

măcar într-o lună, dar nu am știut nimic despre asta, 
chiar dacă Jack și Roseanne Maxwell erau la curent. 

- Și 

- După ce am ajuns la Sedona, Roseanne mi-a tri- 
mis un e-mail mieros în care pretindea că e una din- 
tre prietenele mele cele mai bune și îl făcea pe Paul 
lipsit de scrupule, asta în vreme ce Jake și Paul făceau 
afaceri impreună. N-o să uit mesajul acela viclean. 
O ţinea una și bună că era cumplit că eu ajunsesem să 
locuiesc într-o rulotă și trebuia să servesc clienții ca 
să mă întrețin. A mers până acolo încât mi-a oferit 
și o locuință - în căsuţa lor proaspăt renovată. 

- Înţeleg că ai refuzat. 

- Păi, ce crezi? a dat Ali scurt din cap. Numai că 
acum mă înfurie că trebuie să dau ochii cu femeia 
asta şi să mă port frumos cu ea, când de fapt mie-mi 
vine să o stalcesc în bătaie. 

- Facem asta pentru mama ta, i-a amintit Dave. 
Păstrează-ţi cumpătul. 

Ali a găsit cu ușurință casa lui Jake și Roseanne, 
care era pe o proprietate întinsă, gen ranch, construită 
pe panta înierbată a unui deal din apropiere de Thou- 
sand Oaks. La capătul de jos al aleii lungi de acces, 
poarta din fier forjat era încuiată. Ali a apăsat un buton 
și un glas i s-a adresat prin difuzorul intercomului 
prins de un stâlp. După o jumătate de minut, poarta 
s-a deschis. 

Jake Maxwell în persoană a apărut în pragul ușii 
inalte și a coborât până în zona circulară de parcare 
ca să-i întâmpine. 

- Ali, a spus el cu efuziune, luându-i mâna întinsă 
între mâinile lui. Ce plăcere neașteptată! Mă bucur 
mult să te văd, deși îmi imaginez prin ce treci în 
aceste momente. 

Și nu știi lucrurile nici măcar pe jumătate, a adăugat 
Ali în gând. 

Când Dave a coborât din mașină, Jake s-a încrun- 
tat vag. 

- Dar el cine e? a întrebat. 

- Dave Holman, un prieten, a răspuns Ali, fără 
să dea alte explicații. Vrem să ne răspunzi la câteva 
întrebări. 

- Ce fel de întrebări? a întrebat Jake. 

- Despre S&S Enterprises. Şi despre un tip pe nume 
Tracy McLaughlin. 

Privirea lui Jake trecea bănuitoare de la Ali la 
Dave și înapoi. Era ceva ce nu ar fi fost evident în 
cadrul unei discuții telefonice. Era clar că fusese luat 
pe nepregătite. Ali s-a bucurat că renunțaseră la bu- 
nele maniere și nu-i telefonaseră în prealabil lui Jake 
pentru a-l anunţa că vin la el. 

- Ce e cu Tracy McLaughlin? a zis el, în cele 
din urmă. 

- Ne întrebam dacă știi unde l-am putea găsi, a 
explicat Ali pe un ton relaxat. Ieri, după încheierea 
filmărilor, au apărut câteva probleme. Voiam să-l întreb 
câte ceva în legătură cu aceste lucruri. 

- Ce lucruri? 

Înainte ca Ali să îi răspundă, ușa din spatele lui 
Jake s-a deschis. Pe ea a ieșit o femeie în pantaloni 

strâmţi de ciclism și pantofi cu tocuri foarte înalte. 
S-a dus bălăbănindu-se spre verandă. Avea în mână 
o cupă înaltă, plină cu vin roșu. 

- N-am știut că avem companie, a făcut ea, 
oprindu-se destul de nesigură pe picioare, legănându-se 
și punând cealaltă mână în șold. I-am spus lui Kimball 
să mai desfacă o sticlă. Nu vine nimeni-să bem îm-. 
preună un păhărel de lichior? 

Kimball (Ali nu-i știa celălalt nume) era majordo- 
mul, cu un accent britanic și un aer semèț, care, din 
câte își amintea Ali, se afla în slujba lui Jake Maxwell 
de foarte multă vreme. 

Ali s-a uitat lung la femeie. Nu o cunoștea, însă în 
niciun caz nu era Roseanne Maxwell. Și nu înțelegea 
de ce se simte îndreptățită să îi dea ordine lui Kimball. 

- Amber, du-te înăuntru, s-a răstit Jake. Nu vezi 
că am treabă? 

Amber a strâmbat din buze. 

- Încercam şi eu să fiu os... osp... a zis ea, după 
care, în final, a tăcut, de parcă i-ar fi legat cineva limba. 

- Ospitalieră, a încheiat Jake, iritat. Acum fă cum 
ţi-am zis. Du-te înăuntru și așteaptă-mă! 

Ca în comenzile „Sezi“ și „Stai!“ a gândit Ali. 

Fără să mai scoată o vorbă, femeia s-a întors legă- 
nându-se în casă și a trântit ușa în urma ei. Jake s-a 
uitat din nou la Ali. 

- O prietenă de-a lui Roseanne, a explicat el, nu 
tocmai convingător. Stă aici cât așteaptă să-și vândă 
casa. Din păcate, a băut cam mult vin la cină. Dar 
să nu uit de bunele maniere. Nu vreţi să intrați? 

Apariţia lui Amber i-a stârnit curiozitatea lui Ali. 
Aminuindu-și de propria experiență nefericită în căsni- 
cie, doar ameninţarea cu arma ar fi făcut-o să refuze 
invitația făcută de Jake cu jumătate de gură. 

- Mulţumesc foarte mult, a spus, și a pornit spre ușă, 
făcându-i pe Dave Holman și pe Jake să se ia după ea. 

Imediat ce a pășit în casă, a și observat semne de 
schimbare. Ani de zile, în holul de intrare tronase 
un portret al lui Roseanne Maxwell, ale cărei trăsă- 
turi fuseseră infrumuseţate. Acum tabloul nu se mai 
afla acolo. În locul lui rămăsese doar un dreptunghi 
mare, a cărui culoare era ceva mai deschisă faţă de 
restul peretelui. Deasupra șemineului masiv, din 
piatră de râu, a remarcat că altă pictură - o pânză 
neînrămată, despre care Ali și-a amintit că reprezenta 
o interpretare modernă a unor plante ce păreau a fi 
floarea-soarelui — lipsea din locul ei de onoare. Nu 
a văzut-o pe Amber, dar dintr-un colț îndepărtat al 
casei răzbăteau sunete care sugerau desfășurarea unei 
telenovele. 

- Să nu-mi spui că Roseanne nu este acasă, a excla- 
mat Ali. S-a purtat foarte frumos cu mine primăvara 
trecută, când totul mi-a mers groaznic. Voiam să-i 
mulțumesc. 

- Acum e la New York, a lămurit-o Jake, mult 
prea precipitat. A plecat cu o prietenă. Vor să-şi cum- 
pere haine care o să fie la modă anul viitor și să vadă 
Și câteva spectacole. 

- Te rog să o anunţi cât de rău îmi pare că nu am 
reușit să o văd acum, a zis Ali. Dacă se întoarce înainte 

de plecarea mea din Los Angeels, aș vrea să luăm 
prânzul împreună. 

- Sigur, sigur, a murmurat Jake. Acum, spune-mi 
dacă-vreți să vă tratez cu ceva. 

Dave a clătinat din cap. 

- Nu, mulţumesc. 

-— Apă cu gheață, dacă se poate, a cerut Ali. 

Cât Jake l-a chemat pe majordom și i-a spus ce să 
aducă, Ali a examinat încăperea. Două piese din sticlă, 
lucrate manual de Dale Chihuly, lipseau din bufetul 
de abanos aflat în sufragerie. Absența lor și dispariția 
picturilor au făcut-o pe Ali să tragă o singură conclu- 
zie. Aproape nimeni nu ia cu sine lucrări prețioase de 
artă când pleacă într-o expediţie de cumpărături de o 
săptămână. Absența lui Roseanne avea un înţeles mult 
mal serios. 

Kimball a apărut cu o tavă de argint pentru bău- 
turi, pe care se aflau, în afara găletușei cu cuburi de 
gheaţă, câteva pahare de cristal, apă îimbuteliată Voss, 
o carafă cu vin și o sticlă de scotch Oban. Cu o plecă- 
ciune discretă, majordomul a așezat tava pe o măsuță 
laterală. Apoi, fără să mai întrebe, i-a pregătit lui Jake 
un pahar cu două degete whisky și gheață. În acest 
timp, Jake s-a aşezat comod pe canapeaua dublă, in- 
crucișându-și picioarele și etalându-și astfel pantofii 
italienești foarte scumpi. 

- Ce e cu interesul ăsta faţă de Tracy McLaughlin? 
a întrebat el. 


REŢEAUA RĂULUI 267 


Se străduia atât de mult să pară nonșalant și de- 
gajat, încât Ali Reynolds a simţit că începe să se ener- 
veze. A hotărât să atace problema fără menajamente. 

- Cred că ai auzit de testamentul lui Paul, da? 
a întrebat ea. 

- Da, a făcut Jake, dând gânditor din cap. Am 
auzit că ai rămas cu toată averea. Trebuie să-ți fie greu 
să faci față unor probleme atât de complicate. Și apoi, 
după toate astea, mai vine şi căderea de pe scară a 
mamei lui April. 

- Da, a fost greu, l-a aprobat Ali. Și există proba- 
bilitatea ca lucrurile să se încurce și mai rău. Eu și Dave 
avem motive să credem că, de fapt, copilul pe care 
April îl poartă în pântece nu este al lui Paul. Cum tu 
și Paul eraţi atât de apropiaţi, mă întrebam dacă nu 
cumva ai putea ști mai multe despre treaba asta. 

Pe faţa lui Jake a apărut o expresie de uimire. 

- Şi dacă nu e al lui Paul, al cui e copilul? 

- Copila, l-a corectat Ali. Copilul e fată. Dar noi 
asta încercăm să stabilim - identitatea tatălui. Și toc- 
mai de asta ne interesăm de Tracy McLaughlin. 

Jake a luat o gură bună de whisky. 

- Credeţi că Tracy ar putea fi tatăl? 

- E posibil, a întărit Ali. Așa, ce ne poţi spune 
despre el? 

Jake s-a uitat atent în pahar, examinând conţinutul. 

- Presupun că știi că a avut un debut cam neplăcut 
în viață. 

- Că a făcut închisoare pentru furt de mașini, i-a 
răspuns Ali. Da, cunoaștem acest lucru. 

- După ce a ieșit, a venit în California, unde a in- 
ventat acest joc, Sumo Sudoku. Și a fost o idee gro- 
zavă - a obținut drepturi de autor pentru ea. Din 
nefericire, în același timp, Tracy a devenit dependent 
de jocurile de noroc. În cele din urmă, a ajuns atât de 
indatorat, încât eu și Paul am cumpărat toate drep- 
turile. l-am dat un avans suficient de consistent ca'să-și 
plătească datoriile. După ce rezolvă toate problemele, 
o să primească drepturi de autor. | 

- Deci așa se explică de ce individul, deși a inven- 
tat jocul, a ajuns să facă și munca de jos, a spus Ali. 
De aceea poartă kilt, aleargă de colo-colo cu pietre 
in braţe și conduce o casă pe roţi închiriată. 

- Cam așa stau lucrurile, a spus Jake. 

- Şi Tracy nu e furios pentru că a pierdut contro- 
lul asupra ideii, cedând-o altcuiva? a întrebat Dave. 

- Nu cred, a răspuns Jake. Ma: mult voia să-și 
plătească datoriile decât să conducă afacerea. 

- Dar dacă Sumo Sudoku ajunge să fie preluat de 
vreun canal de sport? a întrebat Ali. Ce se întâmplă 
în cazul ăsta? O să câștige bani? 

- O să facem bani cu toții. 

- Acum înţeleg de ce, deși Paul murise, April a ţinut 
să meargă înainte cu ideea filmării, a meditat Ali. 

Jake a luat o gură de whisky. 

- Presupun că da, a zis el. Dar tot nu pricep de 
ce crezi că acest copil ar putea fi al lui Tracy. Cum 
să spun, n-am văzut niciodată vreun indiciu că ei sunt 
foarte apropiaţi. 

- Cine vi l-a prezentat pe Tracy, ţie și lui Paul? 
a întrebat Ali. 

- Da, aici ai nimerit-o, a spus Jake după o pauză. 
Dacă ţin bine minte, April ne-a făcut cunoștință cu el. 

Acest lucru nu era deloc surprinzător pentru Ali. 

- Ai idee unde locuiește Tracy McLaughlin? a Între- 
bat Dave. Am vrea să stăm de vorbă cu el și, cu cât o 
facem mai repede, cu atât mai bine. 

- N-am habar, a răspuns Jake. Are un stil de viață 
cam Ciudat, dacă înţelegeți ce vreau să spun. 

- Așadar, încă joacă? a întrebat Dave. 

- Aşa cred. 

— Şi e tot lefter? 

- Mai mult ca sigur. 

- Dar ar avea nevoie de un loc de parcare pentru 
casa aia pe roţi. Și cum un echipament atât de valo- 
ros este închiriat pe numele tău, îmi închipui că știi 
unde se află locul lui secret de parcare. 

- Îmi pare rău, a zis Jake. Nu am idee. 

Era un răspuns simplu, dar Ali și-a dat imediat 
seama că e o minciună. 

- Mai are vreo altă maşină? a întrebat ea. Ceva mai 
mic, mai ușor de parcat? 

- Probabil, dar nu știu ce. 

- Cum adică, îi lași pe indivizii ăștia să folosească 
vehiculele închiriate de tine şi nu te interesează unde 
se duc ori ce fac cu ele? 

- Contractele impun ca mașinile să participe la eve- 
nimente publice un număr anume de ore pe săptămână, 
în principal pe Coasta de Vest. Sau la unele dintre 

concursurile pe care le organizăm noi - cum a fost 
filmarea de ieri din Robert Lane. Altele sunt jocuri 
care se fac la întâmplare - pe plajă, în parcuri, indife- 
rent unde. Însă cu reclama prezentă pe pereții case- 
lor pe roți, jocurile se desfășoară chiar când ele merg 
de-a lungul autostrăzii Interstate 5. La urma urmelor, 
lucrul cel mai important este ca jocul să fie cât mai 
cunoscut lumii. 

- Deci, mergeţi mai departe cu jocul ăsta de Sumo 
Sudoku: a întrebat Ali. 

- Desigur, i-a răspuns Jake Maxwell cu încredere 
deplină. Nu avem niciun motiv să ne oprim. 

Poate ar exista motive, şi-a spus Ali. Eu sunt noul 
tău partener şi s-ar putea să nu mă intereseze jocul ăsta 
la fel de mult ca pe Paul. 

Cu paharul acum gol, Amber a intrat pe trei cărări 
în living, venind dintr-o altă parte a casei. 

- A, a bombănit ea, uitându-se derutată la Ali și 
Dave. Tot aici sunteți? 

Ali a priceput aluzia și s-a ridicat. Dave i-a urmat 
exemplul, iar Amber s-a dus bălăbănindu-se până la 
tava cu băuturi. Se vedea de departe că femeia băuse 
mai mult decât îi făcea bine, dar asta nu a impiedi- 
cat-o să-și umple paharul. 

- Amber, a făcut Jake pe un ton prevenitor. 

- Ce e? a intrebat ea pe un ton sfidător. S-a lăsat să 
cadă pe o canapea, vărsând câteva picături de vin roșu 
aprins pe bluza albă de mătase. Ce e? a repetat ea. 

Jake a clătinat din cap și a tăcut. Era limpede că 
Amber era greu de stăpânit. 

- Noi o să plecăm, a spus Ali. A mers până aproape 
de ușă, după care s-a întors spre gazdă. Când spuneai 
că se întoarce Roseanne? 

- Nu ştiu sigur, a răspuns Jake, cam neliniștit. 
Cândva, săptămâna asta. N-a dat o dată precisă. O să 
ne anunţi când este înmormântarea, da? a adăugat el. 
Cred că ar vrea să vină. 

- Sunt convinsă, a confirmat Ali. Spune-i că voi 
suna imediat ce se programează serviciul religios. 

Afară, soarele coborâse spre asfințit. Seara caldă 
de septembrie se răcorise sub influenţa unui curent de 
aer venit dinspre Pacific. 

- Ce facem acum? a întrebat Dave după ce a urcat 
în mașină și și-a fixat centura de siguranță. 

- Nu prea știu. 

A băgat în viteză și a pornit spre poalele dealului. 
Poarta s-a deschis și apoi s-a închis, permițându-le să 
iasă pe șosea. Ali a mai condus o sută de metri, după 
care a virat și a pătruns pe o altă alee, ce ducea spre 
O casă. 

- Ce Dumnezeu faci? a întrebat Dave. 

- Aşteaptă, a zis Ali. Să vedem ce se întâmplă. 

După mai puţin de un minut, poarta proprietății 
Maxwell s-a deschis și un Jaguar XL argintiu, decapo- 
tabil, dar cu tavanul ridicat, a pornit pe alee și a pătruns 
pe șosea. 

- Ca să vezi, a făcut Ali. Uite.-l! 

— Și ce ai de gând să faci? 

- O să-l urmărim, a spus Ali băgând în viteză și 
pornind pe urmele Jaguarului. Cred că o să ne ducă 
direct la Tracy McLaughlin. 

- Doamne; păzeşte-ne, a gemut Dave. Te pricepi 
la fila 

- Habar n-am, i-a răspuns ea. Dar îi cunosc mult 
mai bine decât tine pe șoferii din California, așa că 
tu stai cu ochii pe el, iar eu o să conduc. 

Lucruri care erau mai ușor de spus decât de făcut. 

Străduindu-se să nu piardă din ochi Jaguarul lui 
Maxwell, care a pătruns pe 101 și se îndrepta spre oraș, 
Ali aproape că a trecut de două ori pe roșu. Când a 
reușit să ajungă pe autostradă, el se afla pe banda de 
viteză și depășea tot ce îi stătea în cale. Ali a trecut 
și ea pe acea bandă. 

- N-o să reuşim să ne ținem de el, a protestat Dave. 
Ori o să murim. 

-Îl prindem noi din urmă, nu te teme, l-a calmat 
Ali hotărâtă. Și cum traficul e aglomerat, n-o să-și 
dea seama că-l urmărim. 

A reușit să stea lipită de Jaguarul care a conti- 
nuat să gonească în următoarele zece minute, după 
care Maxwell a intrat pe banda din dreapta, ca să 
iasă pe breteaua pentru Fallbrook Avenue. Strecu- 
rându-se printre mașini, Ali s-a ținut după el, ieșind 
de pe autostradă aproape la câțiva metri în urma 
lui. Ajunsă acolo, a încetinit și a permis altei mașini 
să se intercaleze între ea și Maxwell când au ajuns 
la stop. 

Pe străzile din oraș, i-a fost mai ușor să stea cu ochii 
pe Jaguar și, în același timp, să păstreze o distanță sigură 
față de el. După vreo doi kilometri, Jake Maxwell 
a virat și a intrat în parcarea bine iluminată a unui 
supermarket. 

- Bravo! a bombănit Dave. Omul ăsta a condus 
ca un dement jumătate de oră, punându-și viața în pe- 
ricol. Și pentru ce? Ca să ajungă la Wal-Mart? Ce are 
de gând, să cumpere o franzelă sau o cutie cu lapte? 

Însă în loc să intre pe vreo alee ca să-și lase mașina 
între altele în zona de acces în supermarket, el a virat 
stânga și a mers către latura cea mai îndepărtată a par- 
cării, oprind în cele din urmă într-un colț unde staţio- 
nau peste noapte câteva case mobile mari și rulote. 
Datorită luminilor fluorescente au văzut că una din 
ele avea pictat pe o latură portretul uriaș și zâmbitor 
al lui Tracy McLaughlin, purtând acel kilt inconfun- 
dabil în care juca Sumo Sudoku. Legat cu o bară de 
tractare, în spatele mașinii se vedea un automobil 
Honda Element, nou-nouţ, având numărul de înma- 
triculare temporară, din carton, incă prezent pe lunetă. 

Dave şi-a reținut câteva cuvinte de protest și s-a 
înălțat în scaun. 

- Să mă ia naiba! a exclamat el cu o admiraţie ne- 
disimulată. Nu-mi vine să cred. Ai avut dreptate. 
Maxwell ne-a dus drept la Tracy. 

- Da, exact, l-a aprobat Ali. Și acum ce facem? 

- Opreşte undeva și stinge motorul și luminile, a 
sfătuit-o Dave. Ne ascundem și stăm cu ochii în patru. 

- Ce joc face Jake Maxwell? se întreba Dave în 
timp ce așteptau în parcare. Când desfășori o inves- 
tigaţie în cazul unui omucideri, întotdeauna urmărești 
prima persoană care minte. Cum se face că Jake ne-a 
spus că nu are habar cum să-l găsească pe Tracy, dacă 
știa foarte bine? 

- Și de ce nu i-a telefonat? a adăugat și Ali. 

— Asta e ușor de înţeles, a zis Dave. Cred că se 
teme să nu aibă telefonul pus sub urmărire. 

- Dar a minţit și în privința lui Roseanne. 

- Soția lui? ` 

Ali a dat din cap. 

- S-ar putea să fi plecat la cumpărături în New 
York, dar mă îndoiesc. De pe pereţii casei lui Jake 
şi din vitrine lipsesc o serie de lucrări de artă - piese 
valoroase. Asta îmi dă de înţeles că între el și Rose- 
anne s-a întâmplat ceva ce nu are nicio legătură cu 
garderoba ei de anul viitor, ci mai mult cu amica lui, 
acea Amber. 

Faptul că aflase că Roseanne Maxwell ingroșase 
rândurile soțiilor alungate de mai-marii de la Holly- 
wood ar fi trebuit să-i stârnească mai multă simpatie 
lui Ali, dar ea nu reușea să simtă așa ceva. Comenta- 
riile condescendente pe care Roseanne i le transmi- 
sese prin e-mail în urmă cu câteva luni încă o rodeau. 

- Poţi da de Roseanne? a întrebat Dave. 

- Probabil, a răspuns Ali. Aveam numerele ei și 
adresa de e-mail în baza mea de date și s-ar putea să 

fi rămas în computerul de la hotel. Problema e că le 
aveam acum câteva luni. Dacă lucrurile s-au schim- 
bat, s-ar putea ca ea să aibă alte numere de telefon. 

- Când o să ai prilejul, încearcă să intri în legătură 
cu ea, a rugat-o Dave. S-ar putea să ne ajute. 

Ușa rulotei s-a deschis. Jake a ieșit și a închis-o vio- 
lent în urma lui. A rămas câteva secunde nemișcat, ca 
și când ar fi fost nehotărât în legătură cu ceva, apoi s-a 
grăbit spre Jaguar. A țâșnit din parcare atât de repede, 
încât mașina s-a înclinat primejdios într-o parte și era 
cât pe ce să intre într-o altă rulotă parcată acolo, dar 
a reușit să redreseze vehiculul. 

- Cât de mult crezi că a băut? a întrebat Dave. 

- N-am cum să știu, a răspuns Ali. Mă îndoiesc însă 
că whisky-ul pe care l-a băut cu noi a fost singurul din 
această seară. 

- Și eu mă îndoiesc, a aprobat Dave. Și, evident, 
îşi închipuie că limitările de viteză sunt plasate pe auto- 
stradă doar în scop consultativ. Să-i facem viața ceva 
mai palpitantă, ce zici de asta? 

Și Dave şi-a scos telefonul. 

- Da, a inceput el, după ce i s-a răspuns. Mă aflu la 
Wal-Mart-ul de pe Fallbrook Avenue. Am văzut pe 
cineva ieșind din parcarea de aici într-un Jaguar XJ 
argintiu. Se îndreaptă spre autostrada 101 și conduce 
ca un nebun. La plecare, a fost cât pe ce să lovească o 
rulotă. După felul în care conduce, cred că este beat. 

După ce a repetat informaţiile referitoare la plăcu- 
tele de înmatriculare și a lăsat numărul lui de telefon, 
Dave a închis rânjind. 

- O să avem vești de la patrula rutieră a autostrăzii, 
a spus el. Ținând seama de dispoziţia în care este Jake 
in aceste momente, orice întâlnire cu polițiștii va fi 
interesantă pentru toți participanții. Până una, alta, 
hai să stăm de vorbă cu Tracy McLaughlin. 

- Despre ce? a întrebat Ali. 

- Pentru început, despre mama ta, a sugerat Dave. 
Pe de altă parte, trebuie să aflăm dacă ne minte ori 
spune adevărul. Asta înseamnă că trebuie să-i punem 
întrebări la care știm deja răspunsul. 

— Adică să-l întrebăm dacă a vorbit sau nu cu mama? 

— Asta pentru început, a zis Dave. Şi să preiei con- 
ducerea. Tracy a stat în închisoare, iar asta înseamnă 
că se socoteşte un tip dur și plin de bărbăție. E posibil 
să te subestimeze și să spună mai multe decât s-ar cu- 
veni. Încearcă să fii amabilă cu el şi să-l faci să vorbească. 

- Cu alte cuvinte, să procedez ca pe vremea când 
realizam interviuri? a întrebat Ali. 

Dave a' părut întristat. 

- Cred că da, a spus el. Ceva de genul ăsta. Îmi 
pare rău. 

S-au apropiat de rulotă, iar Dave a rămas în 
umbră. Când a urcat treptele să bată la ușă, a simţit 
miros de fum de țigară încă plutind în aerul de afară. 
Asta i-a amintit de fumul de pe holul hotelului seara 
trecută. 

- Cine e? s-a auzit un glas de bărbat. 

- Ali Reynolds, a răspuns ea. Soția lui Paul Gray- 
son... adică, văduva lui, s-a corectat ea. Ne-am cunos- 


cut ieri-dimineaţă, înainte de filmarea jocului de Sumo 

Sudoku. Luam cafeaua cu April Gaddis pe terasa casei 
din Robert Lane. 

După câteva momente, ușa s-a deschis și afară s-au 
revărsat valuri de fum de țigară. În ușa rulotei, profi- 
lată masiv în lumina ce îi bătea din spate, a apărut si- 
lueta lui Tracy McLaughlin. Ținea într-o mână o țigară 
fumată pe jumătate şi o cutie de bere în cealaltă. 

- Da, a spus el. Acum îmi aduc aminte. Ce dorești? 

- O caut pe mama mea, l-a lămurit Ali imediat. 

- Mama ta, a repetat el pe un ton bătăios. Cine 
dracu’ e mama ta? 

Aşa cum Jake Maxwell nu fusese la primul whisky 
pe seara aceea, nici Tracy McLaughlin nu se afla la 
prima bere. 

- Să-ţi ofer un indiciu, a spus Ali. O cheamă Edie 
Larson. Are puțin peste șaizeci de ani. Păr cărunt. 
Poartă ochelari şi un aparat auditiv. A dispărut. 

- Numele nu-mi spune nimic, a mormăit Tracy. 
Există nenumărate femei ca ea. Îmi pare rău, dar nu 
am de unde să o cunosc pe mama ta. 

— Ciudat, nu s-a lăsat Ali. Aș putea jura că am 
văzut o înregistrare video în care discutai cu ea ceva 
mai devreme în după-amiaza asta. De fapt, te certai 
cu ea. Părea să fie foarte iritată de ceva. Ora care apare 
pe înregistrarea de securitate arată că acea dispută a 
avut loc cu puţin inainte de dispariţia ei. 

Dave a ieșit din întuneric. 

- Tu cine mai ești? a întrebat Tracy, când Dave 
a apărut în fața lui. 

- Un prieten al lui Edie, a spus Dave. Şi avem mo- 
tive să credem că Edie te-a identificat ca fiind tatăl 
copilului lui April Gaddis. 

- Ei, bine, se înșală, a rostit răspicat Tracy McLau- 
ghlin. Pe-de altă parte, în primul rând, nici nu era treaba 
ei. Am încercat să-i spun țicnitei ăleia că a înţeles greșit 
și să dispară din faţa mea, dar nu a vrut să mă asculte. 

— Așadar, susții că nu ești tatăl copilului lui April? 
a intrebat Ali. 

- Spun că nu vorbiţi cu cine trebuie. Ar fi cazul 
să o întrebaţi asta pe April, nu pe mine. 

- Dar spui că acest copil ar putea să nu fie al lui Paul? 

- N-am afirmat aşa ceva. 

— Și atunci, ce susții? 

- E complicat. 

- Nu e deloc complicat, i-a tăiat-o Ali, pe un ton 
ferm. Copilul ori este al lui Paul, ori nu este. Și dacă 
nu este, ea nu va căpăta niciun bănuţ din averea lui Paul. 

— Și ce legătură are asta cu mine? 

- Este vorba de inșelătorie, i-a răspuns Ali. Şi dacă 
ești sau nu complice la asta. 

- Nu ştiu nimic, a insistat Tracy. Și nu am făcut 
NIMIC. 

- Dar in după-amiaza asta? 

- Ce-i cu după-amiaza asta? 

- Ce s-a întâmplat după ce ai discutat cu mama? 

- Am plecat de la hotel. 

- Unde te-ai dus? 

- În câteva locuri. 

Dave s-a apropiat mai mult. 

- Doamna Reynolds nu e polițistă, a spus el. Dar 
eu sunt. În momentul acesta nu eşti acuzat de nimic, 
domnule McLaughlin, așa că ar fi preferabil să coope- 
rezi. Dacă ai un alibi pentru această după-amiază - 
unul verificabil - ar fi bine să ni-l dai înainte ca lucru- 
rile să se complice. 

- Ce vreţi de la mine? a întrebat Tracy. 

- Vreau să ne spui ce ai făcut în după-amiaza asta. 
Totul. 

- Am nevoie de un avocat? 

- Nu imediat, a spus Dave. Asta ţi-am spus acum 
câteva momente. Deocamdată, prioritatea noastră 
numărul unu este să o găsim pe mama lui Ali. În com- 
parație cu asta, orice altceva este secundar. 

Tracy a aruncat chiştocul. S-a oprit apoi, cât să-și 
aprindă altă ţigară. 

- Ştiam că April avea să dea acel interviu pentru 
Court TV, a inceput în cele din urmă. Voiam să văd 
cum mergeau lucrurile. Inţelegeţi, femeia aceea mă 
contactase pe mine... 

- Sheila Rosenburg? a întrebat Ali. 

Tracy dat din cap. 

- Ea a vorbit cu toți prietenii lui April. Pentru 
că asta suntem eu și April - prieteni. 

Ce fel de prieteni? s-a întrebat Ali, deși socotea că 
deja știa. 

- În fine, a continuat Tracy, voiam să văd cum se 
desfășoară interviul - dacă reportera cunoaște cazul 
lui April și dacă nu cumva o acuză de una sau alta - 
după care am acceptat să dau și eu un interviu. Așadar, 

am venit în holul hotelului şi urmăream totul, când 
femeia aceea - mama ta — a apărut de nu ştiu unde și 
a început să mă ia la rost, făcând o scenă. Am plecat 
înainte să apară agenţii de securitate, 

- De-ce? a întrebat Ali. 

- Mi s-a părut că era bine să dispar naibii de acolo 
înainte de a se întâmpla ceva neplăcut. Pe de altă parte, 
nu voiam să tulbur interviul pe care îl dădea April. 

- Dar tot nu ne-ai spus unde te-ai dus, a intervenit 
Dave. Vrem nume și adrese. Vrem numele persoane- 
lor care te-au văzut acolo. 

După expresia mohorâtă cu care trăgea din ţigară 
și tăcea, refuzul lui Tracy de a discuta chestiunea era 
mai mult decât evident. 

- Am aflat că ai devenit dependent de jocurile de 
noroc și că a trebuit să-ţi vinzi ideea jocului Sumo 
Sudoku celui care ţi-a oferit mai mult, a spus Dave. 
Oamenu se mai schimbă, dar destul de rar. Deci, asta 
e povestea în cazul tău, Tracy? Iar te-ai lăsat pradă jo- 
curilor de noroc? Ţi-ai petrecut după-amiaza într-un 
cazinou, undeva? Ori ai fost în vreun loc mai puțin 
bătător la ochi — la vreo sală ilegală de jocuri, cumva? 
Și ce datorii ai ajuns să a1? În unele cercuri, jocul pe 
credit poate deveni o treabă foarte periculoasă. 

Căutătura surprinsă de pe faţa lui Tracy l-a lămurit 
pe Dave că o nimerise la fix. 

- Unde e sala asta de jocuri? a continuat. 

- La etajul unui club de striptease de pe Santa Mo- 
nica, numit Pink Swan, a răspuns Tracy. Am stat 

acolo toată după-amiaza. Am ajuns pe la două, iar 
după aceea am venit direct aici. 

Ali şi-a amintit numele din relatările de presă pri- 
vind moartea lui Paul. Și-a mai adus aminte ce îi spu- 
sese Helga despre clubul de fitness numit The Body 
Shop. S-a întrebat dacă Pink Swan era cu o treaptă 
mai Sus sau mai Jos. 

- Pink Swan, a gândit ea cu voce tare. Nu cumva 
acolo s-a ţinut petrecerea de burlaci a lui Paul? 

Tracy a confirmat cu un gest, apoi a adăugat: 

- Aşa cred. 

- Nu ai fost la petrecerea aceea? 

- Nu. 

- De ce? 

- Pentru că nu am fost invitat. Chiar dacă aveam 
relații de afaceri, eu și Paul nu eram prieteni. 

- Mai ales pentru că, din câte am eu impresia, erai 
încurcat cu viitoarea lui mireasă, a intervenit Ali. 

Tracy i-a aruncat o privire, dar nu s-a sinchisit să 
nege acuzaţia. 

- Localul acela, Pink Swan, a insistat Dave. Putem 
găsi acolo imaginile video înregistrate de camerele de 
supraveghere? Vom putea vedea la ce oră ai sosit și 
la ce oră ai plecat? 

- Tocmai asta e problema cu un local ca Pink Swan, 
a spus Tracy. Nu există înregistrări de securitate. 

Una dintre piesele puzzle-ului s-a așezat la locul ei. 
Dacă Pink Swan era un club care nu făcea înregistrări 
video de securitate, așa se explica de ce nimeni nu știa 
când și cum plecase Paul de acolo, a înțeles Ali. Și cine 

se ocupase de alegerea localului în care să se desfășoare 
petrecerea de burlaci a lui Paul? Din câte se știa, Jake 
Maxwell. 

Două rulote au pătruns pe alee și au parcat una lângă 
alta, exact în fața celei în care stătea Tracy McLaughlin. 
' Imediat ce vehiculele abia sosite au Încremenit, din ele 
au coborât mai mulți oameni. Râzând şi discutând, au 
traversat parcarea, îndreptându-se către intrarea în 
supermarket. 

Tracy a aruncat o privire spre ceasul de la mână. 

- Ascultaţi, a zis el nerăbdător, sunt obosit. Am 
avut un joc greu astăzi și mai am unul mâine dimineață, 
devreme. N-am putea continua discuţia asta altă dată? 

- Mama mea a dispărut, a insistat Ali. Ce-a vrut Jake 
Maxwell de a venit aici ceva mai devreme? 

- A apărut o problemă cu programul, a spus el. Ci- 
neva a anulat un joc. Și Jake spera că pot să-i țin eu locul. 

- Aşadar, când Jake are o problemă, apelează la 
tine pentru a o rezolva? a intrebat Dave. 

Tracy a răspuns afirmativ printr-un gest din cap. 

- De ce nu ţi-a dat telefon? Doar ai celular, nu? 

Tracy a ridicat din umeri. 

- Probabil că a vrut să iasă puțin din casă. 

- Sau poate nu a vrut să se ştie că te-a sunat, a su- 
gerat Dave. 

- Ascultaţi, a spus Tracy, eu imi văd de treabă, 
nu deranjez pe nimeni, Și voi... 

— Asta ai făcut noaptea trecută, pe care ţi-ai petre- 
cut-o în camera lui April? a întrebat Ali. ţi vedeai 
de treaba ta? 

Întrebarea ei directă l-a surprins în mod evident 
pe Tracy McLaughlin. Nu a respins acuzaţia nici de 
astă dată. 

- V-am spus deja că suntem prieteni, a zis el. De 
asta avea nevoie și noaptea trecută - de un prieten. 

A aruncat în parcare ce mai rămăsese din țigară. 
Ali a coborât grăbită scara. A recuperat chiștocul încă 
aprins, l-a strivit de asfalt și l-a vârat în buzunar. 

- Ce faci? a întrebat Tracy. 

— Ai spus că nu ești tatăl copilului. S-ar putea să 
aştept câteva săptămâni până primesc răspuns, dar 
ADN-ul tău va lămuri dubiile pe care le am. 

- Nu ţi-am dat permisiunea să îl iei, a spus Tracy. 

A dat să coboare scara, dar Ali a făcut câțiva pași, 
blocându-i calea. 

- Eu nu sunt ofițer de poliție, a spus ea. Ai arun- 
cat gunoi într-o parcare publică. Dacă vreau să curăț 
resturile azvârlite de tine, asta e treaba mea, nu a ta. 
Iar dacă vreau să plătesc analizele pentru un test de 
paternitate, tot treaba mea e. 

Ali a ocolit Honda, ajungând în spatele ei, și a exa- 
minat plăcuţa de înmatriculare temporară. 

- Dacă tot am început, a revenit ea, povestește-ne 
ce e cu acest vehicul. Văd că abia l-ai cumpărat - vi- 
neri. Eu trăiam cu impresia că ai probleme finan- 
ciare serioase. De unde ai avut bani ca să-ți cumperi 
mașină nouă? 

- Asta nu e treaba ta, a spus Tracy. Vă rog să plecaţi 
imediat, până nu chem poliția. 

- 'Ţi-am spus deja, a intervenit Dave. Sunt polițist. 

- Atunci, alți polițiști, a făcut Tracy. 

- Chiar te rog să chemi poliția, a spus Ali. După 
câte s-au petrecut în ultimele zile, cred că vor ţine 
foarte mult să audă ce avem fiecare de spus. 

Fără să mai scoată vreun cuvânt, Tracy McLaughlin 
s-a întors în rulotă şi a trântit ușa. 

- Treaba cu ADN-ul sigur a stârnit-o reacţie, a re- 
marcat Dave. Acum, ce facem? Ne înapoiem la hotel? 

- Sigur, a aprobat Ali. 

Însă după ce s-a așezat la volan, a virat într-o parte 
față de intrarea în parcare și a vârât mașina printre ve- 
hiculele parcate aproape de fațada supermarketului. 

- Ce înseamnă asta? a întrebat Dave. 

- Să-l supraveghem o vreme, să vedem dacă stă po- 
tolit, l-a lămurit ea. Ne-a mers o dată cu Jake Maxwell. 
Poate ne iese și în cazul lui Tracy. 

ȘI stratagema a dat roade. Nu trecuseră nici douăzeci 
de minute, când un Ford Windstar de culoare închisă 
a pătruns în parcare. A oprit alături de rulota lui Tracy. 
Cayenne-ul era parcat prea departe pentru ca Ali și 
Dave să poată vedea limpede ce se petrece. 

- Rămâi aici, i-a cerut Dave. Eu voi incerca să 
mă apropii. 

Cât a rămas singură în mașină, telefonul lui Ali 
a sunat. 

- Ai vreo veste de la mama? a întrebat tatăl ei. 

Ali a simțit panica din glasul lui. 

- Deocamdată, nu, i-a răspuns. 

- Drace, a mormăit el. Presimt că i s-a întâmplat 
ceva rău. 

Și Ali trăia același sentiment, dar nu a vrut să 
confirme. 

- O vom găsi, l-a asigurat pe Bob, cu o siguranță mai 
mare decât aceea pe care o simţea. Trebuie să o găsim! 

Imediat ce Ali a încheiat discuţia, Dave s-a stre- 
curat pe scaunul din dreapta ei și apoi s-a rezemat 
de spătar, scoțând un oftat de ușurare. 

- Slavă Cerului că nu m-au văzut, a spus el, dar 
acum știm cum procedează. 

- În ce sens? 

- Cum poate asigura Sumo Sudoku închirierea 
acestor rulote foarte scumpe. 

- La ce te referi? 

- Probabil că treaba cu sudoku e doar o poveste 
foarte bine gândită. Cred că de fapt folosesc vehicu- 
lele astea pentru vânzarea drogurilor, transportându-le 
de-a lungul Coastei de Vest, cu compartimentele de 
bagaje încărcate și cu altceva decât pietrele acelea ro- 
tunde din granit. Am impresia că e vorba despre he- 
roină, poate chiar cocaină. Tocmai au descărcat destul 
de multe lucruri din vehiculul lui Tracy și le-au îngră- 
mădit în minifurgoneta aceea. Cred că Jake Maxwell 
a venit în seara asta aici ca să-l inștiințeze pe Tracy 
că noi am început să mirosim câte ceva şi că trebu- 
iau să aranjeze lucrurile astfel încât să scape cât mai 
repede de marfă. 

- Vrei să sugerezi că Jake Maxwell și Paul s-au vârât 
în vreo bandă care se ocupă cu traficul de droguri? 
a întrebat Ali. 

- Aşa s-ar părea. 

În timpul acesta, transferul de marfă se încheiase, 
iar furgoneta se îndepărta de rulota lui Tracy. 

- Uite-i că pleacă, a spus Ali. Nu ar fi cazul să-i 
urmărim?.. . a 

Și Ali a dus mâna spre cheia de contact, însă Dave 
i-a prins-o din zbor și a împiedicat-o să pornească 
mașina. 

- Sub nicio formă! a oprit-o el fără menaja- 
mente. Erau cel puţin trei. Patru, dacă îl socotim și pe 
McLaughlin. Asta înseamnă că suntem depășiți nume- 
ric — nu te supăra, te rog — și probabil și ca forță de foc. 
În niciun caz nu ne putem ocupa singuri de treaba asta. 

- Și atunci, să chemăm poliția? 

- Nu, a zis Dave. 

Exasperată, Ali a izbucnit: 

- Vrei să spui că îi lăsăm să scape? 

- Deocamdată, i-a răspuns Dave. Dacă am desco- 
perit o rețea importantă de distribuție a drogurilor, 
trebuie să înţelegi: cu oameni ca ăștia nu se glumește. 
E de ajuns să te joci ori să-i calci pe bătături, și-o să 
te spulbere fără să stea pe gânduri. După cum arată 
lucrurile, ar putea fi vorba de o operațiune foarte 
mare, ceea ce inseamnă că trebuie să mergem mai sus 
pe lanţul trofic decât poliția din Los Angeles. 

- Ce vrei să insinuezi? 

- După ce ajungem la hotel, o să-i sun pe cei de 
la pușcașii marini. 

- Pușcașii marini? a repetat Ali. 

- Mai precis, pe unul anume - Ezekiel Washington, 
dacă pot da de el. I se mai spune și Easy, a adăugat 

Dave. Când nu e în misiune cu rezerviştii, lucrează 
la Brigada antidrog de aici, din Los Angeles. Dacă oa- 
menii ăștia aud de așa ceva, vor încerca să prindă toată 
rețeaua, nu doar pe Tracy McLaughlin și pe cei care 
au încărcat furgoneta. 

Ajunseseră deja pe autostrada 101. O vreme, Ali 
a condus în tăcere. Ceea ce spusese Dave despre tra- 
ficanţii de droguri, capabili să ucidă fără niciun regret, 
o zdruncinase serios. 

- Crezi că mama le-a stricat cumva jocurile aces- 
tor traficanţi? a întrebat ea într-un târziu. 

- S-ar putea să fi descoperit treaba la fel ca și noi, 
i-a răspuns Dave pe un ton sumbru. 

Ali a simţit un gol în stomac. 

- Înseamnă că vom fi norocoși dacă o vom găsi 
în Viață, nu? 

Ali reușise până atunci să-și țină în frâu cele mai 
negre temeri. Acum, după ce rostise totul cu glas 
tare, a trăit senzaţia că se ineca în reproșuri adresate 
propriei persoane. Ceea ce i se întâmplase lui Edie 
Larson era din vina ei. În primul rând, dacă nu s-ar 
fi lăsat ademenită să se mărite cu Paul Grayson, 
NIMIC din toate astea nu s-ar fi petrecut. Era destul 
de neplăcut să descopere că el îi fusese necredincios. 
Ea oricum bănuise asta și, după ce verificase și avu- 
sese certitudinea, nu se mai simțise şocată. Dar să se 
bage în traficul de droguri? Asta depășea orice închi- 
puire a ei în ce îl privea pe Paul, însă apoi și-a dat 
seama că nu-l cunoscuse chiar atât de bine pre- 
cum crezuse. 

Cu toate acestea, autoinvinuirile și suferinţa pri- 
vind ceea ce i se întâmplase mamei ei nu o ajutau să 
rezolve nimic. S-a silit să revină la discuţia purtată 
cu McLaughlin. 

- Ce e cu acest Pink Sal. a întrebat ea. 

- Dacă e un loc unde chelnerițele sunt topless, 
unde se desfășoară jocuri de noroc egale și nu există 
înregistrări video, înseamnă că oamenii care îl frec- 
ventează au multe lucruri de ascuns. 

- Tot acolo a organizat Jake şi petrecerea de bur- 
laci a lui Paul. 

- O să-l informez pe Ezekiel și despre acest aspect. 
Dar, după cum sună, Pink Swan trebuie să fie deja 
în atenția celor de la Brigada antidrog. 

- Şi ar mai fi şi Roseanne, a adăugat Ali cu un aer 
gânditor. Mă întreb ce-o fi cu ea. 

- Te referi la soția lui Maxwell? 

Drept răspuns, Ali a dat din cap. 

- Dacă eu nu am avut habar de ceea ce se întâmpla, 
cred că Roseanne și-a dat seama. 

- Mare păcat că nu știm unde am putea s-o găsim. 

- Poate o va găsi cineva, a spus Ali cu glas hotărât. 
Apoi i-a întins lui Dave telefonul ei. Apasă butonul 
verde! Asta Îți va oferi lista apelurilor pe care le-am 
făcut. Caut-o pe Helga Meyrhoff. | 

- Avocata de divorţ a ta? a întrebat Dave. Cum 
vine asta? 

- S-a specializat în divorțuri ale unor persoane in- 
fluente. Dacă Roseanne și Jake se despart, îți dai seama 
că acolo apare și un avocat - poate chiar o turmă. 

E posibil ca Helga să știe mai bine ca oricine despre 
ce este vorba. 

Dave a găsit numărul, a apăsat butonul și i-a întins 
telefonul lui Ali. 

- Nu știam că erau în divorţ, a spus Helga, ime- 
diat ce Ali i-a relatat totul. Dar n-aș putea spune că 
mă surprinde. 

- Pentru că Jake e încurcat cu altă femeie? a între- 
bar Ali. 

- Pentru că sunt lefteri, i-a răspuns Helga. Asta, 
in mod relativ, desigur. 

În acea după-amiază, Jake Maxwell nu lăsase impre- 
sia că ar fi fost falit. Orice, numai asta nu. 

- Chiar în circumstanţe ceva mai dificile, a con- 
tinuat Helga, oricare dintre cunoștințele mele din 
breaslă ar fi alergat cu limba scoasă după Roseanne 
Maxwell, sperând să o aibă drept clientă. 

- Cum se poate ca Jake Maxwell să fie falit? a în- 
trebat Ali. 

- Cu alte cuvinte, dacă și-a pierdut slujba, a făcut 
investiții nefericite, ori a dat în patima jocurilor de 
noroc și a pierdut o avere? a adăugat Helga. Te rog 
să alegi. În orașul ăsta, există nenumărate moduri de 
a intra în faliment. 

- Vrei să spui că Jake și-a pierdut slujba? a între- 
bat Ali. 

- Cum, nu știai? S-a întâmplat acum câteva luni. 
A fost vorba de o restructurare a corporației. Paul și 
Jake au ajuns să concureze pentru același post. Paul 
a primit slujba, iar Jake Maxwell s-a ales cu o strângere 

de mână și cu salarii compensatorii. De aceea m-am 
mirat când a apărut la tribunal vineri, pentru a-l sus- 
ţine pe Paul, dar câteodată unii oameni se dovedesc 
mai buni decât îți inchipui. 

Ori mai răi, a gândit Ali. 

- Ca să revenim la Roseanne, a încheiat Helga, am 
câteva legături. Dacă s-a ascuns undeva, persoana pe 
care o cunosc eu cred că știe unde o putem găsi. 

- Mulţumesc. 

- Victor ar fi vrut să-i telefonezi în situația asta. 
Ai vorbit deja cu el? 

- Nu. 

- Dacă ai avut necazuri cât cuprinde, ar fi prefe- 
rabil să afle chiar din gura ta ce pui la cale. 

Ali și-a dat imediat seama ce va spune Victor - 
stai liniștită; nu vorbi cu nimeni; lasă-i pe polițiști 
să o caute pe mama ta. 

- O să-l sun, a asigurat-o Ali pe Helga. 

Doar în ultimă instanţă. 

Imediat ce a închis, i-a relatat lui Dave tot ce auzise. 

- E logic, a spus el. Dacă Jake avea nevoie foarte 
repede de niște bani gheață, probabil că a apărut ci- 
neva cu o ofertă pe care nu o putea refuza. 

- Dar Paul nu era falit, a protestat Ali. De ce s-a 
amestecat în treaba asta? 

Dave a clătinat din cap. 

- Nu înţeleg de ce. 

În acele momente au oprit în dreptul intrării în 


hotel. 


- Vrei să vin cu tine până sus? a întrebat Dave. 

- Nu, a spus ea. Tata și Chris vor ajunge curând aici. 
O să fac un duș și o să stau cu picioarele ridicate câteva 
minute. S-ar putea să încerc să și dorm puţin. 

- Bună idee, a zis Dave. 

Apoi a coborât și s-a îndreptat spre automobil. 

Ali i-a predat cheile mașinii unui valet și a por- 
nit direct spre holul hotelului. Chiar dacă ar fi exis- 
tat reporteri acolo, era convinsă că va trece în forță 
printre ei. 

Când a deschis ușa camerei, spera că, prin cine știe 
ce miracol, o va găsi acolo pe Edie așteptând-o, însă 
bineînțeles că nu s-a întâmplat așa ceva. Camera era 
pustie - întunecată și pustie. Și-a scos pantofii, s-a lăsat 
moale pe canapea și, așa cum iși promisese, Și-a așezat 
picioarele pe măsuţa de cafea. li petrecuse ultimele ore 
într-un mod neobișnuit — făcând pe detectivul și strădu- 
indu-se să-și găsească mama. Acum, în nemișcarea mută, 
realitatea sumbră a inceput să capete contur. Era po- 
sibil să o fi pierdut pentru totdeauna pe Edie - care ar 
fi fost pierdută pentru toată lumea. Probabil că la cafe- 
neaua Sugar Loaf din Sedona nu se vor mai vinde chi- 
flele aburinde, făcute tradițional de Edie. Probabil că 
ea nu avea să mai aibă sub nas o ceașcă de cafea fier- 
binte, ascultând sfaturile folositoare, de multe ori ne- 
socotite, pe care i le dădea mama ei. Pesemne că nu va 
mai asista niciodată la disputele ironice și inofensive 
dintre părinți ei. 

Acest din urmă sentiment — că avea să-și piardă 
mama - a îndemnat-o pe Ali să treacă la acțiune. Și-a 
luat laptopul și s-a logat. 


292 J.A. JANCE 


CUTLOOSEBLOG.COM 
Duminică, 18 septembrie 2005 


Mama mea a dispărut. Edie Darlene Larson, în 
vârstă de șaizeci și unu de ani, din Sedona, Arizona, 
a dispărut din holul unui hotel din Los Angeles, la 
începutul acestei după-amiezi. Ultima oară a fost 
văzută plecând de la hotelul Westwood din Wiltshire 
în mașina ei, un Oldsmobile Aero din 2003, de cu- 
loare albă. Edie are un metru șaizeci și-opt, părul 
cărunt de lungime medie și cântărește aproxima- 
tiv șaizeci și patru de kilograme. Poartă și două pro- 
teze auditive. (Mă va omori pentru asta.) Oricine 
deţine informaţii despre Edie este rugat să ia legă- 
tura cu Biroul pentru persoane dispărute de la De- 
partamentul de Poliție Los Angeles — și cu mine! 

Postat la 10.23 PM, 18 septembrie 2005, de BABE 


Ar fi vrut să spună mai multe, ar fi făcut-o, dar 
în cazul de față, cu cât erau mai puţine cuvinte, cu 
atât era mai bine. În mod deliberat, nu a făcut nicio 
referire la cearta dintre Edie și Tracy McLaughlin. 
Dacă, așa cum bănuia Dave, totul avea legătură cu 
o rețea de traficanţi de droguri, era preferabil să se 
limiteze la atât. S-a dezbrăcat și tocmai se pregătea 
să intre la duș, când telefonul ei mobil a sunat. L-a 
ridicat imediat și, spre uimirea ei, a văzut pe ecran 
numărul mamei. 

Cu o senzaţie copleșitoare de ușurare, a strigat în 
microfon: 

- Mamă! Tu eşti? Ai pățit ceva? Unde eşti? 

Dar nu a primit niciun răspuns. A auzit foșnete și 
voci îndepărtate, dar nimeni nu-i vorbea direct. Poate 
era vorba de o legătură proastă. Frustrată, a acţionat 
butonul de volum de pe partea laterală a aparatului. 

- Mamă! Mă auzi? a strigat din nou. 

Au urmat alte foșnete, apoi a auzit vocea mamei. 

- Ce Dumnezeu faci? 

- Încerc să vorbesc cu tine, i-a răspuns Ali. Unde 
te afli? Ce se întâmplă? 

În fundal vorbea cineva - o altă femeie. Ali a auzit 
vocea, dar nu îndeajuns de clar ca să distingă vreun 
cuvânt. 

- Trebuie să-mi dai drumul, a spus Edie limpede 
şi cu fermitate. E o prostie. E absurd. 

În acea clipă, Ali și-a dat seama că asculta una din- 
tre rușinoasele „convorbiri din sutien“, după cum nu- 
mea lumea de la Sugar Loaf accidentele comise de mama 
ei. Edie Larson îşi ţinea telefonul în sutien. La muncă, 
buzunarele șorțului ei erau pline până la refuz de bo- 
nuri de comandă și pixuri. Când adăugase și telefonul 
in acel amestec, constatase că nu mergea, astfel că ale- 
sese să și-l țină în singurul loc disponibil - prins sub 
sutien. Cum nu-și amintea întotdeauna să închidă mo- 
bilul, se întâmpla câteodată să facă apeluri fără să vrea, 
să piardă minute și, din neatenție, să dezvăluie tot soiul 
de amănunte din viața restaurantului față de diverși ne- 
fericiți care primeau apelul făcut de ea din greşeală. 

Însă Ali și-a dat imediat seama că acel apel nu era 
nicidecum din greșeală. Persoana sau persoanele care 

erau acolo nu știau că Edie avea asupra ei un telefon. 
Totodată, nu aveau habar că ea găsise o modalitate 
prin care să ceară ajutor. Dar, în loc să telefoneze la 
numărul de urgenţe al poliției, Edie apăsase pur și sim- 
plu butonul de apel. 

S-a auzit un răspuns murmurat, în replică la CO- 
mentariile mamei ei, dar Ali nu reușea să distingă lim- 
pede vorbele celeilalte persoane. 

- De ce faci asta? a strigat Edie, iar glasul ei i-a trădat 
starea de agitaţie. Unde suntem? În-vreun subsol? 

Deci mama ei fusese legată la ochi sau poate își 
pierduse cunoştinţa. Nu știa unde se află și era ținută 
acolo împotriva voinţei ei. 

Ali şi-a încordat urechile ca să audă răspunsul ce- 
leilalte femei, dar nu a reușit. 

Apoi a auzit din nou vocea mamei. 

- Dezleagă-mă, a zis. Lasă-mă să plec de aici. Sunt 
convinsă că ne putem înțelege până la urmă. 

După o pauză scurtă, a urmat o izbucnire de furie: 

- N-o să ne înțelegem deloc. Nu vreau să ne înțe- 
legem. Și încetează să-mi tot spui ce să fac! Încetează! 

Acum, când auzise clar acea voce, Ali și-a dat seama 
a cui era — a lui April. Cea care vorbea era April Gad- 
dis. Cum era posibil așa ceva? 

- Te rog, April, a spus Edie cu voce tare. Fu 
rațională! 

Însă era evident că April își pierduse mințile. 

- Taci! a răcnit ea. Taci dracului din gură! 

După strigătul lui April au urmat nişte zgomote 
care sugerau o scurtă luptă, la care s-au adăugat foșnete 

și un pocnet brusc. Cu ochiul minţii, Ali și-a imagi- 
nat că telefonul căzuse din sutienul lui Edie şi se ros- 
togolise pe o suprafață dură. A perceput zgomotul 
ca fiind asurzitor, însă April, care o atacase pe Edie, 
nu observase nimic. S-au auzit şi alte sunete - bufni- 
turi oribile, sugerând ceva greu care lovea trupul lui 
Edie. Știind că mama ei era aproape sigur legată și ne- 
ajutorată, Ali se crispa la fiecare bufnitură. În cele din 
urmă, lupta s-a încheiat cu un geamăt îngrozitor și 
cu o serie de gâfâieli chinuite. 

- Uite, așa-ți trebuie, a spus April foarte clar. Poate 
acum O să-ți ţii gura Și o să stai unde te-am pus. 

Ali a auzit o ușă trântindu-se, după care s-a lăsat 
O tăcere înspăimântătoare. Printr-un miracol, legătura 
telefonică nu se întrerupsese. 

- Mamă! a strigat. Eşti acolo? Mă auzi? 

Însă bineînţeles că nu a primit niciun răspuns. 
Chiar dacă mai era conștientă, Edie Larson nu putea 
auzi vocea fiicei ei. 

O clipă, Ali s-a uitat fix la telefon, chinuită de 
nehotărare. Mobilul din mâna ei reprezenta singura 
legătură cu mama ei, dar unde se afla ea? Dacă ar fi 
sunat la poliție folosind telefonul din cameră, ce putea 
să declare? „Mama mea a fost atacată undeva în Los 
Angeles. Nu știu unde.“ Ori era posibil să existe un 
operator de urgență undeva, care să poată urmări 
apelul dintre telefonul ei și locul în care mama ei era 
reținută, rănită probabil sau chiar fără cunoștință? Dar 
cât timp ar dura acest lucru? Și chiar dacă reușea să 
mențină legătura o vreme, putea să o păstreze suficient 

de mult? Ce se va întâmpla când telefonul lui Edie va 
rămâne fără baterie? 

Închizând ochii, a încercat să decidă cum să pro- 
cedeze. Locul în care o dusese April pe Edie trebuia 
să fie ușor accesibil pentru ea. Iar Edie făcuse referire 
la un subsol. În California subsolurile nu erau tocmai 
obișnuite, însă Ali știa unde se găsea un subsol, și încă 
unul uriaș: în casa din Robert Lane. 

Ma: mult de jumătate din spaţiu fusese rezervat 
pentru uriașa colecție de vinuri a lui Paul, însă acolo 
existau și alte încăperi, inclusiv o saună căptușită cu 
lemn de sequoia, scoasă din uz, pe care Paul se gân- 
dise să o transforme într-o cameră de valori. Amin- 
tindu-și zgomotul ușii trântite de April la plecare, Ali 
și-a dat seama că știe răspunsul. Nu era întru totul 
sigură că ar fi procedat bine dând telefon la poliție 
pornind de la acea bănuială, însă știa că nu trebuia 
să mai piardă nicio clipă. 

Păstrând încă legătura și având mobilul setat pe 
difuzor, Ali s-a îmbrăcat și și-a luat Glock-ul. S-a oprit 
doar cât să telefoneze pentru a i se aduce mașina din 
parcare ŞI Să Îşi ia poșeta. 

În timp ce cobora cu liftul, și-a dat seama că făcea 
o greșeală cel puţin prostească dacă incerca să o abor- 
deze de una singură pe April, care părea să-și fi pier- 
dut mințile. S-a gândit din nou să întrerupă legătura 
și să telefoneze la poliție. Însă ce putea spune? Să 
vedem. De exemplu: Mama mea a fost răpită de logod- 
nica soțului meu decedat, și s-ar putea să fie ținută pri- 
zonieră undeva în casa mea din Robert Lane? Suna ca 


REŢEAUA RĂULUI 297 


un apel pe care operatoarea de la urgenţe să-l ia în 
serios? Iar dacă da, dacă April își ieșise din minți, cum 
ar fi reacționat dacă în curte ar năvăli câteva mașini 
de poliţie? Întrucât exista posibilitatea ca Edie să fie 
rănită și singură în casă cu April, fiica ei a socotit că 
nu era pregătită să își asume riscul de a chema poliția. 

Cat a coborât, apelul s-a întrerupt. Fie că bateria 
telefonului mamei se descărcase, fie că Ali pierduse 
semnalul. Frustrată, l-a sunat pe Dave care însă nu 
răspundea, așa că i-a lăsat un mesaj sumar. „Sunt în 
drum spre casă. Cred că April este acolo, dar nu sunt 
sigură. Pe de altă parte, cred că a înnebunit. Indife- 
rent unde s-ar afla, cred că o ține prizonieră pe mama. 
Sună-mă imediat ce primeşti mesajul. Te rog.“ 

După ce a urcat în Cayenne, a pornit cu viteză. 
În timp ce se îndrepta spre casă, s-a gândit că într-o 
luptă cinstită - o încăierare unu la unu - va reuși să 
o înfrângă pe April. 

Dar nu am deloc intenţia de a lupta cinstit, şi-a zis 
Ali, având o expresie sumbră pe față. Absolut deloc! 


15 


Ali ar fi trebuit să fie oprită de poliție de cel puțin 
zece ori cât a ținut drumul de la hotel până acasă. 
A condus cu o viteză nebunească, a depășit ca o de- 
mentă, trecând prin intersecții când lumina semafo- 
rului se făcea roșie. Aproape că spera să poată face 

vreo patrulă rutieră vigilentă să pornească după ea. 
Poate că, până la urmă, aducerea polițiștilor la casa 
din Robert Lane era o idee bună, şi aceea ar fi fost 
o modalitate prin care să îi atragă acolo fără a mai fi 
silită să-i relateze unei operatoare de la urgenţe po- 
vestea ce semăna cu o telenovelă. Însă n-a fost remar- 
cată de nicio patrulă rutieră. Era tot singură când a 
pătruns în viteză pe poarta nereparată și a oprit pe 
aleea pavată. Dave nu îi răspunsese, iar ea nu mai avea 
vreme să îl sune din nou. i 

E acum ori niciodată, şi-a zis ea. 

Înainte de a cobori din mașină, s-a gândit să-și 
scoată pistolul, dar a decis să nu o facă. Planul ei era 
de a încerca mai întâi să discute cu April. Arma tre- 
buia să intre în joc ca o ultimă soluţie. 

A fost dezamăgită că nu a văzut pe alee Volvo-ul 
roșu strălucitor al lui April şi nici Oldsmobile-ul lui 
Edie. Probabil că ambele erau parcate în garajul spațios, 
pentru cinci mașini. Poate că tot acolo se aflaseră şi când 
ea şi Dave veniseră acasă și trăseseră concluzia că nu 
era nimeni. Dar era posibil să se fi înșelat, iar în casă 
să nu se afle nimeni nici acum, și-a dat ea seama. 

Urcând grăbită pe verandă, Ali a întins mâna peste 
benzile incâlcite de bandă pusă de poliție și a încer- 
cat clanța ușii din față. Era încuiată. S-a îndreptat spre 
spatele casei, întrebându-se dacă sistemul de alarmă 
fusese ori nu activat. A încercat ușa glisantă dinspre 
curtea piscinei către camera de zi. Nu a avut noroc. 
Și aceea era încuiată. În cele din urmă, a încercat ușa 
bucătăriei, care s-a deschis fără probleme. 

- Chiar mă întrebam cât îţi va trebui până să ajungi 
aici, a auzit glasul lui April. 

Ali s-a oprit după ce a pășit înăuntru. April era 
in partea cealaltă a camerei, așezată pe un scaun, 
aproape de masă. Pe tăblie, aproape de mâna ei, se 
afla un pistol pe care Ali l-a recunoscut ca fiind unul 
dintre cele pe care le deținuse Paul. Și și-a dat seama 
că, dacă ar fi intrat în casă cu pistolul în mână, pro- 
babil că amândouă ar fi murit sub ploaia de gloanțe. 

- Ce se întâmplă? a întrebat Ali. Ce i-ai făcut mamei? 

- Tot mă bătea la cap ce să fac. M-am săturat. De 
aceea, am hotărât să-i dau o lecție. 

- Mama ţi-a dat sfaturi, iar pentru asta o ţii pri- 
zonieră în subsol? Ai înnebunit? 

- Probabil, a recunoscut April. Poate, puțin. 

Ali a mai făcut un pas. Imediat, April a ridicat arma 
şi a îndreptat-o spre ea. 

- Nu te apropia, a avertizat-o April. Pune-ţi mâi- 
nile pe după cap și stai unde ești. 

- Mama e rănită? a întrebat Al. 

- N-am lovit-o prea tare, a spus April. Mă sătura- 
sem să o tot aud. Am vrut s-o fac să tacă. 

- Te-am întrebat dacă mama e teafără. 

- Încă respiră, dacă asta vrei să știi, i-a făcut ea o 
concesie. Am venit sus să mai iau niște bandă adezivă. 
Când m-am întors jos, i-am găsit telefonul. L-am auzit 
sunând. A apelat-o cineva pe nume Bobby - cine-o 
fi și ăsta. 

Bobby era Robert Larson, tatăl lui Ali, deși Edie 
nu folosea acel nume de alint de față cu el. 

- Şi atunci am văzut că Edie te-a sunat, a conti- 
nuat April. 

- Ai dreptate, a confirmat Ali. M-a sunat și am auzit 
tot ce s-a discutat, April. Totul. Și când a spus că era 
într-un subsol, mi-am dat seama că ai sechestrat-o aici. 
Dar de ce? Ce intenționezi? Ce înseamnă toate astea? 
În orice caz, trebuie să punem capăt acestei nebunii. - 

- Noi? a ripostat April cu amărăciune. Uite că pro- 
cedezi la fel ca maică-ta - imi poruncești mie, îmi spui 
ce să fac și ce nu. De ce-și închipuie toți că pot să facă 
asta şi să scape? Așa a fost toată viața mea. Ca și cum 
oamenii ar crede că, dacă sunt frumoasă, sunt și proastă. 
Nu sunt, să ştii. 

- Ce anume ţi-a spus mama să nu faci? a între- 
bat-o Ali. 

- Să nu mai fumez - de parcă aș fi fost în școala 
primară. Mi-a vorbit la fel ca maică-mea. Exact ca ea. 
Parcă m-a străfulgerat și mi-a adus aminte. 

- Deci marha ta îţi poruncea tot timpul, da? a con- 
tinuat Ali, mai curând să întrețină discuția decât să 
afle ceva. Ştia că trebuia să o țină pe April de vorbă 
până hotăra ce să facă în continuare. 

- Poate glumești, a zis April. Nu încerca să-mi spui 
că nu ai observat asta. A fost cât se poate de rea - când 
le-a vorbit avocaţilor, când a concediat bucătăreasa 
și grădinarul, purtându-se de parcă ar fi fost casa ei, 
Viața ei, nu a mea. 

În clipa aceea, pe Ali a străfulgerat-o gândul că 
probabil April era vinovată de căderea fatală pe scări 
a mamei ei. 

- Mama ta încerca să te protejeze, a remarcat Ali, 
străduindu-se să fie împăciuitoare. Pe tine și pe co- 
pilașul tău. 

- Să-l ia naiba de copil, a înjurat April. Nu am 
vrut copilul ăsta blestemat. N-ar fi trebuit să-i spun 
lui Paul de sarcină. El m-a convins să-l păstrez. Dacă 
ar fi fost după mine, făceam un avort, cum am pro- 
cedat și în alte rânduri. Numai că imediat ce a aflat, 
s-a aprins, că vrea să se căsătorească și să aibă un copil. 

Aceste vorbe au lovit-o cumplit pe Ali. Și-a 
amintit că, la scurtă vreme după ce se căsătoriseră, 
ea și Paul hotărâseră să aibă copii, dar Chris era deja 
adolescent în acel moment. Era fericită de modul 
in care evolua cariera ei. Nu voia să o ia de la capăt 
cu grijile de mamă, mai ales când știa prea bine că, 
indiferent cât de mult ajutor ar fi primit din par- 
tea unei persoane angajate, mai toată răspunderea 
pentru bebeluș ar fi căzut pe umerii ei. Crescuse 
deja un copil de una singură. Nu voia să repete ex- 
periența. Așa că nu îl refuzase deschis pe Paul, dar 
nu încetase să ia cu regularitate anticoncepționale. 
Rezultatul fusese că Paul nu-l agrease pe Chris - îl 
privea cu ochi răi - și nu-l acceptase niciodată cu 
adevărat. 

Imediat ce aflase de April, Ali părăsise domiciliul 
conjugal. În lunile ce trecuseră de atunci, îl învinuise 
pe Paul pentru tot ce mersese prost în căsnicia lor. 
Acum, însă, stând cu degetele împreunate pe după 
cap și având-o în față pe amanta lui care ținea o armă 
indreptată spre ea, ajunsese să își înțeleagă partea ei 

de vină. Pentru prima oară se vedea silită să admită 
că fuseseră totuşi doi oameni care își distruseseră căs- 
nicia - ba chiar trei, dacă o socotea și pe April. 

Însă în acele momente alta era adevărata pro- 
blemă. Era vorba de April şi de arma ei. Dacă își pier- 
duse cu totul mințile, avea să scape cineva cu viață 
din acea confruntare? 

- "Ţi-ai omorât mama? a întrebat Ali 

- Ce dacă am făcut-o? i-a răspuns April. A fost un 
accident. Ne-am certat pe holul de sus. Ne-am 
încăierat. Am imbrâncit-o şi a căzut. 

April a făcut mărturisirea pe un ton calm, dega- 
jat, dar care i-a dat fiori reci lui Ali. 

- Dar era încă în viață când a ajuns acolo, a spus 
Ali. Trăia și câteva ore mai târziu, când am găsit-o 
noi. De ce nu ai încercat să o ajuţi? De ce nu ai che- 
mat o ambulanță? 

- Pentru că n-am vrut să o ajut, i-a răspuns April. 
Pentru că mă săturasem să o aud mereu strigând la 
mine. Am lăsat-o acolo și m-am dus la cumpărături. 
Mi-am închipuit că până la urmă o va găsi cineva, și 
am avut dreptate. 

-Dar mama mea nu a țipat niciodată la tine, a 
spus Ali. 

- Așa e, a recunoscut April. Dar de fiecare dacă când 
mă vedea, îmi spunea ce trebuie și ce nu trebuie să fac 
pentru copil. Fumatul dăunează copilului. Băutura este 
rea. Consumul de mâncăruri condimentate e contrain- 
dicat. Cafeaua nu e recomandabilă. M-am săturat până 
peste cap de copilul ăsta blestemat. Nici măcar nu s-a 

născut, și până și Sonia Marie a ajuns să-mi spună ce 
să fac. 

Chiar cd a înnebunit, a gândit Ali. E dusă cu totul! 

- Cum a ajuns mama aici? a continuat Ali. 

- A ghicit, a spus April. 

- Ce anume a ghicit? 

- Ce s-a întâmplat cu mama. A venit în camera 
mea după interviu, în timp ce mă schimbam. A văzut 
zgârieturile de pe brațele mele și m-a întrebat de ele, 
de aceea am hotărât să scap și de ea. Și, cum ţinea 
atât de mult la copil, m-am folosit de el împotriva ei. 
Am venit aici și apoi am sunat-o. l-am spus unde sunt 
şi am rugat-o să vină repede, susținând că am început 
să am contracţii. Şi a mers la perfecție. Nici nu a ştiut 
cum să ajungă mai repede. A rămas surprinsă insă 
când am îndreptat pistolul spre ea. Și-a închipuit că 
glumesc. Dar nici gând de așa ceva. 

Aşadar, capacitatea lui Edie de a intui oamenii o 
vârâse în bucluc. 

- Mi-au obosit braţele, a zis Ali. Și îmi amorţesc 
mâinile. Nu le pot lăsa în jos? 

- Atunci rămâi în partea aceea a camerei, 1-a po- 
runcit April. Lipită de chiuvetă. Să nu te apropii. 

- Dar Paul? a întrebat Ali, schimbând subiectul 
cu abilitate. El ţi-a spus vreodată ce să faci? 

- Cam da, a recunoscut April. Nu mă deranja prea 
mult, pentru că-mi vorbea frumos, cel puţin la in- 
ceput. Lucrurile s-au înrăutățit după ce m-am mutat 
aici. Atunci am observat mai bine. A inceput să-mi 
vorbească la fel ca mama, semăna tot mai mult cu ea. 

Era şi apropiat ca vârstă de ea - mai aproape de vår- 
sta ei decât de a mea. 

— Și atunci, l-ai ucis și pe el? 

- Cum să-l ucid? a exclamat April cu indignare 
în glas. Doar ţi-am spus că nu sunt proastă. De ce 
să-l omor, când noi nu eram căsătoriți și el nici nu 
semnase noul testament? Ar fi fost absurd. 

- Am crezut că nu știai dacă îl semnase sau nu. 

- Știu o mulțime de lucruri pe care oamenii cred 
că nu le știu, a răspuns April cu un surâs sumbru. 
Asta e partea bună a faptului că oamenii mă cred 
proastă. Întotdeauna mă subestimează. 

April recunoscuse cu nonşalanţă o crimă, iar Ali știa 
că, după toate probabilitățile, mai incercase să comită 
una. Având în vedere acest lucru, când a negat că ar fi 
fost amestecată în moartea lui Paul Grayson, Ali a tre- 
buit să admită că probabil April spunea adevărul. 

- Și acum ce-ai de gând să faci? a întrebat-o Ali. 

- La ce te referi? 

- Ai recunoscut Că ţi-a! ucis mama. A: atacat-o pe 
a mea și O ţii sechestrată. Mă țintuiești pe mine cu arma. 
Cum o să se termine totul, April? Ai vreun plan? 

- Nu chiar, a zis April ridicând din umeri. După 
tot ce s-a întâmplat, chiar nu-mi mai pasă. 

Lui Ali, asta i-a sunat ca o ameninţare voalată de 
sinucidere. Discuţia cu o persoană într-o asemenea 
stare de resemnare și care, pe deasupra, deținea și o 
armă letală era foarte riscantă. 

- Dar dacă am chemat poliția? a zis Ali. 

April a ridicat din nou din umeri. 

- Dacă i-ai chemat, ar fi trebuit să fie deja aici. 

- Dar dacă am chemat pe altcineva? 

- Vrei să mă intimidezi. 

- Vorbește-mi de Tracy McLaughlin. 

- Ce e cu el? E un prieten de-al meu, cu o vârstă 
mai apropiată de a mea decât oricare dintre cunoș- 
tinţele mele. 

- Cât de bun prieten? 

— Asta a vrut să știe și mama ta, a zis April cu 
amărăciune. M-a întrebat chiar dacă Tracy era tatăl 
copilului. Sigur că nu e. Mă crezi chiar atât de proastă 
să susțin că un copil al altcuiva este al lui Paul? Dacă 
Paul cerea efectuarea unui test de paternitate? Ce crezi 
că mi se întâmpla într-o astfel de situație? Dacă be- 
belușul nu era al lui, rămâneam pe drumuri, așa cum 
sunt de fapt acum. Așa că mai are vreo importanţă? 

- Ascultă, a început Ali, străduindu-se să vorbească 
pe un ton liniștitor. Să mergem la subsol să vedem 
in ce stare e mama. După ce mă conving că e nevătă- 
mată, putem discuta ca să vedem impreună ce este mai 
bine pentru tine și copil. 

- Tot nu ai priceput, nu? a spus April. S-a terminat. 

- Ce s-a terminat? 

- N-o să fie niciun copil. Am de gând să pun capăt 
la toate chiar astăzi. Ce fel de viață va avea Sonia 
Marie dacă tatăl ei este mort, iar eu ajung la inchi- 
soare? Chiar dacă poliţia îl va aresta pe Jesus Sanchez, 
mai devreme ori mai târziu îşi vor da seama ce s-a 
întâmplat în realitate, așa cum a înțeles și mama ta. 
Și atunci se vor năpusti asupra mea. Ce rost are? 

- S-ar putea să ajungi în închisoare, dar bebelușul 
va trăi. 

- Într-un fel, nu cred că asta e o favoare ce mi se 
face. Ți-am spus deja, n-o să fie niciun copil. Dacă stau 
să mă gândesc bine, poate o să dau foc la casă, dacă 
tot am pornit pe panta asta. Ar fi foarte amuzant, nu 
crezi? Dacă tu, eu și copilul dispărem, cine va obţine 
banii lui Paul? 

Întrebarea lui April s-a încheiat într-un chicotit 
lipsit de orice umor. l 

Ali nu a apucat să-i răspundă pentru că telefonul 
ei a sunat. L-a scos din buzunar. Aruncând o privire 
la ecran, a constatat că e Dave. 

- E tatăl meu, a zis ea. Trebuie să răspund. În caz 
contrar, s-a putea să vină aici să mă caute. 

April a aprobat din cap. 

- Bine. Răspunde! 

Ali a preluat apelul. 

- Bună, tată, a spus ea cu o veselie forțată. Cât de 
aproape ești? 

- Tată? a repetat Dave. Nu-ţi sunt tată. Sunt Dave, 
ce Dumnezeu? Nu te-ai uitat să vezi cine te caută? 
Și ce naiba ai avut de gând ducându-te singură acolo? 

- Nu, a spus Ali calm, întrerupând izbucnirea lui 
de iritare. Încă nu am găsit-o. Am anunţat Biroul 
pentru persoane dispărute, dar nu m-am dus direct 
la polițiști. Dacă ţii neapărat, fă-o tu! 

- Ce se petre...) Apoi Dave s-a oprit brusc, și a părut 
să priceapă. Am înţeles, a continuat el. E April, da? 

Am ajuns aproape de casă, tocmai urc dealul. Ajung 
acolo în câteva minute. 

Dave Holman reușise până la urmă să înțeleagă 
ce spunea Ali și să descifreze ce trebuia să audă. Dum- 
nezeu să-l binecuvânteze pe omul ăsta! a gândit ea. 

- Da, tată, a zis Ali. E un hotel foarte frumos. 
Nu-ţi face griji. Vei găsi şi de mâncare. Chiar dacă 
bucătăria e închisă când ajungi acolo, există room ser- 
vice permanent. 

- Deci, la bucătărie, a înţeles Dave. Vrei să vin la 
bucătărie. E înarmată? 

- Evident, a răspuns Ali. O vom găsi, tată, a adău- 
gat ea, pe un ton mai puţin vehement. Sunt convinsă 
de asta. 

- Când mă vezi, încearcă să creezi o diversiune. 
Ori incerc eu. 

- Bine, tată. Pe curând. 

Apoi a inchis. 

- Închide mobilul și pune-l pe blat, a spus April. 
Nu mai primeşti niciun telefon. 

Ali s-a conformat. 

- Și totuși, a zis April cu o expresie visătoare, cred 
că e plăcut să ai o familie cu care să poți discuta și care 
să-ți sară în ajutor cât ai zice pește. 

Ali rămăsese în dreapta ușii. Fereastra se afla în 
spatele ei. Dacă Dave se apropia de bucătărie din acea 
direcție, April avea să-l vadă și atunci ar fi tras în amân- 
doi. Dacă Ali reușea să se îndepărteze de ușă, atenţia 
lui April ar fi fost distrasă. 

- Şi tu ai o asemenea familie, a zis Ali. Ai avut-o 
mereu. Tocmai asta voia și mama - să te ajute. Mama 
ta făcea același lucru. Amândouă au vrut să-ți dea cele 
mai bune sfaturi, ca să te ajute să traversezi această 
perioadă cumplită. 

În timp ce vorbise, Ali se deplasase dincolo de 
chiuvetă, iar April a observat asta. 

- Unde vrei să ajungi? a întrebat ea. i-am spus 
să stai acolo. 

Ali a simţit că inima îi sare din piept. Străduindu-se 
să pară cât mai calmă, a căutat intr-un dulap și a scos 
un pahar. 

- Mi-e sete, a zis ea. Vreau să beau o gură de apă. 
Vrei şi tu? 

April a scuturat din cap. 

Luând răspunsul ei drept aprobare, Ali s-a dus până 
la frigider, unde s-a folosit de răcitorul de apă ca să-și 
umple paharul cu apă și gheață. S-a simţit ușurată 
văzând că April îi urmărea cu atenție mișcările. Din 
nefericire, și pistolul o urmărea. lar deplasarea până 
la frigider o adusese mai aproape de armă. Gura ţevii 
i se părea imensă. Și probabil că revolverul era foarte 
greu. În încercarea de a-l ține nemișcat, lui April părea 
să îi tremure mâna. 

Ali a inspirat adânc. Dacă încerca să discute rațional 
cu April, ce probabilitate exista să o provoace și mai 
mult pe femeia aceea care nu era în toate mințile? Și 
cât îi va trebui lui Dave să ajungă? Iar când va izbucni 
schimbul de focuri, în bucătăria aceea ultramodernă, 
numai granit și oțel inoxidabil, unde și-ar putea găsi 

un ascunziș? Ali era mult mai obișnuită să rezolve pro- 
blemele cu vorbe decât cu arme. 

- Te rog, April, a spus Ali. Nu are rost. Pune pis- 
tolul jos! 

Aşa cum se temuse, April a reacționat tocmai in- 
vers. În loc să lase pistolul jos, l-a ridicat și l-a îndrep- 
tat către sine. Cu colțul ochiului, Ali a surprins o 
mișcare discretă la fereastra bucătăriei. Dave ajunsese. 
Se apropiase din cealaltă direcție, astfel că nu trecuse 
prin dreptul ferestrei și nu fusese văzut, în vreme ce 
viața lui April atârna de un fir de păr. 

Lăsând paharul să cadă la podea, Ali a făcut un 
salt înainte. S-a aplecat peste masă și, cu pumnul 
strâns, a lovit-o pe April în încheietura mâinii. În 
același timp, a izbit-o în piept cu celălalt braț. Luată 
prin surprindere și fiind dezechilibrată, April a fost 
impinsă în spate. Un glonţ a pornit din pistol cu 
o detunătură puternică. Un corp de iluminat sub 
formă de pandantuv, aflat deasupra blatului, a explo- 
dat. April a aterizat pe spate și a scos un icnet. Forța 
căderii a fost suficient de mare ca să scape din mână 
revolverul care a alunecat învârtindu-se pe podea, 
oprindu-se la baza spălătorului. Cât timp s-a chinuit 
April să se ridice în picioare, Ali s-a repezit să re- 
cupereze arma. 

- Ali, a strigat Dave. Ai pățit ceva? Te-a nimerit? 

Ținând pistolul într-o mână și clătinând din cap, 
Ali s-a ridicat cu greu în picioare, iar Dave a ajutat-o 
și pe April să se ridice. Femeia plângea. Avea sânge 
pe față de la niște tăieturi zimțate, dar nu era rănită 

de glonț. Asta însemna că încercarea disperată a lui 
Ali dăduse roade. 

- De ce nu m-ai lăsat s-o fac? a întrebat April cu 
ochii în lacrimi. Oameni buni, de ce nu mă lăsaţi în 
pace? De ce.nu vă vedeţi de treburile voastre? 

Abia după câteva momente Ali a reușit să-și reca- 
pete glasul. Tremurând, s-a pipăit și a rămas surprinsă . 
că nu a descoperit nicio rană de glonţ. 

- N-am nimic, a izbutit ea să bâiguie într-un târ- 
ziu. Cel puţin așa cred. - 

Din depărtare a auzit sirenele unor mașini care se 
apropiau. Așadar, Dave chemase ajutoare. Nu așteptase 
sosirea întăririlor și venise singur să o ajute. Ali îi era 
recunoscătoare. 

Fără să mai scoată un cuvânt, Ali a lăsat pistolul 
pe blatul bucătăriei și a coborât în goană treptele ce 
duceau la subsol. A trecut ca glonțul prin dreptul raf- 
turilor cu sticle de vin și prin camera de mass-media. 
Așa cum se așteptase, a găsit-o pe Edie în sauna aban- 
donată - legată cu bandă adezivă lată de stinghuile 
băncii de lemn. O altă bucată de bandă îi era lipită 
peste gură. Avea ochii larg deschiși. 

Crispându-se, Ali i-a îndepărtat banda de pe gură, 
smulgând și bucăţi de piele odată cu ea. 

- Eşti teafără? a întrebat Ali. 

- Să ajung numai la nebuna aia, i-a răspuns Edie. 
O s-o fac fărâme. Am auzit o împușcătură sau mi 
s-a părut? 

Ali a dat din cap în timp ce se chinuia să desfacă 
celelalte legături, începând de la braţe. 

- Da, nu ți s-a părut, a spus Ali. A tras un singur 
foc. Din fericire, n-a nimerit. Dave e sus, cu ea, şi îi 
așteaptă pe polițiști. Trebuie să sosească dintr-o clipă 
în alta. Eşti teafără? 

- Sunt mai degrabă furioasă decât rănită. M-a lovit 
strașnic în ceafă. Mi-am pierdut cunoștința o vreme, 
iar acum mă doare capul de-mi plesnește. Ce Dum- 
nezeu e cu fata asta? 

Ali nu avea cum să-i răspundă la acea întrebare. 

În timp ce își dezlega mama, s-au auzit pașii cuiva 
care a traversat bucătăria și a început să coboare 
treptele. 

- Unde sunteţi? a întrebat Dave. 

- Jos, a răspuns Ali. În saună. 

O clipă mai târziu, cu o expresie îngrijorată pe 
chip, Dave a apărut în prag. 

- Edie este aici? E bine? 

După ce și ultima legătură i-a fost îndepărtată, Edie 
a incercat să se ridice în picioare. A rămas puţin dreaptă, 
dar chiar și cu sprijinul lui Ali, s-a clătinat puțin și s-a 
așezat brusc pe bancă. 

- Încă am amețeli, a spus ea. 

- Curând soseşte şi o ambulanţă, a anunţat Dave. 

- Ce se întâmplă sus? a întrebat Ali. 

- Când i-a văzut pe polițiștii în uniformă, April 
s-a luptat cu dinții și cu ghearele cu ei, dar au imobi- 
lizat-o. O vor duce de aici cu o mașină de patrulă sau 
cu o ambulanță. 

Imediat după aceea, în ușa saunei a apărut un 
polițist, urmat de alți doi. 

- Cealaltă doamnă se simte bine? a întrebat unul 
dintre ei. 

- O să mă simt mult mai bine după ce mă scoateţi 
de aici, a spus Edie Larson, ridicându-se din nou. Nici- 
odată nu mi-au plăcut saunele. Sufăr de claustrofobie. 

Pe bună dreptate, şi-a zis Al. 

- Doamnă, a spus unul dintre polițiști, care nu. 
părea să fie mai vârstnic decât Chris. Sigur vreți să ieşiţi 
de aici pe propriile picioare? N-ar fi mai bine să vă 
așezați la loc și să așteptați un caou medical care să 
vă consulte? 

- Tinere, i s-a adresat Edie cu fermitate în glas, 
nu mai rămân nicio clipă în încăperea asta. Acum, 
ori mă ajuţi să ies de aici, ori dă-te la o parte ca să 
mă mișc pe picioarele mele. 

După aceea, Edie s-a întors spre Ali. 

- 'Telefonează-i tatei, i-a cerut ea. Anunţă-l că sunt 
teafără. Dacă i-ai spus cumva ce s-a petrecut, probabil 
e îngrijorat de“moarte. 

În acel moment, Ali a fost sigură că mama ei nu 
are nimic. 

În timp ce grupul de polițiști a ajutat-o pe Edie 
să iasă din saună și să meargă pe coridor, Dave i-a 
intins lui Ali telefonul lui. 

- Sună-l pe tatăl tău, i-a cerut și el. 

Bob și Chris erau deja la hotel și s-au bucurat când 
au aflat vestea. 

- Nu-mi vine să cred că tu și Dave aţi reușit! a ex- 
clamat Bob Larson. 

Ali a aruncat o privire spre Dave. 

- Nici mie, a zis ea. Dar am izbutit. 

- Şi toată lumea e bine? 

- Acum o duc pe mama la urgenţe ca să îi facă un 
examen amănunțit. Are un cucui urât și e cam nesigură 
pe picioare. S-ar putea să fi suferit o ușoară comoție. 

- La ce spital o duc? 

- Cedars-Sinai. Întreabă-l pe Chris. El știe cum să 
ajungă acolo. 

- Dar tu? 

- Eu n-am nimic, a spus Ali. 

Și era adevărat, de vreme ce o ajuta pe mama ei. 
Acum, însă, în timp ce discuta cu tatăl ei, a simţit 
că în ochi îi izvorăsc lacrimi. 

- Vorbim mai târziu. 

I-a întins telefonul lui Dave, încercând să evite 
privirea lui întrebătoare și să-și ascundă tremuratul 
mâinilor și genunchilor, care aproape se ciocneau. 
S-a așezat pe banca din lemn de sequoia, iar Dave i-a 
urmat exemplul. 

- Nu te simți bine, a contrazis-o el, petrecându-și 
un braț pe după umărul ei, ca să o liniștească. Nu te 
simţi deloc bine. 


e 


Au rămas astfel o vreme, până când Ali, rezemată 
de umărul lui Dave, şi-a regăsit puterile. 

- Îţi mulțumesc, a rostit ea într-un târziu. Mulțu- 
mesc pentru că ai venit aici și Că ai înțeles ceea ce voiam 
să-ți transmit, deși vorbele mele spuneau altceva. 

- N-ai pentru ce, a zis el. Acum ţi-e mai bine. 

Ea a dat din cap. 

- Bravo, pentru că e momentul să urcăm și să dăm 
încă o declaraţie. 

- Şi să-l chemăm din nou pe Victor? 

- Cred că-l putem sări de data asta. 

Ofiţerul care a luat declaraţia lui Ali era unul din- 
tre cei trei polițiști care o ajutaseră pe Edie să urce trep- 
tele și care îi aminteau de cercetașii ajunși la gradul 
cel mai mare, acela de vultur. 

- Deci, totul s-a petrecut pentru că mama dum- 
neavoastră și această April Gaddis au avut o dispută 
verbală? 

- Evident, a spus Ali. 

- Şi care este relația dumneavoastră cu făptașa - 
ori a mamei, dacă este cazul? 

Ali a oftat. 

- April Gaddis este amanta soțului meu decedat. 
Amanta gravidă a soțului meu decedat. Trebuiau să 
se căsătorească ieri, însă el a fost ucis vineri dimineaţă, 
inainte de pronunţarea divorțului. 

Tânărul s-a încruntat. Concentrându-se în timp 
ce scria, nu a făcut niciun comentariu referitor la viața 
complicată a lui Ali, iar ea a apreciat nespus de mult 
lipsa lui de curiozitate. 

- Iar cauza neinţelegerii dintre April și mama dum- 
neavoastră? a continuat el. 

- Mama i-a sugerat să nu mai fumeze pentru că 
e însărcinată. 

- Mi se pare firesc, a remarcat tânărul polițist, care 
se numea Rich Green. Probabil că fusese cu adevărat 
cercetaș de frunte. 

Ofiţerul Green nota scrupulos declaraţiile lui Ali 
și ale lui Dave. Nu lăsa nimic la voia întâmplării. Era 
foarte răbdător. Dar şi incet, aşa cum trece ziua de 
Crăciun. Când, în cele din urmă, a terminat, Ali era 
gata să-l strângă de gât. 

- Unde au dus-o pe April? a intrebat ea după ce 
calvarul s-a sfârșit. Și unde este mama? 

- Urmau să fie duse amândouă la Cedars-Sinai, le-a 
spus polițistul Green. Însă cred că mama dumnea- 
voastră a refuzat în ultimul moment să mai meargă 
la spital. A spus că are o cameră de hotel foarte bună 
şi că se va simți bine acolo. Nu voia decât să-și vadă 
soțul și să doarmă bine la noapte. 

Aceasta era Edie. 

- Și April? 

- A fost dusă la spital. 

- La Cedars-Sinai? Acolo există vreun salon pen- 
tru persoane cu probleme psihice? a intrebat Ali. 

- Nu știu nimic despre acest lucru, i-a răspuns ofi- 
țerul Green. Cred că un cadru medical a zis că a in- 
trat în travaliu. 

Ali a simțit o strângere de inimă. 

- Dar v-am spus! April Gaddis ne-a ameninţat pe 
mine și pe mama cu un pistol. A îndreptat arma către 

sine și a amenințat că se sinucide. De aceea ar trebui 
supravegheată. 

- Sunt sigur că oamenii care au transportat-o au dis- 
cutat cu medicul de gardă înainte de.a o duce într-un 
salon. Vreţi să dau telefon să mă interesez? 

Ali și-a imaginat cât de mult îi va trebui ofițerului 
Green să străpungă zidul de birocraţie de la spital. 

- Nu, mulțumesc. Nu vă mai deranjaţi. Mă des- 
curc ȘI singură. 

- La spital? a întrebat Dave, urmând-o pe Ali spre 
automobilul lui, parcat exact în spatele mașinii ei. 

- Nu e nevoie să vii Şi tu, a Zis ea. 

- Dar vreau să vin. 

- Cum dorești, a fost Ali de acord. La spital. 

Trecuse de ora două dimineaţa când ambele ve- 
hicule au ajuns în parcarea spitalului. Toate ușile erau 
încuiate. La intrarea principală au fost întâmpinați 
de un agent de securitate, care i-a condus la ghișeul 
din hol. 

- Vrem să vedem o pacientă, i-a spus Ali funcțio- 
narei care avea în faţă monitorul computerului. E la 
secția de nașteri. Se numeşte April Gaddis. 

Femeia a tastat numele și apoi, încruntată, s-a uitat 
la Ali. 

- Sunteţi rudă? a întrebat ea. 

Se vedea clar că nu voia să-i dea nicio informaţie. 
Și, având în vedere noile legi federale referitoare la res- 
pectarea intimității, Ali și-a dat seama că ducea o bătălie 
inegală. A incercat să mai înveselească atmosfera. 

- Nu-s rudă, a zis ea cu un aer senin. Doar o prie- 
tenă. Urmează să fiu nașa copilului. 

- Scuzaţi-mă o clipă, a zis femeia. Vă rog să așteptați 
aici. Trebuie să discut cu supraveghetorul. 

- Nu e bine deloc, i-a șoptit Dave. Când se duc să 
se consulte cu supraveghetorul, e de rău întotdeauna. 

După câteva minute, pe ușa din spatele biroului 
funcţionarei a apărut o femeie de culoare de dimen- 
siuni impresionante. 

- Sunt Audrey Barker, supraveghetoarea. Cu ce vă 
pot fi de folos? a întrebat ea. 

- Am venit să o vizitez pe April Gaddis, a spus Ali. 
E pacientă aici — la maternitate. A fost adusă acum vreo 
două ore. 

- În ce relaţii sunteţi cu doamna Gaddis? a între- 
bat Audrey Barker. Sunteţi rudă? 

- Cum i-am spus deja funcţionarei de aici, nu sunt 
rudă - doar o bună prietenă. 

- Cunoașteţi, din întâmplare, numele vreuneia 
dintre rudele doamnei Gaddis? Ne-a spus că mama 
ei a decedat. 

- Monique Ragsdale a decedat, într-adevăr, a răs- 
puns Ali. 

Începuse deja să i se facă greață de atâtea întrebări. 
De obicei, vizitarea unei paciente nu trebuia să se 
transforme într-un interogatoriu ca pentru criminali. 

- Ştiţi alte persoane pe care le-am putea contacta? 

- Nu i-am cunoscut tatăl, a spus Ali. Şi, din câte 
știu, April e singurul copil al familiei. Avea un frate 
vitreg, dar nu mai este cazul. De ce? 

- Dar dumneavoastră și ea sunteţi bune prietene? 

- Da, a răspuns prompt Ali, având grijă să nu îl 
privească pe Dave în ochi. De ce? 

= Pentru că, a început Audrey Barker cu blândețe, 
imi pare rău, dar trebuie să vă dau vești foarte proaste. 


CUTLOOSEBLOG.COM 
Luni, 19 septembrie 2005 


În primul rând, mama e acum în siguranţă. 
A fost găsită la câteva ore după ce am postat ul- 
timul mesaj. A fost rănită, dar nu atât de grav ca 
să aibă nevoie de tratament sau spitalizare. Vă 
mulţumesc tuturor celor care au transmis mesaje 
prin care v-aţi exprimat îngrijorarea. 

Am trecut printr-o săptămână îngrozitoare. 
Soţul meu a murit. La fel și prietena lui, precum și 
copilul lor nenăscut. Soțul meu a fost găsit asasi- 
nat săptămâna trecută, iar eu am rămas o „per- 
soană interesantă“ în cazul acesta de omucidere. 
April, prietena și mama copilului lui nenăscut, s-a 
sinucis după internarea la maternitatea de la Spi- 
talul Cedars-Sinai. Vă pot spune numele ei acum 
pentru că ruda cea mai apropiată a lui April, tatăl 
de care ea nu mai știa nimic, a fost găsit și înștiințat. 

Copleșită de evenimente, April a suferit o cădere 
nervoasă. Din această cauză, ea nu numai că și-a 
ucis mama, dar a sfârșit prin a ține două persoane 
sub ameninţarea unei arme. Mama mea a fost una 
dintre ele. Eu am fost cea de-a doua. În cele din 

urmă, când au sosit polițiștii la locul faptei, April 
a fost arestată și transportată la spital după ce i-a 
convins pe cei din personalul medical ai ambulanţei 
că a intrat în travaliu. Ajunsă la maternitate, s-a dus 
în baia camerei, sub pretextul că vrea să se schimbe. 
Însă a reușit, nu știu cum, să se spânzure. 

În perioada cât am lucrat în domeniul știrilor, 
țin minte că am folosit deseori expresia „violență 
inutilă“. Aceste cuvinte sunt perfect valabile în cazul 
de față. A dispărut o familie întreagă — una care 
ar fi trebuit să fie a soțului meu. Au murit patru 
persoane, inclusiv un bebeluș, care nu a apucat să 
vină pe lume, și una care nu a reușit să devină 
bunică și să-și vadă nepoata. 

Și, în tot acest timp, viața mi-a fost ameninţată, 
a mea și a mamei mele. Pe de altă parte, am fost 
acuzată de crimă. În cursul actualelor evenimente 
ameţitoare, lucrurile s-au complicat atât de mult, 
încât mi s-a spus să nu mai fac postări pe blog, de 
teamă că aș putea ajunge să afirm ceva care să fie 
socotit drept autoacuzare. (După cum constataţi din 
prezenta postare, nu sunt întotdeauna ascultătoare 
și nu accept sfaturile avocaţilor — chiar dacă îi plătesc 
regește ca să-mi dea astfel de sfaturi.) 

Punând lucrurile cap la cap, probabil că ați 
înțeles că în momentul când am ajuns mai mult 
târâș la hotel, puţin după ora patru dimineața, mă 
simţeam aproape sfârșită, ca să nu spun la capătul 
puterilor. Ca să pună capac la toate, încrederea 
mea în specia umană s-a cam năruit. Am găsit-o 

pe mama, pe care o dădusem dispărută, dar am 
fost prea obosită ca să consider asta drept o bi- 
necuvântare în acele momente. Viaţa ei s-a aflat 
în. primejdie doar pentru că mi-e mamă, pentru 
că a venit la Los Angeles pentru a mă ajuta să 
depășesc greutăţile din ce în ce mai mari. Cred că 
asta se încadrează în categoria „Nicio faptă bună 
nu rămâne nepedepsită.” 

Cu alte cuvinte, tot ce s-a întâmplat a depășit 
capacitatea mea de rezistenţă și chiar cu mult. 
Așadar, în cele din urmă, m-am întors la hotel și 
am lăsat mașina pe mâna omului de la parcare, 
după care, clătinându-mă pe picioare, am intrat 
în hol, hotărâtă să merg direct în camera mea și 
să mă culc. Când am ajuns la jumătatea culoa- 
rului, am fost oprită și felicitată de o persoană cu- 
noscută, dar pe care încă nu o întâlnisem fizic. 

Era o doamnă destul de în vârstă, cu ochi 
albaștri sclipitori și cu un nimb de păr alb ca neaua, 
însă rărit. Stătea pe o canapea, chiar lângă ușa de 
intrare. Alături-de ea se găsea un cadru de mers, 
pe care erau imprimate mingi de tenis de culoare 
roșie, albă și albastră, ca un drapel american de 
foarte mici dimensiuni. S-a ridicat în momentul în 
care m-a văzut. 

- la te uită, Babe, a spus ea. Cum se simte 
mama ta? 

Persoanele care au urmărit în ultima vreme blo- 
gul cutloose vor recunoaște numele Velmei T din 
Laguna. Ea citise postarea mea precedentă, în care 

am anunţat că mama mea dispăruse. A fost atât 
de îngrijorată de ceea ce se petrecea, încât a ajuns 
s-o facă pe detectivul. Și-a dat seama unde locu- 
iesc și a ajuns aici — cu taxiul!! Când i-am spus că 
mama mea e în siguranţă, ea pur și simplu mi-a 
zâmbit și mi-a făcut un semn din cap. 

- Știu, a zis. Toată noaptea m-am rugat pen- 
tru binele ei. 

M-am oferit să o duc cu mașina până acasă, 
dar a refuzat. 

— Pari obosită, scumpa mea, a spus ea. Mai 
bine du-te la culcare. Am ajuns aici cu propriile 
forțe, voi merge acasă în același fel. 

Și astfel, după ce încrederea mea în umanitate 
a fost restabilită de o persoană foarte bună, care 
are optzeci și patru de ani, am ajuns în cameră, 
m-am dezbrăcat și am dormit ca un copilaș. Fără 
să tresar. Azi-dimineaţă, când m-am trezit și am 
deschis computerul, în căsuţa mea poștală erau 
optzeci și șapte de e-mailuri și aproape toate per- 
soanele care mi le trimiseseră își exprimau îngrijo- 
rarea în legătură cu soarta mamei. (Vă rog să mă 
iertați dacă nu pot răspunde la toate mesajele.) Câ- 
teva dintre mesajele primite azi-dimineaţă au venit 
din partea celor care au aflat deja din alte surse 
că am găsit-o pe mama. Cred că s-ar cuveni deja 
să mă obișnuiesc cu reacţiile aproape imediate ale 
comunităţii de pe internet, dar voi continua să învăţ 
asta. Și le rămân recunoscătoare tuturor. 

Nu știu când vor fi eliberate cadavrele pentru 
înhumare, și nici cui, astfel că nu știu nici cât va 
dura până se fac toate aranjamentele pentru fu- 
neralii. Drept urmare, nu am cum să apreciez cât 
timp voi mai rămâne în zonă. Vă mărturisesc că abia 
aștept să mă întorc acasă, în Arizona. În momen- 
tul de faţă, orașul Sedona mi se pare mai mult 
decât ispititor. 

Postat la 11.43 PM, 19 septembrie 2005, de BABE 
Ali a dat comandă pentru a lua un brunch! în su- 

frageria hotelului împreună cu părinții ei și cu Chris. 
Acolo însă o așteptau o mulțime de reporteri, înarmați 
cu camere de luat vederi și microfoane. 

- Doamnă Reynolds, doamnă Reynolds, a strigat 
unul dintre ei imediat ce Ali a coborât din lift. Vă 
simţiţi bine? Dar mama dumneavoastră? 

Ali a dat să meargă mai departe fără să spună nimic, 
dar apoi, amintindu-și că oamenii 1şi făceau doar me- 
seria, a rărit pasul și a hotărât să le răspundă. S-a oprit 
și a vorbit uitându-se direct spre obiectivul camerei. 

- Mama e bine, a zis ea. Şi eu, la fel. 

- În momentul când April Gaddis v-a ţinut pe 
dumneavoastră și pe mama sub amenințarea armei, 
ați bănuit că intenționa să se sinucidă? a întrebat alt 
reporter. 

- Am făcut tot ce mi-a stat în puteri ca s-o impie- 
dic, a răspuns Ali. Această tânără cu tulburări psihice 


! Combinaţie între micul dejun și prânz (n. tr.). 

a murit în mod inutil. La fel ca și copilul ei. Este 
O situație foarte nefericită pentru toți cei care au 
cunoscut-o, inclusiv pentru familia îndoliată. V-aș 
fi recunoscătoare dacă ne-aţi respecta dreptul la 
intimitate. Nu mai am nimic de declarat. Și nici 
mama mea. 

- Dar... 

- Fără niciun „dar“, a replicat Ali cu hotărâre şi 
s-a îndepărtat, lăsând fără răspuns o sumedenie de 
întrebări ale reporterilor. A respirat ușurată când a 
ajuns în cele din urmă în restaurant, unde ceilalți se 
strânseseră deja, iar tatăl ei consulta meniul. 

Edie a aruncat o privire la chipul fiicei ei și a intrat 
imediat în alertă. 

- Ce s-a întâmplat? 

- Nimic, a calmat-o Ali. M-a deranjat puţin turma 
aceea de reporteri. 

Edie a dat din cap. 

- Nişte oameni atât de insistenţi, a zis ea. Tu nu ai 
fost chiar așa, adevărat? 

- Sper că nu, dar poate că am fost la fel. 

S-a așezat alături de tatăl ei, care era absorbit de 
lectura meniului. 

- Preţurile de aici sunt până la cer, a făcut el cu 
glas puternic. Ăsta-i jaf la drumul mare. 

În acele momente, chiar simţea nevoia să audă 
obișnuitele bombăneli ale lu: Bob. Asta o ajuta să uite 
de reporterii care mișunau prin holul hotelului. 

- Nu-ţi face griji, tată. Nu plătești tu. 

- Nu asta mă doare, i-a răspuns el. E vorba de 
principii. Dacă mâncarea nu e ultrabună, cred c-o să 
am o discuţie cu direcțiunea. 

Până la urmă, a constatat că mâncarea era bună. 

- Şi acum, când putem pleca acasă? a întrebat el, 
pregătindu-se să atace un platou cu ouă Benedict, de- 
spre care a susţinut că erau aproape la fel de bune ca 
acele pregătite de el. 

- Mama va mai rămâne o vreme, i-a spus Ali. 
Noi trei - mama, Dave şi eu - trebuie să fim la dis- 
poziţia poliţiei câteva zile, cât se desfășoară ancheta. 
lar eu urmează să depun mărturie în procesul pe 
care îl am cu postul de televiziune pentru concediere 
abuzivă. 

- Nu e nevoie să mai stai, Robert, a spus Edie. 
Trebuie să rămână cineva acasă și să se ocupe de res- 
taurant. Nu vreau ca Sugar Loaf să meargă in voia 
sorții, fără niciun control. 

- Deci nu te superi dacă plec? a intrebat-o Bob pe 
Edie. Dar cum facem cu înmormântarea lui Paul? Nu 
veţi avea nevoie de mine pentru asta? 

Ali era speriată la gândul că va trebui să se ocupe 
de funeraliile soțului de care se separase, dar faptul 
că va ajunge să facă asta sub ochii atenţi ai ambilor 
părinţi o îngrozea. 

- Tată, tu și Chris vă duceţi acasă, a repetat ea. 
Noi două ne descurcăm și singure. 

- Eu nu plec, s-a împotrivit Chris. Am și discu- 
tat asta cu bunicul. Mai rămân câteva zile și o să merg 
acasă cu bunica. 

- Bine, a spus Edie. Mă bucur că am rezolvat asta, 
atâta vreme cât îmi promiţi că nu vei conduce tot 
drumul fără să te oprești din când în când pentru 
odihnă. Nu mai ești chiar tânăr, Bob, ştii bine asta. 

Cât au luat dejunul, Dave a părut mai tăcut decât 
de obicei. La cafeneaua din Sedona, el și Bob se tachi- 
nau mereu, însă în acea dimineaţă nu a luat parte la 
conversaţia celor de la masă. După ce Chris a plecat 
să-și vadă niște prieteni, iar Bob şi Edie s-au dus să caute 
ceva drept desert, Ali s-a intors spre Dave. 

- Ce-ai pățit? 

- Nu-mi place să mi se spună că trebuie să dispar, 
i-a răspuns el. 

- Cine ţi-a spus asta? a întrebat Ali. 

- Bunul meu prieten Easy. După părerea lui, ni- 
meni nu se poate apropia de Pink Swan. A spus că 
Brigada antidrog efectuează nu știu ce investigație 
complicată, pe termen lung. Asta înseamnă că agenții 
federali nu vor vedea cu ochi buni orice acţiune care 
să le dea jocurile peste cap. 

- Dar dacă desfășoară o anchetă acolo, nu există po- 
sibilitatea să aibă vreo inregistrare video care să ne arate 
exact ce s-a întâmplat în noaptea în care a dispărut Paul? 

- S-ar putea, a fost de acord Dave. Numai că poți 
să-ți iei adio de la astfel de înregistrări. Agenţii fede- 
rali nu sunt dispuși să miște nici măcar un deget ca 
să ajute pe cineva, fie vorba și de Departamentul de 
Poliție din Los Angeles, dacă un asemenea gest le-ar 
putea desconspira acțiunea sub acoperire într-un mo- 
ment nepotrivit. 

- Cum se poate așa ceva? s-a indignat Ali. Paul a 
fost ucis. E absurd ca oamenii de la Brigada antidrog 
să nu ne ajute. 

- Aici greşeşti, a contrazis-o Dave pe un ton sum- 
bru. Pe agenţii federali nu-i interesează logica sau 
absurdul. 

Bob şi Edie se întorceau la masă cu farfuriile de 
desert pline-ochi. După câteva minute, când a fost 
sunată de Helga Myerhoff, Ali și-a cerut scuze și s-a 
retras. Evitând holul hotelului, s-a furişat în cea mai 
apropiată toaletă și a răspuns. 

- Am aflat totul de la Victor, i-a spus Helga. Slavă 
Domnului că tu și mama ta sunteţi tefere. 

Fără să vrea, Ali s-a întrebat dacă Victor o va taxa 
pentru că îi telefonase Helgăi, și dacă Helga, la rân- 
dul ei, o va taxa pe ea pentru că primise acel telefon 
de la Victor. Din câte constata, până în acel moment, 
din toată afacerea doar avocaţii ieșeau în câștig. 

- Da, a aprobat-o Ali. Slavă Domnului! 

- În ce o privește pe Roseanne Maxwell, i-am între- 
bat pe unii și pe alții, a continuat Helga. Niciunul din- 
tre cei cu care am discutat nu a auzit nimic despre 
faptul că divorțul ar pândi căsnicia soților Maxwell. 
Și nimeni nu știe unde a dispărut Roseanne. ȘI aici mă 
refer și la prietena ei cea mai bună, care nu a mai pri- 
mit de mult vreun telefon de la ea. Spune că Roseanne 
nu răspunde și că are căsuţa vocală plină. 

Având în vedere tot ce se întâmplase în ultima 
vreme, lui Ali această știre i s-a părut de rău augur. 
Îndeosebi pentru Roseanne. 

- Jake ne-a spus că e la New York, să-și cumpere 
haine. 

- Nu prea se potrivește, i-a răspuns Helga. Prietena 
de care ţi-am spus - cea care s-a plâns că nu are nicio 
veste de la Roseanne - este cea cu care ea merge de 
obicei la New York să facă shopping. Cum Jake nu 
a făcut-o până acum, amica ei se gândește la modul 
serios să anunțe Biroul pentru persoane dispărute. 

- Sper s-o facă, a zis Ali. 

- Mai ai nevoie de ceva de la mine? a întrebat Helga. 

- Mă anunț dacă mai afli noutăți? 

- Absolut. 

Ali a închis și a revenit în restaurant unde a aflat 
că tată] ei reușise să plătească masa până la urmă. 

- Mulţumesc, tată. 

- Vă mulțumesc că mă lăsați să mă întorc acasă, 
a spus el. Los Angelesul nu e pentru mine. E prea 
mare, prea aglomerat și infiorător de scump. 

- De acord că e prea scump, l-a aprobat Edie. Nu 
are niciun rost să locuim într-un asemenea hotel, unde 
prețul pe noapte e atât de mare, incât cu banii ăștia 
ai putea răscumpăra și un rege, în vreme ce, la doar 
câțiva kilometri de aici, casa aceea grozavă stă goală. 

- Deocamdată, casa din Robert Lane este consi- 
derată locul unei crime, le-a amintit Dave. 

- Dar pentru câtă vreme? a vrut să știe Edie. Dacă 
April a murit, iar noi două suntem bine, nu văd de 
ce ar mai trebui să ni se interzică accesul acolo. 

- Este considerată scena unei crime până când 
cei de la poliție ridică interdicţia, i-a spus Dave. 

Detectivii trebuie să stabilească exact ce s-a întâmplat 
cu Monique Ragsdale și cu tine. 

- Dar April ne-a spus ce s-a întâmplat cu mama e1, 
a obiectat Edie. Asta i-am zis și detectivului care mi-a 
luat declarația azi-dimineaţă. Sunt convinsă că Ali le-a . 
zis același lucru. 

- Problema este că, din întâmplare, ești mama lui 
Ali. Din punctul de vedere al anchetatorilor, una din- 
tre voi, dacă nu chiar amândouă, ar putea minți ca 
să vă protejaţi reciproc. Și până nu există probe crimi- 
nalistice care să susțină versiunea că April este aceea 
care a îimbrâncit-o pe scară pe Monique... 

- Dar zgârieturile pe care le-am văzut pe brațele 
lui April? a întrebat Edie. Nu se pot lua probe de sub 
unghiile lui Monique? 

- Probabil că da, a aprobat-o Dave. Dar asta durează. 

- Și mai mult ca sigur că va trebui să mai dăm vreo 
zece declaraţii, a zis Edie. În ultimele zile am dat atâ- 
tea declarații, că mi s-a acrit. A aruncat o privire la ceas. 
N-ar fi mai bine ca poliţiştii să întreprindă ceva, în 
loc să repete la nesfârșit aceleași întrebări? 

Și Ali era de acord cu ea. Din câte își dădea seama, 
activitatea de polițist părea să presupună mai mult 
vorbărie decât orice altceva. 

După ce au terminat cu masa, părinții lui Ali au 
urcat în cameră pentru a pregăti plecarea lui Bob. 
Când au rămas singuri, Dave s-a ridicat în picioare. 

- Dacă nu mai e nevoie de mine, a spus el, o să mă 
duc la Lake Havasu ca să-mi văd copiii. În după-amiaza 
asta au liber de la școală. 

- Chiar te rog, a zis Ali. Cred că ţi-ai câștigat o 
mică vacanţă. 

Ajunsă sus, Ali s-a simţit ușurată la gândul că 
acum avea camera doar pentru sine. Deși ținea mult 
la mama ei, în ultimele luni se obișnuise să fie mai 
mult singură. Și îi plăcea asta. 

După ce a pornit computerul, s-a întins pe cana- 
pea și s-a logat. Primul mesaj din căsuţa poștală venea 
de la o corespondentă cunoscută: 


Dragă Babe, 


Cred că nu mai sunt atât de tânără. M-am tre- 
zit adineauri. În fine, poate ceva mai de mult, pre- 
supun. Am băut o ceașcă de cafea, apoi am pornit 
computerul. 

Am fost emoţionată să te întâlnesc noaptea tre- 
cută — azi-dimineaţă, de fapt. Îți mulțumesc pen- 
tru că ai fost atât de amabilă cu o bătrână care, 
întâmplător, este o admiratoare a ta. 

Aflând de la tine unele dintre lucrurile ce s-au 
petrecut ieri, am vrut să verific ce avea de spus ji- 
godia aceea de la socalcopshop. Bineînţeles. Nu se 
lasă. Intră pe site și citește, dar probabil că te va 
călca pe nervi. Nu-mi dau seama ce intenţii are LMB. 

Cu drag, 
VELMA T 


Neputând rezista ispitei, Ali a intrat pe socalcop- 
shop.com, și a citit următoarele: 

Alison Reynolds, Văduva Neagră din Robert 
Lane, continuă să țeasă rețeaua răului din actuala 
bază de operaţiuni stabilită la elegantul hotel 
Westwood. De această dată, victima ei a fost 
April Gaddis, nefericita tânără care sâmbătă 
după-amiază trebuia să se mărite cu Paul Gray- 
son, de care doamna Reynolds era despărțită în 
fapt. Copleșită de suferinţă și călcată în picioare 
de armata de avocaţi renumiți ai doamnei Rey- 
nolds, April Gaddis s-a sinucis azi-dimineaţă, 
într-un salon din secţia de obstetrică a Spitalului 
Cedars-Sinai. Dar nu numai doamna Gaddis a murit, 
ci și copilul ei nenăscut. După ce au descoperit 
corpul neînsuflețit al mamei, doctorii au încercat 
să salveze fătul, dar nu au reușit. 

Surse din cadrul poliţiei susțin că doamna 
Gaddis și-a petrecut ultimele zile de viaţă în com- 
pania lui Alison Reynolds și a mamei sale. De ce 
a apelat ea la consolare din partea soţiei fostu- 
lui ei logodnic? Ei, bine, să vedem de ce. Pe de 
o parte, Monique Ragsdale, mama doamnei 
Gaddis, a murit în weekend ca urmare a unei căză- 
turi urâte pe o scară din casa din Robert Lane a 
doamnei Reynolds. Coincidenţă? Eu nu cred asta, 
dar nici cei de la Departamentul de Poliţie din Los 
Angeles sau anchetatorii de la omucideri din co- 
mitatul Riverside, care lucrează la elucidarea aces- 
tei serii de cazuri care au legătură între ele. 

Singurul numitor comun este Alison Reynolds. 
Cine i-a dat acestei Văduve Negre permisiunea 
să ucidă și cine va avea grijă ca ea să plătească 
pentru crimele ei? 

Postat la 11.05 AM, 19 septembrie 2005, de LMB 


Așadar, Lance-a-lot s-a dezlănțuit din nou, şi-a zis Ali. 
Dacă era vorba de urzeli, Ali nu se putea compara nici- 
cum cu April Gaddis, dar a rezistat ispitei de a-i răs- 
punde lui LMB și să-i spună asta în mod direct. 
Postarea oricărui mesaj pe site-ul lui nu ar fi făcut decât 
să dea credibilitate afirmațiilor lui. De aceea, i-a trimis 
un mesaj doar Velmei. 


Dragă Velma, 


Îi mulțumesc pentru că mi-ai transmis in- 
formaţia referitoare la socalcopshop. Individul care 
scrie acolo pare să-mi poarte pică pentru ceva, 
dar nu-mi dau seama ce motiv are. 

Pe de altă parte, îți mulțumesc pentru ceea ce 
ai făcut seara trecută. Pentru mine, sprijinul tău 
sincer și fidel înseamnă mai mult decât îţi poți 
închipui. 

Dacă ai vreun număr la care să-l poţi suna în 
weekend pe nepotul tău, te-aș ruga să-i spui să-mi 
dea un telefon. Cred că detin informaţii care i-ar 
fi utile în apărarea clientului său. 

Au 

Apoi, vreme de aproape o oră, Ali a stat pe com- 
puter și a transmis cât de multe mesaje de mulțumire 
a putut către persoanele care îi scriseseră pentru a-și 
exprima îngrijorarea în legătură cu dispariția lui Edie 
Larson ori satisfacția că fusese găsită teafără. A pos- 
tat câteva dintre mesaje și a răspuns simplu altora. 
Bunele maniere impuneau răspunsuri individuale în 
unele cazuri. 

Reușise în cele din urmă să facă puţină curățenie 
în căsuţa de e-mailuri și inchisese ochii 'ca să tragă un 
pui de somn, când clinchetul care o anunţa că avea 
un mesaj nou i-a răsunat în urechi. Adresa de e-mail, 
seria de cifre care, după toate probabilitățile, repre- 
zenta o combinaţie între data nașterii și codul poștal, 
nu-i sugera nimic, dar acest lucru nu era ceva neobiş- 
nuit. Majoritatea e-mailurilor pe care le primea Ali la 
cutlooseblog.com veneau de la persoane necunoscute. 


Dragă' Ali 


Îti scriu prin contul de e-mail al altcuiva, deoa- 
rece mă tem că propriul meu cont este moni- 
torizat și, după cum știi, acești oameni sunt foarte 
periculoși. Am încercat să te sun pe vechiul tău 
număr de mobil, dar nu am reușit să te găsesc. Dacă 
ai un nou număr de telefon, te rog să mi-l transmiti 
la această adresă. Am nevoie de ajutorul tău. Te 
rog să nu spui nimănui că ai primit vești de la mine 
și nici nu da cuiva adresa asta de e-mail. 

RM 

Ali a citit mesajul de două ori. RM? Iniţialele ace- 
lea nu puteau însemna decât Roseanne Maxwell. Nu 
se putea altfel. Dar care erau oamenii periculoși la care 
făcea ea referire? Dave vorbise cam la fel despre tra- 
ficanţii de droguri - că erau periculoși. Ali a răspuns 
imediat, dându-i lui Roseanne noul ei număr de mobil, 
cu prefix de Arizona. 

Apoi a așteptat. În cele din urmă, când a sunat 
telefonul, trecuse de ora patru. 

- Să nu-mi rostești numele, a spus persoana care 
sunase, deși Ali a recunoscut glasul puţin șuierat al lui 
Roseanne imediat ce a pronunțat primele cuvinte. Vor- 
besc de la un telefon pe care îl voi arunca foarte curând. 
Să nu te deranjezi să descoperi numărul de telefon. 

- Și ce doreşti? a întrebat Ali. De ce-mi telefonezi? 

- Cum îţi spuneam, a zis Roseanne, am nevoie de 
ajutorul tău. Trebuie să dispar. 

- Din câte am înţeles, ai făcut-o deja. 

- Nu e vorba de un joc, i-a răspuns Roseanne Max- 
well. Trebuie să dispar tot restul vieții — atât cât mai 
am de trăit. 

Din glasul lui Roseanne răzbătea o undă de dis- 
perare, care a convins-o pe Ali că femeia nu glumește. 

- Și ce doreşti să fac? a întrebat Ali. 

- Stau la o prietenă, în Valencia, a continuat Ro- 
seanne. Ştii unde e asta? 

- Sigur. 

- Să vii la Claim Jumper, aici, în oraș, i-a cerut Ro- 
seanne. Te aştept la ora șase. Verifică să nu fii urmărită. 
Trebuie să stăm de vorbă. 

În ultimele zile, de fiecare dată când Ali dorise să 
ajute pe cineva, totul se întorsese împotriva ei. 

- De ce să fac asta? a întrebat. 

- Pentru că vrei să știi ce i s-a întâmplat lui Paul, 
a spus Roseanne. Își eşti datoare cu acest răspuns și 
îi datorezi asta lui Paul. 

Nu-i sunt datoare cu nimic lui Paul,-a vrut Ali să 
spună. Totuși, a zis, cam fără chef: 

- Bine. O să fiu acolo. 


17 


Ali i-a telefonat lui Edie, dar i-a intrat direct cutia 
vocală. Cum tatăl ei era deja în drum spre Sedona, pro- 
babil că mama ei trăgea un pui de somn. După nefe- 
ricita aventură de care avusese parte În noaptea trecută, 
nici nu era de mirare. Ali i-a lăsat un mesaj anunțând-o 
că se duce să întâlnească o prietenă la Claim Jumper 
în Valencia fără să mai facă și alte precizări. Apoi i-a 
transmis același mesaj și lui Chris. Era suficient. 

Oare n-ar trebui să-l anunţ și pe Dave? s-a intrebat 
ea. Fără să aibă alte obligaţii, doar în baza relației lor 
de prietenie, Dave practic pierduse zile întregi ca să 
o ajute pe ea și pe membrii familiei sale în toate 
situațiile care apăruseră. Acum, când el își ingăduise 
câteva ore de libertate, pentru a merge până la Lake 
Havasu ca să-și petreacă timpul cu copiii, pe Ali nu 
o lăsa inima să îl implice din nou - sunându-l ori 

transmițându-i un mesaj. De fapt, hotărâse să rezolve 
singură acea problemă. 

Pe de altă parte, la ce pericol se expunea întâl- 
nindu-se cu Roseanne Maxwell, probabil într-un res- 
taurant plin de lume? Cu toate acestea, amintindu-și 
ingrijorarea ei privind riscul de a fi urmărită, în timp 
ce se deplasa spre nord pe autostrada I-5, Ali s-a uitat 
când și când în oglinda retrovizoare, ca să vadă dacă 
nu e cineva pe urmele ei. În realitate, se temea mai mult 
de echipele de reporteri, postate în jurul hotelului, 
decât de oameni răi. 

Şi ce primejdie reprezenta Roseanne Maxwell, ca 
persoană? După înfățișare, Ali nu o putea socoti o 
ființă de care trebuia să te temi. În primul rând, era 
mică de statură, cu forme îmbunătățite și trăsături fa- 
ciale redefinite, atât cât se putea realiza așa ceva cu bani. 
Pentru Roseanne, frumuseţea nu se oprea la aspectul 
exterior, ci mergea și sub piele. De când o cunoștea, 
Roseanne trecuse printr-un șir nesfârșit de diete și 
ne-diete. Tocmai de aceea, pentru Ali era un mare mis- 
ter că Roseanne stabilise să se întâlnească într-un loc 
cunoscut pentru porțile uriașe ce se serveau clienţilor. 

Ali nu se simţise niciodată foarte apropiată de Ro- 
seanne. Soții lor fuseseră colaboratori, concurenți pen- 
tru postul de director de reţea și parteneri în escrocheria 
cu Sumo Sudoku. Se văzuseră în diferite ocazii în so- 
cietate, dar relația dintre ele nu putea fi catalogată drept 
prietenie. Nici măcar drept ceva asemănător. Faptul că 
Roseanne apela la ea acum, când avea necazuri, era la 
fel de misterios ca și locul unde aveau să se întâlnească. 

Era şase fix când Ali a ajuns în parcarea de la Claim 
Jumper. Restaurantul era ticsit, iar afară forfoteau mulți 
oameni, așteptând să se elibereze mese. Ali era pe punc- 
tul de a intra, ca să-și treacă numele pe lista de așteptare, 
când o femeie s-a ivit alături de ea. Roseanne Maxwell 
era atât de schimbată, încât Ali a recunoscut-o cu greu. 

Ali o văzuse ultima oară în urmă cu un an, la pe- 
trecerea de Crăciun organizată de Paul. Atunci era 
îmbrăcată splendid, cu părul blond-plauinat strâns în 
creştetul capului, într-o coafură sofisticată, însă tim- 
pul scurs de atunci făcuse ravagii în ce o privea. Acum 
avea părul castaniu, tuns scurt, ca al unei persoane 
care urmează chimioterapie. Ali abia a recunoscut-o. 

Roseanne pe care o cunoștea ea nu s-ar fi aventu- 
rat afară din casă fără o colecție completă de bijute- 
rii scumpe pe degete, la gât și urechi, plus un machiaj 
care să ascundă orice imperfecţiune. Femeia din faţa 
ei nu purta nicio bijuterie, iar machiajul consta doar 
în puţin ruj de buze, nimic altceva. Roseanne se lăsase 
de fumat de ani de zile. Cum nu mai beneficiase de ceva 
vreme de ajutorul unui chirurg plastician și de boto- 
xul injectat cu pricepere, pe față îi reapăruseră ridu- 
rile ce trădau vechea meteahnă. Îmbătrânise într-un 
an cât în zece. 

Femeia a prins-o pe Ali de braţ și a strâns-o aproape. 

- Ştiu, ştiu, a spus ea în șoaptă. Arăt ca dracu. 
Nu-i nevoie să mi-o spui. Hai, a adăugat ea, sunt aici 
mai de mult. Am găsit deja o masă. 

Ali s-a lăsat condusă prin restaurantul aglomerat 
până la o masă izolată, aflată la un capăt al sălii. 

- Nu te-a urmărit nimeni, da? a întrebat-o Ro- 
seanne, destul de agitată. 

Scoţându-și telefonul din buzunar și trecându-l pe 
„silent“, Ali a clătinat din cap. 

- Nu cred, a zis. Am verificat. 

- Sper că nu te deranjează că ne-am întâlnit aici. 
Carrie, plasatoarea, mi-e prietenă. Am cunoscut-o la 
NA. Aveam nevoie de un loc unde să stau, iar ea avea 
din întâmplare o cameră liberă. Acum locuiesc la ea. 
ȘI pentru că nu pot risca să conduc mașina mea, m-a 
adus ea, când a venit la muncă. 

- NA? s-a mirat Ali. 

- Narcoticii Anonimi, a explicat Roseanne. Încerc 
să renunţ la droguri, dacă reușesc să rămân în viaţă, 
mai precis. S-a lovit ușor cu palma peste păr. E bună 
deghizarea asta, nu crezi? 

- Foarte bună, a aprobat-o Ali. Și acum, spune-mi 
ce vrei de la mine. 

Drept răspuns, Roseanne a deschis poșeta și a scos 
o pungă de plastic cu fermoar pe care a împins-o 
pe masă. Ali a ridicat-o și i-a examinat conținutul. 
O mulțime de bijuterii din aur - inele cu diamante, 
coliere, cercei și brățări — au sclipit spre ea prin plas- 
ticul transparent. 

- Ce e cu astea? a întrebat-o Ali, inapoindu-i punga. 

- Bijuteriile mele, a spus Roseanne. Trebuie să le 
vând - pe toate. Dacă m-aș duce la o casă de amanet, 
nu aș căpăta mai nimic faţă de cât valorează. În plus, 
vestea că le-am amanetat ar ajunge la Jake, sunt sigură. 
Te rog să le cumperi, Ali. Știu că ai bani, iar banii 

ăştia reprezintă singura mea șansă de a fugi. Dă-mi 
bani gheață și după aceea o să dispar. Definitiv. Dacă 
mă vor găsi, sunt ca și moartă. 

- Să fugi? a exclamat Ali. De cine? 

- De oamenii care ne-au distrus viaţa, a răspuns 
Roseanne, coborând glasul până la șoaptă. De cei care 
l-au ucis pe Paul. 

— Care oameni? a întrebat Ali. Traficanţi de droguri? 

- Ştii despre ei? a întrebat Roseanne, având o ex- 
presie de spaimă pe chip. : 

Ali a făcut un semn din cap. 

- Oarecum, a zis ea. Dar nu suficient de mult. Pe- 
semne că tu cunoşti o mulțime de lucruri. Ar trebui 
să mergi la poliție și să declari ce știi. 

- Nu pot, a șoptit ea cu glas răgușit. 

- De ce? 

- Pentru că sunt implicați și polițiști. l-am văzut. 

În prima clipă, Ali s-a simţit îndemnată să nu 
creadă nicio vorbă spusă de Roseanne. I se părea că 
femeia e victima unei halucinaţii paranoice. Dacă era 
atât de dependentă de droguri ca să-și găsească aju- 
tor la Narcoticii Anonimi, probabil că reacția ei nu 
era chiar atât de surprinzătoare. 


è 


- Ascultă, a inceput Ali pe un ton conciliant. Sunt 
convinsă că ai unele motive să crezi asta, dar... 

- Mi= teamă că mi-a fost interceptat telefonul, a spus 
Roseanne. Vechiul meu telefon. Sunt sigură că au as- 
cultat toate convorbirile mele. Cine putea face asta, dacă 
nu poliția? De aceea mi-am luat altul, cu cartelă. Astea 
sunt mult mai greu de ascultat decât cele cu abonament. 

Ali a evitat să se strâmbe și să facă vreo referire 
la teoria conspirației sau la omuleţi verzi. Roseanne 
Maxwell vorbea cât se poate de serios. Și un lucru 
era dureros. 

- E nevoie de multe aprobări ca să interceptezi te- 
lefoane, a ținut Ali să spună. Poliţiştii nu pot face asta 
cum Îi taie capul. Au nevoie de hotărâri judecătorești, 
de mandat, şi câte altele. 

- Au deja toate astea, a spus Roseanne. 

- Și atunci, cine face asta? a întrebat Ali. Și de ce? 

Exact în acea clipă, telefonul a vibrat discret în bu- 
zunarul lui Ali. Cum Roseanne sărise deja calul cu 
ideea ei referitoare la interceptări, ea a socotit că era 
preferabil să ignore apelul. 

Roseanne a oftat. 

— Stii de Pink Swan? 

- Cate ceva, a răspuns Ali. Știu că acolo se petrec 
mai multe lucruri decat pare la prima vedere. 

Roseanne a dat aprobator din cap. 

- Când am început să frecventăm acel loc, aveam 
impresia că acolo totul e doar distracție. Lui Jake i-au 
plăcut întotdeauna jocurile de noroc. Acela era locul 
unde eu puteam să-mi fac de cap şi el să-și satisfacă 
patima. Însă, până la urmă, s-a băgat până la gât în 
asta și lucrurile s-au agravat după ce rețeaua l-a pus 
pe liber — dar rău de tot. 

Al a reușit să nu schițeze niciun gest când Roseanne 
a zis „pus pe liber“. Se părea că expresia devenise deja 
monedă curentă. 

- Așa acţionează oamenii aceia, a continuat Ro- 
seanne. Te acaparează puţin câte puţin. Cum îţi spu- 
neam, la început a fost vorba de satisfacerea dorinței 
lui Jake de a juca și de câteva droguri recreative pen- 
tru mine. Locul mi se părea plăcut, sigur, pentru că 
noi nu aveam idee ce se întâmpla de fapt acolo. Când 
ne-am dat seama, eram vârâţi până peste cap. Jake a 
spus că trebuia să facem ce ni se cere, altfel... 

- Deci, tu ai trecut de la consumul de droguri la 
distribuţia lor? a întrebat-o Ali. i 

Roseanne i-a aruncat o privire tăioasă, apoi a făcut 
o mişcare din cap. 

- Da, a recunoscut ea. Apoi a apărut chestia cu 
Sumo Sudoku. Asta le-a pus la dispoziție câteva ru- 
lote pe care să le folosească pe toată Coasta de Vest. 
În felul ästa, marfa putea să circule aproape la vedere, 
fără să intrebe cineva ceva. Până acum, nimeni nu a. 
bănuit că mașinile transportă şi altceva decât pietrele 
alea nenorocite. 

Ín afară de mine și de Dave, şi-a zis Ali. 

- Și Paul a fost amestecat în treaba asta? a între- 
bat ea. 

- Nu, a răspuns Roseanne. Cu toate că April și 
Tracy McLaughlin erau amici, practic, Jake a fost cel 
care i-a propus lui Paul ideea cu Sumo Sudoku. Când 
a venit momentul să pornim afacerea, Paul a venit 
cu banii. Sunt convinsă că el și-a închipuit că ȘI noi 
punem partea noastră. Însă banii pe care i-am adus 
nu ne aparțineau, pentru că noi eram deja faliți, sau 
ar fi fost cazul să ne declarăm faliți. 

- Aşadar, chestia cu Sumo Sudoku nu e de fapt 
decât un paravan pentru transportul de droguri? a în- 
trebat Ali. 

-În realitate, reprezintă mult mai mult, a recu- 
noscut Roseanne. Implicându-l pe Paul în proiectul 
ăsta, au reușit să creeze o entitate legală, și Jake a scos 
destul de mulţi bani din afacerea asta, astfel că ne-am 
putut păstra casa. Oamenii ăștia i-au promis chiar mai 
mult lui Jake - o grămadă de bani - dacă reușea să 
promoveze Sumo Sudoku la televiziune și să stâr- 
nească un interes național față de joc. 

Nici nu e de mirare că aveau nevoie de Paul, şi-a 
dat seama Ali. 

- Şi ce e cu jucătorii? a întrebat ea. 

- Indivizii care conduc rulotele? a zis Roseanne. 
Fiecare are câte un viciu, iar când este vorba de 
asta, Pink Swan este locul ideal pentru oricine. Tracy 
McLaughlin nu consumă droguri, ci doar fumează 
și bea bere. Dar e mort după jocurile de noroc. Așa 
l-au și prins in gheare - cu datoriile de la jocuri, 
făcându-le pe unele uitate. 

Ali și-a dat seama că, într-un fel sau altul, auzise 
povestea aceasta și de la Jake, insă cu unele deosebiri 
esenţiale. 

- Dacă acolo se desfășoară atâtea activităţi ilegale, 
cum de mai există acest Pink Swan? a întrebat Ali. 

- Păi, i-au cumpărat pe cei care trebuia, a răspuns 
Roseanne. Ştiu sigur că o parte dintre ștabii de la De- 
partamentul de Poliție din Los Angeles sunt clienți 
fideli ai meselor de joc de la etaj. Știu asta pentru că 

i-am văzut acolo. Conducerea de la Pink Swan face 
toate eforturile ca vecinii să nu fie în niciun fel de- 
ranjați de clienți. Clubul e curat, discret și oferă mulți 
bani la colectele în scop caritabil. Am auzit chiar că 
sunt foarte activi și înzestrează terenurile de joacă din 
parcurile aflate în apropiere. 

- Nu te-ai gândit să faci o sesizare la Brigada 
antidrog? 

- Ce e cu ei? a întrebat Roseanne, ridicând din 
umeri. Personal, nu ştiu pe nimeni de la brigada asta, 
dar și ei ar putea fi pe acolo. La urma urmelor, dacă 
pot fi corupți oameni din poliţie, de ce nu s-ar întâm- 
pla același lucru și cu cei de la Brigada antidrog? Este 
vorba de sume imense, Ali. Poliţiştii care se lasă cumpă- 
rați pot câștiga într-un an mai mult decât într-o viață 
de patrulare pe străzi cine știe unde. 

O chelneriță agitată a venit înspre masa lor, dar 
Roseanne i-a făcut semn din cap să se îndepărteze, mo- 
ment în care Ali s-a gândit la ceea ce zisese Dave 
despre posibilitatea unei investigaţii secrete a celor de 
la Brigada anudrog la clubul Pink Swan. Probabil că 
exista o parte de adevăr în spusele lui Roseanne. 

- Ziceai că o să-mi povesteşti de Paul, a zis Ali. 

Dând din cap, Roseanne a inspirat adânc. 

- Cred că știi ce inseamnă să fii dată deoparte, a 
început ea în cele din urmă. 

- Am văzut-o pe Amber, dacă la asta faci aluzie, 
a făcut Ali. 

Ar fi trebuit să formuleze acea replică într-un mod 
ceva mai diplomatic. Văzând că Roseanne avea ochii 
inlăcrimaţi, Ali a regretat că nu o făcuse. 

- Era acolo? a întrebat Roseanne. În casa mea? 

„Ali a confirmat cu o mișcare din cap. 

- Nu i-a luat mult ca să ajungă acolo. Cred că tre- 
buia să-mi dau seama de asta incă de la inceput, a spus 
Roseanne. Când ești turtită de cocaină, se întâmplă 
o groază de lucruri pe care nu le bagi în seamă. Tre- 
buia să fi fost mai atentă, dar când am observat, era 
prea târziu. Amber îl avea deja în gheare pe Jake. 

Roseanne avea dreptate. Ali Reynolds cunoștea 
prea bine povestea în care soția mai vârstnică era dată 
deoparte, pentru a fi înlocuită cu o femeie mult mai 
tânără. 

- Amber se fâțâia mereu pe la Pink Swan, a conti- 
nuat Roseanne. Și cum să nu fie? Mai ales că localul 
este proprietatea bunicii ei. Mi-am dat seama ce se 
întâmplă abia când am fost inclusă în program și am 
început să fac ordine în viața mea. Am trăit cu impre- 
sia că, dacă reușesc să scap de Amber, eu și Jake ne vom 
înțelege mai bine. Chiar dacă pierdusem aproape totul, 
am crezut că măcar ne aveam unul pe altul. 

Oare de ce l-ar vrea aproape? s-a întrebat Ali. Merită 
să te agâti de un asemenea bărbat? 

- Nu am avut curajul să mă adresez poliției, spu- 
nea acum Roseanne. Într-un fel, eram și eu implicată. 
De aceea, l-am avertizat pe Paul. l-am spus tot ce știam 
și ce bănuiam despre Jake și cei care se foloseau de el. 

— Și ce s-a întâmplat? a vrut să știe Ali. 

- Nu cred că Paul m-a crezut din capul locului, dar 
pesemne că a început să analizeze lucrurile. Marţea tre- 
cută m-a sunat și mi-a zis că probabil am dreptate în 
legătură cu ceea ce se petrece, dar, având în vedere tot 
ce avea să se întâmple până în weekend - ţinând seama 
de pronunțarea divorțului și de nuntă - hotărâse să 
nu întreprindă nimic decât după ce el și April aveau 
să se întoarcă din luna de miere. L-am rugat să nu 
spună nimănui că eu îi destăinuisem totul. Mi-a pro- 
mis asta, dar imediat ce am încheiat discuția cu el, m-a 
cuprins groaza. M-am temut că se va duce glonţ la Jake. 
În clipa aceea am hotărât să dispar. A doua zi, când 
Kimball era plecat la cumpărături, am luat ce am apu- 
cat din casă, după care am fugit și am ajuns aici. Când 
am aflat că Paul murise, mi-am dat seama că avuse- 
sem dreptate. Dacă nu o ştergeam atunci, și eu eram 
moartă acum. 

Cu bonurile de comenzi în mână, chelneriţa a re- 
venit, de astă dată ceva mai hotărâtă. Nici Ali, nici 
Roseanne nu aruncaseră vreo privire în pliantul care 
conţinea meniul. 

- Salata casei, a spus Ali. Garnitură țărănească și 
ceai la gheață. 

- La fel și pentru mine, a spus Roseanne. 

Evident dezamăgită de comanda sărăcăcioasă și 
făcută atât de târziu, chelnerița și-a dat ochii peste 
cap ȘI a pornit cu pas apăsat spre bucătărie. 

- Dar ce te-a făcut să crezi că telefonul tău era in- 
terceptat? a întrebat Ali, imediat ce nu mai puteau 
fi auzite. 

- Paul a murit, da? a spus Roseanne. Până nu a vor- 
bit cu mine, el nu a știut nimic din ceea ce se petrece, 
iar după discuţia noastră a fost ucis. Asta înseamnă 
că telefonul meu era interceptat. 

Ori telefonul lui Paul, a gândit Ali. Dacă Paul și 
Jake erau parteneri, și dacă autoritățile au avut nevoie 
de mandate de interceptare într-o anchetă privind 
traficul de droguri, însemna că au primit aprobări în 
privința tuturor persoanelor implicate, inclusiv a par- 
tenerilor de viață. La data morţii lui Paul, Ali încă 
avea calitatea de soție legitimă. Asta însemna că și te- 
lefonul ei fusese ascultat? 

- De aceea consider că Paul a murit din vina mea, 
a spus Roseanne, și ochii i s-au umplut de lacrimi. 
Dacă nu i-aș fi spus ce se întâmplă, probabil că nu 
ar fi fost ucis. 

- Dacă Pink Swan este fațada pentru o asemenea 
rețea de traficanţi de droguri, eu cred că totuși tre- 
buie să anunți poliția, a zis Ali. Doar nu toți polițiștii 
din Los Angeles își fac veacul acolo. Cu siguranță că 
există și unii cu care se poate sta de vorbă. 

- Dar cum să ştiu că stau de vorbă cu unii care nu 
sunt corupți? a ripostat Roseanne. Din câte imi dau 
eu seama, toți sunt așa. 

În acel moment, Ali s-a gândit la Dave. Fără îndo- 
ială că el era unul dintre cei mai curați oameni din lume. 

- Ascultă, a adăugat. Am un prieten care a venit în 
vizită aici, un polițist din Arizona. Imposibil ca el să 
fie amestecat în treaba asta. Ce-ar fi să discuți cu el? 


346 J.A. JANCE 


- Nu, a spus Roseanne hotărâtă. Fără polițiști. 
Nici nu vreau să aud. De ce crezi că l-au ucis pe Paul? 
Ca să ne dea de înțeles tuturor celorlalți că, în ceea 
„ce îi privește, până şi incercarea de a ne adreșa poliției 
este o vină capitală. 

- Atunci, n-ar fi bine să stai de vorbă cu un avo- 
cat? a întrebat Ali. Cunosc un avocat de-clasă. Îl 
cheamă Victor Angeleri. Eşti clar implicată în cazul 
ăsta Și ştii ce se petrece în realitate. Ce-ar fi să-l cauţi 
și să vezi ce condiţii îţi poate obține în cadrul pro- 
gramului de protecție a martorilor? 

- Nu cred în programele astea, cum nu cred nici 
în Zâna Măseluţă, a spus Roseanne. Asta nu-i va opri. 
Dacă l-au ucis pe Paul, mă vor găsi și pe mine și mă 
vor lichida. Chiar dacă aș ajunge la închisoare, tot vor 
veni după mine. De aceea sper să mă ajuţi. Nu am 
nevoie de prea mulți bani. Am un loc în Mexic, unde 
pot trăi ieftin foarte multă vreme. Doar că am nevoie 
de niște bani gheață. 

Roseanne a împins din nou punga cu bijuterii în 
direcția lui Ali. Aceasta a rămas între ele mai bine 
de un minut. Apoi, când chelnerița a reapărut cu sa- 
latele și cu cănile de ceai, Roseanne a înșfăcat-o de 
pe masă şi a ascuns-o în poșetă. 

A așteptat apoi până când chelnerița s-a îndepărtat 
de ele. 

- Cine sunt oamenii ăștia atât de atotputernici și 
atotcunoscători? Chiar dacă bănuieşti că ei sunt vi- 
novaţi de moartea lui Paul, ai vreo dovadă? . 


REŢEAUA RĂULUI 347 


- Știu, a făcut Roseanne cu înflăcărare. O simt cu 
toată fiinţa. 

- Nu e de ajuns. 

- Până o să am dovezi, o să mor şi eu. 

Ali trebuia să admită că era un argument foarte 
elocvent. A decis să schimbe tactica de abordare a 
problemei. 

- Așadar, toți aceşti oameni au legături cu Pink 
Swan, da? Povesteşte-mi! 

- La parter este doar localul unde chelnerițele sunt 
fără sutien, cu bar și dansatoare în pielea goală și tot 
tacâmul. La etaj se află partea privată - club select pen- 
tru domni, așa i se spune. Acolo se desfășoară acțiunea 
adevărată — adică tot felul de lucruri. Poţi merge acolo 
ca să faci orice ai chef și nu te deranjează nimeni, mai 
ales reporterii. Ei nu se apropie de acest loc. 

- Şi cine e patronul? a întrebat Ali. 

- O femeie pe care o cheamă Lucia Joaquin. Cel 
puţin pe numele ei s-a obținut licenţa de vânzare a 
băuturilor alcoolice. E văduva unui mare traficant de 
droguri din Columbia. Cu ani în urmă, după ce soțul 
ei a fost împuşcat, a venit aici cu copiii și cu O căruță 
de bani, pe care a reușit să-i investească în bunuri 
imobiliare în Los Angeles. 

- Bani din droguri? 

- Sunt sigură că da, a dat din cap Roseanne. Numai 
că plecarea din Columbia nu a însemnat și abando- 
narea traficului de droguri. S-a ocupat tot timpul de 
asta. Cei doi fii ai ei lucrează pentru ea și, deși acum 
e bolnavă, ea este adevăratul creier al întregii afaceri. 

Ea a botezat localul Pink Swan. Nu am văzut-o nici- 
odată, dar am auzit că se îmbracă numai în roz, din 
cap până în picioare. 

- Ce ştii de fiii ei? 

- Mario și Reynaldo, a răspuns Roseanne. Amân- 
doi au făcut şcoala aici, în Statele Unite. Unul are 
masteratul în administrarea afacerilor şi celălalt e in- 
giner. Lucia câştigă bani din toate părțile. Iar fiii 
găsesc modalităţi de a dirija banii câștigați ilegal spre 
afaceri mai mult sau mai puțin legale. - 

- Cum ar fi Sumo Sudoku? a întrebat Ali. 

Roseanne a făcut un gest de confirmare zicând: 

- Exact. 

- Care dintre fii este tatăl lui Amber? 

- Niciunul. A mai avut un al treilea copil - o fată. 
Nu știu cum o chema. A murit însă cu ani în urmă. 
Lucia a crescut-o pe Amber și crede că ea nu e în stare 
de rele. Din păcate, Amber nu crede în etica profe- 
sională pe care'o aplică Lucia. Dar într-o bună zi va 
fi foarte bogată, așa că înțeleg de ce este Jake atras de 
ea. Nu am însă idee de ce este Amber atrasă de Jake, 
a adăugat Roseanne. 

Cum o văzuse pe tânăra aceea în urmă cu o seară, 
Ali i-ar fi putut spune lui Roseanne că și ea are pro- 
priile probleme, dar și-a ținut gura. 

- În fine, mă ajuţi sau nu? a întrebat Roseanne, 
scoțând din nou bijuteriile. 

Ali a rămas un moment pe gânduri. Roseanne o 
chemase acolo sub pretextul că are informaţii despre 
moartea lui Paul, dar, din punctul de vedere al lui 

Ali, nu-i oferise decât cel mult niște bănuieli neînte- 
meiate și niciuna dintre ele nu justifica efortul făcut 
pentru a veni acolo. 

- Cred că nu, a răspuns Ali. Singurul motiv pen- 
tru care m-ai chemat aici a fost să-mi vinzi bijuteriile 
Și să scoţi nişte bani. 

- Bine, dar... a început Roseanne. 

Ali s-a ridicat în picioare. 

- Dacă te hotărăști să apelezi la avocat sau la 
poliție ca să declari ce se petrece, telefonează-mi și 
mai discutăm. Imi pare rău, Roseanne, dar trebuie 
să te descurci singură. 

Cu o faţă pe care se citea disperarea, Roseanne a 
urmărit-o pe Ali chemând chelnerița pentru a plăti. 
Femeia a rămas la masă chiar și după plecarea lui Ali. 
Afară mai rămăseseră doar câteva persoane care încă 
așteptau eliberarea meselor. Ali a trecut printre ele 
şi s-a îndreptat spre mașina ei, dar cineva a strigat-o 
pe nume. 

- Doamna Reynolds! 

Crezând că era cineva care o ştia de pe vremea 
când lucra în televiziune şi acum o recunoscuse, Ali 
s-a întors, dar a văzut-o pe plasatoare apropiindu-se 
grăbită de ea. 

- Da. 

- Sunteţi căutată la telefonul plasatoarei, a spus 
Carrie. Dar nu e nevoie să mergeţi până acolo. Există 
o derivație pe perete, aproape de toalete. 

De ce m-ar căuta cineva aici? s-a mirat Ali. Singura 
persoană care știa că o să vină la Claim Jumper era 

mama ei. Probabil că mai devreme ignorase tocmai 
telefonul dat de ea. 

- Mulţumesc, a spus Ali, și s-a lăsat condusă înapoi 
în restaurant. | 

Răspunzând la telefon, a rămas uimită, constatând 
că vorbeşte cu Dave. 

- Ce s-a întâmplat? a vrut Ali să știe: Cum de-ai. 
ştiut unde sunt? Ai vorbit cu mama? 

- Ascultă-mă o clipă, a întrerupt-o el pe un ton 
precipitat. Roseanne mai este acolo? 

- Da, dar... 

- Bine, a spus Dave, părând ușurat. Mă bucur că 
am ajuns la ţanc. 

Ali s-a uitat în jur, dar nu l-a văzut. 

- Eşti aici? Unde? Te știam în drum spre Lake 
Havasu. 

- Lucrurile s-au schimbat. Roxie și-a făcut alte pla- 
nuri și a nu a vrut să vin la copii „neanunţat“. Acum 
sunt în Valeneia. La un telefon cu plată, chiar peste 
drum de Claim Jumper. 

- M-ai urmărit? De ce? Ce se întâmplă? Și încă nu 
mi-ai spus de ce nu m-ai sunat pe mobil. 

- În ultimele zile, a continuat el, având în vedere 
toate întâmplările astea, am reușit să mă imprietenesc 
cu Bruno Cutler, şeful serviciului de securitate al ho- 
telului. Azi după-amiază a venit cineva în mare grabă 
in parcare. A fluturat o legitimațue de polițist prin fața 
angajatului de acolo și a spus că venise să verifice un 
vehicul despre care se presupunea că este furat. În mo- 
mentele acelea, omul nu a dat importanţă faptului, 

dar mai târziu, când Bruno a vizionat înregistrările de 
securitate făcute în garaj, a observat pe cineva umblând 
la maşina ta, așa că mi-a telefonat. 

— A umblat cineva la Cayenne-ul meu? a întrebat 
Ali. Cine și de ce? 

- Am văzut și eu înregistrarea, a spus Dave. Și ştiu 
cine e omul. Și tu ştii. Conduce o Honda Element, 
care acum e parcată în faţa restaurantului. Chiar alături 
de maşina ta. 

- Tracy McLaughlin m-a urmărit până aici? Cum 
a reușit? Roseanne se temea că s-ar putea să mă urmă- 
rească cineva, de aceea am fost atentă. Nu am văzut 
pe nimeni aproape de mine. 

- Păi, asta încerc să-ți spun, a zis Dave. Cred că 
McLaughlin a prins un dispozitiv de urmărire prin 
GPS sub bara de protecție spate a mașinii tale. Pe 
inregistrare am văzut că a scos ceva mic din buzu- 
nar și apoi a vârât mâna sub bară - chiar în mijloc, 
în dreptul incuietorii. 

- Nu înţeleg. De ce să vrea Tracy McLaughlin să 
știe unde merg? a întrebat Ali. 

- Cred că oamenii pentru care lucrează Tracy o 
caută pe Roseanne Maxwell. Te-a urmărit, sperând 
că il vei duce la ea. 

Lucru pe care l-am făcut deja, a înţeles Ali, simțind 
un gol în stomac. 

- Dar de unde putea ști Tracy că am venit să mă 
întâlnesc cu ea? a întrebat Ali în cele din urmă. 

- Bună întrebare, a făcut Dave. De aceea te-am 
sunat acum la telefonul restaurantului, în loc să te 
sun pe mobil. Nici eu nu folosesc mobilul. 

Amintindu-și temerile lui Roseanne privind po- 
sibilitatea ca telefonul ei să fi fost interceptat, Ali 
a încremenit. 

- Vrei să spui că mi-au fost ascultate convorbirile 
de pe mobil? a intrebat ea. 

- Sigur, 1-a răspuns Dave. 

- Și acum ce să fac? i 

- Unde e Roseanne? 

- A rămas la masă. A venit cu o prietenă care lu- 
crează la restaurant. Îmi i imaginez că va rămâne aici 
până când amica ei va termina programul. 

- În orice caz, nu o lăsa să plece, a zis Dave cu glas 
insistent. i-a spus ceva important? 

- Nu prea, a zis Ali. Dar am avut impresia că are 
halucinaţii și inventează o serie de lucruri. 

- Bine-ar fi să fie așa. 

- Deci, tu ai aflat mai multe? 

- O mulțime de lucruri, a răspuns Dave, dar nu 
vreau să discutăm acum despre asta. Așteaptă până 
ajung la tine. 

- Vii în restaurant? 

- Da. Imediat ce voi putea. 

- Dar dacă te vede Tracy? 

- O să aştept până sosește vreun grup mai nume- 
ros și O să încerc să mă amestec printre oameni, a spus 
Dave. El aşteaptă să ieși. Dacă am puţin noroc, nu 
O să fie prea atent la cei ce intră. 

— Ce ai de gând să faci? a întrebat Ali. Ai vreun plan? 

- Deocamdată, nu, a recunoscut Dave. Imediat ce 
îmi vine o idee, te anunţ. 

- Eu mă întorc la masă ca să-i spun lui Roseanne 
să stea cuminte. Când ajungi aici, vorbește cu plasa- 
toarea. O cheamă Carrie și e prietenă cu Roseanne. 
Ea o să-ți spună unde suntem. 

— Bine, a zis Dave, după care a inchis. 

Încă stupefiată de ideea că fusese totuși urmărită, 
s-a înapoiat la masa din colț. Roseanne nu a ridicat 
privirea decât în momentul în care Ali s-a aplecat dea- 
supra el. 

- Ce s-a întâmplat? a întrebat ea. Am crezut că 
ai plecat. 

- Așa am zis, dar m-am răzgândit. 

Roseanne s-a luminat la față. 

- Înseamnă că o să cumperi bijuteriile? 

- Nu, a rostit Ali cu glas sumbru. Înseamnă că o 
să incerc să-ţi salvez pielea. 


18 


Părând alarmată, Roseanne a dat să se ridice în 
picioare. 

- Ce se întâmplă? 

— Stai liniștită și nu face scene, i-a cerut Ali pe 
un ton poruncitor. Nu ne putem permite asta. Tracy 
McLaughlin m-a urmărit până aici, a adăugat ea. Aş- 
teaptă afară, în parcare. 

Roseanne s-a îngălbenit la față și a căzut înapoi 
pe scaun. 

- Te-a urmărit? a șoptit. Parcă mi-ai spus că ai ve- 
rificat şi că nu ai văzut pe nimeni. 

- Dar am verificat, a răspuns Ali. Dar noi credem 
că a plasat pe mașina mea un dispozitiv GPS. A știut 
exact unde mă aflam și fără să se lase văzut. 

- Dar dacă o să mă găsească... Cu o tresărire bruscă, 
Roseanne s-a indreptat pe spate în scaun. De unde știa 
că vii să te întâlnești cu mine? Înseamnă că i-ai spus. 

- Nu i-am spus. În orice caz, nu direct. S-ar putea 
să ai dreptate, Roseanne. E posibil ca telefonul meu să 
fi fost interceptat, așa cum spuneai că a fost al tău. 

Câteva clipe între ele s-a lăsat liniștea, în timp ce 
iși dădeau seama de grozăvia acestui lucru. 

- Și ce facem acum? a întrebat Roseanne într-un 
târziu. 

- Dave Holman, prietenul despre care ţi-am po- 
vestit, polițistul din Arizona, vine spre noi, a spus 
Ali. Imediat ce sosește, o să găsim noi o soluţie. 

Roseanne a încercat din nou să se ridice în picioare. 

- Ți-am spus că nu vreau să stau de vorbă cu 
polițiști. Trebuie să plec de aici. Imediat. 

Ali şi-a dat brusc seama că timpul se scurge cu re- 
peziciune. Acum, în acea parte a restaurantului, mai 
erau ocupate doar două mese, iar persoanele așezate 
la ele păreau să manifeste un interes neobișnuit față 
de drama ce se se desfășura intre Ali și Roseanne. 

- Stai, a şuierat Ali. Dacă Tracy este în parcare, 
e cel mai nepotrivit moment să pleci. O să te prindă 
imediat ce pășești afară. 

- Și-atunci, ce să fac? Să stau aici, ca să vină el 
după mine? 

- Nu știu, i-a răspuns Ali. Taci din gură și lasă-mă 
să gândesc! 

Clăuinând din cap şi tremurând, Roseanne s-a lăsat 
inapoi pe scaun. Era evident că femeia era îngrozită 
și Ali o înţelegea prea bine. Trebuia să o scoată pe 
Roseanne din calea primejdiei ce o pândea în parcare. 
Încetul cu încetul, în mintea ei s-a înfiripat un plan. 
Dacă reușea să o ascundă undeva în restaurant și, în 
același timp, să-l facă pe Tracy să creadă că ea plecase 
pe furiș... 

Până să apuce Ali să formuleze o strategie, a apărut 
Carrie, cu un vraf de meniuri, conducându-l pe Dave 
Holman direct spre masa lor. Roseanne s-a emoționat 
când l-a văzut. Ali era liniştită. Când Dave s-a aşezat, 
Roseanne s-a crispat, străduindu-se să stea cât mai de- 
parte de el. Înainte ca plasatoarea să plece, Ali a prins-o 
de braț. 

- Cred că ţi-ai dat seama că avem probleme, 1 s-a 
adresat ea. Ştii că există niște oameni periculoși care 
O caută pe Roseanne? 

Carrie a dat din cap. 

- Mi-a zis. 

- Se pare că unul dintre aceștia așteaptă afară, în 
parcare. 

- A, nu se poate! a exclamat Carrie. Să chem poliția? 

- Încă nu, a spus Ali. Dar am o idee. Nu ai putea 
să o strecori pe Roseanne în bucătărie și să o faci să 
treacă drept lucrătoare acolo, cât îl facem pe indivi- 
dul acela să se îndepărteze de restaurant? 

Dave a lăsat impresia că ar fi vrut să spună ceva, 
dar s-a abținut. 

Carrie a rămas puţin pe gânduri. 

- Asta n-ar fi greu, a zis în cele din urmă. Aș putea 
să o ţin pe lângă omul care spală vasele. Nu l-ar de- 
ranja să îl ajute cineva. O să aranjez lucrurile la bucătă- 
rie. Să mă anunțați dacă mai aveţi nevoie.de ceva. 

Carrie s-a indepărtat, lăsând-o pe Ali să facă pre- 
zentările. Încă ghemuită Și lipită de perete, Roseanne 
a refuzat să strângă mâna întinsă de Dave. 

- Tracy e tot în parcare? a întrebat Al. 

Dave a confirmat scurt din cap. 

- Da. 

- E singur? 

- Da, din câte mi-am dat seama. 

Ali a simțit o undă de iritare față de Dave. Era 
neobișnuit de necomunicativ. Se așteptase ca el să vină 
cu o idee concretă pentru rezolvarea problemei lor. 
Dar cum el părea să nu aibă niciun plan pregătit, Ali 
a continuat să-l prezinte pe al ei. 

- Ai mobilul la tine? l-a intrebat ea pe Dave. 

- Da. sigur. 

- O să te sun, l-a anunțat Ali. Și o s-o fac de pe 
telefonul meu. Cum cei care mă ascultă nu au habar 
că noi știm că eu sunt interceptată, înseamnă că vor 
crede fiecare cuvânt din ceea ce voi spune. 

Roseanne a scos un geamăt slab. 

- Dar cu mine ce se întâmplă? a intrebat ea. 

- Tu? a răspuns Ali. Tu te duci la bucătărie și speli 
vase, cum a zis Carrie, până când eu şi Dave ne întoar- 
cem să te luăm, dar trebuie să afli ceva, Roseanne. Eu 

și Dave nu te vom ajuta doar din bunătate. Nuo 
facem pe gratis. 

— Ce vrei să insinuezi? 

- Sunt sigură că prin ceea ce mi-ai spus mai de- 
vreme ai dori să cred că în afacerea asta nu ai fost 
decât o spectatoare nevinovată, a continuat Ali. Dacă 
ar fi adevărat, nu te-ai teme atât de mult că vei ajunge 
la închisoare. Susţii că eşti doar consumatoare și ni- 
mic mai mult, dar eu bănuiesc că, după ce vor inves- 
tiga mai atent, polițiștii te vor acuza de multe lucruri, 
inclusiv de asociere pentru distribuţia de droguri. 

Ali s-a întors spre Dave. 

— Asta e infracțiune, nu? 

Dave a confirmat. 

- Prin urmare, a continuat Ali, cea mai bună soluție 
ca să scapi cu o pedeapsă mai ușoară e să cooperezi. 
Dacă eu și Dave vom reuși să te scoatem de aici în- 
treagă, te rog să-mi promiţi că te duci la avocatul acela 
despre care ţi-am vorbit. Vei vedea ce înțelegere reușește 
Victor Angeleri să încheie în numele tău, în schim- 
bul declarației tale — făcută din proprie inițiativă - pri- 
vinduri pe cei de la Pink Swan și tot ce se desfășoară 
acolo, inclusiv bănuielile tale despre cine este răspun- 
zător de moartea lui Paul. 

- Și dacă spun nu? a întrebat Roseanne. 

~ Ăsta e cel mai ușor lucru, i-a răspuns Ali. Eu și 
Dave plecăm imediat și te descurci singură cu Tracy 
ȘI Cu-Ceea ce ţi se pregătește. 

» = Doar nu eşti în stare să faci una ca asta, s-a 
văicărit Roseanne. Nu se poate să mă lași singură în 
situația asta. 

— Îţi închipui că nu-s în stare? a zis Ali, întinzând 
mâna după poșetă. Stai așa și O să vezi. 

- Nu, a oprit-o Roseanne, capitulând. Te rog să 
nu pleci. Fac cum vrei tu. 

- Bine. Atunci, du-te la bucătărie. Stai acolo până 
când te anunțăm noi. Eu sau Dave o să venim să te 
luăm de acolo ori te vom anunța că poți pleca în si- 
guranță cu persoana pe care o vom trimite noi. 

- Am înţeles, a acceptat Roseanne, impotriva voin- 
ței el. i 

S-a ridicat şi a pornit spre ușile batante care dădeau 
spre bucătărie. Ali a aruncat o privire în jur. Clienţii 
de la mesele din apropiere plecaseră. Carrie se îngri- 
jise ca masa lor să rămână singura ocupată din acea 
zonă a restaurantului. 

O chelneriță - de data aceasta alta - a venit și a 
luat comanda lui Dave. 

- În regulă, a început Ali, după plecarea femeii. 
Uite ce plan am. O să te sun și voi spune că am întâl- 
nit-o pe Roseanne aici pentru că ea a vrut să-i cumpăr 
nişte bijuterii, dar a șters-o cât eram eu la toaletă. Cu 
puţin noroc, cei care îmi ascultă telefonul vor crede 
că le-a scăpat și lor. Apoi, mai târziu, vom putea să 
O scoatem de aici și să o ducem la Victor. 

Ali a observat că Dave nu părea să îi acorde 
atenție. Privea concentrat spre o zonă îndepărtată a 
restaurantului. 

- Alo! a spus ea. Mă asculți? 

Întorcându-se și urmărindu-i privirea, Ali a văzut doi 
bărbați discutând cu Carrie, care asculta cu luare-aminte 
și dădea din cap. În cele din urmă, cei doi s-au ridicat, 


REŢEAUA RĂULUI 359 


străbătând sala. Unul dintre ei era un bărbat de culoare, 
inalt și deşirat, pe care Ali nu-l mai văzuse până atunci. 
Pe celălalt l-a recunoscut imediat - detectivul Montgo- 
mery Taylor, de la Brigada omucideri a Departamen- 
tului Șenifului din Riverside, unul dintre cei doi detectivi 
care îi luaseră declarația după moartea lui Paul. 

- A, nu se poate, a șoptit Ali. Ce caută aici? Să 
nu-mi spui Că vin iarăși după mine. 

Cei doi se îndreptau direct spre masa lor. Fără să 
aștepte vreo invitaţie, s-au așezat. Bărbatul pe care 
Ali nu-l cunoştea l-a salutat cordial din cap pe Dave. 
Apoi şi-au strâns mâinile. 

- Mă bucur să te văd, frate, a spus el. Unde e Ro- 
seanne Maxwell? 

- La bucătărie, a răspuns Dave. Se dă drept spălăto- 
reasă de vase. Au fost plasate echipele de intervenție? 

Necunoscutul a confirmat cu o mişcare din cap. 

- În mare măsură, a zis el. Aşteptăm ca restaurantul 
să se mai golească și să mai sosească doi oameni ai mei. 

- Roseanne e în bucătărie? a întrebat detectivul 
Taylor. Mă duc să mă asigur că nu ne scapă. 

Spunând acestea, s-a ridicat și a pornit spre bucătărie. 

Simţindu-se pierdută cu totul, Ali a urmărit silueta 
detectivului care se îndepărta. 

- Ce echipe de intervenție? a întrebat ea. Cine sunt 
oamenii aceștia? Și ce caută aici? Ce se întâmplă? 

-Îmi pare rău, a spus Dave. Nu am apucat să-ţi po- 
vestesc, Ali. El e prietenul meu, Ezekiel Washington. 
Noi îi spunem Easy. Lucrează la Brigada antidrog. 
Cred că pe detectivul Taylor îl știi. 

Și Dave a făcut un semn cu mâna spre ușile ba- 
tante ale bucătăriei care se legănau după ce Taylor 
dispăruse înăuntru. 

- Mă bucur să te cunosc, a spus Easy cu un zâmbet 
cuceritor, degajat, după cum sugera și porecla. Te-am 
văzut de multe ori la știri, pe vremea când lucrai în te- 
leviziune. Aş putea spune că eram un fan al tău. 

— Mulţumesc, a răspuns Ali, destul de crispată. 
Sunt încântată să aflu asta, desigur. Dar tot nu mi-aţi 
spus ce se întâmplă aici. Ă 

- Desfășurăm o operaţiune importantă de comba- 
tere a traficului de droguri, a răspuns el. Lucrăm de 
multe luni la acest caz. Nu eram încă pregătiți să 
declanșăm acțiunea, dar cum soțul tău a murit și există 
posibilitatea ca tu să agiţi apele cu site-ul tău, trebuie 
să intervenim și să organizăm acum câteva raiduri. 
Dacă mai așteptăm, există riscul să scrii pe blogul tău 
ceva care să ne compromită operaţiunea. Ajunși în acest 
punct al investigaţiei, nu ne putem permite să apară 
o persoană imprevizibilă care să zădărnicească totul. 

- Aşadar, acum am ajuns o persoană imprevizi- 
bilă? l-a întrebat Ali pe Dave, pe un ton iritat. Apoi 
s-a întors către Easy Washington. 

- Îmi cer scuze, a zis Easy. Nu am vrut să te supăr. 
Regretăm foarte mult ceea ce i s-a întâmplat soțului 
tău. Nu am avut nicio clipă intenția de a-i periclita 
viața și, crede-mă, vom face tot posibilul să-i prindem 
pe ucigașii lui. 

- Nu aţi avut intenţia...? a început Ali. 

- Domnul Grayson a colaborat cu noi o perioadă, 
și de asta este nevoie ca să anihilezi o asemenea 

organizație - de timp. Dacă acţionezi în pripă, nu 
prinzi decât unele piese din puzzle și îţi scapă tocmai 
oamenii importanţi. lar noi tocmai asta încercăm să 
facem - să prindem întregul grup organizat de Lucia 
Joaquin, de la vârf până la ultimul om. Domnul Gray- 
son a venit la noi acum câteva luni, când a inceput 
să fie îngrijorat de ceea ce se petrecea cu grupul de 
Sumo Sudoku. A fost de acord să facă tot posibilul 
ca să ne ajute și a înţeles că lucrurile nu se vor rezolva 
peste noapte. 

Lui Ali nu-i venea să-și creadă urechilor. 

- Paul lucra cu voi? De aceea a fost ucis? 

- Nu tocmai, a răspuns Easy. Ne-am dat seama de 
ceva vreme că sistemul nostru de comunicaţii era com- 
promis, de aceea, de fiecare dată când l-am contactat 
pe soțul tău, am procedat într-un mod foarte sigur. 

- Să înţeleg că cineva a interceptat și telefoanele 
voastre? a întrebat Ali. 

Easy a făcut un gest de confirmare. 

- Dar sunteți de la Brigada antidrog. 

- Exact, a zis Easy. Și tocmai asta este cea mai 
gravă problemă. Credem că cineva din organizaţia 
Joaquin a penetrat LEMO și a instalat un cal troian. 

- LEMO? a întrebat Ali. Ce e asta? Sună ca titlul 
unui desen animat. 

- LEMO, nu Elmo!, a explicat Easy. Organizaţia 
de Monitorizare a Modului de Aplicare a Legii. Este 


! Asemănare între LEMO - Law Enforcement Monitoring 
Organization și Elmo - personaj din spectacolul de televiziune 
pentru copii Sesame Street (n. tr.). 

un serviciu central de interceptări pentru toate agen- 
țiile guvernamentale din vestul Statelor Unite şi, în- 
tâmplător, își are sediul aici, la Los Angeles. Dacă, 
aşa cum bănuim noi, cineva a reușit să instaleze un 
dispozitiv i in sistem, traficanţi au avut acces la paro- 
lele şi comunicațiile noastre. Ei știu exact pe cine am 
interceptat și ce plănuim să facem. Ne-au făcut 
talmeș-balmeș operațiunile luni la rând. Evident, s-au 
ocupat și de interceptări ilegale pe cont propriu. 

- Inclusiv telefoanele mele? a întrebat Ali. 

Easy a făcut semn că da. 

- Şi telefoanele tuturor persoanelor a căror acti- 
vitate prezenta interes pentru ei, inclusiv cel al Ro- 
seannei Maxwell. Și de aici s-a tras necazul. Soțul tău 
coopera deja când Roseanne l-a sunat și i-a cerut să 
vină la noi, să ne spună ce se petrece. 

- Vrei să zici că Paul a fost ucis pentru că părea 
probabil ca el să spună autorităţilor ceea ce știa, nu 
pentru că o făcea deja? 

Easy Washington a confirmat din nou. 

- La inceput, m-am temut că l-a trădat unul din- 
tre noi — cineva care ştia de activitatea lui de cola- 
borator —, că avem o cârtiță printre noi. De aceea ne-a 
fost de folos că, inițial, toată lumea a crezut că tu ești 
vinovată pentru moartea lui. Asta ne-a eliberat puțin 
și ne-a oferit prilejul să investigăm situaţia. Acum, 
totuși, suntem aproape siguri că telefonul lui Ro- 
seanne a pus în mişcare complotul care a dus la uci- 
derea soțului tău. 

Ali se chinuia să priceapă ce auzea. Paul să fi acţio- 
nat în secret ca să sprijine o investigaţie a Brigăzii 

antidrog? De-a lungul vremii, comportamentul lui 
față de ea o făcuse pe Ali să-l considere o persoană 
demnă de dispreț. Easy Washington părea să-l vadă 
ca pe un fel de erou. Pentru Ali, lucrurile nu se prea 
legau. Și care era rolul lui April în treaba asta? 
Acţionase alături de Paul ori impotriva lui? 

- Spui că Paul vă ajuta. 

- Ne-a ajutat enorm, a spus Easy. Nici nu am cu- 
vinte să-ţi spun ce rău ne-a părut că nu ne-am putut 
mișca suficient de rapid ca să impiedicăm această tra- 
gedie absurdă. 

Ali s-a ridicat. 

- Unde pleci? a întrebat-o Dave. 

- Mă întorc la hotel, a spus Ali. Lucrurile astea 
mă depășesc. | 

- Nu te poți întoarce la hotel, a spus Dave. 

- De ce? 

- Pentru că ai predat camera, a răspuns el. Având 
în vedere ce se întâmplă, eu și Easy ne-am gândit că 
ar fi mai bine dacă te-ai muta în alt hotel. Mama ta 
ţi-a împachetat lucrurile. Sunt în mașină. Mama și 
Chris s-au mutat de acolo. Chris stă la niște prieteni. 
l-am luat mamei tale o cameră la Motel 6, pe același 
etaj cu mine. Edie a spus că probabil nu-ți va plăcea 
acolo, dar am rezervat şi pentru tine o cameră. 

Ali s-a înfuriat destul de rău. 

- Mi-aţi mutat lucrurile? a întrebat ea. 

- Pentru o vreme, a asigurat-o Easy pe un ton li- 
niștitor. Până organizăm raidurile şi îi reținem pe toți 
suspecți. 

- Nu aveai niciun drept să faci asta, a spus Ali pe 
un ton hotărât. Și mama are dreptate. Nici nu mă 
gândesc să stau la Motel 6. Mă simt perfect la West- 
wood, și mulțumesc foarte mult. 

- Doamnă Reynolds, vă rog să nu vă întoarceți 
acolo, a spus Easy. Oamenii disperaţi fac lucruri dis- 
perate. Nu aș vrea să pățiți ceva. Nu știți de ce sunt 
în stare ciracii lui Joaquin. 

- Ştiu prea bine de ce sunt capabili, a spus Ali. 
Eu am identificat cadavrul soțulur meu, ați uitat? 
Domnule Washington, vreau bagajul meu. Dar ime- 
diat. Chiar acum. 

Deși exista posibilitatea ca în parcare să izbucnească 
schimburi de focuri, și deși știa că procedează irațional, 
Ali se săturase să tot fie purtată de colo până colo de 
niște oameni care — că erau sau nu bine intenţionaţi - 
n-aveau altă treabă decât să decidă ce trebuie ea să facă. 

- Ali, te rog..., a început Dave. 

- Dă-mi cheile tale, Dave, a intervenit Easy, ri- 
dicându-se și întinzând mâna. Tracy McLaughlin știe 
cum arăţi. O să trimit pe cineva să-i ia bagajele. Unde 
ţi-e mașina? 

-În spate, a răspuns Dave. Lângă tomberoanele 
de gunoi. 

Ali abia aştepta plecarea lui Easy de la masă, ca 
să-l repeadă pe Dave. 

- Cum îndrăznești... 

- Eu și Easy eram îngrijoraţi în privința ta. 

- Erați pe naiba, a replicat Ali. Nu ai vrut să-mi 
spui ce se petrece. 

- Nu te poți întoarce la Westwood, a insistat 
Dave. Dacă oamenii ăștia trimit pe cineva după tine? 

- De ce? a întrebat Ali. I-a interesat persoana mea 
cât să-i conduc până la Roseanne, lucru pe care, îmi 
pare rău s-o recunosc, l-am făcut fără greș. I-am adus 
până la ea, ca și pe prietenul tău Easy. Apropo, ce 
se va întâmpla cu Roseanne? Va fi arestată? 

- Probabil că deocamdată nu, i-a răspuns Dave. Cel 
mai probabil va fi reținută pentru declaraţii. 

- O să-i ofere ceva dacă va coopera cu autorităţile? 

- Rămâne de văzut. Știu că i-ai sugerat că ar putea 
obține un soi de târg, dar deciziile astea rămân la la- 
titudinea procurorilor. 

- Nu la latitudinea unor bloggeri imprevizibili, nu? 

- Nu am zis asta, s-a apărat el. Eu nu am afirmat 
aşa ceva. 

- Nu-i nimic, lasă, 1-a tăiat-o Ali. Nici nu era nevoie. 

Easy a revenit cu cele două valize și laptopul lui Ali. 

- Unde vrei să le pun? a întrebat el. 

- În mașina mea, a spus Ali. Eu plec. 

- Ba nu, a zis el, lăsând bagajele pe podea. Acum 
nu pleacă nimeni. Toţi oamenii mei sunt pe poziții. 
Aşteptăm plecarea ultimelor două grupuri de 
clienți. După ce ies și nu le mai este periclitată viața, 
vom interveni. Imediat ce punem mâna pe domnul 
McLaughlin, sunteți liberă să plecați oriunde doriți. 
Până atunci, însă, trebuie să rămâneţi aici. 

Timpul se scurgea insuportabil de încet. Treptat, 
restaurantul s-a golit. În cele din urmă, s-a deschis 
ușa bucătăriei. Detectivul Taylor și Roseanne au in- 
trat în sală. Ea avea cătușe la mâini și plângea. 

- Mă duc la închisoare, i-a zis lui Ali pe un ton 
acuzator. Parcă spuneai că dacă, îi ajut, o să pot încheia 
O înţelegere cu ei. 

- Așa am crezut și eu, a zis Ali. Văd că m-am înșelat. 

- Ce e cu avocatul acela despre care vorbea:? a tn- 
trebat Roseanne. Cum spuneai că-l cheamă? 

- Victor Angeleri. Dar s-ar putea să-nu-ţi permiţi 
onorariul pe care îl cere el. 

- Am bijuteriile. Crezi că va primi din ele drept 
plată? 

Cu câteva luni în urmă, Roseanne Maxwell și-ar 
fi putut permite să angajeze cel mai scump avocat. 
Acum era la un pas de a-și vinde bunurile pe eBay 
și foarte probabil că avea să se mulțumească în cele 
din urmă cu un avocat din oficiu. 

- Nu ştiu, a zis Ali. Va trebui să-l suni pe Victor 
şi să-l intrebi personal. Poate vă inţelegeți. 

Easy a făcut un semn, cerând liniște. Abia atunci 
Ali a observat că el avea o cască intr-o ureche. 

- Bine, domnilor, a anunțat el. Mai sunt două ve- 
hicule care trebuie să-și ocupe pozițiile, apoi declanșăm 
operațiunea. Eu ies prin bucătărie. Toată lumea să stea 
întinsă pe podea. Stai cu capetele sub nivelul ferestre- 
lor. Dacă puteți, staţi sub mese. Nimeni nu iese din res- 
taurant decât după ce dau eu aprobarea. Aţi înţeles? 

Ali s-a oprit o clipă urmărindu-l pe detectivul Tay- 
lor ajutând-o pe Roseanne să se așeze in genunchi. 
Apoi, cu inima în gât, s-a lăsat pe podea și a intrat 
sub masa la care stătuse până atunci. Chiar dacă era 
furioasă pentru ceea ce se petrecea în acele momente, 

nu era chiar atât de încăpăţânată ca să-și riște viaţa 
din cauza asta. 

Întinsă pe podea, a așteptat aproape fără să res- 
pire, să vadă ce se va întâmpla. Cum nu auzea nimic, 
s-a întors, ridicându-se cât să se uite la partea de jos 
a tăbliei mesei sub care se afla. Acolo, la vedere, erau 
prinse câteva bucăți de gumă de mestecat, uscate şi 
întărite, dar și alte lucruri de care clienţii nesimţiţi 
se debarasaseră şi le lipiseră acolo. 

Dintr-un motiv imposibil de înţeles, vederea ace- 
lor cocoloașe lipicioase de gumă de mestecat și aștep- 
tarea zgomotului de împușcături i s-au părut lui Ali 
niște glume macabre. Nemaiputând să se stăpânească, 
a început să chicotească. 

După câteva clipe a fost împinsă de altcineva care 
se vârâse în același spațiu restrâns de sub masă. 

- Ce-i atât de distractiv? a întrebat-o Dave. Ai 
pățit ceva? 

Cum nu era în stare să dea o explicaţie, Ali a reușit 
în cele din urmă să-şi reprime hohotele de râs, total 
nelalocul lor în acea situaţie. Pe urmă, a constatat că 
incă mai era supărată pe el. 

- Ce cauţi aici? a vrut să ştie. Credeam că eşti 
pe afară, jucându-te de-a hoţii și vardiștii cu amicul 
tău, Easy. 

- Fii serioasă, Ali, a replicat el. Ţi-am mai spus. 
Aici nu e jurisdicția mea. Nu am dreptul legal să par- 
ticip la o operaţiune antidrog nici măcar cât tine. Și 
tocmai de aceea, când Easy m-a rugat să-mi țin gura, 
așa a trebuit să fac — să tac. 

Scuza nu a satisfăcut-o pe Ali. 

- Bine, bine, a făcut ea. Îți propun ceva. Ce-ar fi 
să taci și acum? Am impresia că ai vorbit destul pe 
ziua de azi. 

Oftatul lui de disperare nu i-a scăpat lui Ali. Dave 
nu spusese: „Femeile astea!“, dar putea prea bine să o 
facă. Întorcându-se cu tal la el, Ali și-a întins des- 
tul gâtul, cât să vadă partea din față a-restaurantului. 
Chelnerițele dispăruseră în bucătărie, dar Carrie rămă- 
sese și se adăpostise înapoia pupitrului ei de plasatoare. 

Totuși, pregătirile minuţioase făcute de Easy Wa- 
shington pentru desfășurarea fără cusur a operațiunii 
nu s-au dovedit suficiente. Cel puţin, nu cele din 
parcarea de la Claim Jumper din Valencia. Înainte ca 
Easy și ultimii lui oameni să-și ocupe pozițiile, ceva 
l-a alertat pe Tracy McLaughlin în legătură cu pre- 
zența lor. Ali nu l-a văzut pe suspect băgând mașina 
in viteză și țâșnind de-a curmezișul parcări, dar a auzit 
scrâșnetul de pneuri și scârțâitul frânelor când vehi- 
culul s-a oprit exact în fața intrării restaurantului. 

Câteva secunde mai târziu, Tracy McLaughlin a 
năvălit în holul de intrare. Scoțând un strigăt înăbușit, 
Carrie a incercat să se retragă în restaurant, dar el s-a 
mișcat mai iute decât ea. Când fata a vrut să se îndepăr- 
teze de pupitru, McLaughlin și-a încolăcit un braţ în 
jurul gâtului ei. În cealaltă mână avea un pistol pe care 
i l-a lipit de tâmplă. 

Cu coada ochiului, Ali l-a văzut pe detectivul Tay- 
lor ridicându-se în picioare și ținând pistolul indrep- 
tat spre McLaughlin. 

- Aruncă arma, a ordonat el. 

- Ba arunc-o tu, a ripostat Tracy. Dacă nu, femeia 
asta O să moară. 

- Dă-mi drumul, a început să se roage Carrie. Te 
rog să nu-mi faci rău. 

O clipă, lungă cât un veac, cei trei au rămas ca 
îinghețați. Apoi, mișcându-se încet și deliberat, detec- 
tivul Taylor a prins patul pistolului său calibrul 9,65 
mm între degetul mare și arătătorul mâinii stângi și 
l-a pus cu grijă pe o masă din apropiere. 

- Așa e mai bine, a spus Tracy. Îndepărtează-te 
de masă! 

Detectivul Taylor l-a ascultat. 

- Acum, a continuat Tracy, aveţi cum să comu- 
nicaţi cu bufonii ăia de afară? Dacă da, vreau să le 
spui să stea deoparte, ca să nu o pățească nimeni. 

Stând întinsă pe podea şi așteptând inevitabilul 
schimb de focuri, Ali şi-a adus aminte de doi ucigași 
cu sânge rece care cutreieraseră pe holurile şi prin 
clasele de la liceul din Columbine ca să-și găsească vic- 
time. Hotărâtă să riposteze, și-a scos pistolul Glock. 

— Stai aici! i-a şoptit Dave, cu un aer ingrijorat, apoi 
s-a îndepărtat de locul lui de sub masa sub care se 
adăpostiseră amândoi. Rămânând ascuns de celelalte 
mese, a șerpuit pe podeaua restaurantului, în care lu- 
mina scăzuse destul de mult, dovedind rapiditatea ui- 
mitoare și priceperea tipică unui luptător de comando. 

- Nu tocmai, a răspuns detectivul Taylor. Cei de 
afară sunt detectivi federali. Eu sunt localnic. Nu 
lucrăm pe aceeași frecvență cu el. 

- Ce grozav, a mormăit Tracy. 

Încercând să creeze o diversiune faţă de direcţia 
in care se indrepta Dave, Ali a rămas uimită în clipa 
când şi-a auzit glasul. 

- Tracy, elibereaz-o pe Carrie, l-a îndemnat ea. 
Nu au suferit deja destul de mulți oameni? 

- Tu cine ești? a întrebat el, făcându-și ochii roată 
prin sală şi încercând să-i determine poziția. Eşti 
polițistă? | 

- Tracy, doar mă știi, a răspuns ea. Sunt Ali Rey- 
nolds. Femeia pe care ai urmărit-o până aici, mai ţii 
minte? Şi restaurantul e înconjurat de poliție. Nu ai 
cum să scapi. Predă-te! E singura ta șansă. 

- Indiferent ce-ar fi, la zdup nu vreau să mă mai 
intorc, a spus el apăsat. Așa că ieși din ascunzătoare. 
ȘI să-ți văd mâinile. 

Încercând să aprecieze distanța pe care Dave tre- 
buia să o parcurgă pentru a ocoli sala și cât i-ar trebui 
până să ajungă la o distanță de la care să-l poată ataca 
pe individul înarmat, Ali a încercat să mai tragă de timp. 

- De ce să ies? a zis ea. Ca să mă impuști și pe mine? 

- Pentru că, dacă nu ieși la vedere, o voi impușca 
pe ea, a rostit Tracy pe un ton sinistru. Dacă se va 
intâmpla asta, și tu vei avea mâinile mânjite de sân- 
gele acestei femei, nu numai eu. 

Carrie a gemut în semn de protest. Undeva în res- 
taurant, Roseanne Maxwell a inceput şi ea să suspine. 

Sperând că detectivul 'Taylor vede ce face ea, Ali 
şi-a vârât pistolul la spate, în betelia blugilor. Apoi, 
dându-și seama că Tracy trebuia să-și incordeze pri- 
virea prin semiintuneric pentru a observa orice miş- 
care făcută de ea, Ali a înălțat mâinile și, încet, s-a 

ridicat de la podea. Imediat ce a ajuns în poziţie ver- 
ticală, a înaintat până când a ajuns la aproape jumătate 
de metru de Montgomery Taylor și ușor în lateral 
faţă de el. Mișcarea a lăsat patul pistolului la vedere 
și la îndemâna detectivului. 

- Ce dorești? a întrebat Ali, vrând ca Tracy să-și con- 
centreze atenția asupra ei. Ce speri să reușești cu asta? 

În aceeași clipă, Dave s-a ivit din partea dreaptă a 
ușii. Fără să fie observat, reușise să ocolească restau- 
rantul. Acum, venind din afara câmpului vizual al lui 
Tracy, Dave s-a aruncat asupra celor două persoane 
prinse în acea îmbrățișare pe viață și pe moarte. Iz- 
bitura neașteptată i-a despărțit pe cei doi, azvârlind-o 
pe Carrie într-o parte și pe Tracy, cu pistolul încă în 

. mână, în alta. 

Carrie a urlat. Aerul a fost spintecat de focuri de 
armă, dar numai pentru o clipă, apoi totul s-a ter- 
minat. În liniștea care se lăsase brusc, detectivul Tay- 
lor a smuls Glock-ul lui Ali și s-a repezit în față ca 
să îl ajute pe Dave să-l imobilizeze pe Tracy. Câteva 
secunde după aceea, sala restaurantului s-a umplut de 
ofițerii veniți în goană de afară. 

- A murit? a intrebat Roseanne Maxwell cu un glas 
plângăreț de la două mese distanță de Ali. Spuneți-mi, 
vă rog, că ticălosul acela a murit. 

Ali s-a apropiat de Roseanne şi a ajutat-o să iasă 
de sub masă. 

- Regret, dar nu a murit, i-a spus Ali. Mi se pare, 
totuși, că lucrurile au mers bine. 

- La naiba, a mormăit Roseanne. 

Imediat după aceea a apărut și Easy Washington. Pă- 
rea zguduit. Pielea lui neagră căpătase o nuanță cenușie. 

- E toată lumea teafără? a întrebat el. 

- Așa cred, a zis Ali. Cred că toți suntem bine. 

- Mare păcat, a adăugat Roseanne. Speram să-l 
văd mort. 

La scurt timp după aceea, Dave a apărut lângă Ali; 
pe faţa lui se citea îngrijorarea. A prins-o de umeri. 

- Ce Dumnezeu a fost în mintea ta de te-ai ridicat 
ca la atac? - 

- Am încercat să-l fac să se uite la mine și să nu 
te simtă. 

- Ai înnebunit? Nici măcar nu aveai vestă antiglonţ. 

- Dar tu ai? l-a pus Ali la punct. 

Dave nu a luat în seamă întrebarea ei. 

- Te simți bine? 

- Da. Cat se poate de bine. 

Și, dintr-un motiv ciudat, în acea clipă nici măcar 
nu mai era supărată pe el. De fapt, se simţea ușoară 
ca un fulg. 


19 


După incidentul de la Claim Jumper, Ali s-a tre- 
zit din nou într-o postură neplăcută. Cât timp Dave 
a discutat despre cele întâmplate cu ceilalți polițiști, 
doi tineri în uniformă i-au pus o serie de întrebări de 
mântuială și, după ce i-au luat declarația, au plecat. 
Ei i-au explicat că mai toți membrii echipei erau 

interesaţi de ceea ce se petrecuse cu Carrie și de ro- 
lurile esenţiale jucate de Dave Holman și detectivul 
Taylor în salvarea fetei. 

Ali s-a simțit ispitită să îi spună unuia dinte tine- 
rii polițiști: „Hei, și eu am dat o mână de ajutor.“ 
Însă a lăsat lucrurile aşa cum erau. În ultimă instanţă, 
ceea ce cântărea cel mai mult era faptul că femeia 
scăpase cu Viață. 

Întrucât se trăseseră focuri în cursul incidentului, 
toate armele prezente la locul faptei - inclusiv 
Glock-ul lui Ali - au fost strânse de anchetatori, puse 
in pungi de plastic, etichetate și duse pentru exami- 
nare criminalistică. Obiecţiile exprimate de Ali pen- 
tru confiscarea pistolului au fost ascultate politicos, 
dar ignorate. În afară de ea, nimeni nu se sinchisea 
prea mult că arma îi era luată, fără să i se spună clar 
când avea s-o primească înapoi. 

A trecut aproape o oră până când Tracy McLau- 
ghlin și Roseanne Maxwell au fost urcați în două 
maşini de patrulă şi duși de acolo. Multă vreme după 
aceea, Ali a băut cafea gratis, oferită de restaurant, 
ignorată de toată lumea, în timp ce o mică armată 
de oameni se foia prin zonă ca să examineze locul 
faptei. Era supărător să stea acolo în miezul acţiunii, 
intr-un fel, și să nu știe mai nimic despre ceea ce 
se petrecea. 

În cele din urmă, şi-a scos laptopul din geantă. 
După câteva minute se logase și intrase pe un site de 
știri. Acolo nu a găsit mare lucru, dar, oricum, mai 
mult decât se deranjase cineva să-i spună. 

În cursul după-amiezii, o forță comună de in- 
tervenţie, alcătuită din agenţi locali și federali, a or- 
ganizat o serie de raiduri coordonate la câteva 
adrese unde se bănuia că se desfăşurau operaţiuni 
masive de trafic și distribuție de droguri în zona. 
Los Angelesului. S-au operat o serie de arestări, 

între care câteva persoane — atât clienţi, dar și an- . 
gajaţi - de la un bar exclusivist, numit Pink Swan. 

Mason Louder, agent local al Brigăzii antidrog, 
însărcinat cu relațiile publice, a anunțat că mâine 
la ora 10 dimineaţa este programată o conferință 
de presă la sediul federal, privind operaţiunile ce 
s-au desfășurat astăzi. 

Se crede că doi dintre cei arestați la Pink Swan 
sunt Mario și Reynaldo Joaquin, fiii Luciei Joaquin, 
magnați locali din domeniul imobiliar. Potrivit unor 
surse apropiate anchetei, doamna Joaquin, care are 
în prezent probleme de sănătate și s-a retras la locuința 
ei din Palm Springs, este suspectată de multă vreme 
că întreține relații apropiate cu cartelurile columbiene 
de droguri, în cadrul cărora Anselmo, soțul ei, acum 
decedat, era socotit unul dintre capii unei reţele. 

Ani de-a rândul, doamna Joaquin a avut un stil 
de viață cu dese ieșiri în public, iar în cercul său de 
cunoștințe s-au numărat multe personalități din elita 
mass-media din California de Sud, inclusiv Paul 
Grayson, a cărui asasinare barbară de săptămâna tre- 
cută, precum și moartea ulterioară a logodnicei și 
a mamei acesteia sunt considerate că ar avea legătură 
cu acest caz. Este posibil ca aceste lucruri să fi dus 
la declanșarea acţiunii coordonate a organelor legii. 

Văduva domnului Grayson, fosta prezentatoare 
de ştiri Alison Reynolds, a fost bănuită la inceput 
că ar fi fost implicată in moartea lui. Edie Larson, 
mama doamnei Reynolds, care a venit în vizită din 
Arizona Şi a dat un interviu astă-seară la hotelul ei, 
le-a declarat reporterilor că speră că norul de suspi- 
ciuni care planează asupra fiicei ei se va risipi curând. 


Ali a recitit fraza: „interviu... la hotelul ei...“ 
Ce hotel? s-a întrebat ea. Se părea că măcar un re- 
porter, dar probabil că era vorba de mai mulți, reușise 
să o găsească pe Edie la Motel 6, unde se instalase de 
scurt timp. Și da, moartea lui Paul era clar legată 
de organizaţia lui Joaquin, dar moartea lui Monique 
Ragsdale nu avea nimic de a face cu asta, cel puţin din 
câte știa Ali. Asta însemna că așa-zisele surse apropiate 
anchetei nu cunoșteau bine toate amănuntele. 
Nereușind să găsească nicăieri informaţii supli- 
mentare, Ali a trecut pe căsuţa poştală a blogului ei, 
unde simbolul „mesaje noi“ o anunţa că primise pa- 
truzeci și șapte de e-mailuri. A intrat însă pe cutia 
personală de e-mail, una pe care o crease pentru a-și 
păstra viața personală separată de aceea de pe blog. 
Acolo a găsit doar trei mesaje. 
Primul era de la tatăl ei: 


Dragă Ali, 


Am ajuns acasă, dar din câte am auzit — și nu 
am auzit — de la mama ta, se vede treaba că 


376 J.A. JANCE 


nu trebuia să mă întorc. Trebuia să rămân acolo. 
Ce Dumnezeu se petrece? Sună-mă. 
TATA 


Ali nu a răspuns la mesaj imediat și nici nu a sunat. 
Bob era problema mamei ei, mai mult decât a lui Ali, 
astfel că Edie trebuia să o rezolve. 

Cel de-al doilea mesaj era de la Marcella John- 
son, avocata angajată pentru procesul cu postul de 
televiziune care o concediase nejustificat. Ca și Vic- 
tor Angeleri și Helga Myerhoff, ea lucra la firma de 
avocatură Weldon, Davis & Reed. Deși aveau nişte 
onorarii până la cer, cei trei avocaţi erau experți în 
domenii diferite. În ciuda eficienței lor de netăgăduit, 
Ali se trezise uneori dorindu-și să fi găsit un singur 
avocat priceput la toate, decât trei specialiști amețitor 
de scumpi. 


Dragă Ali, 


Dumnezeule, femeie, ce e cu tine? Numele tău 
a apărut peste tot în weekendul ăsta — la știri, în 
ziare, la radio. Întrucât procesul nostru va fi pe rol 
săptămâna viitoare, acum ar fi momentul potrivit 
să nu mai ai atâtea apariţii publice, dar cum nu 
mi-ai cerut sfatul în privința asta, cred că nici nu-ți 
voi face vreo recomandare. 

Când va avea loc înmormântarea soțului 
tău? Trebuie să ne prezentăm în instanță marţi 
după-amiază, dar mă întrebam dacă nu ar fi cazul 
să solicit o amânare. Pe de altă parte, mi s-a dat 

de înțeles de pe ici și colo că s-ar putea ca avo- 
catul apărării să fie pregătit cu o propunere de 
înțelegere. Să nu părăsești orașul fără să mă anunţi 
și ține-ţi telefonul mobil la îndemână pentru cazul 
că va trebui să iau legătura cu tine. 

MARCELLA 


Valencia se consideră afară din oraș? s-a întrebat Ali. 

Imediat după aceea a apărut Dave, părând agitat. 

- Tocmai am vorbit cu mama ta, a zis el. Credeam 
că am reușit să scăpăm de reporterii de la celălalt 
hotel, dar constat că au descoperit unde s-a cazat. 

- Știu. 

- Ai vorbit cu Edie? a întrebat Dave. 

- Nu tocmai, a răspuns Ali. Am citit pe internet. 

- Pe net? s-a mirat Dave. A precizat cineva pe in- 
ternet unde locuiește acum mama ta? 

Ali a reapelat articolul și i-a pus laptopul în faţă, 
ca să citească singur. 

- Mamă! a exclamat el după ce a încheiat. Ăștia 
mișună peste tot. 

- Deci cred că trebuie să fim atenţi la Motel 6, da? 

- Easy se ocupă deja de problemă, și asta e bine. 
Când am plecat de acolo, vorbea la telefon cu poliţia, 
încercând să lămurească lucrurile cu ei, pentru a putea 
să vă întoarceţi acasă în seara asta. 

- În Robert Lane? a întrebat Ali. 

Dave a încuviinţat. 

- Ne gândim că acela este ultimul loc unde s-ar 
aștepta alții să staţi în clipa de față. 

Așa gândeam și eu, şi-a zis Ali. Însă dacă pe Dave 
şi pe Easy încă îi preocupa siguranţa ei, asta însemna 
că unii membri ai reţelei Joaquin scăpaseră din nă- 
vodul întins de agenți. 

- Cine a mai rămas în libertate? a întrebat ea. 

- Jake Maxwell, a răspuns Dave. Nu înțelegem cum 
de ne-a scăpat. Deocamdată mai sunt în libertate și 
Amber și Lucia. Easy mi-a cerut să o iau pe mama ta 
și apoi să mergem acasă, iar eu o să stau cu ochii pe 
voi până vom ști că Jake și ceilalți au fost arestați. 

Exact în acel moment, Easy a pătruns în cameră. 

- S-a făcut, i s-a adresat el lui Dave. Cei de la omu- 
cideri au ridicat interdicţia de acces în casa din Robert 
Lane. Stai cu ele şi te ocupi de siguranţa lor? 

- Evident, a făcut Dave. 

Easy s-a apropiat de locul unde stătea Ali 

- Întinde palma și închide ochii, a spus el. 

Ali s-a supus. După un moment, în palma 
desfăcută a simțit căzând ceva metalic, de forma unui 
dolar de argint. Era neted la pipăit pe o parte, iar pe 
cealaltă, lipicios de la un adeziv ce părea să fie puţin 
cauciucat. 

- Ce e asta? a întrebat ea, privind discul lucios. 

Easy a surâs. 

- O amintire, a explicat eu, pentru tine. Cu com- 
plimente din partea Brigăzii antidrog. 

- Dar ce e? 

- Dispozitivul GPS pe care Dave l-a extras de pe 
bara de protecţie spate a maşinii tale. 

- Dar nu aveţi nevoie de el ca dovadă? 

Easy a clătinat din cap. 

- Avem suficiente probe și cred că îl meriți. Am 
extras câteva plasate și pe alte vehicule. Complexul de 
depozite din spatele clădirii unde se află Pink Swan e 
o adevărată junglă de echipamente electronice de urmă- 
rire și interceptare, plus o sumedenie de dispozitive ca 
ăsta. Reţeaua Joaquin nu numai că a fost oarecum la 
curent cu activitatea noastră, dar a urmărit informa- 
tiv și concurența. Specialiștii noștri în informatică ne-au 
spus că locul acela reprezintă o adevărată mină de aur 
despre informațiile privitoare la traficul de droguri, 
dacă reușim să ne mișcăm suficient de repede și înainte 
ca altcineva să prindă de veste. 

Ali a examinat dispozitivul un moment, după care 
l-a băgat în buzunarul din față al blugilor. 

- Eşti sigur că se cuvine să afirmi toate astea în fața 
unui „blogger cu fire imprevizibilă“? a întrebat ea. 

-Îmi cer scuze pentru exprimarea aceea, a făcut 
Easy, pe un ton rugător. Ceva mai devreme eram încor- 
dat. Cred că putem avea încredere în tine. Dave mi-a 
zis ce ai făcut ca să ne ajuţi și îți sunt foarte recunoscător. 
Probabil că el și Monty nu s-a fi descurcat fără tine. Am 
fost norocoși că te-am avut în echipă în seara asta. To- 
tuși, dacă tot ai adus vorba de asta, ar fi mai bine dacă 
nu ai pune pe blog niciun amănunt privind operațiunea 
decât mâine dimineață, după conferința de presă. 

- Poate că ar trebui să-ți arunci ochii la ce este pe 
internet acum, a spus Dave, făcând semn din cap către 
ecranul computerului. Au început deja să apară unele 
chestii și nu ea le-a postat. 

Fără niciun cuvânt, Ali a întors computerul, ast- 
fel încât Easy să poată vedea ecranul. 

- Multe lucruri nu sunt corecte, a remarcat el, 
după ce a terminat. Dar suficient cât să provoace 
necazuri. 

S-a Întors apoi din nou către Ali. 

- Dave o să-ți dea numerele de telefon la care mă 
poți găsi. După ce se termină conferința de presă, s-ar 
putea să-ți acord un interviu în exclusivitate despre caz. 

Îi oferea lui Ali o prezentare exclusivă despre o 
mare operațiune de combatere a traficului de droguri, 
care avea să apară întâi pe cutlooseblog.com? Ali știa 
că ăsta ar fi un articol care. îi va face pe foștii ei co- 
legi din mass-media - prieteni și duşmani- să înne- 
bunească de-a dreptul. Cei mai iritați de asta vor fi 
cei care aveau să-și petreacă noaptea străduindu-se cu 
încăpățânare să urmărească orice mișcare a mamei ei. 

- Îşi mulțumesc, a spus ea. Deci, până una, alta, 
tu și Dave credeți că ar trebui să mă întorc acasă? 

- Doar dacă vrei, a replicat Easy. Nu prea are rost 
să mai pierzi timpul aici. Mi se pare logic să te duci 
acasă, pentru că e de presupus că nimeni nu se va 
gândi să te caute acolo. Pe de o parte, în mod ofi- 
cial, accesul este interzis pentru că locul este consi- 
derat scena unei crime. Dar în caz că te socotești mai 
în siguranță în altă parte ori dacă vrei să trimit câțiva 
oameni acolo ca să te păzească... 

- Nu, l-a întrerupt Ali. E bine acolo și nu e ne- 
voie să trimiteţi pe nimeni. Cu cât se face mai puţină 
agitaţie, cu atât mai probabil nu va observa nimeni 
plecarea noastră. Pe de altă parte, Dave se va afla 
acolo. El se duce la hotel ca să o ia pe mama. Sunt 
convinsă. că-i poți folosi oamenii pentru ceva mai 

util. Ne descurcăm și singuri. A, și-a adus ea aminte. 
Acum pot să mă folosesc de telefon? 

Easy a făcut un gest din mâini. 

- Noi așa credem, a spus el. Sperăm că toată apa- 
ratura electronică a clanului Joaquin era concentrată 
doar în acel loc. Deocamdată, totuși, există posibi- 
litatea să aibă echipamente de rezervă în altă clădire 
și să funcţioneze. 

- Deci este posibil să mai asculte cineva ce vor- 
besc la telefon. 

- Deocamdată, da. E posibil, dar puţin probabil. 

Easy a ieșit din cameră. Ali și-a strâns laptopul și 
Dave a ajutat-o să-și ducă bagajele la mașină. 

- Vrei să vin cu tine? a întrebat el. 

- Nu, du-te să o iei pe mama. Sunt sigură că e 
îngrijorată de moarte. Numai să te asiguri că nu te 
urmărește nimeni când o aduci în Robert Lane. Deși, 
a adăugat ea gânditoare, și bătând ușor cu palma peste 
buzunarul blugilor, unde păstra dispozitivul GPS pe 
care i-l dăduse Easy Washington, acum știu că uneori 
e mai greu decât îți închipui să afli dacă ești urmărit. 

- O să fiu atent. Pe de altă parte, nu cred că în 
mass-media reporterii au la dispoziţie și dispozitive 
de urmărire. 

- Să sperăm că nu, a zis Ali. 

El i-a deschis portiera mașinii ca ea să urce și a 
atins-o ușor pe umăr. 

- Să ai grijă, a sfătuit-o. 

- Bine. 

Deja se făcuse destul de târziu, astfel că, în afara 
unui șir lung de camioane care se deplasau cu viteze 

mici, traficul spre oraș era destul de liber. Printre 
toate camioanele acelea, Cayenne-ul ei putea foarte 
bine să fie invizibil. 

După câtă cafea băgase în ea, Ali, deși se simțea 
obosită, a fost foarte alertă cât a condus. În timp ce 
mașina gonea prin noapte, gândurile îi reveneau 
neîncetat la Paul. Faptul că la data morţii colabora 
cu autorităţile îl făcea să fie, de fapt, un erou? 

În timpul acelui telefon nefericit primit de la Ro- 
seanne, el îi spusese că se va adresa autorităților, dar nu- 
mai după nuntă și după luna de miere. Întârzierea — 
cel mai probabil decisă din grijă pentru April - pusese 
la dispoziţia clanului Joaquin armele și prilejul de a-l 
lichida. Ironia era că îl uciseseră pe Paul pentru că 
bănuiau doar că s-ar putea adresa poliției, când, în rea- 
litate, el o făcuse deja. Nici asta nu-i scăpase lui Ali. Ştia 
că acelea sunt aspecte ale întregii poveşti ce trebuiau lim- 
pezite când va ajunge să scrie declarația exclusivă a lui 
Easy Washington, promisă pentru cutloose.blog.com. 

Aproape în toate cazurile, pe cutloose apăreau 
doar păreri ~- ale lui Ali şi ale cititorilor ei. După luni 
de zile în care folosise blogul pentru a-l ponegri pe 
Paul Grayson pentru felul urât în care se purtase cu 
ea, lui Ali îi era greu să găsească puterea de a se de- 
limita şi imparţialitatea necesare pentru a scrie res- 
tul postării și să fie sinceră. Pentru aceasta, Ali trebuia 
să apeleze la ceea ce fusese înainte și la pregătirea ei de 
bază de jurnalistă - cu o ) excepție neînsemnată. Ei, 
de fapt, una importantă. În majoritatea timpului, re- 
porterii trebuie să prezinte ce s-a întâmplat fără să 


REŢEAUA RĂULUI 383 


se implice sentimental. În situația de faţă, cu greu 
putea susține că este o spectatoare neutră. 

Pierdută în aceste gânduri și conducând pe pilot 
automat, a dus mașina pe curbele abrupte și familiare 
din Robert Lane. Ajunsă la intrare, a observat sur- 
prinsă că poarta avariată fusese reparată. Stătea des- 
chisă, dar stâlpul rupt fusese remediat, iar poarta din 
fier forjat fusese fixată la loc în balamale. După ce a 
intrat cu mașina, a coborât geamul și a încercat să 
folosească tabloul de comandă tastând numerele care 
își amintea ea că sunt codul de închidere al porții. 
Spre surprinderea ei, poarta s-a închis. 

În drum spre oraș, hotărâse că deocamdată era cel 
mai bine ca ea şi Edie să locuiască în ceea ce fusese 
apartamentul lui Chris în ultimii ani, decât să se aven- 
tureze în casa unde, în absenţa ei, Paul trăise cu April. 
Era evident că trebuia să se debaraseze de lucrurile 
lui April, ca și de ale lui Paul, însă nu imediat. Nu 
în seara aceea. Mai ales că tot ceea ce se întâmplase 
cu ei îi era încă prea proaspăt în memorie. 

De aceea, după ce a ridicat geamul, Ali s-a îndrep- 
tat spre casa de lângă piscină, unde exista și un garaj. 
Chiar dacă era încuiat, ştia că fiul ei lăsa întotdeauna o 
cheie de rezervă în dulapul cu scule din faţa garajului 
lipit de casă. În timp ce conducea prin curte, luminile 
de supraveghere, activate de prezența umană, s-au aprins. 
Trecând prin fața garajului, a descoperit surprinsă că 
ușile erau deschise. Până să reacționeze, din spatele lor 
s-a ivit O siluetă - înarmată cu un pistol. Primul gând 
care i-a venit în minte a fost: Nu! Nu din nou! 

Încă înainte de a-i vedea fața şi-a dat seama că e 
Jake Maxwell. Iar când el a bătut puternic cu patul 
armei în geam, alături de capul ei, a înțeles exact ce 
vrea şi s-a executat. A frânat și a oprit. 

Chiar dacă nu l-a auzit prea bine prin portiera 
închisă, mai ales că motorul mergea, i-a fost ușor să-i 
citească pe buze ce zicea. 

~- Coboară geamul! a spus el. 

Cum arma era îndreptată spre capul ei, iar 
Glock-ul ei era păstrat ca probă în vreun fișet al unui 
anchetator, Ali nu avea de ales. Trebuia să se supună. 
A coborât geamul. 

- Ce cauţi aici? a întrebat ea. 

Jake nu a luat în seamă întrebarea. 

- Am nevoie de mașina ta, a zis el, şi încă ime- 
diat. Coboară! 

Pe pieptul cămășii albe a lui Jake se lățea o pată de 
unsoare, și încă una pe mânecă. Făcuse ceva în garaj, 
o chestie de mecanică. Sau măcar încercase. Avea fața 
brobonită de sudoare. Arăta disperat. Și înspăimântat. 

În acel moment, Ali şi-a dat seama de un lucru 
pe care nu-l mai observase până atunci. Jake Max- 
well era un laș. Indiferent ce infracțiuni comisese, era 
de necrezut că ar fi putut ucide pe cineva. 

- Nu, a răspuns ea, simplu. Nu vreau. 

Jake s-a înfuriat la culme. 

- Am un pistol. Cum adică, nu vrei? 

Ca și în restaurant, Ali a făcut câteva calcule în 
minte. Probabil că plecase de la Claim Jumper cu câ- 
teva minute înaintea lui Dave, deși nu era sigură de 
interval. Şi fără îndoială că ea condusese mai repede decât 

el. Când venea vorba de putere, micuțul lui Nissan nu 
se compara cu un Cayenne. Poate depășise viteza legală 
cât se îndreptase spre oraș — dar se îndoia. lar odată ajuns 
în oraș, el se va duce întâi la Motel 6 ca s-o ia pe Edie. 
Cât de mult i-ar lua să ajungă acolo? O jumătate de oră? 
Trei sferturi de oră? Putea să-l rețină atâta pe Jake? Şi-a 
dat seama că modul cel mai bun era de să-l țină de vorbă. 

- Ce se întâmplă, Jake? a întrebat ea cât de calm a 
putut. Ce e cu pistolul acela? Doar ne cunoaștem de 
mult timp. Nu vorbești serios. Nu vrei să-mi faci rău. 

- Ba o să-ți fac dacă trebuie, a insistat el. Am ne- 
voie de mașina ta. Coboară! 

- N-am putea discuta? a întrebat ea. 

- Nu avem ce discuta. Poliţiştii sunt pe urmele 
mele. Şi nu numai ei. În orice caz, sunt un om mort. 
Dă-mi mașina! 

Ali şi-a dat seama că Jake era la fel de speriat de 
clanul Joaquin ca și Roseanne. 

- Nu se poate să fie chiar atât de grav, a zis ea. 
Urcă! Te duc eu unde vrei să ajungi. 

Spre marea uimire a lui Ali, fără să mai scoată o 
vorbă de prisos, el a trecut încet prin fața mașinii. 
Au existat câteva secunde în care ar fi putut să apese 
pedala de acceleraţie și să-l doboare. Așa s-ar fi sfârșit 
pe loc acea confruntare, dar ceva - poate omenia? - 
a împiedicat-o s-o facă. Putea pune pariu pe orice că 
el nu ar fi ucis-o cu sânge rece, pentru că era cineva 
cunoscut. Din nefericire, şi din punctul ei de vedere 
situația era aceeaşi. Nu-l putea ucide pe Jake din 
același motiv = îl cunoștea. Fuseseră cândva prieteni — 
sau cel puțin așa considerase ea. 

A apăsat butonul de deblocare a portierelor și l-a 
lăsat să urce. 

- Unde vrei să mergi? a întrebat Ali. 

- În Mexic, Dar nu pe I-5. Vor face controale de 
graniță acolo. Mergem la Julian. Știi unde e asta? 

Ali a făcut semn că ştie. Julian era în munți, la est 
de Escondido. Dacă se trecea de Julian și se continua 
drumul peste lanţul muntos, se ajungea la nord de 
Brawley - și în apropiere de ceea ce era o intrare pe 
ușa din spate spre Mexic, prin Calexico. Dar drumul 
până acolo nu era nici pe departe direct. Ea bănui că 
probabil Jake avea dreptate, în sensul că nimeni nu 
s-ar fi gândit că ar încerca s-o ia într-acolo. Atenţia 
poliției avea să se îndrepte asupra coridorului prin- 
cipal, I-5, și mai puţin asupra rutelor secundare. 

S-a întrebat cât de mult știa Jake despre ritmul în 
care se făcuseră descinderile și dacă avea cumva idee 
că mai toți membrii grupării Joaquin, împreună cu 
Tracy McLaughlin și Roseanne, fuseseră arestaţi. 

- S-ar părea că te îndrepți spre același loc unde se 
află și Roseanne, a aruncat Ali vorbele cu un aer de- 
gajat. Și, ținând seama că știe totul despre tine și 
Amber, am îndoieli că va fi foarte încântată când o 
să te vadă acolo. 

- Ai aflat de Oaxaca? a întrebat Jake. De unde? 

Până atunci, Ali nu cunoscuse numele localității 
din Mexic în care voiau să ajungă cei doi - dar acum 
aflase. Iar din reacţia lui Jake, și-a dat seama și că el 
nu are habar că Roseanne fusese arestată. 

- Mi-a zis Roseanne, a spus Ali, stăruind asupra 
acelui subiect doar ca să vadă cum reacţionează el la 

auzul veștii. Mi-a telefonat pentru că avea nevoie de 
bani gheaţă cât mai repede și voia să vândă o parte 
dintre bijuterii. Am scăpat-o de câteva. 

- Dar ea este teafără? 

- Vrei să știi dacă au prins-o prietenii tăi Joaquin? 
Încă nu. 

Din expresia îngrozită care a apărut pe faţa lui, 
Ali și-a dat seama că îl luase prin surprindere. 

y — De unde știi atâtea lucruri despre asta? 

Ali a decis să aleagă unul din familia Joaquin - 
pe oricare dintre ei — pentru a-l transforma în trădător 
al întregii organizaţii. 

- Reynaldo, a zis. A făcut o înţelegere cu agenții 
federali. Din câte am auzit, are o sumedenie de lu- 
cruri de spus și povesteşte tot ce s-a petrecut. Până 
mâine-dimineață, toată rețeaua va fi arestată. Sigur 
vrei să reziști până la capăt? 

Jake a ameninţat-o din nou cu pistolul. 

- De ce stăm pe loc? a întrebat el poruncitor. Ţi-am 
spus să pornești la drum. 

În aceeași clipă, făcându-i pe amândoi să tresară, 
a sunat telefonul lui Ali. 

- Să nu răspunzi, a dat Jake să spună, dar ea apu- 
case s-o facă, sperând cu disperare că apelul era de la 
Dave, iar ea va reuși într-un fel sau altul să îi sugereze 
ce se petrecuse. 

- Doamna Reynolds? a auzit un glas necunoscut. 

- Da. 

- Vă cer scuze că vă deranjez la această oră târ- 
ziu. Mă numesc Fred Macon. De la pompele fune- 
bre Three Palms, înţelegeți? 

Ali s-a străduit să-și ascundă dezamăgirea. 

- Cu ce vă pot fi de folos, domnule Macon? 

- Rămășițele soțului dumneavoastră tocmai au ajuns 
la firma noastră. Se pare că există unele încurcături cu 
documentele. Mi s-a spus că April Gaddis era persoana 
care trebuia să fie consultată în problema serviciilor 
și așa mai departe, dar mi s-a adus la cunoștință că și 
doamna Gaddis a decedat între timp și, cum sunteți 
singura persoană de contact pe care o aveam... 

- Dar e trecut de miezul nopții, domnule Macon, 
a replicat Ali. Chiar trebuie să purtăm acum această 
discuție? Nu am putea aranja înmormântarea soțului 
meu la vreme de zi? 

- A, da, desigur, s-a grăbit Fred Macon să spună. 
Dar există o căsuţă pe formular care nu a fost bifată 
în mod corespunzător în Riverside și ne-ar fi de mare 
ajutor dacă am putea rezolva acest lucru cât de cu- 
rând posibil. 

- Despre ce este vorba? a întrebat Ali. 

- Despre îmbălsămare. Ne-ar fi de folos să știm 
dacă vreţi sau nu ca rămășițele domnului Grayson 
să fie îmbălsămate. 

Paul murise joi noapte. Acum era deja marți. Asta 
explica urgenţa care îl îndemna pe Macon să sune în 
miez de noapte. Îmbălsămarea ar fi trebuit probabil 
făcută cu mult timp în urmă. 

- Da, vă rog să o faceţi, a spus ea. 

- Mulţumesc, a zis Fred. Vă mulțumesc mult. 
Deci, pot nota pe dosar că mi-aţi acordat aprobarea 
prin telefon? 

- Da. 

- Şi pot anunţa la birou că veți lua legătura cu noi 
pentru finalizarea aranjamentelor privind serviciile 
mâine... adică ceva mai târziu, astăzi? 

- Da, și asta, a zis Ali. 

- Și, vă rog să mă iertați că vă întreb. Informaţia 
referitoare la doamna Gaddis nu ne-a parvenit pe cale 
oficială. S-a întâmplat să aflu la știri și am făcut legătura. 
Vă ocupați și de înmormântarea ei? Dacă va fi nevoie 
de un serviciu comun... 

- Nu, a zis Ali. Cred că altcineva se va ocupa de asta. 

- Aha, a făcut omul. 

Părea dezamăgit, ca şi cum pierduse ocazia de a 
mai face rost de o afacere peste noapte. Ali s-a între- 
bat dacă el câștiga un comision pentru asta. 

- Bine, atunci, a adăugat el. Vă mulțumesc foarte 
mult și vă rog din nou să mă iertaţi că v-am deran- 
jat la miezul nopții. 

- Nu face nimic, a spus Ali. 

A încheiat convorbirea. 

- De la firma de pompe funebre, i-a explicat ea lui 
Jake. Au telefonat pentru înmormântarea lui Paul. 
Când ai venit vineri la tribunal știai deja că el e mort, 
nu-i aşa? a adăugat ea. 

- Ți-am spus să pornești, a repetat Jake, dar Ali a 
observat nesiguranța din glasul lui, iar asta i-a dat curaj. 

- Ba nu, a replicat ea brusc. Nu mergem nicăieri. 
Cred că știi cine este vinovatul. Vreau să aflu cine l-a 
ucis pe Paul și de ce. 

- Ali, te avertizez, a făcut Jake pe un ton amenință- 
tor. Dacă va trebui să te împușc, o voi face. Nu mă sili! 

Geamul portierei lui Ali rămăsese deschis. Cu o 
iuțeală care a surprins-o și pe ea, iar pe Jake l-a luat 
total pe nepregătite, Ali a oprit motorul, a scos cheia 
din butuc și a aruncat-o afară din mașină. A auzit cu 
încântare plescăitul slab făcut de cheia căptușită cu 
piele care a căzut în piscină și s-a dus la fund. 

Auzind zgomotul, Jake a explodat. 

- 'Ticăloaso! a urlat el. Ai înnebunit? Ce-i în capul 
tău? Acum nu vom mai putea pleca de aici. 

Păi, asta și voiam, şi-a spus Ali.. 

- Poate c-ar fi momentul să telefonezi la poliție 
Și să te predai, a sugerat ea. 

- La dracu’! a răcnit el furios. Coboară! Coboară 
naibii din mașină! Când ai apărut, încercam să pun pe 
direct pornirea mașinii lui Paul. E mult mai greu decât 
s-ar părea, dar aproape că reușisem. După ce o fac să 
pornească, plecăm cu aia. Hai! Mişcă! Tu o să conduci. 

Ali a făcut ce i se ceruse. S-a mișcat. Tocmai por- 
niseră spre Land Rover, când o mașină cu farurile 
aprinse a luat ultima curbă de pe Robert Lane și s-a 
oprit în fața porții. 

Inima a început să-i bată mai tare în piept. Era con- 
vinsă că nou-sositul era Dave, că izbutise încă o dată 
să ajungă la timp pentru a o salva. Apoi a auzit vocea 
lui Chris. 

- Mamă, a strigat el. Tu ești? Poarta e închisă și 
nu am telecomandă. Vino să-mi deschizi. 

Ali a simțit un gol în stomac. Așadar, nu sosise 
Dave. Era fiul ei. Copilul ei. 

Jake a prins-o de un braţ și i l-a răsucit la spate. Apoi 
Ali a simțit țeava pistolului împungând-o în spate. 

- Venim spre tine, a strigat Jake. Stai unde eşti. Am 
o armă şi nu mi-e teamă să o folosesc. Dacă te mişti 
sau scoţi vreun sunet, mama ta va muri. Ai înțeles? 

Ali a vrut să-l îndemne să fugă. Ori să se rostogo- 
lească prin iarba de pampas, pe care vecinii ei o 
lăsaseră să crească înaltă pe panta abruptă. Însă, cu pis- 
tolul lipit de șira spinării şi brațul răsucit la spate şi 
ajungându-i aproape de umăr, nu a zis nimic. Ar fi 
fost rău dacă Jake ar fi împușcat-o. Dar ideea că acesta 
i-ar face vreun rău lui Chris era de neconceput. 

În cele din urmă, au ajuns la poartă. 

- Deschide-o, a ordonat Jake, împingând-o înainte. 

Ali a tastat codul și poarta s-a deschis. 

- Urcă, a poruncit Jake, făcând semn cu pistolul 
spre mașina lui Chris. Tu conduci. Eu și mama ta 
vom sta în spate. 

- Mamă, a spus Chris. Ţi-a făcut ceva? Te simţi bine? 

- Taci din gură, s-a răstit Jake. 

Chris s-a executat. A tăcut și a urcat din nou la 
volan, în vreme ce Jake a urcat-o pe Ali în mașină, 
împingând-o pe banchetă. A îmbrâncit-o atât de tare, 
încât ea s-a lovit cu umărul de portiera din partea cea- 
laltă, simțind o durere ascuţită. 

Jake a urcat după ea și a trântit portiera. 

- Mulţumesc, i s-a adresat el lui Chris. Nici nu 
se putea să vii într-un moment mai potrivit. Acum 
mergi spre autostrada 10 și o iei spre est, dar cât poți 
de repede. 

- Mamă, cine e nenorocitul ăsta? a întrebat Chris. 
Dacă ţi-a făcut ceva, jur că... 

- Ți-am spus să taci și să conduci, a repetat Jake. 
Vorbesc serios.. 

Ali și-a frecat umărul lovit. O durea, dar suferea mai 
mult din cauza orgoliului rănit. Cum de se lăsase atrasă 
în acea nenorocire? A avut senzația că, într-un fel, într-o 
săptămână presărată de belele, ar fi trebuit să-și dea 
seama ce avea să se întâmple, ca să se poată feri. 

- N-am nimic, Chris, l-a liniștit ea. Fă ce-ţi spune, 
și nimeni n-o să pățească nimic. 

Chris era revoltat. 

- Mamă, pentru numele lui Dumnezeu. Cum 
poţi vorbi așa? Individul ăsta a ţinut pistolul lipit 
de capul tău! 

- Jar acum îl țin îndreptat spre capul tău, i-a amin- 
tit Jake. Așa că, fi atent! Întoarce mașina și dă-i bătaie! 

Chris a reacționat accelerând brusc. A dat înapoi 
atât de repede din faţa porții, încât a ajuns primejdios 
de aproape de marginea drumului. Apoi, după ce a 
făcut o întoarcere completă, mașina a țâșnit, începând 
să coboare strada Roben Lane. 

- Hai, încearcă, a zis Chris sfidător! Trage. Atunci 
o să vedem cât de bine merge Oldsmobilul bunicii 
fără nimeni la volan. Nu cred că modelul ăsta este 
echipat cu sistem de autodirijare. 

Ali ştia că „Hai, trage“ erau deseori ultimele cuvinte 
rostite de victime. De fapt, bănuia că ele fuseseră 


REȚEAUA RĂULUI 393 


incluse în Premiile Darwin! ca o replică frecvent fo- 
losită de cei care mureau în filme. 

Pentru numele Domnului, nu-l înfuria, a gândit Ali. 

- Chris, l-a prevenit ea. Te rog! 

- Încetineşte, a spus Jake, după ce Chris a trecut 
cu viteză printr-o intersecție de la poalele dealului, 
unde trebuia să oprească. Nu am câtuși de puţin ne- 
voie să fim opriţi de poliție pentru că tu nu respecţi 
semnele de circulație. 

Chris a încetinit puţin. Cam un kilometru și jumă- 
tate, au călătorit în tăcere. 

- Așa, cine ești? a rupt Chris tăcerea într-un târziu 
și a examinat fața lui Jake uitându-se în oglinda retro- 
vizoare. Cineva a cărui poză tocmai a ajuns pe Ame- 
rica's Most Wanted? Vreun pușcăriaș evadat? Ce eşti? 

- Un prieten al lu: Paul, a intervenit Ali. Adică, 
era prieten cu Paul. 

- Halal prieten, a mormăit Chris. 

Ajunși pe autostrada 10 au constatat că traficul 
era ceva mai aglomerat, iar mai multe camioane decât 
automobile se îndreptau spre est, șoferii lor strădu- 
indu-se să înainteze cât mai mult înainte de a fi orbiți 
de razele soarelui ce avea să răsară. Ali s-a gândit la 
șoferii camioanelor mari, de diferite modele. Cum se 
putea ca ei să conducă pe autostradă atât de nepăsători 
faţă de drama pe viață și pe moarte ce se desfășura în 


1 Premiile Darwin se acordă postum de către un web site 
persoanelor care au murit într-un mod spectaculos, umilitor sau 
stupid. Există și un film pe aceeaşi temă, The Darwin Awards 
(2006), regizat de Finn Taylor (n. tr.). 

maşina albă, cu aspect nevinovat, a lui Edie Larson? 
De ce niciunul dintre ei nu acorda nicio atenţie ace- 
lui Oldsmobile care gonea printre camioane? 

Urmărind luminile orașului care dormea și nu prea, 
lumini ce defilau prin dreptul geamului, Ali și-a dat 
seama că era târziu, dar nu avea idee cât e ceasul. Nu 
știa cum, dar în timpul încăierării cu Jake, ceasul ei 
de mână dispăruse. Ghemuită în colțul banchetei, prea 
departe ca să poată vedea ceasul de la bord, Ali se gân- 
dea că mai bine ar muri decât să-l întrebe pe Jake cât 
era ceasul. În cele din urmă, în timp ce zburau prin 
Ohio, a zărit ceasul luminat de neoane de la o repre- 
zentanță de vânzări Ford. Era 2.12. Nici nu se mira 
că se simţea atât de obosită. 

În timp ce mergeau, Ali s-a gândit la această ultimă 
ironie a sorții. Ceva mai devreme, fără știința sau îngă- 
duința ei, cineva din organizația Joaquin îi urmărise 
fiece mișcare, folosindu-se de dispozitivul pe care, în 
acele momente, îl avea în buzunar. Prin materialul 
moale din bumbac, a simțit prezența acelui disc cu 
suprafața netedă. Din fericire - ori din păcate, asta 
depinzând din care tabără făceai parte - cei care mani- 
festaseră atât de mult interes faţă de deplasările ei erau 
acum în arestul poliției. Așadar, chiar dacă, din punct 
de vedere tehnic, ar fi fost posibil ca ea să fie urmărită, 
i se părea puţin probabil că o va face cineva. 

Cu un gol în suflet, Ali şi-a dat seama că tehno- 
logia GPS, indiferent cât de sofisticată ar fi fost, nu 
va putea să-i salveze pe ea și pe fiul ei. Acum, când 
se punea problema salvării, ea și Chris erau nevoiţi 
să se descurce singuri. 

Într-o tăcere încărcată de neliniște, au continuat să 
se deplaseze spre est. Când s-au apropiat de joncțiunea 
cu autostrada 60, speranțele lui Ali au început să 
crească. Spre dreapta a văzut luminile unui grup de 
mașini de urgenţă care au pătruns pe I-60 în fața lor. 
Zărindu-le, abia a mai îndrăznit să respire. Le-a urmărit 
câteva momente plină de speranţă, rugându-se ca acele 
lumini să aibă legătură cu ceea ce se întâmpla cu ei, spe- 
rând ca Jake să nu le observe. Însă când Chris a depășit 
joncțiunea I-10 cu 60, cu benzile de trafic încurcate 
şi unele dispărând, procesiunea de mașini de poliție şi 
ambulanțe în care își pusese atâtea speranțe a ţâșnit cu 
viteză în faţă și a dispărut din câmpul ei vizual. 

Deznădăjduită, Ali a închis ochii și s-a gândit să 
spună o rugăciune. 

După o vreme, Chris a vorbit din nou: 

- Unde mergem? 

- Nu te interesează, i-a răspuns Jake. Rămâi pe I-10. 
O să-ți spun eu unde virăm. Dar mai avem până acolo. 

- Dacă mergem foarte departe, va trebui să oprim 
să alimentăm. 

Ali și-a reținut răsuflarea când Jake s-a aplecat 
peste spătarul scaunului din față. 

- Așa e, a zis el în cele din urmă, după ce a con- 
sultat indicatorul de la bord. Ai dreptate. Oprești la 
următoarea bretea, dar să găsești o benzinărie cu ser- 
viciu complet. Nimeni nu coboară din mașină cât 
staționăm, aţi înţeles? Nimeni! 

Prin Beaumont, au ieșit de pe autostradă și au 
oprit la cea mai potrivită benzinărie. Cât au stat în 
mașină și au așteptat ca angajatul care se mișca alene 

să le umple rezervorul, Ali a tresărit auzind soneria 
telefonului ei. S-a uitat la ecran. 

- E mama, a spus ea. În noaptea asta trebuia să 
vină în Robert Lane. Dacă a ajuns acolo, probabil e 
supărată că nu m-a găsit. Și se va îngrijora. Ar putea 
să cheme poliţia. 

- Atunci răspunde, a spus Jake. Dar întâi să pui 
telefonul pe difuzor și să nu încerci nicio șmecherie. 
Ai înţeles? 

Ali pricepuse și încă prea bine. . 

- Alison, a zis Edie când a auzit vocea fiicei. Ai 
păţit ceva? Unde ești? 

Ceva mai devreme - să fi fost cu ore sau cu zile 
în urmă? — în timp ce April Gaddis, înarmată și tul- 
burată mintal, se afla lângă ea în bucătăria din Ro- 
ben Lane, Ali reușise să-i sugereze lui Dave gravitatea 
situației, vorbindu-i oarecum codificat. Acum, însă, 
cu pistolul lui Jake în coaste și cu telefonul pus pe 
difuzor, astfel că el o auzea și pe Edie, acum nu se 
mai putea exprima codificat. 

- Sunt bine, mamă, a spus Ali, cât de convingător 
a putut. M-a chemat o prietenă, care avea o problemă 
urgentă. Nu am mai avut vreme să te anunț. lartă-mă! 

- Nu puteai să-mi telefonezi? 

- Nu. Nu era posibil să-ți telefonez. 

- Mda, a făcut Edie, părând atât derutată, cât și 
nemulțumită, poarta e încuiată. Am ajuns cu un taxi 
și nu pot intra. Ce să fac, stau aici toată noaptea? 

Ali i-ar fi putut da codul de deschidere a porții, 
dar nu a făcut-o. Dacă se întâmpla ceva, iar ea și Chris 
nu supravieţuiau, Cayenne-ul parcat acolo avea să fie 

singura dovadă referitoare la se petrecuse acolo cu ei. 
Ali nu voia ca acele probe să fie afectate în vreun fel. 

- Ia taxiul și găsește-ți un hotel, a propus ea. Eu 
nu mă întorc decât mâine, dar nu ştiu la ce oră. 

- De Chris ce ştii? a întrebat Edie. Unde e? 

- E la niște prieteni. 

- Nu-ţi stă în fire să fii atât de iresponsabilă, a spus 
Edie. Sigur ești bine? 

- Sunt bine, s-a grăbit Ali să spună. Mamă, acum 
trebuie să închid. Ai grijă de tine. Te iubesc. 

O îndurera gândul că acelea ar fi putut fi ultimele 
cuvinte pe care le auzea Edie Larson de la fiica ei, 
dar nu reuşise să facă mai mult de atât. 

Peste câteva momente, au plecat din nou la drum. 

- Încă nu ne-ai spus încotro mergem, i-a reamin- 
tit Chris lui Jake. 

- Asta pentru că încă nu e nevoie să știi. 

-În Mexic, a intervenit Ali. La Oaxaca. Cel puțin 
aşa mi-a spus mai devreme. 

- Taci! s-a răstit Jake. 

Ţeava pistolului s-a înfipt mai adânc în coastele 
ei, dar ea a fost mulțumită că arma era îndreptată în- 
spre ea și nu înspre Chris. El avea toată viaţa înainte. 
Dar ea? Dacă trebuia să-și dea viața pentru a o salva 
pe aceea a fiului ei, exact asta va face. 

Ali s-a uitat dincolo de deșertul întunecat, către locul 
unde munții se înălțau negri pe cerul presărat cu stele. 
Se găseau la numai câțiva kilometri la vest de breteaua 
de acces spre autostrada 111 și de locul unde trenul 
în viteză măturase acel Camry lăsat pe șine - unde 

murise Paul. Ali s-a întrebat dacă nu cumva ea și Chris 
aveau să moară tot în acel loc - aproape în același mod. 

- Trebuie să merg la toaletă, a spus Chris. 

- Şi eu, a adăugat și Ali imediat, Am băut prea 
multă cafea ceva mai devreme. 

Jake a avut pe dată impresia că solicitarea lor pen- 
tru a face o pauză undeva nu era decât o stratagemă. 
Şi până la un punct, chiar așa stăteau lucrurile. Deși 
Ali simțea presant nevoia de a merge la toaletă, spera 
sincer că, în timp ce coborau sau urcau în mașină, 
măcar Chris va avea posibilitatea de a se salva prin fugă. 

- Mai așteptați, a spus Jake. O să mai rezistați 
o vreme. 

Curând, totuși, mai ales că se gândea la asta, Ali 
a simțit că nu mai poate. Băuse prea multă cafea. 

- Chiar că trebuie să merg la toaletă, a zis ea. 

~ Ţi-am spus că nu oprim. 

- Prea bine, a făcut ea. Dacă nu te deranjează să 
stau într-o baltă de urină, nici pe mine nu mă supără. 

- Peste câteva minute ajungem la un spațiu de ser- 
vicii, a spus Chris. Poate oprim acolo. 

- Of, pentru numele lui Dumnezeu! a exclamat 
Jake. Atunci, oprește! Dar, în orice caz, voi doi intraţi 
pe rând în toaletă și telefoanele voastre rămân la 
mine. Dă-mi-l. Și tu, dacă ai telefon, i-a spus Jake lui 
Chris. Întinde-l în spate! 

Când Chris a semnalizat ca să iasă pe banda ce 
ducea spre spațiul pentru servicii, Jake a întins mâna 
să ia întâi telefonul lui Chris, iar apoi pe cel al lui Ali. 
Chris l-a predat. Cum era preocupată să vadă cum face 
ca să nu-i dea telefonul, Ali nu a văzut precis ce s-a 

întâmplat în continuare. La un moment dat, înceti- 
neau pentru a ieși de pe autostradă. În următorul, 
deșertul s-a aprins de lumini ale unor maşini de poliţie 
și ale unor vehicule de urgență, după care mașina lor 
s-a zguduit puternic și a derapat. Apoi a continuat să 
ruleze hurducându-se, pe pneurile făcute ferfeniță. 

- Benzi cu cuie! a strigat Jake, panicat. Continuă 
să mergi! Nu te opri! 

Însă Chris hotărâse deja altceva și a frânat brusc. 
În timp ce vehiculul încetinea oprindu-se, Ali a auzit 
o voce pe care cu greu a recunoscut-o ca fiind chiar 
a ei, strigând ascuţit la Chris: 

- Coboară! Du-te! Fugi! Hai! Vin și eu din urmă. 

Însă ultimele vorbe erau departe de adevăr. Înainte 
de a apuca să ducă mâna la clanța portierei, Jake i-a 
strâns cu putere încheietura. Chiar dacă ea rămăsese pri- 
zonieră în mașină, Chris s-a mișcat înainte ca Ali să ter- 
mine de rostit acele îndemnuri. A văzut cum fiul ei a 
căzut cu un bufnet, azvârlit în față de forța combinată 
a inerției proprii şi a celei determinate de mișcarea 
mașinii. Apoi, spre ușurarea ei imensă, el s-a ridicat în 
picioare. Şchiopătând puţin, a luat-o la fugă ascun- 
zându-se în spatele vehiculelor poliției de patrulare a 
autostrăzii. 

După aceea, în tot acel haos ~ în vârtejul de praf 
și sclipirea orbitoare a luminilor de girofaruri - a urmat 
un moment de tăcere deplină, după care s-a auzit un 
strigăt: 

- Gata, Maxwell. Eşti înconjurat. Lasă jos arma! 
Coboară cu mâinile ridicate! 

Jake s-a uitat la Ali. 

- De unde știu că sunt eu? Cine le-a zis? 

Ali nu-i putea da niciun răspuns, dar întrucât 
Chris coborâse și era în afara oricărui pericol, s-a tre- 
zit cufundată într-o mare de calm - un loc în care 
amenințările lui Jake Maxwell nu o mai impresio- 
nau câtuși de puţin. Devenise imună. 

- Nu are nicio importanţă cine i-a anunțat, Jake, 
a răspuns ea. Contează că poliţia ştie. S-a isprăvit. Nu 
ai cum să scapi. Predă-te! 

- Ali, trebuie să mă crezi, a spus el după un mo- 
ment de tăcere. Nu aveam idee că ea vrea să-l omoare. 

- Pe cine? 

- Pe Paul. Am crezut că Lucia vrea doar să-i dea 
o lecţie. Așa lucrează neamul Joaquin, înţelegi? Le 
dau oamenilor câte o lecţie, destul de dură, ca să se 
știe de ce sunt în stare, și alta nu le mai trebuie. 

Vorbele lui veneau de la o asemenea depărtare din 
stânga ei, încât lui Ali i-a trebuit un moment ca să 
le înțeleagă. 

- Vrei să spui că ai știut? a întrebat ea. Ticălosule, 
spui că ai făcut-o chiar tu? 

- Nu. Eu n-am făcut decât să-l îmbăt. Îţi jur, nu 
am știut nimic de Tracy și de rest. Nu am vrut ca Paul 
să moară. 

- Ba ai vrut, a replicat Ali. Ai vrut, iar el a murit. 
De ce? Erai invidios pentru că a primit el postul acela, 
nu tu? Asta a fost? 

Imediat, Ali a dus mâna spre clanţa portierei. 

- Stai, Ali, a rugat-o Jake. Nu mă părăsi, te rog. 
Dacă rămâi, arunc arma. Promit. Nu vor trage atât 
timp cât stai cu mine. 

În acel moment Ali nu simțea decât dispreț şi ură, 
dar atât de acaparatoare și de copleșitoare, încât în 
sufletul ei nu mai încăpea nimic altceva, și cu atât 
mai mult teama. 

- Las-o baltă, i-a zis. Eşti pe cont propriu. 

- Dar am o armă. 

- S-ar putea, băiete, dar m-am convins că nu ai 
curaj să o foloseşti. 

Spunând acestea, Ali a deschis portiera și a cobo- 
råt într-o lume scăldată în lumini puternice şi inter- 
mitente. Și chiar și acolo, cuprinsă brusc de răcoarea 
deșertului noaptea, și-a dat seama că măcar una sau 
două dintre acele lumini orbitoare veneau de la un 
aparat foto cu bliț. 

Orbită, a tresărit când a fost prinsă de brațe pu- 
ternice şi trasă în spatele unui vehicul staționat. 

- Ali! Slavă Domnului! a exclamat Dave. Cum te 
simți? 

În lumina ce pulsa, Ali a văzut expresia de ușurare 
de pe fața lui. 

- Bine. Serios. 

- Atunci, hai să mergem de aici, a tras-o Dave, con- 
ducând-o după mașini. E periculos. Să ne îndepărtăm. 

- Cum ne-aţi găsit? a întrebat Ali. De unde aţi 
ştiut unde să ne căutați? 

Dave nu i-a răspuns. 

- Mai târziu, a făcut el. 

- Chris unde e? 

- Departe de pericol. Unde ar trebui să te afli și tu. 

În timp ce Dave o ducea spre capătul celălalt al com- 
plexului de servicii, cineva care striga într-un megafon 

îi comanda lui Jake să coboare din mașină. Ajunsă la 
complex, l-au găsit pe Chris la o masă de picnic, iar 
un cadru medical îi punea o pungă cu gheaţă la gleznă. 

- Cei de pe ambulanţă au pus gheara pe mine și nu-mi 
dau drumul. E doar o ușoară entorsă, mamă, a spus el 
pe un ton liniștitor. O nimica toată. Tu cum te simți? 

Ali s-a apropiat grăbită de el și l-a strâns în brațe. 

-~ N-am nimic, a zis ea. Mă simt foarte bine. Apoi 
s-a întors spre Dave. Dar cum de-ai știut...? 

- Întreabă-ți fiul, a spus Dave. Imediat ce și-a dat 
seama că sunteți în primejdie, a apăsat butonul de re- 
petare apel, iar ultimul număr format fusese din întâm- 
plare cel al lui Bob, în Sedona. Din fericire, Bob era 
acolo şi a răspuns. Chris purta minidispozitivul acela 
de Bluetooth în ureche. Asta i-a permis lui Bob să audă 
tot ce se petrecea în mașină, iar Jake habar nu a avut 
că discuţia din automobil era ascultată de cineva. Bob 
ne-a sunat imediat — şi am organizat ceva gen telecon- 
ferință -, astfel că am reușit să controlăm situaţia. 

Ali și-a amintit că îl cam certase pe Chris când 
acesta se întorsese dintr-un weekend de schi la Aspen 
cu dispozitivul acela prins pe cap. Acum se părea că 
acel mic obiect le salvase viețile. 

- Știind ce se petrecea, a adăugat Dave, Easy a 
putut să trimită unul dintre specialiștii electroniști 
care lucra în depozitul de la Pink Swan să reinițieze 
GPS-ul pe care îl aveai la tine. 

- Așadar, în felul acesta, ați știut tot timpul unde 
ne aflam, a spus Ali. 

Dave a dat din cap. 

-În mare măsură, a spus el. Dar nimic din toate 
astea nu ar fi fost posibil dacă fiul tău nu-și punea 
mintea la treabă. 

Potopită de sentimentele de ușurare și re- 
cunoștință, Ali l-a strâns încă o dată în brațe pe Chris. 
Bineînţeles, amândoi fuseseră în primejdie, dar nici 
pe departe în măsura în care crezuse. 

- Dar voi erați aici, așteptându-ne, a spus Ali o 
clipă mai târziu. Cum ați reuşit asta? Când am ple- 
cat noi, tu și Easy eraţi în Valencia. Am înțeles că 
urmai să o iei pe mama. 

- Din păcate, am fost reținuți în mod inevitabil. 
Iar după aceea, ne-a trebuit ceva timp să organizăm 
totul, a spus Dave. Şi am remarcat stilul uimitor al 
lui Easy Washington de a conduce o mașină de poliţie. 
Bineînţeles, ne-a fost mai ușor când mașinile de pa- 
trulare ale poliției rutiere ne-au făcut loc prin trafic. 

- Deci, voi erați? a întrebat Ali. Luminile mașinilor 
de poliție pe care le-am văzut pătrunzând dinspre jonc- 
țiunea cu autostrada 60, înainte ca noi să ajungem 
acolo, da? 

Dave a confirmat cu o mișcare din cap. 

- Inițial, intenţia noastră a fost să facem asta în Beau- 
mont, când ați oprit să alimentați. Apoi am socotit că 
ar fi mai puțin riscant pentru public dacă realizam 
acțiunea aici, la zona de servicii, astfel că am îndepărtat 
cât de mulți civili am putut, și gata. A, asta-mi amintește 
de ceva. Probabil că ar fi cazul să-i telefonezi tatălui 
tău ca să-l anunţi că sunteţi bine. 

Însă mobilul îi sărise din mână lui Ali în momen- 
tul când se spărseseră pneurile. Habar nu avea unde 
era acum. 

- Dă-mi-l pe al tău, Chris, a cerut ea, întinzând mâna. 

El a refuzat-o cu un gest din cap. 

- L-am ținut deschis tot drumul până aici, a zis el. 
Mi s-a descărcat bateria. 

- Of, pentru numele lui Dunseze: a spus Dave, 
scoțând propriul telefon. 

- Poftim. Folosește-l pe-al meu! ` 

Bob era peste măsură de încântat să audă vocea 
fiicei lui. 

- Mama ştie? a întrebat el. A fost foarte îngrijorată 
și a telefonat la restaurant tot timpul. 

Ali a sunat-o apoi pe Edie și tocmai vorbea cu ea când 
Easy Washington a venit în fugă de după colțul clădirii. 

- Totul s-a rezolvat, a anunţat el. Maxwell a fost 
arestat. Sunteţi toți bine? 

- Da, mai puţin glezna mea, a spus Chris, dar nu 
e nimic grav. 

- Și tu? a întrebat-o Easy pe Ali. 

- Sunt bine. Sută la sută. 

- Mașina va trebui adusă pe platformă, a conti- 
nuat Easy. lar mașina lui Dave a rămas la Claim Jum- 
per. O să-l pun pe unul dintre oamenii mei să vă ia 
înapoi într-un Suburban. Noi, ceilalți, mai avem de 
făcut o escală înainte de încheierea nopții. 

- Ce escală? a întrebat Ali. 

- În zona Old Las Palmas din Palm Springs, i-a 
răspuns Easy. Acolo locuieşte Lucia Joaquin. Ea și 

nepoata, Amber, sunt singurele persoane rămase în 
libertate. Am ţinut sub supraveghere locuința lor 
toată noaptea. Nu s-a constatat nicio activitate ieșită 
din comun, astfel că sperăm că ea nu are idee că 
am reuşit să descâlcim întregul mod de operare al 
rețelei ei în ultimele câteva ore. Acum o vom ri- 
dica și pe ea. 

- Ea a ordonat uciderea lui Paul? a întrebat Ali. 

Easy a făcut un semn afirmativ. 

- Eu așa cred. 

- Atunci, vreau să merg și eu, a cerut Ali. Vreau 
să fiu acolo. 

- Nu se poate, s-a opus Easy. Imposibil. Nu am 
dreptul să pun în primejdie civili. Este cu desăvârșire 
interzis de regulamente. 

- Am fost în pericol toată noaptea, a ținut să arate 
Ali. La fel și Dave, și Chris. 

- Da, a aprobat-o Easy. Dar asta nu a fost din vina 
mea. 

- Te rog, a zis Ali încet. După ce am trecut prin 
atâtea în noaptea asta, nu putem merge acolo să vedem 
cum o arestați? 

Easy Washington a clătinat din cap. La început, Ali 
a fost convinsă că el continua să o refuze, după care a 
strigat peste umăr, către unul dintre oamenii lui. 

- Hei, Sal! Are cineva două veste antiglonț de re- 
zervă? Una mare și una mică. Sunt aici două persoane 
care vor avea nevoie de ele. 

Vesta era mai masivă decât îşi închipuise Ali. Și 
mai călduroasă. La câteva minute după ce le-au 
îmbrăcat, ëa şi Dave se aflau pe bancheta din spate 
a Suburbanului negru condus de Easy Washington. 

În agitația în care îmbrăcaseră vestele, Ali l-a pier- 
dut din ochi pe Chris. 

- Unde e Chris? a întrebat ea. Credeam că vine 
cu noi. . 

- E pe drum spre o ambulanță a urgențelor, a 
răspuns Dave. Cadrele medicale au insistat ca glezna 
să-i fie radiografiată și au refuzat să accepte orice ar- 
gumente ale noastre. Apropo, a adăugat Dave, ţi-a 
spus cineva că ai un fiu grozav? Chiar și-a folosit min- 
tea în noaptea asta. A făcut o treabă extraordinară 
cu tatăl tău și cu noi prin telefon. 

- Da, l-a aprobat Ali. E un copil nemaipomenit. 

Stând pe scaunul din dreapta șoferului, Easy vor- 
bea când prin radio, când la telefon. În zona pentru 
servicii, Ali recunoscuse câțiva dintre ofițerii pe care 
îi întâlnise în cursul ultimelor zile, polițiști pe care îi 
ştia de la Los Angeles și din Riverside, în afara celor 
din Brigada antidrog, condusă de Easy. Asista la o ope- 
rațiune complicată, cu intervenție rapidă, iar Ezekiel 
Washington o conducea cu succes. 

- N-am fost niciodată la Palm Springs, a spus 
Dave, studiind harta primită de la Easy. Trebuie să 
ajungem pe o stradă numită Via Hermosa. 

Via Hermosa era o adresă ce reprezenta o carte 
de vizită pentru Palm Springs și Ali și-a amintit că, 

în urmă cu câțiva ani, când strânsese fonduri în ca- 
drul unor acțiuni caritabile, vizitase câteva dintre cona- 
cele vechi și venerabile de acolo. A luat harta de la 
Dave ca să-i indice zona. 

— Vechiul Las Palmas face parte din vechiul Palm 
Springs, a explicat Ali. Case mari. Terenuri întinse. 

- Bani cu grămada, nu? a întrebat Dave. 

- Şi asta, dar cred că Lucia Joaquin își poate per- 
mite aproape orice își dorește. 

Ali şi-a adus aminte de celelalte case vechi și ma- 
sive pe care le văzuse în vechiul Las Palmas - case 
luxoase, cu opt sau nouă dormitoare, cu garaje pen- 
tru multe mașini și terenuri foarte bine întreținute. 
Nu știa precis unde locuia Lucia, dar trebuia să fie 
una dintre acele case. 

Cu cât se gândea mai mult la asta, cu atât o supăra 
mai tare ideea existenței Luciei. O înnebunea ideea că 
o femeie, îmbrăcată din cap până în picioare în roz și 
trăind într-un lux absolut, stătea acasă, în confort 
și în siguranță, și îşi trimitea slugile să-i facă poftele - 
mergând până acolo încât să comită crime cu sânge 
rece. În timp ce unul dintre pălmașii ei îl lăsase pe Paul 
Grayson - deşi doar bănuit că ar putea să se adreseze 
poliției - legat şi neajutorat, să moară pe șinele de cale 
ferată, Lucia se aflase probabil la câțiva kilometri depăr- 
tare, probabil dormind fără grijă în patul ei. 

- De unde apar oameni ca Lucia? a întrebat Ali 
într-un târziu. 

Dave a clătinat din cap. 

- Nu sunt oameni, ci viermi, a zis el. Și ies de sub 
pietre. 

leşiseră de pe I-10 și pătrunseseră pe autostrada 
111. În timp ce goneau prin noapte cu girofarurile 
mașinii luminând totul în roșu și albastru, dar fără 
a folosi sirena, Ali s-a străduit să nu se uite spre acea 
porțiune a deșertului, dar i-a fost imposibil. Privirea i-a 
fost atrasă de zona cufundată într-un întuneric deplin 
unde știa că se aflau șinele de cale ferată. Era un loc 
pustiu - un loc în care moartea părea mai îngrozi- 
toare decât altundeva. 

Easy a vârât aparatul de emisie-recepție în husă. 

-În regulă, a zis el, uite cum stau lucrurile. Mai 
trebuie să descoperim unde se află Amber, nepoata, 
dar suntem siguri că Lucia e în casa din Palm Springs. 
Probabil că e singură, dar s-ar putea să aibă o îngri- 
jitoare cu ea. Casa este situată pe o proprietate de 
peste șase mii de metri pătraţi şi totul e înconjurat 
de un zid de piatră înalt de patru metri, cu o singură 
poartă. Cum Lucia nu este în cea mai bună formă 
în prezent, nu are cum să escaladeze vreun zid din 
acesta. Atâta vreme cât ținem poarta sub control - 
și asta facem - vom putea controla și accesul. 

Dave a încuviinţat din cap. Ali nu a zis nimic. 

- Am o echipă tactică bine instruită, care este gata 
să rezolve orice problemă dificilă, a continuat Easy. 
Oamenii ştiu ce au de făcut şi-i vom lăsa să-și facă 
treaba. L-am numit la comandă pe adjunctul meu. 
Întrucât voi doi sunteți aici în baza cuvântului meu, 
niciunul dintre voi n-o să-mi scape din ochi măcar 
o secundă. Și să nu vă apropiaţi de acțiunea pro- 
priu-zisă decât dacă vă spun eu, ați înţeles? 

- Am înţeles, a răspuns Dave imediat. 

-Doamnă Reynolds? Nu cred că am auzit 
răspunsul tău. 

- Am înțeles, a spus Ali. 

- Bine. Ştiu că aștepți cu nerăbdare să vezi cum se 
operează arestarea. Ținând seama de circumstanţe, n-aş 
putea să te învinuiesc de ceva, dar să nu te apropii de 
femeia aceea decât după ce oamenii mei sunt stăpâni 
pe situație. 

- Da, a zis Ali. Am înţeles. 

S-a uitat la Dave. El stătea în alertă, dar lăsând im- 
presia de calm, ținându-și palmele în repaus pe ge- 
nunchi. Chiar dacă ar fi fost îngrijorat de modul cùm 
va decurge confruntarea, faţa lui impasibilă nu trăda 
nicio emoție. Bine, dar el fusese pușcaș marin, și-a adus 
ea aminte. Cu siguranţă că era obișnuit să se trezească 
în situații potențial periculoase de luptă. Ea nu era în- 
văţată cu așa ceva. Inima îi bătea să-i spargă pieptul. 
Picături de sudoare i se rostogoleau pe ceafă, udându-i 
bluza și brațele. Deşi spusese că vrea să fie de față ca 
să o vadă pe Lucia arestată, lui Ali îi era limpede că 
nu era deloc pregătită pentru asta - și probabil că nici 
nu avea să fie vreodată. Și regreta că nu are pistolul 
la ea, căci îi simțea lipsa mai mult decât și-ar fi putut 
închipui. 

- Cât mai e până la declanșarea acțiunii? a Între- 
bat ea. 

- Deși îi adresase întrebarea lui Dave, cel care a răs- 
puns a fost Easy Washington. 

- Depinde de cât ne trebuie ca să ajungem acolo. 

Ali trăise mereu cu impresia că îi trebuia aproape 
o veșnicie ca să meargă cu mașina de la breteaua 

pentru Palm Springs din I-10 până să ajungă în orașul 
propriu-zis. În seara aceea, acest lucru părea să se întâm- 
ple cât ai clipi din ochi. Cu mult înainte ca Ali să fie 
pregătită, Easy ieșise deja din Palm Canyon şi se în- 
drepta spre Old Las Palmas. Ali a strâns pumnii, şi un- 
ghiile i-au pătruns în palme. Chiar dacă o înspăimânta 
ceea ce urma să se întâmple, nu voia defel s-o arate. 

Când s-au apropiat de Via Hermosa, pretutindeni 
păreau a fi polițiști și străzi blocate - tot felul de 
mașini de poliţie din toate serviciile. Însă Easy şi Su- 
burbanul condus de el fie dețineau codul secret, fie 
era poate vorba de o vrajă. De fiecare dată când ma- 
șina era cât pe ce să se oprească, li se făcea semn să-și 
continue drumul, trecând de blocaj. 

În cele din urmă, s-au oprit în dreptul unei porți 
din fier forjat, încastrată într-un zid masiv ce se întin- 
dea într-o parte și alta a ei, mergând până departe. 
Cerul începuse să se lumineze aproape impercepribil 
spre orizont, iar priveliștea ce se vedea prin poartă era 
cel puțin idilică. O fântână arteziană, iluminată, era 
punctul de atracție al curții pavate cu cărămidă. Per- 
dele de bougainvillea încadrau o verandă cu pilaștri. 
Ușile duble, masive, făcute probabil din metal, scli- 
peau în lumina unor candelabre la fel de masive. Era 
o intrare impresionantă, care ar fi făcut pe oricine să 
se simtă mic. Părea a fi, în plus, poarta unei fortărețe. 

Făcându-le semn lu: Dave și lui Ali să rămână în 
mașină, Easy a coborât. A dus din nou telefonul la 
ureche, deși avea un microfon în cealaltă. 

- În regulă, l-a auzit Ali spunând. Suntem pe poziţii. 
Dacă toată lumea e gata, puteți acționa. Când dorești 
tu. Bine. 

Ceea ce a urmat i s-a părut lui Ali un moment de 
tăcere încărcată de așteptare. Apoi, ca la un semn, 
toți ofițerii aflaţi în apropiere de mașină pe care îi 
putea vedea au privit simultan în aceeași direcție, ui- 
tându-se peste umăr, înapoi spre oraș. În cele din 
urmă, prin portiera deschisă a mașinii, Ali a auzit su- 
netul care reţinuse atenția tuturor - duduitul aparte 
al motorului unui elicopter care se apropia. 

La început, Ali a presupus că aparatul de zbor era 
un vehicul de rezervă, slujind drept sprijin pentru 
ofițerii care participau la acțiune, însă când a ajuns 
exact deasupra capului lor, acesta a scos un zgomot 
care a sunat ca o rafală de foc automat. Auzind acel 
sunet, ofițerii de la sol și-au căutat imediat adăpost. 

- Dumnezeule mare! a exclamat Dave. Suntem 
atacați. 

Elicopterul a coborât repede spre sol, de cealaltă 
parte a porții, așezându-se lin alături de arteziana ilu- 
minată. În spatele lui, una dintre ușile masive ale casei 
s-a deschis brusc și dinăuntru au ieșit două femei — 
Amber și o femeie cu părul alb, îmbrăcată în roz și 
sprijinindu-se în baston. Amber o ajuta să se grăbească. 
Amândouă au trecut fără să se aplece pe sub palele în 
mișcare ale elicopterului, ceea ce sugera că erau 
obișnuite cu vârtejul de aer stârnit de ele. Când s-au 
apropiat de cabină, Amber a urcat repede și apoi a 
întins mâna să o ajute pe bătrână. 

În același timp, echipa de asalt a înaintat. Cu ar- 
mele pregătite, oamenii s-au ghemuit în spatele unui 
Hummer al cărui motor mârâia și care s-a oprit doar 
o clipă, apoi a smuls porțile din țâțâni făcând loc echi- 
pei să se desfășoare în interiorul curții. Însă în mo- 
mentul când membrii echipei au țâșnit înainte, 
elicopterul, care își luase pasagerii, a început să se 
înalțe. Pe când se desprindea de sol, o altă rafală de 
gloanţe a fost trasă din ușa deschisă a cabinei. 

Din instinct, Ali și Dave s-a ghemuit pe banchetă, 
iar gloanțele au izbit partea din față a mașinii și au șuie- 
rat trecând pe lângă ei. Parbrizul s-a sfărâmat. Iar apoi 
s-a auzit un alt sunet - un geamăt gutural și neplăcut, 
de durere - semn că cineva fusese nimerit și rănit grav. 
În fața portierei deschise, Easy Washington a părut 
că se roteşte pe loc. Apoi, încet, a căzut pe spate. 

În ciuda zgomotului făcut de motorul elicopteru- 
lui, Ali a auzit câteva comenzi strigate, curmate de un 
baraj de foc, de astă dată deschis de ofiţerii de la sol. La 
început, Ali a avut impresia că totul fusese zadarnic. 
Câteva momente, elicopterul a continuat să urce ne- 
tulburat. Apoi a părut că ezită ușor. Palele s-au oprit 
brusc, iar aparatul s-a înclinat pe o parte ca un beţiv 
care își pierde echilibrul. După aceea, foare încet pen- 
tru mintea înfierbântată de acțiune a lui Ali, a început 
să se prăbușească spre pământ. 

Ali a văzut două trupuri, unul în roz, celălalt, nu, 
azvârlite din aparat și căzând, ca niște păpuși de cârpă, 
direct pe pardoseala de cărămidă a curții. Iar apoi s-a 
prăbușit și elicopterul - izbind solul, aproape mut și stra- 
niu, exact în același loc. Imediat după aceea, a izbucnit 

în flăcări. În timp ce flăcările țâșneau în aer, Dave s-a 
repezit din mașină, urmat imediat de Ali. Până când a 
reușit Ali să atingă pământul cu ambele picioare, Dave 
era deja în genunchi şi a ridicat trupul îngrozitor de 
moale al prietenului său. Mânjit de sângele de un roșu 
strălucitor al lui Easy, Dave îl ținea în brațe, apăsând 
din răsputeri cu degetul o rană de la baza bărbiei. 

- Un telefon! a strigat Dave la Ali. Telefonează 
la urgențe! Grăbește-te! 

Fără să-și dea seama cum, degetele lui Ali s-au 
strâns în jurul telefonului pe care Easy Washington 
îl scăpase când căzuse. 

- Urgenţele, a spus operatoarea. Ce aveţi de 
anunțat? 

- Un bărbat a fost împușcat, a strigat Ali. A fost 
împușcat, iar un elicopter s-a prăbușit. 

- Unde vă aflați? a întrebat femeia. Văd că tele- 
fonaţi de pe mobil. Trebuie să știu adresa exactă. 

- Undeva pe Via Hermosa din Palm Springs, i-a 
răspuns Ali. Lângă un elicopter prăbușit. 


Trei persoane au murit noaptea trecută și trei 
ofițeri ai Brigăzii antidrog au fost răniți, unul din- 
tre ei grav, când s-a dezlănţuit un schimb de focuri, 
iar un elicopter s-a prăbuşit în cartierul de obicei 
liniștit Old Las Palmas, din Palm Springs, în cursul 
unei operaţiuni în forță conduse de Brigada antidrog 
pentru anihilarea unei rețele deosebit de bine orga- 
nizate de presupuși traficanţi de droguri. 

După o investigaţie care a durat o lună și după 
ce s-au operat numeroase arestări în California de 

Sud, ofițerii şi-au îndreptat atenția spre casa unei per- 
soane care locuiește de multă vreme în Palm Springs, 
despre care se bănuia că este creierul grupării. Atât 
femeia neidentificat, cât și nepoata ei și pilotul au 
murit când elicopterul în care încercau să fugă s-a 
prăbușit în timpul decolării. Un ofițer din Brigada 
antidrog al cărui nume nu îl cunoaștem este inter- 
nat la Eisenhower Memorial Hospital cu răni despre 
care se afirmă că îi pun viața în pericol. 

Confruntarea armată s-a produs la sfârșitul unei 
zile în care s-au operat arestări ale unor persoane in- 
fluente, între care se numără câțiva oameni din elita 
mass-media din Los Angeles, precum și unele per- 
soane care ocupau poziții importante în cadrul orga- 
nelor de aplicare a legii. O parte a acestei operaţiuni 
de anvergură a avut ca obiect un club monden din 
Beverly Hills, cu chelnerițe topless, cunoscut sub nu- 
mele de Pink Swan. 

Un suspect a fost arestat, iar două victime răpite 
într-un automobil au fost salvate la spațiul pentru 
servicii Morango de pe autostrada Interstate-10, când 
ofițerii, alertați de una dintre victime prin interme- 
diul telefonului mobil, au reușit să plaseze benzi cu 
cuie care au făcut vehiculul incapabil să-și continue 
drumul. Una dintre victime, ambele fiind din Ari- 
zona, venite în vizită în California, a fost rănită ușor 
în cursul operațiunii. Cealaltă a scăpat nevătămată. 


Era aproape de amiaza aceleiași zile când Ali a ri- 
dicat ochii de la textul de ştiri online, gândindu-se la 
felul în care acele cuvinte, limbajul jurnalistic lipsit 

de viață, minimalizează lucrurile, reducând enorm 
drama adevărată a întâmplării. 

„Una dintre victime a fost rănită ușor.“ Aici era 
vorba de Chris și de glezna lui sucită. Cea eliberată 
„nevătămată“ era chiar ea. Iar ofițerul rănit „grav“ era 
Easy Washington, prietenul lui Dave, care fusese lovit 
în gât de un glonț rătăcit. Se afirma că unul dintre 
gloanţele trase din elicopter ricoșase din blocul motor 
al mașinii. Atinsese tangenţial vesta antiglonţ și lovise 
în artera tiroidă inferioară. 

Un alt lucru pe care cuvintele nu reușiseră să îl 
prezinte în adevărata lumină fusese efortul disperat 
de salvare ce se făcuse după aceea. Dave se aflase în 
miezul acţiunii și doar priceperea cu care îi presase 
rana îi salvase viaţa prietenului său grav rănit. Ultima 
imagine care îi rămăsese întipărită în minte lui Ali 
era a lui Dave, plin de sânge, ajutat să urce în ambu- 
lanță împreună cu Easy. 

Puțin după amiază, Edie Larson a ieșit din casa 
de lângă piscină. Aducând cu ea o cană cu cafea, a 
pus-o pe masa din curte, lângă laptopul lui Ali, și apoi 
s-a așezat lângă ea. 

- Cum merge treaba? a întrebat. Ai știri despre 
prietenul lui Dave? 

- Nu, a zis Ali. Aici nu au actualizat ştirea despre 
starea lui. 

- Și Dave nu te-a anunţat? 

- Deocamdată, nu. 

- O să-ți telefoneze el, a spus Edie cu încredere 
în glas. 

Ali și-a privit cu atenție mama. Arăta mai obo- 
sită decât de obicei. 

- Nu ai dat de înţeles că știai de toată acțiunea 
aceea când mi-ai telefonat, a observat Ali. 

- Aşa e, a confirmat Edie. M-am temut că aș putea 
divulga ceva. Ştiam că Dave și ceilalți acționau in- 
tens cu tata şi Chris ca să vă scoată de acolo, dar eu 
am vrut să-ți aud glasul. Am dorit să știi că nu erați 
chiar singuri acolo. 

Ali şi-o închipuise pe mama ei stând în faţa porții 
în cursul acelei conversații care ar fi putut fi și ul- 
tima dintre ele. Acum știa că, de fapt, Edie dăduse 
telefon dintr-o mașină de patrulă a poliției. 

Şi-a pus mâna peste cea a mamei. 

- fyi mulțumesc, i-a zis. 

- Nu ai de ce, a răspuns Edie. Dar știind că erai 
acolo, unde zburau gloanţele... Edie a clătinat din 
cap. Vai de mine! Am fost îngrozită. 

- Şi eu, a recunoscut Ali. 

Și pe bună dreptate, a continuat, în gând. 

Edie s-a ridicat. Cana de cafea proaspăt turnată 
era aproape goală. Ali nu mai știa pe nimeni care să 
poată bea cafeaua atât de fierbinte. 

- Există ceva de mâncare înăuntru? a întrebat 
Edie, făcând semn către casa mare în care nu stătuse 
niciunul dintre ei. În frigiderul casei de lângă piscină 
e doar cafea şi o sticlă de ketchup, dar nimic altceva. 

- Probabil, dar nu știu sigur. 

- Mă duc să mă uit, a zis Edie. Chris încă dor- 
mea pe canapea când am trecut prin living, dar sunt 

convinsă că ne vom simți mai bine după ce mâncăm 
ceva ca lumea. 

Aceeași Edie Larson dintotdeauna, a gândit Ali. 

După ce Edie a intrat în casă, Ali a continuat să caute 
diverse site-uri de știri. A găsit trei unde era prezentată 
fotografia în care Dave o scotea afară din automobilul 
Alero în cursul confruntării din zona pentru servicii. 
Textele apărute pe două site-uri o numeau pe ea drept 
„victima neidentificată a răpirii unui automobil“. Pe cel 
de-al treilea site, obișnuitul suspect și băgăreț jurnalist 
LMB, bloggerul de la socalcopshop.com, îi spunea pe 
nume în textul de la o fotografie care nu îi făcea deloc 
cinste lui Ali. În ea, arăta de-a dreptul îngrozitor. 

Știind că era posibil ca unii dintre cititorii blo- 
gului ei să vadă poza şi să-și facă griji, Ali a socotit 
că era momentul să se arate mai hotărâtă și să scrie 
ceva despre cele petrecute. 


CUTLOOSEBLOG.COM 
Marţi, 20 septembrie, 2005 


Ţin minte că în urmă cu ani de zile am citit o 
poezie de Rudyard Kipling în care se spunea că 
„femeia oricărei specii e mai mortală decât mas- 
culul”. În ultimele zile, am constatat că această 
afirmaţie s-a adeverit pe câteva fronturi. 

În zilele din urmă am avut nefericirea de a 
vedea cum logodnica fostului meu soț a preferat 
să-și pună capăt vieţii ei și a copilului ei nenăscut 
decât să înfrunte consecinţele propriilor acţiuni 
ucigașe. April Gaddis a luat viața mamei ei. Apoi 
mi-a ameninţat mie viaţa precum și pe cea a 

mamei mele, Cu câteva zile înainte, cineva m-a 
numit „Văduva Neagră”. Chiar dacă April Gaddis 
nu s-a căsătorit înainte de moarte și nu se face 
vinovată de uciderea lui Paul Grayson, eu cred că 
termenul i se aplică mai curând ei. 

Da, soțul meu, Paul Grayson, a fost asasinat, 
și se dovedește că moartea lui a fost doar vârful 
aisbergului. Pentru că a existat multă vreme încă 
o Văduvă Neagră în California de Sud. Lucia Joa- 
quin era de fapt văduvă - văduva unui cunoscut 
traficant de droguri — și a practicat și ea aceeași 
profesiune cu mult succes. Nu știu precis cum a 
fost prins Paul în această rețea a răului, dar i-a 
căzut victimă. Acum ea este moartă, ca și nepoata 
ei. Amândouă au pierit când elicopterul în care 
voiau să fugă s-a prăbușit și a izbucnit în flăcări. 

Faptul că pot să scriu astăzi aceste lucruri îl da- 
torez eforturilor eroice ale unui prieten, pe nume 
Dave Holman, care m-a salvat de câteva ori în ulti- 
mele zile. Dave e ofițer de poliţie în Sedona, Ari- 
zona. Totodată, face parte din rezervele pușcașilor 
marini. Noaptea trecută, l-am urmărit cum a acţio- 
nat cu disperare pentru a salva viaţa unui prieten 
al lui, ofiţer în Brigada antidrog care fusese rănit, 
și el fost pușcaș marin. Până acum, nu cred că m-am 
gândit vreo clipă la mottoul pușcașilor marini, care 
este Semper fidelis (Mereu credincios). Acum am 
văzut ce înseamnă asta. 

Mi-am verificat lista de e-mailuri. E plină-ochi. 
De fapt, cred că serverul meu respinge proba- 
bil e-mailuri în timp ce eu scriu aceste rânduri, 

anunțând că am cutia poștală plină și că lăţimea 
de bandă a depășit limita. Așa cum am spus, în 
ultimele zile am fost ocupată până peste cap. 
Voi răspunde la mesaje când îmi voi găsi timp. 
Vă rog să aveţi răbdare. 

Postat la 1.05 PM, 20 septembrie 2005, de BaBe 


P.S. Uimitor! Tocmai m-a sunat avocata mea. Foștii 
mei patroni au soluţionat procesul de concediere ne- 
justificată! Pentru o sumă ce nu se poate divulga. 
Condiţiile înțelegerii impun ca eu să nu discut cu nimeni 
despre această sumă. Pot spune, totuși, că este suficient 
de generoasă ca să nu mă văd silită să-mi caut prea cu- 
rând o slujbă zilnică. cutlooseblog.com va continua să 
existe pe o durată nedefinită. 


Ali tocmai se apucase să citească e-mailuri, când 
Chris, încă șchiopătând, a ajuns în curte. Avea părul 
ciufulit. Felul în care arăta îi amintea foarte mult de în- 
fățișarea lui când era copil şi inima i s-a topit văzându-l, 
așa că acum a trebuit să facă un mare efort ca să se 
abțină și să nu sară în picioare pentru a-l strânge 
în brațe. 

- Unde e bunica? s-a interesat el. 

- Pregătește micul dejun. 

- Grozav. Sunt rupt de foame. 

Chris s-a întins, apoi a pornit spre bucătărie. Imediat 
ce a deschis ușa din spate, Ali a simțit în aer aromă de 
cafea prăjită. A pornit după fiul ei. Apoi, imediat ce a 
intrat în casă, a auzit zgomotul făcut de un uscător de 
păr venind dinspre living și s-a dus într-acolo. 

Mânuind uscătorul care șuiera, Edie stătea aplecată 
deasupra bufetului din lemn de arțar, aflat în dreptul 
intrării. Alături de ea, lângă ușă, se găsea un maldăr 
de saci din plastic, plini să plesnească. 

Ali s-a adresat mamei ei de trei ori până când aceasta 
a băgat-o în seamă. A oprit zgomotosul uscător și apoi 
și-a activat din nou protezele auditive. 

- Ce faci aici? s-a interesat Ali. 

- L-am întrebat pe tata cum să șterg urmele de apă, 
a spus Edie. Cred că cineva a pus o vază cu flori fără 
să-i șteargă fundul. Tata spune să folosesc întâi 
uscătorul. Dacă nu iese așa, ar trebui să duc bufetul 
acasă și tata o să refacă finisajul tăbliei. Ori se ocupă 
Kip de asta. Tata spune că se pricepe la multe lucruri. 

Din câte vedea Ali, semnul nu se ștergea, însă i-a 
fost recunoscătoare mamei ei pentru efort mai mult 
decât putea exprima în cuvinte. 

- Şi am aruncat florile ofilite, a adăugat Edie. Se 
descompuneau, iar petalele căzute se împrăştiaseră 
peste tot, ca să mai spun că miroseau îngrozitor. Sper 
că nu te deranjează. 

Pe Ali nu o deranja deloc. Era chiar încântată că, 
în operaţiunea de curățenie, buchetele care urmau să 
fie folosite la nunta lui Paul cu April fuseseră arun- 
cate laolaltă cu cele primite în semn de condoleanţe. 
Mesele și scaunele pentru servirea mesei de nuntă fu- 
seseră strânse și stivuite la un capăt al livingului. 

- Grădinarul tău, a adăugat Edie, făcând semn cu 
capul spre scaune și mese. El m-a ajutat să le adun 
acolo. Cum spuneai că-l cheamă? 

- Jesus. 

- Așa, Jesus. A spus că are de făcut ceva în față, 
dar imediat ce termină, va strânge sacii cu flori moarte 
ca să le pună la groapa cu compost. 

Sigur, şi-a dat seama Ali. 

Jesus se întorsese la slujbă, așa cum îl rugase ea. 
După ce fusese îndepărtată banda pusă pe poliţie pen- 
tru a interzice accesul, el venise și reparase și pusese 
în ordine poarta. 

- A spus că avocatul la care l-ai trimis a fost 
foarte bun. 

În acele momente, după ce Marcella Johnson 
reuşise să câștige procesul cu postul de televiziune, 
obținând despăgubiri substanțiale, Ali se bucura că 
încă unul dintre numeroșii avocați pe care îi plătea 
făcuse un bine cuiva. 

- Bine, a spus ea. După cât plătesc pentru onora- 
riile avocaţilor în acest moment, mi se pare normal 
să avem totuși o reprezentare bună și câteva victo- 
rii de partea noastră. 

-Eu și Jesus am avut unele probleme în ce 
priveşte comunicarea, a continuat Edie. După cum 
știi, nu vorbesc prea bine spaniola şi aveam prote- 
zele auditive închise, pentru că uscătorul făcea prea 
mult zgomot, dar am impresia că a zis că un pic mai 
târziu va sosi o prietenă a lui. I-a rostit și numele, 
dar nu l-am reținut bine. Olivia, cumva? 

- Elvira? a întrebat Ali. Bucătăreasa mea? 

- S-ar putea. Nu am auzit prea bine. 

Terminaseră dejunul compus din ouă coapte cu 
brânză și prăjituri pentru cafea, când au auzit sone- 
ria. Ducându-se să vadă cine era, Ali a observat că 

sacii plini cu flori moarte dispăruseră ca prin farmec, 
dar și în mod discret. A deschis ușa și a descoperit-o 
pe Elvira Jimenez stând agitată pe verandă. 

- A, Elvira, a exclamat Ali, plăcut surprinsă. Mă 
bucur că te revăd. Intră. 

Elvira a rămas nehotărâtă în prag. Ali s-a apro- 
piat și a strâns-o în braţe, în semn de bun venit.. 

- Trebuia să vii, a spus ea. Cealaltă bucătăreasă a 
plecat. Dacă nu lucrezi în altă parte, poate vrei slujba 
înapoi. = 

În prag a apărut și Chris. Când l-a văzut, pe fața 
Elvirei a apărut un zâmbet sincer, apoi l-a lăsat s-o 
conducă în casă. 

- Eşti prea slab, i-a spus ea, bătându-l afectuos 
peste bună. Ar trebui să-ți dea cineva mai multe 
prăjituri. Dar și tortilla. 

Chris a dus-o în bucătărie, unde Elvira a adulme- 
cat aerul. Făcând un semn de apreciere în direcția prăji- 
turilor pentru cafea, i-a întins mâna lui Edie Larson. 

- Cred că ne cunoaștem de pe vremea când veneaţi 
pe aici, a spus Elvira. 

- Da, a recunoscut-o Edie. Mă bucur să te revăd. 
Nu stai Jos? 

Elvira părea stânjenită. Își plimba privirea de la 
O față la alta și, în cele din urmă, a rămas cu ea ațintită 
la Ali. A clătinat din cap şi a rămas în picioare. 

- Mi-a spus Jesus să vin, a făcut ea în cele din 
urmă. Și nepoata lui. Și ea a zis la fel. 

- Da, am vorbit cu Andrea, a spus Ali, sperând să 
descopere un teren comun, care să o ajute pe Elvira 
să mai scape de starea evidentă de jenă. E o fată bună. 

Elvira a sfredelit-o cu ochii pe Ali. 

- Fată bună? a repetat ea. 

- Sigur. 

- Unii nu ar socoti-o așa bună, a îndrăznit Elvira. 
A rămas însărcinată odată, când nu era căsătorită. A 
trebuit să facă avort. 

Ali a ridicat din umeri. 

- Se mai întâmplă, a spus ea. Pentru fată este im- 
portant ce se întâmplă cu ea și familia, dar pentru 
restul lumii nu trebuie să prezinte importanţă. 

- Ba este important, a spus Elvira cu hotărâre în 
glas. E un păcat - unul de moarte. 

Ali a înțeles imediat că problema era ceva mai se- 
rioasă. La fel și Edie. 

- Doar unii oameni consideră asta drept un păcat 
de moarte, a spus Edie împăciuitoare. Eu una, de 
exemplu, sunt de acord cu tine. 

Elvira a zâmbit vag. Apoi a băgat mâna în poșeta 
din pânză, roasă până la urzeală, și a scos din ea un 
portofel uzat din piele. Din el a extras o fotografie - 
de dimensiunile portofelului — înfățișând un nou-născut 
care avea cocoțată pe creștetul capului o căciuliță 
tricotată, de culoare roz. Era o fetiță cu părul negru 
și pielea albă, dar ochii îi erau remarcabili. 

- Strănepoata mea, a explicat Elvira. Fiica nepoa- 
tei mele. 

Bineînţeles că fetița nu era deloc frumoasă. Avea 
fața boțită și era mai mult decât urâtă, dar există mo- 
mente când minciunile spuse din politeţe nu sunt 
doar acceptabile, ci de-a dreptul necesare. 

- Felicitări, a spus Ali, întinzându-i poza lui Chris. 
E foarte drăguță. 

Chris a aruncat o privire fugară la fotografie și 
apoi, la rândul lui, a predat-o bunicii lui. Edie a pri- 
vit-O scurt și apoi s-a așezat greoi pe unul dintre scau- 
nele de bucătărie. 

- A, nu se poate, a spus ea pe nerăsuflate. Nu încă 
unul! 

- Încă unul? a întrebat Ali. Ce vrei să spui? 

- Nu-mi spune că n-ai observat! a exclamat Edie. Co- 
pila asta are ochii tatălui. Arată exact ca Paul Grayson. 

Povestea a transpirat treptat În cursul următoarelor 
zile, cât s-a ocupat Ali de funeraliile lui Paul. Trebu- 
iau făcute și, cum nu exista altcineva care să se Îngri- 
jească de acest lucru, totul cădea în sarcina ei. Din 
fericire, tatăl ei a propus și a insistat să facă toate aran- 
jamentele finale în locul ei. Ea s-a simţit ușurată să afle 
că el nu vrea nicidecum să aibă loc un serviciu comun. 
Asta însemna că Ali nu trebuia să-i ofere încă o afacere 
lui Fred Macon de la pompele funebre Three Palms. 

Dar s-a văzut silită să-şi facă griji din pricina lui 
Jesus Sanchez, care şi-a luat inima în dinți şi i-a spus 
ce știa — ceea ce era mai mult decât și-ar fi dorit Ali 
să audă. I-a povestit că nepoata lui, fără știrea sa, ve- 
nise la o petrecere organizată la casa de lângă piscină. 

Paul le îmbătase pe Andrea și pe câțiva prieteni şi prie- 
tene de-ale ei, iar apoi profitase de situaţie când fata 
era atât de amețită încât nici nu mai știa de ea. Când 
a rămas însărcinată, Paul îi plătise avortul și îi dăduse 
bani mulți ca să păstreze tăcerea. li promisese, de ase- 
menea, lui Jesus că așa ceva nu se va mai repeta. Dar 
se întâmplase — după cum știa acum toată lumea - cu 
Consuela, nepoata Elvirei, care venise acolo în vizită. 

În cazul Consuelei, Paul încercase același lucru care 
avusese succes și cu Andrea. Se oferise să plătească avor- 
tul și cinci mii de dolari pe deasupra. Numai că fata 
nu a vrut să accepte, pentru că era o catolică adevărată. 
Convingerea că avortul era un păcat de moarte nu era 
împărtășită de mama Consuelei, dar sărise o generaţie, 
trecând direct de la Elvira la nepoata ei. Și astfel co- 
pila, Angelina, avea în acel moment o lună și jumătate. 

Cu câteva luni în urmă, Ali Reynolds s-ar fi simțit 
satisfăcută dacă ar fi aflat că Paul Grayson o înșela pe 
April, în același timp în care și April continua să între- 
țină vechea ei amiciție amoroasă cu Tracy McLaughlin. 
Însă convingerile i se modificaseră în mod inevita- 
bil în timpul nopţii petrecute în deșert - noaptea în 
care ea și fiul ei fuseseră aproape de moarte. Lucrurile 
care păruseră importante până atunci păreau să nu 
mai cântărească prea mult în prezent. 

Preocuparea ei de acum, după ce aflase de existența 
copilului născut de Consuela - faptul că Angelina Rojas 
exista — era de a se îngriji ca fetița să aibă condiţii de- 
cente de trai. S-a trezit din nou sfătuindu-se cu avocaţi, 
străduindu-se să realizeze aranjamente rezonabile de spri- 
jin material pentru acel copil care nu putea cu niciun 

chip să fie numită din „dragoste“, dar care merita totuşi 
din plin să beneficieze de averea tatălui ei. lar faptul că 
Ali era dispusă să fie mai mult decât dreaptă - fiind de 
fapt hotărâtă să se arate de-a dreptul generoasă cu ave- 
rea fostul soț - a făcut ca o situaţie complicată să fie mult 
mai ușor de rezolvat decât ar fi fost în alt mod. 

Negocierile s-au desfășurat într-un secret total. Ali 
a insistat îndeosebi asupra acestui lucru - de dragul 
Angelinei, până când ea avea să ajungă la vârsta la 
care să aleagă singură. Până când avea să fie suficient 
de mare ca să pună întrebări și să afle răspunsuri. 

Edie și Chris au rămas până vineri. Înmormân- 
tarea avusese loc joi. Cum știau că Ali va scoate 
aproape sigur casa la vânzare, au ajutat-o să aleagă 
lucruri și să împacheteze. Hainele lui Paul - costu- 
mele scumpe în care se lăfăise - au ajuns la organizația 
caritabilă Goodwill, cu excepția costumului Hugo 
Boss din stofă fină reiată, pe care i l-au ales defunc- 
tului să-l poarte în coșciug. Lucrurile lui April au fost 
puse în cutii și duse la tatăl ei, care urma să proce- 
deze cum credea de cuviinţă. 

Ali a mers prin toată casa, alegând ceea ce îi plăcea. 
Majoritatea lucrurilor nu îi plăceau. Lucrările de artă 
urmau să fie trimise la o casă de licitații. La fel, cea mai 
mare parte a mobilierului, a serviciilor de veselă și de 
pahare, cu excepția scaunului comod din piele, a ca- 
napelei din camera de zi și a bufetului de arțar de la 
intrare, care avea acea pată de apă pe blat. Acestea și 
restul lucrurilor pe care şi le dorea Ali au fost depozi- 
tate în camera de zi, unde urmau să rămână până când 
ea va fi pregătită să cheme o firmă specializată în 

asemenea transporturi. Cât despre vinurile din pivniță? 
Ali reuşise să găsească o companie specializată în trans- 
portul de vinuri fine și aranjase ca întreaga colecție a 
lui Paul, cu tot cu stelaje, să fie mutată la Sedona. 

În cursul săptămânii a vorbit din când în când la 
telefon cu Dave, oferindu-se să-l viziteze, însă el a spus 
că nu era nevoie. Dave rămăsese la Palm Springs, la 
căpătâiul lui Easy, şi cum nu era prietenă cu acesta, Ali 
a socotit că e preferabil să nu meargă acolo neinvitată. 

În următoarea săptămână, luni seara, la câteva zile 
de la înmormântarea lui Paul, soarta casei se 
hotărâse deja în mare măsură. Ali postase câte ceva 
pe blog, dar nu prea multe. Făcuse totul pentru a-i 
anunţa pe susținători Că e în viață — și că se simte bine. 
Însă tot ce trăise o traumatizase într-o măsură mai 
mare decât își închipuise, și încă nu era gata să vor- 
bească despre asta - trebuia să mai aștepte. 

Stătea în camera de zi, absorbită aproape cu totul 
de obiectele depozitate acolo pe care le privea ca pe 
resturile rămase după o bătălie, și bea un pahar de 
vin, când a auzit soneria. Scoasă din reveria ei, Ali 
s-a grăbit să meargă la uşă, s-a uitat prin vizor și a 
văzut cu încântare că în prag se afla Dave Holman. 

- Bună, străine, a spus ea, desfăcând încuietorile 
de siguranță și deschizând ușa larg. Ce te aduce pe aici? 

- Mâine mă întorc la Sedona, a spus el. Am ținut 
să trec pe aici în seara asta ca să văd ce mai faceți şi 
dacă ai nevoie de ceva. 

- Ce face Easy? a întrebat ea, conducându-l pe 
Dave în casă. 

El a ridicat din umeri. 

- Deocamdată starea lui e stabilă. Vreau să spun 
că a ieșit de la reanimare. Ăsta e un mare progres. 

- Deci, va trăi? 

- Aşa consideră doctorii, a zis Dave. Și soția lui 
crede la fel. Spune că e prea încăpățânat ca să moară 
şi probabil că e adevărat. 

Ali a făcut un semn din cap. - 

- Și am auzit că marele juriu a început să formu- 
leze acuzațiile, a continuat Dave. 

Ali a făcut din nou semn din cap, dar fără să ştie 
cu adevărat ce însemna asta. Își petrecuse prea puţin 
timp urmărind relatările de presă care apăruseră după 
arestarea fraţilor Joaquin și a complicilor lor de la 
Pink Swan și după moartea Luciei și a lui Amber în 
schimbul de focuri din Palm Springs. Constatase că 
îi pierise interesul şi avea tot mai puțină răbdare să 
citească ce se întâmplă cu oamenii care se lăsaseră 
prinși în mașinaţiunile Luciei Joaquin. 

Altul ar fi fost păcălit de indiferența studiată a lui 
Ali față de subiect, însă Dave Holman nu era chiar 
atât de naiv. 

- Ce se întâmplă cu tine? a întrebat-o el. 

Ajuns în ușa camerei de zi, cotropită de tot felul 
de obiecte, Dave s-a oprit o clipă, evaluând dezordi- 
nea de acolo. Apoi a înaintat şi a mutat un teanc de 
cutii de pe canapeaua de piele, făcându-și loc să se 
așeze, iar Ali i-a turnat un pahar de vin dintr-una din- 
tre cele mai preţioase sticle ale colecției lui Paul. 

- Potrivit sistemului computerizat și foarte com- 
plicat de ierarhizare pe care îl ţinea Paul, a spus ea 

întinzându-i paharul, asta este o sticlă de Bordeaux de 
cinci sute de dolari. E de presupus că e culmea calității. 

Dave a luat o gură, de gust, și a plescăit din buze. 

- Nu cred că am gustat vreodată vin de cinci sute 
de dolari sticla, dar ăsta nu e rău. Da, nu e rău deloc. 

Au rămas un minut în tăcere. 

-~ Încă nu mi-ai răspuns la întrebare, i-a reamintit el. 

- Ai citit ceva de Ernst Hemingway? l-a întrebat 
ea într-un sfârșit. 

- Nu e genul meu preferat de lectură, a spus Dave. 
De ce? 

S-ar putea să nu fi citit nimic de Ernst Hemingway, 
a gândit Ali cu bunătate, dar dacă tu nu ești un perso- 
naj scos din opera lui, atunci nu știu cine ar mai putea fi. 

- Ţin minte o povestire pe care am citit-o de- 
mult, a continuat cu glas tare. Nu sunt sigură, dar 
cred că se numea așa: Scurta și fericita viață a lui 
Francis Macomber. 

Dave a mai luat o gură de vin. 

- Și? a îndemnat-o el să continue. 

- Din câte mai ţin minte, Francis era un amator de 
vânat mare, care își luase scorpia de nevastă împreună 
cu el într-un safari prin Africa. 

- Sună interesant, a zis Dave. Spune-mi, te rog, 
că povestirea are un final fericit. Spune-mi că nevasta 
rea moare. 

- Tocmai aici e problema, a spus Ali. Nu moare. 
Ea şi Francis au o ceartă urâtă — sau câteva certuri, 
mai curând. În cele din urmă, el îi spune să se ducă 
dracului. Apoi se duce în desișuri să împuște un bivol 
şi nevasta îl ucide. 

- Aşadar, a fost fericit între sfârșitul certei și mo- 
mentul în care îl omoară nevasta? a întrebat Dave. 
Asta e? Asta e viața lui scurtă și fericită? 

- În mare măsură. 

Dave a mai băut puţin. 

- Și povestirea asta are vreo poantă? a întrebat el. 

- Cam așa ceva, a răspuns Ali. Uite, de exemplu, eu 
incepusem să mă obişnuiesc cu ideea că poate am greșit 
în privinţa lui Paul. Începusem să cred că dacă îl ajuta 
pe Easy să-i prindă pe traficanţii aceia, probabil că Paul 
nu era chiar atât de rău pe cât am socotit. Apoi, buf. 
Din senin, descopăr că are un copil, unul despre care 
nu a știut nimeni — nici măcar April Gaddis. 

- Asta înseamnă că ne întoarcem la început, a spus 
Dave. Presupun că așa e cinstit. 

- Pentru toată lumea, mai puțin pentru copil şi 
mamă, a spus Ali. 

- Şi ce ai de gând să faci? 

Ali i-a povestit. 

- Faci totul fără să apelezi la un test de paternitate? 

- Nu am nevoie de așa ceva. Nu trebuie decât să 
mă uit în ochii Angelinei. Arată exact ca tatăl ei. 

Dave a scuturat din cap. 

- Îmi pare rău, a spus el. Nu l-am cunoscut. Cred 
că o să te cred pe cuvânt în privința asta. 

- Cred că da, a zis și ea, întărindu-și vorbele cu 
un gest din cap. 

- Și ce doreşti să faci? a întrebat el. 

Ali a făcut un semn confuz în direcția lucrurilor 
stivuite la întâmplare în camera de zi. 

- Chem un camion și duc toate astea la Sedona. 

- Nu vrei să rămâi aici? 

- De ce să vreau? Nu mai am ce căuta aici. 

- Şi când ajungi acasă, ce vei face? 

- Nu ştiu. 

- Ce se întâmplă cu cutloose? a întrebat Dave. Am 
intrat pe blogul tău. Nu am găsit nimic nou de câ- 
teva zile. 

~ Nu am avut prea multe de spus, a zis Ali încet. 
Pentru prima oară în viață, nu găsesc cuvintele po- 
trivite. Nu am idee ce să spun despre toate astea. 

Era adevărat. Încercase să răspundă la avalanșa de 
e-mailuri care îi sosiseră, dar o făcuse fără tragere 
de inimă. Chiar și când le scria unor persoane pe care 
le cunoștea, precum Velma T din Laguna. 

- Poate că ai putea încerca să spui cât de norocoasă 
eşti, i-a sugerat Dave. 

- Norocoasă? a întrebat Ali, descumpănită. Se 
cheamă că sunt norocoasă? 

- Sigur, a zis Dave și a surâs. Fosta mea soție 
trăiește şi-mi face zile negre. Soţul tău îți face zile 
fripte, dar măcar e mort. Prin urmare, indiferent ce 
a făcut până acum, Paul Grayson s-a liniștit acum. 
Dave a ridicat paharul. Pentru cutloose, a zis el, pen- 
tru că și tu ești eliberată — în sfârșit. Și pentru întoar- 
cerea ta acasă și pentru muncă. Lumea așteaptă să 
audă veşti de la tine, Ali, și de la Dave Holman. 

- Mulţumesc, a spus Ali, ridicând paharul drept 
răspuns la urări. Îşi mulțumesc foarte mult. 


